
RADU PAVEL GHEO (n. 1969, Oraviţa) a absolvit în 1994 Facultatea 
de Litere a Universităţii de Vest din Timişoara, după care a lucrat ca profesor, 
redactor radio și redactor de revistă în Iași şi Timişoara. În 2001 emigrează în 
Statele Unite, dar revine în ţară după un an. În perioada petrecută în Statele 
Unite (2001-2002) a muncit ca vânzător la un fast-food, la un magazin 
alimentar şi la o librărie Barnes & Noble. Experienţa americană e relatată în 
priză directă în volumul Adio, adio, patria mea cu î din i, cu â din a, apărut la 
Editura Polirom. A publicat până în prezent mai multe volume: Valea Cerului 
Senin (Athena, 1997), Despre science fiction (Omnibooks, 2001; Tritonic, 
2007), Adio, adio, patria mea cu î din i, cu â din a (Polirom, 2003; 2004; 

comunism (Polirom, 2008, volum coordonat de autor împreună cu Dan 
Lungu), Numele mierlei (Polirom, 2008), Noapte bună, copiii (Polirom, 
2010). Radu Pavel Gheo este inclus în mai multe antologii de proză şi reviste 
de cultură din ţară şi străinătate. O serie de texte de-ale sale (proză scurtă și 
eseuri) au fost traduse în engleză, franceză, germană, maghiară, sârbă, 
slovenă, poloneză. A scris o piesă de teatru, Hold-UP Akbar sau Toți în 
America, pusă în scenă de Teatrul Naţional din Timişoara în stagiunile 2007- 
2008 şi 2008-2009. Printre premiile literare obținute de autor se numără: 
premiul Uniunii Scriitorilor, filiala Timişoara (2004, 2006, 2011), premiul 
„Pro-Cultura Timisiensis”, premiul Uniunii Scriitorilor „Andrei Bantaş” 
pentru traducere (2007), premiul naţional de proză „Ziarul de Iaşi” (2011), 
premiul „Romanul anului” acordat de revista Tiuk! (2011) etc. În prezent 
Radu Pavel Gheo trăiește în Timişoara. Este redactor de carte şi traducător la 
Editura Polirom şi redactor la revista timişoreană Orizont. În 2003 a devenit 
membru al Uniunii Scriitorilor din România, iar în 2005 — membru al PEN 


Club România. 


Alinei, care a pus o vorbă bună pentru centaur 


Et in Fairia ego! 


Eşti necăjit. („Sunt necăjit.”) Ti-au dat teme. Ţi-au dat 
lecturi obligatorii. („Mi-au dat de scris. Vor să mă oblige să le 
lustruiesc pantofii.” Ai chef să faci tumbe, să scoţi limba, să 
te joci. („Îmi vine să las totul şi să plec într-un loc fără 
oameni.” Se apropie examenul de capacitate, bate la uşă 
bacalaureatul, te înconjură adulţii. („M-au înconjurat adulții, 
scârțiind din mecanisme.) Nu se mai poate aşa! („4i dreptate, 
nu se mai poate așa!”) 

Hai să ne întâlnim, hai să fugim, hai să-i păcălim! 

Hai — crede-mă, n-o să-ţi pară rău! — să-l luăm pe Gheo cu 
noi, să ne spună poveşti! Uite, îl rugăm, pentru început, să ne 
conducă prin cartea pe care tocmai o ţinem în mână. Eu am 
mai fost de câteva ori pe-aici, m-am împrietenit cu mulți dintre 
eroi, cunosc vadurile, scurtăturile, oazele, mi-am bucurat 
imaginația cu peisaje şi întâmplări, am navigat în virtualitatea 
colorată a Fairiei, Vino! Povestea ne minte mai puţin — şi dacă 
nu ne minte deloc? — decât nașparleții ruginiți gata să ne vâre 
pe gât adevărurile lor. Vino! Pe tine te va păstra proaspăt. Mie 
îmi va reaminti. 

Îmi va reaminti — luminoasă nostalgie — gustul candorii. 
Pentru că povestea lui Gheo e o poveste pentru copii. Ca tine. 
Ca mine. Ca Brâncuşi. lată, mă redescopăr pregătit să mă mir. 
Să fiu răpit. Precum în după-amiezile de la Ilva, când tata mă 
chema, tot mai răstit, să-l ajut la treaba lui de tâmplar, iar eu nu 
mă dezlipeam de Mowgli, de Baloo, de Bagheera. Sau de 
promisiunile călătorilor extraordinare, ba în balon, ba spre 
centrul Pământului, ba de la Pământ la Lună, ba în echipajul 
lui Dick Sand. Resimt febrilitatea cu care, de-a poticnitelea, 
dar fascinat, răsfoiam paginile a șase Pif-uri miraculos rătăcite 
într-o casă de ţară. Nu Pif şi Hercule mă atrăgeau, ci 
paleoeroul bălai Rahan. Lasă-mă să mă mai cufund! Recunosc, 
mi-a plăcut la nebunie Alexandre Dumas (şi nici până astăzi n- 
am găsit curajul de a citi Vicontele de Bragelonne, în care, 
auzisem, muschetarii mor). Am devorat cărțile cu Pardaillan. 
M-a zăpăcit Gulliver-ul din B.P. T., dăruit, la Botoşani, de ziua 
mea — împlineam zece ani! — de nașa Ileana. Pitici, uriași, 
ciudații din Laputa, caii înţelepţi: n-am sesizat atunci urmă de 
satiră şi de sarcasm, ci doar — cum îi recomanda Breton 
cititorului de poezie suprarealistă — pitici, uriași, ciudaţi, cai 
înţelepţi. Naivitatea exemplară — pentru că nefățarnică — a 
lecturii literale! 

Când m-am întâlnit cu Gargantua și Pantagruel? Limba 
„întoarsă ” a unui personaj din Fairia lui Radu Pavel Gheo m- 
a dus, nu ştiu de ce, cu gândul la „cuvintele dezghețate ” auzite 


de Pantagruel după ce părăsise Insula Papatiflilor. Dar şi la 
strigătul ,„ Tekeli-li”, scos de oameni şi păsări în inegalabilul 
final albedo al aventurilor lui Gordon Pym. După cum 
călătoria siderală a „Skylark”-ului m-a îndemnat să alcătuiesc 
un altfel de catalog al corăbiilor, în care arca biblică și corabia 
lui Ulise străbat aceleaşi mări nesfârşite din mintea noastră, ca 
şi velierul beat ori corabia lui Sebastian, baleniera „Peguod” a 
căpitanului Ahab ori flotila sublim păcălită a lui Cristofor 
Columb, „Speranța” lui Anton Lupan și mereu călătoarele 
„ Voyagers”, ca să nu mai vorbesc de „Enterprise” — ultima, 
deocamdată, arcă a imaginarului. 

Povestea cere poveste. Povestea amestecă poveşti. 
Intersectează lumi şi cărți. Ne obligă să lărgim (până la 
inconsistență? până la o altă consistență?) limitele realului. 
„Povești sunt toate în lumea asta, Harietă!”, îi scria, obosit, 
Eminescu surorii sale. Poveşti care, totuşi, salvează viaţa 
Șeherezadei, adună, ca în romanul lui Llosa, tribul la un loc, 
împiedecându-l să se destrame, ascund — spun unii — 
sâmburele înțelepciunii. Iar dacă nu-l ascund, rămân, cel puțin 
(iar asta nu e puţin!), o frumoasă zăbavă. 

inut locului nu de vreo vocație sedentară, ci, vorba 
cuiva, de „năcaz și sărăcie”, de ce m-aş opune invitației la 
voiaj? /Fairia îmi redă memoria lecturii fericite. Printre 
personaje de basm — unele înduioşător de simpluţe, ca în B.D.- 
uri — ŞI peripeții „care mai de care”, iată-mă regăsind o greu 
definibilă stare de graţie. Ca şi atunci când am citit Micul 
Prinţ? Sau Poveste fără sfârşit? Sau, într-un fel, Un yankeu la 
curtea regelui Arthur? Gheo — cu siguranţă, el însuşi un om de 
mare puritate şi candoare — se joacă atât de convins de-a 
povestea, încât aceasta capătă aura poetică a gratuității 
înșelătoare. 

Aventurile — pe care nu ţi le povestesc — simpăticuţe şi 
nepretențioase din primele pagini alunecă (încet, dar sigur) 
spre întâmplarea cu tâlc, scoasă din previzibilul fantasticului. 
Explorarea devine, cu discreție, parcurs inițiatic, 
transformarea — transfigurare, moartea — mântuire într-o altă 
lume. 


O. Nimigean 


Aş vrea să ştiu... ce se petrece de fapt într-o carte cât timp stă închisă. 
Probabil că nu există decât literele tipărite pe hârtie, dar totuşi — ceva tot 
trebuie să se petreacă, fiindcă atunci când o deschid, găsesc acolo o întreagă 
poveste. Apar personaje pe care eu nu le cunosc, fel de fel de aventuri, şi 
isprăvi, şi lupte — uneori au loc furtuni pe mare sau ajungi în ţări și oraşe 
străine. Toate acestea le găsești într-un anumit fel în carte. Trebuie s-o citeşti 
ca să le trăieşti pe toate, asta-i limpede. În carte însă toate se găsesc 


dinainte. Aș vrea să ştiu în ce fel... 


(Michael Ende, Povestea fără sfârșit) 


Cei doi bărbaţi, adăpostiţi până atunci sub un umbrar de 
pânză aspră, s-au ridicat de pe băncuţă şi au intrat într-o 
clădire din piatră moale, albă. Unul din ei, mai tânăr, înalt şi cu 
fața îmbujorată, nu arăta deloc că potopul din ceruri l-ar fi 
făcut să sufere în vreun fel. Celălalt, un bătrân la fel de înalt, 
era uscat şi vânos, cu pielea arsă de soare şi părul alb. Riduri 
adânci, întunecate, îi brăzdau fața şi pielea gâtului. 

— Şi cum s-a întâmplat că ați renunţat la cariera de 
astronaut? Eu m-am gândit întotdeauna cât de minunat e să 
explorezi alte lumi, să 

treci prin infernul acid de pe planeta a treia a stelei 
Luciile, unde alţi cinci David Eugen se degradaseră 
iremediabil, sau să îţi simţi creierul electronic trepidând sub 
vibraţiile undelor gamma, asta nu fiindcă cei construiți 
asemenea lui s-ar fi temut de moarte — cine ar fi riscat să le 
programeze astfel de sentimente? —, ci pentru că neliniștea 
deconectării definitive afectează toate mecanismele înzestrate 
cu un rudiment de inteligență (deşi unii ar zice că e cam 
același lucru). 

şi n-ar strica nici o gură de ţuică, așa, ca să mai 
înviorăm atmosfera, prospectorul ăsta, nici nu-ţi vine să crezi 
că îi mai interesează Pământul, nici eu n-am ştiut cât de bine 
poate fi într-o lume normală, mă întreb dacă aş fi aflat 
vreodată de n-ar fi fost Fairia, şi numai din cauza singurătăţii 


— O să-ți povestesc. 
Chiar am chef s-o fac. 


Numai să ne aşezăm comod undeva, soarele de astăzi m-a 
obosit destul. 

Bătrânul sfrijit şi ars de soare era fericit că are cu cine 
schimba o vorbă. Nu-l interesau prea mult scopurile 
interlocutorului său, nici noutăţile din lumea orbitală 

Misiune declanșată. Menţin contactul cu baza pe aceeaşi 
frecvenţă. 

sau faptul că așa-zisul prospector făcea cunoscut fiecare 
cuvânt, fiecare gest al său şi al bătrânului din fața lui. 

— Poate vrei ceva de băut. Am de toate. M-am obişnuit 
să gătesc din resursele de aici, deşi fraierii de sus îmi tot trimit 
containere cu hrană conservată. Pe orbită... îmi amintesc că 
totul era cam fără gust acolo, sus. Cam insipid... Ei, fie. Ți-am 
spus că am fost astronaut. Și încă unul bun. Aş mai fi făcut-o 
încă multă vreme dacă nu era Fairia. Asta s-a întâmplat acum 
cincizeci de ani. La naiba, eu eram născut pentru meseria asta! 


Încep transmiterea informaţiilor cerute. Material cules de 
DE-792 pe Pământ, de la Ronnie Peterschneitt. 

— Era al doilea zbor pe care îl comandam. Îmi plăcea, ți- 
am spus. Mi-au dat o navă nou-nouţă, Skylark, cu tot felul de 
îmbunătăţiri. Eram zece oameni la bord. Făcusem primul salt 
în spaţiul intergalactic, apoi, după încă un salt, mai micuţ, am 
intrat liniștiți în sistemul stelei ăleia. Trei planete, aşa cum ne 
aşteptam. Pe noi ne interesa a doua, TS-2, singura de tipul 
Pământului. Cei de la ExSpa presupuneau că ar fi colonizabilă. 
Ştiam cum devine cazul, că mai întâlnisem aşa ceva pe 
Epsilon-7. Atunci doctorul Sandrelli, care mi-a fost medic şi pe 
Skylark, era să moară strivit de inelele unui mamifer 
reptiliform. Ce om! După ce l-am smuls dintre inelele 
musculoase ale bestiei, tăindu-le furioşi, că fiara nu voia să-și 
lase prada, ce crezi c-a făcut? S-a apucat să anestezieze 
animalul, apoi i-a cusut la loc fiecare mușchiuleț și capăt de 
piele. Probabil bestia se mai târăşte şi acum prin pădurile de pe 
Epsilon. Dar asta-i altă poveste. 

Noi nu aveam altă treabă decât să strângem informaţii. 
Muncă de rutină. Bănuiam că în trei-patru zile urma să 
terminăm totul. Mai întâi am cules date de la distanță, după 
care ne-am apropiat. Și în momentul acela nava a luat-o razna. 
Nu o puteam fixa pe orbită. Şi intraserăm în sfera de atracţie a 
planetei. 


Asta însemna prăbuşirea. 


Ţin minte că eu, unul, mă speriasem zdravăn: începuserăm să 
deviem înspre ecuator şi, cine ştie din ce pricină, Skylark nu 
mai răspundea la comenzi. Eram convins că se întâmplase 
ceva cu motoarele sau că pilotul făcuse o manevră greşită. Nu 
prea aveam eu încredere în tinerelul pe care ni-l dăduseră în 
echipaj. Era la prima misiune în afara sistemului. Un absolvent 
strălucit al şcolii de pilotaj. Cunoşteam marfa: unul din ăia 
care îți spun pe de rost o carte tehnică, iar la un fir dezlipit se 
uită ca mâţa în calendar. Numai că până atunci totul 
funcționase perfect, iar pe pilot îl seconda Devi Salla, pe care 
îl ştiam de o viaţă: ne salvaserăm reciproc pielea de vreo două 
ori. Era cel mai vechi din echipaj, apucase şi expediția 
Tempest, ştii, prima ieșire în spațiul intergalactic. 

Totuşi Skylark începuse să se prăbușească. Am turat 
motoarele la maximum. Inutil. Eu am zis să încercăm chiar un 
salt spațial. Probabil că ne-am fi sinucis, dar intrasem în 
panică. Nu aveam stofă de comandant. Tot bătrânul Devi Salla 
m-a oprit. Şi cădeam tot mai repede. Întâi am crezut că am dat 
peste o civilizație mult mai avansată decât a noastră, dar atunci 

de ce nu detectam nici o urmă de activitate industrială şi nu 
găseam măcar o reţea de comunicaţii? 

Până la urmă, cu destul noroc, am izbutit să aplanetizăm, 
cam zdruncinat, pe un platou. Ne-am pus costumele spațiale şi 
am țâşnit afară, fiindcă generatorul de plasmă dădea semne că 
ar vrea să explodeze. Am avut şi noroc: până la urmă Skylark 
n-a explodat. Dar nici n-a mai vrut să se urnească din loc. 
Mecanicul, Giovanni, un mulatru înalt — ţin minte că avea o 
eşarfă roşie la gât, nu uita de ea nici atunci când își punea 
costumul spațial, zicea că-i poartă noroc Giovanni ăsta a 
cotrobăit în spatele panourilor de la camera motoarelor şi ne-a 
zis că exact motoarele sunt terci, deși el nu pricepe de ce. Pur 
şi simplu aşa stăteau lucrurile. Închipuie-ţi cum ne-am simțit. 
Nu puteam spera să supravieţuim până la sosirea unei misiuni 
de salvare. Sau să avem bafta chioară să se alarmeze cineva, că 
nu mai puteam lua legătura cu nimeni. 

Primul lucru pe care l-am făcut a fost să scot baliza de 
semnalizare de la bordul navei şi s-o instalez acolo, pe platou. 
Părea un loc bun. Nu puteam să mă obişnuiesc cu ideea că am 
naufragiat, că tocmai eu am avut ghinionul să rămân prizonier 
la mii de ani-lumină de Pământ, dar aşa stăteau lucrurile. Timp 
de cinci ani eram la mâna norocului: singura noastră şansă ar fi 
fost ca vreo navă mai apropiată să prindă semnalul balizei... O 
şansă la un milion. Ce-i mai înjuram pe cei care pregătiseră 
Skylark-ul pentru zbor! Câte nave au fost găsite după piuitul 
balizei? 

— Şi atunci voi...? 

— Cu noi a fost o poveste mai încurcată. Ştiam că nu 
vom fi găsiți prea repede. Nu ne simțeam foarte optimişti şi 
nici n-aveam motive, dar speram măcar să supraviețuim o 
vreme: lumea unde nimeriserăm era locuibilă. 

Îmi amintesc şi azi că prima mea reacție a fost una de 
furie. Îmi venea să mă năpustesc asupra pilotului, Mathew sau 
Matty — cum îi ziceam noi —, un tinerel înalt, blond și păstos. 
Dacă aş fi semănat măcar pe jumătate cu Giovanni, i-aş fi cărat 
tolomacului câțiva pumni în spinare. Aşa... eu am fost cel care 
i-a luat apărarea, că mecanicul nostru chiar ar fi vrut să-i sară 
la gât. Am făcut-o fără tragere de inimă, fiindcă Mathew, cam 
mămăligos şi fără nici un pic de simţ al umorului, era singurul 
om din echipaj care nu-mi plăcuse de la bun început. Pilot, 
cică! Cu mulți dintre ceilalți mai zburasem și în alte expediții 
sau măcar îi ştiam din auzite. Toţi îşi cunoşteau meseria. După 
cădere, am fost convins că am intuiție, că mă pricep la oameni, 
şi n-am băgat de seamă — sau nu-mi păsa — că şi Matty se 
simţea vinovat, deşi îl supravegheasem tot timpul în care se 
chinuise să redreseze nava. ÎI vedeam cum se uită la noi cu 

niște ochi de câine bătut, gata să facă orice i-am cere, numai 
să-l iertăm. Probabil că în sinea lui îşi căuta greşeala, că 
mintea lui lentă, necoaptă, refăcea cu încăpățânare manevrele 
de dinainte de prăbuşire. 

— Şi unde greșise tânărul pilot? 

— Păi, nu greşise. Vezi tu, oricât de periculoasă şi plină 
de neprevăzut ar fi, o expediţie spaţială e totuşi ceva 
inteligibil, rațional, fiindcă se ştie că toți jucătorii respectă 
anumite reguli. Şi noi, şi Universul. Fireşte, exista şi 
necunoscutul, dar numai pentru ca omul să-l exploreze şi să-l 
integreze în sistem, după aceleași legi, cu aceleași reguli. Nu 
zbori pe Marte într-o trăsurică trasă de gâște. Nu ieşi în spațiu 
îmbrăcat în costum de clovn. Nici nu te aştepţi să dai acolo 
peste un animal verde, cu trompă, care joacă fotbal cu 
planetele și te întreabă dacă vii la o petrecere unde îl are ca 
invitat de onoare pe profetul Mohamed. Eram conştienţi că 
riscăm, dar cunoşteam riscurile sau credeam că le cunoaştem. 
Mai mult, credem că Universul le respectă şi el. Dacă am fi 
nimerit într-o lume pustie şi ne-am fi terminat rezervele de 
hrană sau am fi fost atacați de niște creaturi bestiale, hidoase şi 
carnivore, am fi pierit liniștiți, chiar bucuroși, na!... oricum, 
convinşi că totul e-n ordine, fiindcă intra în regulile lumii 
noastre. Am fi avut parte de o moarte eroică şi normală, iar 
numele noastre ar fi fost înscrise cu litere de aur undeva pe o 
placă de marmură neagră. Frumos, nu? Şi poate că ar fi fost 
mai bine așa. S-ar fi spus că ne-am îndeplinit menirea. Dar n- 
am avut noi norocul ăsta... 

Noi ne-am trezit într-o lume plină de verdeață unde, chiar 
dacă nu eram botanist, puteam să recunosc brazi obişnuiţi, cu 
ace verzi ŞI conuri maronii, multe împrăștiate pe jos, prin iarba 
rară şi... pământeană, atât de pământeană... Ne aflam pe un 
munte acoperit cu o pădure de arbori verzi şi înalți, cine să nu-i 
ştie? Erau brazi şi pini cu două, cu trei, cu cinci ace, tufe de 
ienupăr, jnepeni... Era ca pe Pământ, planeta-mamă, pe care 
pe atunci n-o vizitasem decât de două ori, cu părinții mei. 
Fusesem în rezervaţia Pădurea Neagră şi în Jamaica. Însă pe 
planeta unde căzuserăm totul era mai verde, mai albastru, mai 
ruginiu decât aici, pe Pământ. Nici măcar în holofilmele 
firmelor de turism nu văzusem culori atât de curate şi de vii. 
Totul părea că străluceşte: şi stâncile gri-metalice, şi verdeața 
vegetației, şi scoarța întunecată a copacilor, şi cerul albastru- 
albastru... Aproape că ne venea să renunțăm la costumele 
spaţiale. Doar că eram totuşi într-o lume străină. N-am făcut-o. 
Nu imediat. 

Primele sunete pe care le-am auzit pe planetă au fost nişte 
urlete oribile. Nu suna prea încurajator. Îngrijoraţi, am coborât 

pe o pantă lină — eu în fruntea coloanei — şi, cu armele în 
mâini, am luat-o în direcția din care veneau zgomotele. Ne-am 
strecurat printre tufe şi arbori parcă proaspăt spălați de ploaie, 
de-ţi făceau poftă să-i mângâi — asta-mi amintesc foarte 
clar —, am căutat cu privirea în stânga şi-n dreapta și dintr- 
odată am nimerit în faţa unei scobituri imense în munte, o 
grotă la intrarea căreia se afla un om. Nu un umanoid, nu! Un 
om, un ins spătos şi ars de soare, aproape dezbrăcat, cu un trup 
foarte bine dezvoltat. În clipa imediat următoare am remarcat 
că în faţa lui ondula amenințător o fiară cunoscută şi, brusc, mi 
s-a părut că asist la proiecția unul holofilm pentru copil, unul 
vechi, cum se făceau odinioară pe Pământ, cu eroi blonzi şi 
neînfricaţi, cu dragoni semănând cu tiranozaurii şi cu prințese 
legate în lanţuri. Îţi dai seama? Eram primii oameni care 
călcau pe planeta ala şi uite că dăm peste astfel de făptură! Un 
tip înalt, cu umeri lați şi cu pielea bronzată, de culoarea mierii, 
scos parcă dintr-o reclamă de-a noastră. Singura lui 
îmbrăcăminte era un şort de piele vărgată, negru cu portocaliu. 
Torsul gol îi vibra de muşchi. Numai că nu era blond, ci avea 
nişte plete lungi, negre, prinse sub o banderolă albastră. E 
drept că n-am văzut nici o fecioară legată pe-acolo, dar am 
remarcat că tânărul învârtea pe deasupra capului o spadă 
imensă, probabil foarte grea, lucind argintiu în bătaia soarelui. 
Încerca să-i ia capul unui saurian gigant, care se mişca greoi pe 
pietriș şi încerca să se arunce asupra luptătorului. Fiara scotea 
urletele înfiorătoare care ne atrăseseră atenţia. Își rânjea colții 
cenuşii şi-şi ondula nehotărâtă capul mic, aşezat la capătul 
unui gât lung, parcă de plesiozaur. Un monstru cu cap de 
găină, asta-i imaginea care mi-a rămas în minte. Tânărul se 
tinea la distanţă, aşteptând momentul cel mai prielnic pentru a 
lovi. Din când în când fiara solzoasă şi murdară expira flăcări 
în jeturi lungi, bine direcționate, ţintindu-l pe flăcău. Nu ştiu ce 
metabolism o fi avut creatura, probabil ceva pe bază de metan 
sau hidrogen, dar sigur nu se pricepea să ţintească prea bine, 
fiindcă nimerea mereu pe de lături. Eu, după ce am rămas 
încremenit vreun minut, m-am repezit să-l ajut pe cel care 
părea reprezentantul speciei raționale de pe planetă. Am scos 
laserul de la brâu, m-am apropiat puţin dintr-o parte, am țintit 
capul fiarei şi am tras, retezând ţeasta dinţoasă. Tipul cu spada 
s-a întors — abia atunci ne-a băgat în seamă — şi-a răcnit: 

— Staţi dracului deoparte! Nu vă băgaţi în treburile mele! 

Am rămas prostit. Eram gata să alunec pe pietrișul din 
faţa grotei. De uimire. ÎI auzisem perfect, ba chiar mai rău: îl 
înțelesesem fără nici un fel de traductor. Nici nu aveam aşa 
ceva. Insul vorbise în limba noastră sau mi se păruse că 
vorbise așa. Telepatie? Locuitorii de aici să fi fost telepaţi? 

M-am uitat la camarazii mei. 

— Aţi auzit? am şoptit în cască. 

— Uite! a urlat unul din ei, cred că Giovanni. 

Am întors iar capul spre câmpul de luptă: fiara nu căzuse. 
Gâtul tăiat, lung și gri, îi ondula repede într-o parte şi-ntr-alta. 
Părea într-adevăr un pui de găină gigantic, decapitat. Apoi am 
văzut cum din ciotul însângerat, roşu!, ei, de acolo ţâşnesc ca 
nişte dopuri, unul după altul, alte trei capete, identice cu cel 
căzut pe grohotiş. Aşa o regenerare rapidă nu mai întâlnisem! 
Ştiam eu ceva despre sciziparitate, dar asta întrecea orice 
închipuire... Şi-atunci eroul, insul atletic de care ne 
apropiaserăm, s-a întors furios spre noi, vociferând: 

— Nu vă amestecați, străinilor! Nu-i treaba voastră! 

— Ba ajută-mă, străinule bun, că mult bine ţi-oi face şi eu 
te! Nu sunt eu de vină că nebunul ăsta a tăbărât peste mine! 
am auzit o voce sonoră, gâlgâită, ca din mai multe glasuri, și 
mi-a trecut prin cap nebunia că fiara ştie şi ea limba noastră. 
Ajutaţi-mă şi-o să vă dau tot ce vă doreşte inima! 

Aşadar creatura vorbea? Sau era telepată? Dragonul, 
saurianul, balaurul sau ce-o fi fost... Nu mai pricepeam nimic. 
Cine ar fi priceput? Am lăsat arma deoparte și m-am aşezat pe 
vine, buimăcit. Aşadar, într-o galaxie vecină, dincolo de mii şi 
mii de stele, se găsea o planetă pe care 


se bat eroi umani cu dragoni vorbitori, 


ca în poveştile triburilor primitive de pe Pământul de acum 
cinci-zece mii de ani. Sau dădusem peste o lume a telepaților, 
sau halucinam... Şi ăsta era doar începutul! Până la urmă, noi, 
eroii Cosmosului, ne-am holbat prostiți cum voinicul se 
avântă, lovește, fentează, sare, tăind una după alta cele trei 
căpăţâni. Sabia îi vâjâia prin aer, iar eu aşteptam să văd cum 
răsar alte teste de plesiozaur. Cred că mi-era şi un pic de ciudă 
pe încrezutul cu şort de piele. Dar capetele creaturii nu s-au 
mai regenerat. În schimb, fiara începuse să se vaite şi să zbiere 
ascuţit la fiecare lovitură, striga şi ne cerea s-o ajutăm, iar eu 
mă holbam şi încercam să pricep unde nimeriserăm, ce se 
întâmpla cu noi. 

Când ultima țţeastă văicărindă a căzut, s-a prăbușit şi fiara. 
Greoi, pe o parte, cu un bufnet lung. Trupul lucios s-a umflat 
ca un balon până a explodat, cutremurând văioaga din fața 
grotei şi împroşcându-ne cu sânge şi măruntaie vinete. Mi- 
amintesc că m-am trezit cu o pată urâtă, galben-uleioasă, pe 
vizorul căştii, dar n-am apucat s-o curăț. Am auzit rapid un 
tiuit ciudat, urmat de un vâjâit pe la urechi: vizorul îmi 
crăpase, iar în alte locuri în care fusese atins de sângele şi 
mațele saurianului vorbitor materialul alb, indestructibil, al 

costumului spaţial se  găurise, se zdrenţuise aproape 
instantaneu. Ca pânza pătată cu acid. Şi doar fusese testat! M- 
am simțit ca un cobai pe care experimentul dă greş și m-a 
cuprins panica: clar, revizorii de la Centru rasoliseră şi recepţia 
navei, şi materialul expediției. Asta era! Mi-a trecut prin minte 
că n-o să mai trăiesc prea mult, nici eu, nici Giovanni... parcă 
mai erau şi alții, vreo doi-trei, care fuseseră atinşi de resturile 
fiarei. Doctorul Sandrelli s-a repezit să vadă ce am pățit, mi-a 
luat pulsul, mi-a cercetat ochii. S-a repezit apoi spre ceilalți, 
uitându-se cu atenţie la fiecare, întorcându-ne pe-o faţă şi pe 
alta ca pe nişte manechine. Nu înţelegea nici el ce se 
întâmplase. Necunoscutul... 

— Cum vă simțiți? În ordine, în ordine, mormăia el, 
trecând grăbit de la un om la altul. O să mergem la navă să vă 
fac un control, rezistați puțin, numai puţin... 

Mie mi se părea că o să mor dintr-o clipă în alta, deşi nu 
simțeam că m-ar durea ceva. Dar lumile străine sunt perfide, 
trebuie să fii mereu cu ochii în patru. 

Învingătorul s-a îndreptat spre noi, cu sabia în mână şi cu 
pieptul stropit de sângele roşu-întunecat. Al dracului, el nu 
pățise nimic! L-am auzit adresându-ni-se pe un ton arogant: 

— Cine sunteți? Şi cine v-a spus să vă amestecați 
nechemaţi în treburile altora? 

Cam greu să-i explici tipului nuanțele. Părea nervos şi 
bănuitor, aşa că, oricât ar fi fost el de umanoid, m-am îndoit de 
posibilitatea unui contact paşnic, aşa cum începusem să am 
dubii și în privinţa tehnicii noastre avansate. A intervenit 
Nicky, xenologul, doar asta îi era meseria! 

— Tinere, a zis el, iartă-ne că ne-am amestecat 
nechemaţi — aşa cum bine ai spus —, dar te-am văzut singur în 
faţa înspăimântătoarei jivine și am vrut să te ajutăm. Nimic 
altceva nu ne-a trecut prin minte, crede-mă. Suntem străini de 
locurile acestea şi nu vă ştim obiceiurile, pe la noi însă aşa se 
face. Dacă vei fi aşa de bun să ne ierți şi să ne îndrumi în 
vreun fel, noi ţi-am rămâne recunoscători. 

Tânărul ne-a privit mândru şi s-a rezemat în spadă, cu un 
aer nepăsător. Era totuși încurcat, fiindcă a durat ceva timp 
până să găsească un răspuns. În cele din urmă am intrat totuşi 
în vorbă cu el. 

Se numea Brave Soul și, dacă am înţeles noi bine, era 
prinţ, fiu de rege. Numele lui se născuse din imaginația 
dezlănțuită a unei regine-mamă cu veleități de poetesă. Am 
aflat că nici frații, nici surorile lui nu stăteau mai bine. Brave 
Soul ne-a pomenit de fratele lui, Diamond Heart, de surioara 
pe care o chema Sweet Surrender, de un alt frate, Rainbow 
Kiss; la ei în familie nu se purta decât aşa ceva. Și cum de se 

luase la harță cu animalul care ne-a distrus încrederea în 
armele noastre? 

— E o poveste mai lungă. Eu am plecat din împărăția 
tatălui meu, slăvitul rege Dorwan, ca să-mi caut soție de neam 
ales. Bestia pe care aţi văzut cum am răpus-o mi-a ieşit cu 
viclenie în cale, dar sunt sigur că în toată povestea e mâna 
răutăcioasei Vickyia, vrăjitoarea blondă din Munţii Negri. Şi 
doar... (aici a ezitat puțin) doar mi-a spus căluțul meu să nu 
mă cert niciodată cu femei la drum. Acum ce o să pot spune 
dacă o fi să mai dau ochi cu tata, când l-am lăsat fără murgul 
lui din tinereţe? 

I-a spus căluțul lui? Conversa cu cabalinele, sau ce-o fi 
avut el, pe drum? De fapt... dacă şi animalul ăla solzos vorbise 
cu noi... Măcar că lucrurile păreau să se lege, totul devenea în 
realitate şi mai nebulos. 

— Dar voi, oameni neoameni, cu capete lucioase, voi de 
unde veniţi? Şi ce gânduri aveți pe aici? 

Era deja suspicios. 

— Noi venim de departe, tinere voinic, de tare departe. 
Ştii, cu ochiul nu poţi vedea şi nici cu gândul nu ţi-e uşor a 
străbate până acolo. 

Brave Soul s-a strâmbat vizibil, privindu-ne atent pe 
fiecare, dar nu l-a întrerupt pe Nicky. Dovedea bună-creștere. 
Poate îl şi speriasem puţin: eram necunoscuţi, străini, ciudați. 
El chiar credea că de fapt casca de la costum e ţeasta noastră. 
Pe atunci nici noi nu bănuiam cât de mult îi semănăm. 

— Crede-mă, suntem cu totul străini de locurile acestea. 
Ai văzut că nici nu ştim obiceiurile, a continuat Nicky. Nu le 
cunoaştem. N-a avut cine să ni le spună. Am venit cu... cuo 
pasăre de oţel. Ea s-a prăbuşit pe un platou din apropiere. Mă 
tem că de acum înainte n-o să ne descurcăm. O să ne rămână 
oasele împrăștiate prin cine ştie ce colț de munte. O să pierim 
neştiuți de nimeni. Poate dacă ai vrea să ne ajuţi... 

Prinţul părea destul de dornic s-o facă. Nicky ne-a zis mai 
apoi că spera să accepte: aşa se cuvenea să reacționeze cei de 
felul lui Brave Soul. Nu l-am mai întrebat de unde ştia. 
Nicky... Era şi el o figură! De fapt, nu înţelesesem niciodată 
de ce fiecare expediție trebuie să aibă un xenolog la bord. 
Xenologul nu face nimic altceva decât să aştepte întâlnirea cu 
nişte extratereştri despre care nu știe, bineînţeles, nimic. 
Recunosc acum că Nicky se pricepea. Nu știu dacă la 
extratereștri, dar la oameni cu siguranță. Nu-l cunoscusem 
înainte de expediția asta. Era un ins mustăcios, cu o față de cal 
alungită şi gravă, şi dădea tot timpul din mâini. Ca om îmi 
câștigase încrederea pe la începutul expediției, când reuşise să- 
| împace pe Giovanni cu Rosvanoff, cartograful şi geologul 

nostru. Giovanni era greu de împăcat: dacă se supăra pe 
cineva, rămânea bosumflat până când celălalt îi dădea dreptate. 
Ce-i drept, după aceea uita. Pe Rosvanoff îl știam tot din 
expediția pe Epsilon-7. Ţin minte că înțepenise vreo zece zile 
într-o zonă vulcanică, extrem de periculoasă, numai ca să 
demonstreze nu ştiu ce ipoteză despre mișcarea tectonică a 
planetelor mici. Un ins înalt şi cu trăsături delicate, bărbat 
frumos, dar foc de arţăgos, nu degeaba se luase la harță cu 
Giovanni. Îmi amintesc cum se mai uitau femeile de pe staţie 
după el! Participase la vreo cinci expediţii şi de fiecare dată 
lăsa în urmă patru-cinci frumuseți înlăcrimate. Între expediţii, 
că astea erau viața lui, apucase să se căsătorească şi să 
divorțeze de vreo opt ori. 

Îţi ziceam că Nicky se pricepea să-i ia pe oameni. S-a 
descurcat frumușel şi cu prințul. 

— O să vă îndrum, dacă asta vi-e rugămintea, ne-a 
aruncat acesta. Numai să mai zăboviţi o vreme, cât îmi termin 
eu treaba. 

După care a sărit sprinten peste resturile creaturii tricefale 
şi s-a strecurat în grota din care presupun că ieşise fiara. L-am 
aşteptat cu răbdare. N-a durat foarte mult. Mă întreb şi acum 
de unde a făcut rost de lumină ca să se descurce în întunericul 
dinăuntru, dar la un moment dat l-am auzit blestemând cu foc. 
Ecoul vocii i-a ajuns până la noi. Mi-ar fi jenă să repet exact 
tot ce-a spus, deși țin minte cuvintele. Faptul că extraterestrul 
înjura ca şi noi m-a surprins mai tare decât felul cum arăta. 
După vreun minut a apărut în gura peşterii cu un fel de sul care 
ardea puturos şi scotea un fum negru. Chipul i-era întunecat de 
funingine şi de supărare. 

— Ce s-a întâmplat? l-a abordat cu delicateţe Nicky. Ce ai 
acolo? 

— S-a întâmplat o ticăloşie! Ori sunt eu mai fără noroc ca 
alții. Da, mai bine îl ascultam pe bătrânel. 

— Bătrânel? am întrebat eu nedumerit. 

— Da, căluțul meu, Bătrânelul, aşa i-am zis. Da” el nu se 
supăra, s-a grăbit să adauge prinţul. Doar i-a purtat şi pe tata, şi 
pe bunicul... El mi-a spus că n-are rost să mă încurc cu 
balaurul ăsta, și eu numai în ciuda Vickyiei am făcut-o, să 
crape de ciudă, vrăjitoare afurisită! Acum am rămas şi fără 
Bătrânel... 

Până la urmă am aflat toată istoria, una încâlcită şi 
trăsnită, dar nu ultima de felul ăsta. Din câte ştia Brave Soul, 
balaurul ăsta, ca orice balaur, trebuia să păzească o comoară, 
iar prințului îi căşunase să pună mâna pe ea. 

— Ce fel de comoară? a întrebat Nicky. 


17 


— Fi, ce comoară? a mormăit tânărul, de parcă era o 
informație la mintea cocoșului. Nestemate, vase de aur, poate 
vreo fecioară prizonieră, ce ştiu eu? Cine nu știe că balaurii 
păzesc comori şi răpesc fecioare? Ori şi una, și alta. Ori nici 
una, mormăi el, uitându-se amărât spre zdrenţele rămase din 
adversarul său. 

Aşa deci: pe aici se purtau şi fecioarele! Din câte am 
priceput, calul ăla vorbăreţ și extrem de longeviv îl avertizase 
că toată lumea îl ştia pe balaurul de pe munte ca fiind sărac şi 
puţin țicnit. Nimeni nu voia să se încurce cu el. Tot calul îi 
spusese că şi bunicul prințului îl înfruntase odinioară, dar nu-l 
omorâse şi nici nu-i luase comoara, ba chiar împrăştiase vestea 
că nu merită să-ţi baţi capul cu o astfel de creatură. Pe vremea 
când îşi desăvârşea cariera de erou, tatăl lui Brave Soul nici nu 
se obosise să calce pe aici. Numai fiul său, mai încăpățânat şi, 
probabil, mai suspicios, o pornise călare prin munții din zonă 
şi se luase la harță cu fiara, care nici una, nici două, îi prăjise 
calul în câteva secunde. 

— Cine a mai văzut fiu de rege umblând pe jos! se jeluia 
neascultătorul voinic. lar 


averea pe care o păzea balaurul 


(aici dădu din mână a lehamite, atât de omenește)... numai 
terfeloage pline de praf şi suluri de piei de bivol scrise cu 
semne de neînțeles... 

N-am aşteptat să termine. Era vorba de documente, de 
mărturii scrise ale unei alte civilizaţii! M-am repezit înspre 
grotă, ferindu-mă de sângele scurs printre pietre şi pornind din 
mers lampa fluorescentă. Devi Salla m-a urmat, cu arma 
scoasă din toc. Am cotit pe vreo două coridoare înguste, 
lovindu-mi casca de nişte ţurțuri de piatră coborâţi din tavan, și 
am ajuns în sala îngustă şi înaltă care trebuie să fi fost bârlogul 
saurianului, fiindcă puţea îngrozitor a animal transpirat. Într-o 
clipă mi-am dat seama că tot efortul meu fusese inutil. M-am 
oprit şi l-am lăsat şi pe Devi Salla, aflat în urma mea, să vadă 
mormanul de cârpe şi ghemotoace calcinate care fumegau 
încet. Tovarășul meu a dat din cap şi s-a întors, pornind înapoi, 
spre ieşire. Devi Salla fusese întotdeauna un ins calm. Eu nu. 
Îmi simţeam nervii vibrând de furie. Am ieşit din grotă şi i-am 
strigat prinţului: 

— Ce te-a apucat să dai foc la documente? 

— Cui îi trebuie aşa ceva? mi-a răspuns el calm, ridicând 
spre mine ochii senini. Balaurul ăsta era nebun. Ei, dacă-l 
ascultam pe Bătrânel... a repetat el, cu o voce nostalgică. 

Nu pricepea. Îţi vine să crezi în ce situaţie stupidă 
nimerisem? 

Subiectul tace.  Așteaptă confirmarea contactului. 
Răspuns conform standardului. 

— Fi, chiar aşa? 

— Crede-mă pe cuvânt! Ce, nouă nu ne crăpa buza să 
punem mâna pe nişte semne ale unei activități culturale sau 
ştiinţifice dintr-o altă lume? E visul oricărei expediții! Mai 
târziu am aflat că nici Brave Soul, nici tatăl lui şi nimeni altul 
de la el de la curte nu ştiau să scrie sau să citească. Aveau ei 
nişte vrăjitori care trăiau izolați prin păduri sau pe insule şi 
veneau numai când îi chema regele, ca să aducă ploaia sau să o 
oprească, să dezlege de blesteme sau să vindece molime. 
Prințul își amintea că în copilărie îl obligaseră să înghită nişte 
doftorii făcute din gândaci pisaţi şi bucăţi de pergament 
înscrise cu descântece contra bolii. De atunci rămăsese cu un 
ghimpe împotriva tuturor vrăjitorilor şi însemnelor magice de 
pe terfeloage. 

Puteam să spunem ceva? Nicky s-a apropiat de mine şi 
m-a rugat să nu-mi ies din fire, că tot n-avem ce face. Să fim 
mulțumiți că prințul ăsta cu minte înceată e de acord să 
colaboreze cu noi. Ne ușura treaba pe planetă. Am dat din 
umeri şi am luat-o spre epavă. Așa cum ne promisese, Brave 
Soul ne-a urmat, cu un aer nepăsător. Noi ne-am întors până la 
Skylark, am făcut o analiză amănunțită a atmosferei de pe 
planetă şi — ce mă rodea mai tare — un control medical 
minuţios. Mă temeam să nu fi pățit ceva de la acidul împroşcat 
de dragon. Dar totul era în ordine. De fapt nimic nu era în 
ordine, însă cel puțin pe moment puteam sta liniștiți. 

— E straniu, grozav de straniu, a mormăit Nicky şi mi s-a 
părut într-un fel satisfăcut de încurcătura în care intraserăm. 
Parcă am fi pe Pământ, nu-i aşa? Până şi vegetaţia e... e așa 
cum crește acasă... adică pe Pământ. Mă tem că am 
halucinaţii. Sau că halucinăm în grup; n-ar fi primul caz. Dacă 
însă totul e real, atunci... 

Asta remarcasem şi eu: eram pe Pământul din holofilme. 
Doar că totul părea mult mai luminos, mai strălucitor şi mai 
limpede, dându-mi o senzaţia de ireal. Îmi amintesc că Nicky 
tot încerca să ne explice ceva ce-l incitase la culme, ne explica 
băbeşte şi tot țopăia prin navă ca o minge scăpată din mână. El 
se gândea la cei de acasă, inconştientul, nu-şi dădea seama cât 
de puţine şanse avem să mai vedem sistemul nostru solar! În 
timpul ăsta Brave Soul, noul nostru companion, ne aștepta 
răbdător în afara navei. Privea destul de năucit la construcția 
de metal lucitor în care intraserăm, dar încerca să pară 
indiferent, bănuind că îl urmăream dinăuntru. Avea dreptate. 
Îşi păstra acelaşi aer nepăsător pe care — am observat mai 
târziu — îl afişa ori de câte ori se simţea pus în încurcătură. 

— Măcar de-am fi pus mâna pe vreunul din documentele 
ascunse în peşteră! m-am plâns eu. Îmi vine să mor de ciudă! 
Cine ştie ce date am fi găsit acolo! Dacă am dat de prima 
civilizaţie extraterestră inteligentă? Sau de o lume paralelă? 
Nicky, tu crezi că halucinăm? 

— O să vedem noi ce facem, mi-a răspuns xenologul. 
Dacă avem halucinaţii — ceea ce e foarte posibil — şi în realitate 
suntem tot pe Skylark sau, cine ştie?, am murit (aici ţin minte 
că a rânjit răutăcios pe sub mustaţa lui stufoasă, pe care şi-o 
îngrijea cu fanatism), măcar să halucinăm rațional. Sau dacă 
numai eu halucinez, iar voi nici nu existați... 

La chestia asta mă gândisem şi eu, dar n-aş fi avut tupeul 
s-o spun. L-am întrebat ce-ar spune totuși dacă planeta exista 
într-adevăr, aşa cum o vedeam şi o miroseam. Orice om 
normal trebuie să accepte realitatea din jur, chiar dacă e una 
ciudată. Altfel nu ar avea cum să trăiască. Fiindcă de îndoit ne 
putem îndoi de orice. De unde să ştiu că acum vorbesc într- 
adevăr cu tine? Poate că visez. Poate că eşti o creație a 
imaginației mele. Orice mi-ai spune şi orice ai face, tot aş 
crede că eu mi-am închipuit c-o să faci sau o să spui asta şi aia. 
Ca şi cum ai fi un robot ori un personaj inventat de mine. 
Înţelegi? 

Mă mai jucasem eu prin adolescenţă cu idei din astea 
paranoice. Se pare că lui Nicky încă îi mai plăcea s-o facă. 
Treaba lui... Mie un singur lucru mi-era clar: indiferent dacă 
ne bazam sau nu pe ceva concret, trebuia să ne mişcăm în 
vreun fel, să pornim într-o direcție. Nu avea nici un rost să 
rămânem lipiţi de nava noastră inutilă. Ne puteam întoarce mai 
târziu. Am decis să renunțăm la costumele de explorare, mult 
prea greoaie şi bătătoare la ochi. Nu detectaserăm nici un 
pericol de boli, microbi extratereștri sau altceva necunoscut 
nouă, iar dacă aveam să dăm peste aşezări sau făpturi asemeni 
prinţului, preferam să nu fim băgaţi prea mult în seamă. Ne-am 
luat doar o salopetă lejeră, albă, filtre de aer, instrumente, arme 
şi ceva hrană, apoi le-am instalat într-un transportor pentru 
teren accidentat. Brave Soul ne-a aşteptat fără să bombăne, 
deşi afară era un soare arzător, de amiază. Când am ieşit, a 
întrebat, arătând spre silueta arcuită a navei, care odihnea 
acum cu botul înfundat în pământ: 

— Cu asta aţi venit voi? 

— Da, i-a răspuns Douglas Pei, amuzat de străduințele 
prințului de a părea indiferent. Am zburat peste sute de lumi şi 
de sori până să ajungem în lumea ta. 

— Şi acum de ce vă lăsaţi pasărea aici? Nu vreţi să mai 
mergeţi cu ea? 

— Nu, i-a spus Douglas şi ochii lui oblici au clipit 
viclean. O să luăm în schimb carul ăsta, care merge singur. 

Brave Soul s-a uitat lung la transportor şi a înghițit în sec. 

— Merge unde vrea el? a întrebat. 

Nicky l-a convins că, atâta timp cât suntem împreună, 
„carul” care merge singur o să ne ducă unde vrem noi. Apoi 
am plecat, cu Brave Soul cu tot, înghesuiți în mașinuţă. 
Tânărul ne tot întreba despre carul în care îl urcaserăm — era 
speriat, dar nu voia s-o arate —, iar Nicky se străduia să-l 
lămurească într-un fel, încercând tot felul de analogii între cal 
şi motoare. Nu cred c-a reuşit mare lucru. 

Acum, când îmi aduc aminte de locurile pe care le-am 
văzut pe planeta aceea luminoasă, mi-e tot mai greu să cred că 
n-a fost un vis. Ai spus că prospectezi după nu ştiu ce 
zăcăminte. Ai văzut cum arată Pământul după ce oamenii l-au 
lăsat în pace atâta vreme. Nu ţi se pare frumos? Printre ruinele 
oraşelor au crescut copaci rămuroși. În trunchiurile lor şi-au 
făcut scorburi veveriţe grăbite, crengile s-au umplut de cuiburi 
prin care se flutură păsăruici gălbui şi gălăgioase, ierburile au 
ascuns mormanele de fiare ruginite... Tot ce a clădit omul e 
acoperit de uitare. Am trecut o dată printr-un micuţ oraş 
industrial. În vremurile dinainte trebuie să fi avut câteva sute 
de mii de locuitori. Din blocurile de beton armat n-a rămas 
nimic. Vezi ici şi colo câteva turnuri părăginite, multe din ele 
rupte de la mijloc şi acoperite de mușchi gros, iar printre tufele 
groase de mărăcini mai poți găsi, dacă scormoneșşti bine, bucăţi 
de oţel sfărâmicios. 

— Dar ce-are a face Terra cu Fairia? 

— Are, are... Atunci când părăsiserăm nava şi, îndrumați 
de Brave Soul, căutam să coborâm undeva în vale, ne holbam 
în jur şi nu ne venea să credem. Mă întrebam dacă nu greşisem 
cumva salturile spațiale, dacă nu ne întorseserăm aici, acasă. 
Am fi găsit mai uşor o explicație pentru existenţa lui Brave 
Soul şi chiar pentru dragonul ăla vorbitor. 

Atunci am pățit-o pentru prima oară. Când am ieșit de pe 
platoul muntos şi am intrat în pădure, cerul s-a întunecat brusc 
şi n-am mai văzut nimic în fața ochilor. Mi s-a părut că plutesc 
pe un fel de catafalc și în jurul meu bate un vânt cald şi uscat, 
care îmi aruncă un praf fin şi înecăcios în ochi, în gură, peste 
tot. M-am mișcat, am încercat să mă ridic şi să-i conving pe 
cei din jur că nu sunt mort, să mă lase să cobor de pe dric. 
Rotind ochii în jur, am început să disting umbrele copacilor 
trecând încet prin stânga şi prin dreapta mea. Abia atunci mi- 
am dat seama că aţipisem puţin, iar ochii încă nu mi se 
obișnuiseră cu obscuritatea codrilor de acolo. Am răsuflat 
ușurat şi am tras o gură zdravănă de apă din bidonul de la şold. 

Mi se uscase gura. Între timp Nicky se tot străduia să înjghebe 
o discuţie cu Brave Soul. 

— Tot n-am priceput de ce ai dat foc la documentele din 
grotă, spunea el. Ai fi putut să le găseşti vreun folos. 

— Ntt! răspundea senin prințul. Ce folos? Ce să găsesc în 
semnele alea? 

— Lucruri importante, rămase de la cei dinaintea ta! 
Istorii despre locuri și oameni, lucruri pe care ei le cunoșteau 
şi voi le-aţi uitat... 

Prințul îl privea senin, dar cu un fel de detaşare 
superioară. 

— Tot ce merită cunoscut rămâne cunoscut, iar ce se uită 
nu mai foloseşte nimănui, a spus el cu un aer înţelept. Tata și 
bunicul m-au învăţat ce ştiau ei şi ce i-au învăţat şi pe ei cei 
dinaintea lor. Nu le-au trebuit terfeloage vrăjitoreșşti. 

— Adică la voi în ţară nu ştie nimeni să scrie? 

— Ba da, v-am spus: vrăjitorii şi solomonarii... câțiva 
dintre ei. Şi cât le foloseşte? Numai în descântecele lor 
păcătoase. Nu zic că nu fac şi bine, se grăbi el să adauge, parcă 
speriat că ar jigni pe cineva nevăzut, dar nouă nu ne-au trebuit 
niciodată înscrisuri. Dacă ne-am apuca toți să scriem, fiecare 
om ar umple pergamentele cu poveşti mincinoase, cum i-ar 
plăcea lui, și nimeni n-ar mai şti pe care să le creadă. Am uita 
ce-am învăţat şi ne-am bizui numai pe semnele alea și le-am 
păzi tot timpul să nu ni le fure careva. Cine ar vrea să ajungă 
aşa, să nu mai poată trăi fără terfeloage? 

Cred că am înţeles ce voia să spună. În orice caz, n-am 
mai ascultat ce i-a răspuns Nicky. De convins n-avea cum să-l 
convingă. Totuşi ce-o fi fost în pergamentele pe care le-a ars 
prinţul? Ce poveste neştiută, de care n-o să mai afle nimeni, 
niciodată? Nu-i aşa că ai fi curios să afli? Ţi-ai dori să ţi-o pot 
spune? Şi eu. Dar ce să fac? Sunt lucruri care rămân tăinuite 
pentru totdeauna. Douglas Pei avea obiceiul să-mi zică: 
„Şefu”, n-o să le descoperim noi pe toate. Trebuie să le lăsăm 
şi altora de lucru. Oricum o să le dăm ocazia să ne descopere 
hoiturile”. Altă dată, când mă plângeam iar de manuscrisele 
pierdute, glumea: „Poate că trebuia să-l ajutăm pe balaur. 
Prințul ăsta mă plictiseşte îngrozitor. M-aş fi înţeles mai bine 
cu calul lui”. 

După asta... după asta cred că a fost 


când ne-am întâlnit cu Vickyia. 


Ajunseserăm într-o pădure întunecoasă şi umedă, unde ne 
croiam cu greu drum printre copaci, alunecând la vale. Roţile 
derapau pe frunzele putrezite şi Albin, care conducea, abia 
reuşea să nu dea peste cap vehiculul cu tot cu noi. Cu frâne, cu 

viraje, mai mult alunecam decât mergeam. Deodată fuzeea 
motorului s-a oprit. Ne-am trezit aruncați unul peste altul, am 
înjurat şi ne-am descâlcit dintre bagaje şi cutii cu mâncare, iar 
Giovanni a coborât să se uite la motor. Îşi aranja nervos baticul 
roşu pe care-l purta la gât şi mormăia nemulțumit. Era stilul 
lui. Albin s-a dus să-l ajute, iar noi, ceilalţi, am coborât să ne 
dezmorțim oasele. Atunci, parcă răsărind din pământ, în fața 
noastră s-a ivit o femeie îmbrăcată într-un voal verde, 
translucid. 

Relatare neclară. Încerc să obțin informaţii suplimentare. 

— Cum adică? Stătea ascunsă după copaci? Vă pândea în 
pădure? 

— Nu. Tocmai asta m-a lăsat înmărmurit. Ne opriserăm 
într-un fel de luminiș, iar ea a apărut aşa, ca din neant: o 
femeie înaltă, cu faţa osoasă, triunghiulară şi rânjitoare, cu 
plete lungi, blonde-aurii. Era frumoasă; puteam să văd asta 
chiar în semiîntunericul de sub copaci. Sau poate fiindcă nu 
mai văzusem femei de atâta vreme... Oricum... era într-adevăr 
frumoasă. În jurul ei plutea o lumină verde-aurie, delicată, 
parcă izvorându-i din priviri, fiindcă avea ochii verzi, mari, iar 
pânza transparentă şi subțire care flutura pe ea nici nu... ce 
mai, era goală, chiar mai rău decât dacă ar fi fost goală. Îi 
vedeam sânii împungând falnic înainte, șoldurile generoase, 
rotunde, şi totul părea atât de ireal şi îndepărtat sub voalul cel 
verde... Am avut impresia că femeia s-a uitat fix la mine 
câteva clipe — eu unul ştiu că mă holbam! —, a zâmbit amuzată 
şi sigură pe ea şi s-a rezemat cu un braţ de scoarța unui copac. 
Câteva clipe nimeni n-a scos un sunet, dar în clipa următoare l- 
am văzut pe Brave Soul repezindu-se la ea ca un apucat, cu 
spada ridicată. 

— Stai, prințule! a rostit ea cu o voce extraordinar de 
melodioasă. De ce te încăpăţânezi? Doar ştii că nu-mi poți face 
nimic. Şi nici voi, străinilor — s-a uitat iarăşi spre mine —, cu 
toate armele voastre ciudate. Dacă aş vrea, v-aş încremeni aici 
pentru vecie. Dacă aş vrea... 

Tonul amenințător de la început a devenit uşor şăgalnic. 

— Vickyia, răutate a tenebrelor, ce vrei de la mine? Ce ți- 
am făcut? a întrebat prințul, furios, dar s-a oprit precaut la o 
distanță rezonabilă. 

— Nimic, nimic, a bombănit femeia. Ce să-mi oferi? Nu 
ești destul de bărbat pentru mine și eşti prea încuiat ca să te pot 
măcar educa. Puștan scăpat din poala maică-sii... Ştii, n-am 
nimic împotrivă să-ți cucerești văcuţa aia de prințesă şi să 
plodiți toată ziua, că altceva ce-o să faceţi? Ca şi tac-tu... crezi 
că el a vrut să mă asculte? 

Încheie, cu năduf parcă: 

— Încuiat mai e neamul ăsta de viteji! Nici nu ştiu cum 
de n-am murit de plictiseală! 

Asta l-a necăjit pe tânăr. Faţa i se înroşise şi buzele îi 
tremurau, dar n-a riscat nici un gest de ameninţare. Am aflat 
mai târziu că la curtea tatălui său mai avea vreo patruzeci- 
cincizeci de frați şi surori şi că, decât să rămână un frate 
oarecare al viitorului împărat, primul născut, preferase să-şi 
caute soție în alt regat. Așa se explicau mai multe lucruri 
legate de pornirea sa spre aventuri departe de casă. 

— Dar ti-ar fi prea uşor, copilule, chiar şi-aşa ti-ar fi prea 
uşor, a continuat femeia. De altfel tu ești erou, sunt sigură că 
nu vrei să te oprești la un amărât de balaur. Mai ai multe de 
făcut. Nu-i aşa că visezi ca, după moartea ta, oamenii să-ţi mai 
pomenească multă vreme numele şi faptele? Așa cum îşi dorea 
şi bunicu-tău, care a colindat lumea până spre bătrânețe, iar eu 
nici nu mai țin minte cum îl chema. Așa crede și taică-tău, că 
dacă a înfrânt nu ştiu câţi balauri şi căpcăuni şi a eliberat o 
mână de orașe, o să-l țină minte şi nepoţii. N-aveţi de lucru, nu 
ştiţi să vă bucuraţi de ce vi se dă. Degeaba te înfurii, că şi tu 
eşti leit lor. 

— ŞI ți se pare greşit să vrei să faci bine? se răsti Brave 
Soul. 

— Halal bine! Ai omorât o fiară care nu făcea niciun rău 
nimănui, stătea liniştită în colțişorul ei de lume, ba ai mai 
rămas şi fără cal. Ce ştii tu ce-i binele, când n-ai cunoscut nici 
dragostea? Ei, dar dacă tot veni vorba... Am auzit că Angelina, 
prinţesa ta, e bolnavă. Zace în pat și i-au împietrit picioarele, 
iar până o să ajungi tu s-o peţeşti, o să încremenească până la 
gât. Nu ştiu ce i-a venit să vâneze prin pădurile mele, purcica, 
dacă habar n-are să ţină ca lumea un arc în mână, mai mult 
chinuie bietele animale. Acum o să stea pe pace vreme 
îndelungată. Dacă însă o să-ți vină poftă s-o vindeci, un 
tratament sigur, îți zic eu, ar fi să-l tai pe tatăl ei, împăratul, 
sau pe mamă-sa, şi să-ți scalzi purcica în sânge de părinte, 
sângele cleios care curge prin venele familiei regale... 

— Ascultă, ticăloaso (am remarcat că vrăjitoarea a zâmbit 
larg la auzul epitetului, de parcă îl aștepta), crezi că aş mai 
putea trăi cu draga mea Angelina dacă ar trebui să vărs sângele 
părinților ei? Mai degrabă m-aş tăia pe mine sau... pe tine, 
scorpie! Pe tine! 

În ciuda amenințării, Brave Soul rămânea pe loc. 

— Faci cum vrei, dădu din umeri femeia învoalată în 
verde, dar să nu mă scoţi pe mine vinovată dacă o să rămâi 
neprihănit şi-o să ți se umple obrazul de coşuri. Auzi, „draga 
mea Angelina”, când tu nu ştii nici cum arată! Am mai văzut 
din ăştia ca tine. Şi (aici se întoarse către noi) ţi-ai ales, 

sărmane, tare buni tovarăşi: pe nepricepuţii ăştia din ştiu eu ce 
lume... 

A râs fără voioşie şi s-a uitat la mine când a spus: 

— Tu ești comandantul, aşa-i? lartă-mă că v-am rănit 
mândria şi v-am prăvălit corabia pe stâncile munţilor, dar zău 
că nu era treaba voastră să călcați pe pământurile astea, ca să 
ne tulburaţi tihna. De liniştit nu v-aţi liniştit și vezi, acum n-o 
să mai fiți în stare să mişcaţi nici carul ăsta mic. Multe şi 
ciudate unelte aveţi, dar, dacă nu-i minte... Poate, dacă mă 
rugați frumos, aş putea să vă ajut în vreun fel... 

Am dat să-i răspund, dar Giovanni s-a repezit înainte ca 
eu să apuc să deschid gura: 

— Muiere proastă şi încrezută, doar n-ai vrea să-ți 
plângem la picioare? Să te rugăm în genunchi... noi pe tine! 

Giovanni se congestionase, urechile îi ardeau ca focul şi 
mâinile i se mișcau haotic, în ritmul vorbirii. 

— Ce, ţi-am făcut noi ceva? se jelui el agresiv. De ce nu 
ne lași dracului odată în pace, până nu te amestec cu vreun 
copac de pe-aici? 

Aproape că urla. Întotdeauna îi sărea ţandăra din te miri 
ce. Ştiam că-i trece repede. Norocul lui că era un mecanic bun, 
cel mai bun din câți întâlnisem eu, altfel n-ar fi făcut mulți 
pureci în spațiu. Oricare dintre tovarășii lui l-ar fi aruncat în 
vid la primul salt spaţial. Rosvanoff chiar îi promisese c-o s-o 
facă, atunci când se luaseră la harță. Giovanni a mai urlat o 
vreme, înjurând pe alese și dând din mâinile lui lungi și 
mânjite până la coate cu uleiuri amestecate cu funingine, până 
când femeia aceea frumoasă i-a zis, pe un ton indiferent (era 
furioasă? plictisită? nu ştiu): 

— Hai, ajungă-ţi burzuluiala deşartă! 

Ei, dar Giovanni continua, măcar că Nicky 1-a făcut semn 
să se stăpânească. Blestema, dădea din mâini, baticul roşu îi 
flutura, iar el se apropia tot mai tare de femeie. Nu ştiu ce l-a 
apucat să-şi scoată şi arma laser. A tras, iar în semiîntunericul 
pădurii a izbucnit o rază de lumină care a trecut printre copacii 
groși şi pe lângă ciudata apariție feminină. Nu cred că 
mecanicul a vrut altceva decât s-o sperie, ştiu că nu era om 
rău, dar eu am văzut cum raza luminoasă a ocolit-o pe 
vrăjitoare, făcând o curbă absurdă, care înnebunea orice lege a 
fizicii. Femeia a rânjit şi şi-a întins mâna cu palma aţintită 
înspre Giovanni. Din palma ei s-a iscat un ghemotoc de foc 
roşiatic care s-a rostogolit în aer înspre noi şi l-a lovit în piept 
pe mecanic. Tovarăşul nostru a fost învăluit de un nor de fum 
albicios. Apoi, când norul s-a risipit, am remarcat uluit că tipul 
dispăruse. Dispăruse! Dar ochii mi-au fost atraşi de o broască 
țestoasă, mare cam de o palmă, care zăcea pe spate printre 

frunzele maronii şi umede, dând disperată din labe şi 
balansându-și carapacea. 

— Puteţi să vă luaţi amicul, a râs femeia. 

Rămăsesem cu ochii aţintiţi spre ea. Nu ştiam ce să 
facem. Lui Rosvanoff îi sticleau ochii privind-o pe vrăjitoare. 
Nicky își trecea degetele prin mustață, cu o figură împietrită. 
Matty, puştiul, se albise și mai tare, cred că tremura. Mie unul, 
deşi eram şocat şi simţeam cum mă cuprinde o frică ciudată, 
râsul ei mi-a plăcut. Avea ceva de zornăit de cristale 
rostogolite pe o masă, era... înviorător, cred. 

— lar ţie, prietene naiv, a continuat ea, adresându-i-se lui 
Brave Soul, îți fac o favoare: există pe undeva, pe la Capătul 
Lumii, un izvor din care curge apă vie. Poate ai auzit de el. 
Dacă eşti cu adevărat erou şi vrei să cruți sângele părinților 
Angelinei tale grăsuţe, trage o fugă până acolo. Pe drum poate 
îti mai schimbi gândurile, că o să fie ceva cale de mers. Apa 
vie i-ar ajuta şi tovarăşului vostru mai focos, a arătat ea spre 
țestoasă. 

Relatare neclară. 

— Dar eu ştiam că Giovanni Serose a fost printre ăia 
care... 

— Ia te uită, David! Deci ştii câte ceva despre noi? Nu 
ne-au uitat oamenii... Asta mă bucură. Îţi explic eu, numai ai 
răbdare şi ascultă-mă. 

Eu m-am uitat lung la vrăjitoare. Adică ţestoasa era — sau 
fusese — Giovanni? Asta nu o mai înghițeam. Dar femeia a 
zâmbit şmecherește, am avut impresia că mi-a făcut cu 
ochiul — mie! — şi, până să spun ceva, a dispărut ca şi cum n-ar 
fi fost niciodată acolo. În jur plutea un parfum straniu, de flori 
sălbatice. Aerul se electrizase. Abia am îndrăznit să ne 
mişcăm, iar eu mi-am dat seama că toți nervii îmi vibrau. Mă 
cuprinsese o stare de agitație anormală. Probabil așa pățiserăm 
cu toţii, cu excepția lui Giovanni. Cred. Am uitat să-l întreb 
după ce s-a terminat toată istoria. Îmi amintesc că Brave Soul a 
început să blesteme, iar Albin i-a cântat în strună. De fapt, l- 
am aprobat cu toţii, dar eu o făceam mai mult de formă, 
fiindcă nu puteam în nici un fel să o urăsc pe femeia aia 
frumoasă, cu adevărat frumoasă, care își bătuse joc într-un fel 
atât de ciudat de Giovanni. Mai mult: cumva, de nu ştiu unde, 
mi se părea foarte cunoscută. Îmi amintea de cineva pe care îl 
întâlnisem odată şi uitasem cu totul, rămânând doar cu aburul 
cețos al amintirii neînchegate. Mi-am chinuit mintea multă 
vreme, dar degeaba. Apoi mi-a trecut prin minte ideea absurdă 
că nu o cunoşteam, ci o voi cunoaște, că îmi amintisem ceva 
din viitor, dar şi amintirea asta falsă îmi aluneca printre degete. 

Eram cam ametit. Ni se întâmplaseră atâtea lucruri! Întâi 
rămăseserăm fără navă, iar acum şi fără vehicul... 

Neavând încotro, ne-am încărcat spinările cu ce bănuiam 
că ne-ar putea folosi mai târziu şi am pornit la pas printre 
copacii înalți, cu coroane bogate. Picioarele îmi șovăiau prin 
stratul gros de frunze, necălcat decât de animalele care or fi 
trăit pe acolo, iar în buzunarul de la şold simţeam apăsarea 
micuței carapace în care se presupunea că ar fi stat ascuns 
mecanicul nostru. Era o nebunie, nu ţi se pare? Nici o altă 
expediţie stelară nu ajunsese într-o asemenea situație. Nu-mi 
mai aduc aminte dacă îmi părea rău sau mă bucuram că o 
pățisem, dar ştiu că întâlnirea din pădure, cu strania femeie în 
verde, îmi lăsase în minte o stare cu adevărat plăcută, ca de 
beţie ușoară. 

Drumul ne-a obosit destul de repede pe toţi, cu excepția 
lui Brave Soul. El se agita de mama focului, păşind grăbit în 
fața noastră, cu spada în mână şi pieptul gol, deşi se însera. 
Frunzişul gros ascundea lumina roşie a soarelui de apus, iar 
vremea se răcise binişor. Eu pornisem de mult încălzirea 
costumului-salopetă. Brave Soul ăsta... mă uitam la el şi mă 
gândeam: ne luase ca tovarăşi ai lui într-o aventură fără cap şi 
coadă, iar pe de altă parte era primul extraterestru umanoid 
întâlnit de vreo expediţie, deşi nu puteam să pricep cum, nu-mi 
venea să cred că ar fi aşa. Mai uşor îmi venea să-l iau drept un 
companion din vis. 

Am mers mult, nici nu mai ţineam socoteala kilometrilor 
parcurşi. Călcam tot mai greu, coborând pe cărări înguste, pe 
urmele ghidului nostru din acea lume. Din cauza 
harnașamentului pe care-l târam după mine, mă dureau 
mușchii umerilor, iar picioarele mai aveau puţin până să-mi 
cedeze. M-a prins dintr-odată o ameţeală şi verdele întunecat 
al pădurii mi s-a învălmăşit în fața ochilor. Am strâns o clipă 
din pleoape şi am scuturat capul pe cât îmi permitea bagajul. 
Voiam să-mi revin. Când am privit din nou în jur... 


Eram într-un deşert imens, 


iar în jurul meu doar nisip, nisip cât vedeam cu ochii. Un vânt 
aspru îmi arunca praful sticlos în vizorul căştii. Pe urmele mele 
călcau ceilalți membri de pe Skylark. l-am numărat: erau opt. 
Lipsea Giovanni şi am ştiut imediat sau mi-am amintit că îl 
lăsasem în urmă, undeva departe: un trup alb întins pe nisipul 
galben-roşiatic, un corp în care abia mai zvâcnea viaţa, nu 
pentru mult timp. Poate că nu trebuia să-l lăsăm așa, dar nu 
mai aveam ce face. Sandrelli parcă spusese că mecanicul 
nostru e terminat. Primul om pe care-l pierdeam. Undeva în 
zare, dar parcă mai aproape de ochii mei decât în realitate, 

vedeam nava prăbuşită, un morman de fiare inutile ce aveau să 
ruginească încet, cu o baliză ce-şi trimitea semnalul monoton 
în bezna dintre stele, milioane şi milioane de kilometri, un 
sunet străbătând singur spaţiile pustii, chemând târziu ajutor. 
Am văzut soarele coborând cu încetinitorul după nişte dune 
line. Lumina tot mai roşie și umbrele tot mai alungite ce se 
mișcau pe nisip m-au înfricoşat. Se făcuse frig? Se întuneca. 

Apusul... până acum nu mai văzusem nici un apus aşa 
de... aşa de pământean, știi că eu n-am crescut aici, pe Terra. 
Nici ceilalți, normal. Dar îl recunoșteam, crescuserăm cu toții 
în cultul planetei părăsite. Cred că şi din cauza asta mi-era 
frică. Nu ştiam nici ce va urma, eram singuri, neajutoraţi, într- 
o lume pustie, străină, știam că e străină, şi vântul îmi vâjâia pe 
la urechi, vuia, ochii mi se împăienjeneau încet sau poate se 
întuneca, vântul, nisipul mă izbea tot mai puternic în față... 
Poate că totuşi va veni cineva să ne salveze. Nu credeam că aş 
putea muri acolo, ştii cum e, teoretic te poţi gândi la moartea 
oricui, dar nu poţi crede că o s-o pățeşti chiar tu. Ţi-o poți 
imagina, nu-i mare brânză, știi că e doar un joc, însă nu poți 
crede în ea. 

Soarele coborâse deja după dunele alungite ca nişte 
spinări de animal şi eu nu ştiam ce să facem. Să ne întoarcem 
la navă? Îmi aminteam că explodase, apucasem să târăsc din ea 
doar baliza de semnalizare. M-am întrebat ce s-ar fi întâmplat 
dacă am fi aplanetizat normal sau dacă ne-am fi redresat în 
timpul coborârii forțate, ba chiar am avut o clipă impresia că 
așa s-au întâmplat lucrurile, numai că de aici încolo imaginația 
mea o lua razna, vedeam alte locuri, fără nisipul fin care ne 
şuiera pe lângă urechi, parcă eram pe un munte sau pe un 
platou şi la doi paşi de noi se întindea o pădurice ca pe 
Pământ. Vise, începeam să trăiesc din vise! Cât mai trăiam... 
Vântul tot mai puternic mă făcea să mă cocoşez în bătaia lui, 
să înaintez orbește, parcă vâsleam cu braţele spre un țărm 
inexistent, fără să ştiu ce mă așteaptă, fiindcă sfârşitul... 
sfârşitul nu putea să fie aici! Şi în liniştea aceea grea am avut 
senzația că aud un urlet cutremurător, care mi-a înfiorat 
spinarea, un urlet de fiară necunoscută, ascunsă poate la doi 
paşi de noi. Nu era decât vântul, desigur, vântul care freca 
sticla pisată a deşertului de vizorul căştii. Teama însă îmi 
înfrigura spinarea, puterile mă lăsau, iar întunericul mă 
împiedica să văd pe unde calc. Nu vedeam nimic nici înainte, 
nici în urmă. Oare tovarășii mei reușiseră să se ţină după 
mine? Sau rămăsesem singur? Încercând să-mi pornesc lampa, 
mi-am dat seama că se defectase. Totul se defecta, iar puterile 
mă lăsau cu totul. Nu mai avea nici un sens să mă zbat! Când 
prin fața mea a trecut o umbră gigantică, de cel puţin trei ori 

cât mine, formând un paravan temporar împotriva vântului, am 
înțeles că eram vânaţi şi că nu mai aveam nici o speranță. Am 
închis ochii și am simțit cum cad, m-am lăsat în genunchi pe 
nisipul moale, primitor... 

Am stat aşa o vreme. Când am îndrăznit să-mi dezlipesc 
pleoapele, punând întâi palma la ochi, am zărit prin frunzişul 
des un soare roșiatic care cobora încet printre nişte dealuri. M- 
am simţit puţin încurcat. Apoi mi-am amintit. În faţa mea 
Brave Soul cobora nepăsător, cu spada pe umăr, răscolind în 
treacăt straturile groase de frunze, iar uscăţivul de Devi Salla 
mă ținea de braț. M-a ajutat să mă ridic. Am făcut-o cu greu, 
curăţindu-mi cu palmele genunchii de frunzele pe jumătate 
putrede în care zăcusem. Cel puţin nu-mi mai era rău. Mi-am 
continuat drumul alături de ceilalți, păşind mecanic, fiindcă 
mintea mea refuza să gândească. Mă simţeam ușurat că 
halucinaţia oribilă de acum câteva minute dispăruse aşa de 
repede. Neliniştea şi nesiguranța îmi rămăseseră totuși, 
picioarele îmi tremurau, înţelegi, erau efectele spaimei, ca 
atunci când te trezeşti transpirat dintr-un coşmar. Când am 
simțit că mă jena ceva la şold, mi-am controlat buzunarul 
costumului-salopetă şi am văzut că mica ţestoasă era la locul 
ei, nevătămată, doar că se retrăsese în carapacea ei gălbuie, 
caroiată cu negru. A scos pentru o clipă un cap temător, m-a 
privit fix, apoi s-a retras iarăși la adăpost. Trebuie că eram 
totuşi nebun. Vickyia vrăjitoarea şi Giovanni prefăcut în 
ţestoasă! Dar aşa-mi aminteam că se petrecuseră lucrurile. 

În drumul nostru am trecut pe lângă un luminiş din care 
întâi am auzit nişte şoapte şi tropăituri stranii. Vezi, deja mă 
obişnuisem: acolo totul era sau trebuia să fie straniu! Asta cred 
că venea tot din firea noastră: ajunşi într-o lume străină, ne 
aşteptam să dăm numai peste lucruri surprinzătoare, aşa că 
spațiul acela atât de asemănător cu Pământul îmi părea şi mai 
anormal decât o lume complet străină. Nu ştiu cum m-aş mai fi 
simțit într-o altă expediţie, în care lucrurile să se petreacă așa 
cum învăţasem în şcoală. Dar nici nu mi s-a mai dat şansa asta! 

Subiectul tace din nou. Goleşte un pahar din lichidul 
alcoolic. 

— Ai mai fi urcat pe o navă spațială? 

— Nu ştiu. Poate că da. Acum, după mai bine de cincizeci 
de ani, mi-e greu să zic ce-aş fi făcut. Ce mai contează? N-o să 
mai plec niciodată de aici... Unde rămăsesem? 

— Lângă un luminiş din care mai întâi am auzit nişte 
şoapte şi tropăituri stranii... 

— Da, acolo... Ştii, noi eram curioși, aşa că ne-am 
apropiat cu grijă, cu armele pregătite, și am zărit apoi în 
lumina slabă, de crepuscul, câteva fiare absurde ce mi-au trezit 

iarăşi senzația aceea de „aproape acasă”. O senzaţie a dracului 
de neliniştitoare! Nu înțeleg de ce. Printre copacii crescuţi 
strâmb, în neorânduială, tropoteau 


niște cabaline superbe, 


suple și înfocate, agitându-şi crupele lucioase şi săltând cu 
copitele în aer unele în jurul altora. Trupul le era de cai, aşa 
cum sunt toți caii, numai că de la piept în sus, în locul capului 
alungit, cu bot rotund, le răsărea un tors şi un cap uman, ca al 
meu!, cu plete negre și bărbi lăţoase, plete blonde, roşcate, 
castanii... Oameni-cai! Masculi şi femele cu sâni de toate 
formele, şi toți aveau braţele mai lungi decât ar fi fost normal. 
Adică normal la oameni, ce vorbesc eu! Am fi capturat unul, 
curiozitatea ştiinţifică nu ne pierise, dar pe mine mă cuprinsese 
un fel de respect... de fapt nu ştiu, nu simţeam că am avea în 
față nişte forme de viaţă extraterestră. Așa pățisem şi cu Brave 
Soul. La naiba! un extraterestru musculos, înzestrat cu toate 
alea unde trebuie, după care s-ar da în vânt frumoasele de pe 
stații şi care mai vorbeşte şi limba noastră! 

— Am auzit de ceva asemănător! mi-a şoptit xenologul, 
atent să nu sperie făpturile. Îmi scapă acum, dar există povești 
despre ei pe undeva pe Pământ. Nu mai ţin minte cine le-a 
inventat. 

— Uitaţi-vă, îşi atrag partenerele, ne-a murmurat grăbit 
Brave Soul, apropiindu-se de noi. În curând o să-nceapă lupta. 
Poate ar fi mai bine să ne depărtăm, ce ziceți? 

L-am ascultat, deşi aş fi fost dornic să văd o înfruntare 
între două fiare din alea. Însă Brave Soul zicea că ar fi prea 
periculos pentru noi. Cabalinele aveau mirosul foarte fin, se 
mira că nu ne simțiseră deja. Din cauza vântului, probabil: 
bătea dinspre cabaline. Dacă s-ar fi stârnit vreo încăierare, nu 
ne bazam pe armele noastre. Şi-apoi nici nu era recomandabil 
să le folosim așa, de-aiurea. Legea nonintervenției. M-am 
gândit eu că o cam zbârcisem când mă repezisem cu laserul la 
dragonul ăla. 

— Dar aţi respectat legea nonintervenției, nu? 

— Fi, David... Da, în mare parte am respectat-o. Sau, în 
orice caz, nu am făcut rău nici unei ființe raționale. Totuşi, şti, 
există şi situații-limită, dar... Nu, sigur n-am nimicit ființe 
raționale. Și nu ne-am atins de cabalinele din luminiș. 

— Ai mai avut de-a face cu așa ceva? l-am întrebat pe 
prinţ după ce ne-am depărtat suficient ca să putem vorbi cu 
voce tare. 

— Nu, niciodată. Ei n-au ce căuta aici. Dar am auzit 
multe povești despre caii-oameni, de la bătrânii de la curte. Nu 


30 


credeam că o să-i văd vreodată. Ştii, poveștile sunt poveşti. 
Ce-am văzut noi... sunt... adică nu sunt... nu se întâmplă... 

— Vrei să spui că nu fac parte din lumea voastră? îl ajută 
Nicky. 

— Cred... cam aşa ceva. Nu au de-a face cu noi și nici 
noi cu ei. N-avem nevoie. Nu pricep cum de am dat peste ei 
acum. Ce căutau aici? Locul lor nu era... Oho, dar asta chiar e 
ceva straşnic de povestit... numai de m-ar crede! se avântă 
dintr-odată Brave Soul. Aţi văzut ce puternici şi sprinteni erau? 
Ca arcurile încordate în vânt. Exact cum se spune că făceau... 
fac înainte de împerechere. 

Nicky a părut interesat de explicație. L-am auzit cum 
mormăia ceva în microfon. Era singurul care-și luase după el 
un microrecorder, cel pe care l-am predat mai târziu la Centru. 
Am tras cu urechea la ce spunea, dar n-am prins decât cuvinte 
disparate şi lungi, cu „stratificare poli-nuştiucum” şi „erodarea 
clivajelor culturale”... meseria lui. Între timp noi ne continuam 
drumul spre locul unde voia să ne ducă noul nostru tovarăș. N- 
aş putea spune că mă simţeam absolut liniştit, dar curiozitatea 
era mai tare decât frica. De altfel nu simţeam că ne-ar 
ameninţa cine știe ce pericol. 

Când speram şi eu că lucrurile s-au liniştit, dintre copaci 
s-a auzit un şuierat uşor care se apropia tot mai tare, 
transformându-se într-un vaier melodios, asemănător unui 
scâncet blând, urmând parcă o anumită armonie şi combinat cu 
un tropăit ritmic. Brave Soul ne-a făcut semn să ne oprim şi 
deodată — că numai așa se petreceau lucrurile acolo: brusc, pe 
neașteptate — dintre niște tufe pline de spini s-a înălțat o umbră 
lungă, arcuită, care a plonjat înspre noi, s-a prăvălit peste Albin 
şi l-a aruncat la pământ. Ne-am repezit asupra neaşteptatei 
apariții şi am înconjurat-o. Sandrelli, medicul, se grăbise să 
vadă de Albin. Din fericire, tovarăşul nostru scăpase teafăr, 
numai inima i-o luase niţel razna. Nici nu era de mirare. Pe 
Albin nu mă bazasem niciodată, habar n-am cum îşi trecuse 
testele în şcoală. Şi totuşi era unul din veteranii zborurilor 
spațiale, iar figura lui bolovănoasă apărea întotdeauna pe lista 
celor decoraţi. Nu ştiu cum se descurca roșcovanul. Mă întreb 
şi acum cum o fi trecut de vizita medicală, că n-avea nici un 
metru jumate, deși era un tip îndesat şi extrem de musculos. 
Ceva din el îmi amintea de un taur. Nu, să nu-l nedreptăţesc, 
îşi făcea treaba, dar tot nu-mi plăcea. Nu-mi amintesc să se fi 
oferit vreodată voluntar: avea mare grijă de pielea lui. 

lar umbra care tăbărâse peste el... era una din cabalinele 
umane pe care le văzusem. Făptura zăcea în țărână şi sufla 
greu, scâncind în continuare, cu picioarele tresăltându-i la 
fiecare răsuflare. Ne-am apropiat. Ne-am uitat la ea. 

— O fi pățit ceva! i-a trecut prin cap prințului și ne-am 
aplecat asupra cabalinei, cu mare grijă, fiindcă o copită din aia, 
bine țintită, ne putea găuri țeasta. 

Am remarcat că Albin se ţinea pe undeva prin spatele lui 
Devi Salla. Nu-i trecuse oare spaima? Ceilalți se înşirau în 
cerc, iar eu m-am nimerit la capul creaturii și m-am holbat 
destul de curios, fiindcă trupul de cal cam costeliv, acoperit cu 
păr scurt, maroniu, se continua surprinzător cu un tors alb, 
supt, şi un cap de bărbat, cu plete și barbă lungi, încâlcite una 
într-alta, şi cu o faţă ridată, albicioasă. Un chip de bătrân ca al 
tuturor bătrânilor, numai că de abdomenul scobit, cu pielea 
zbârcită şi muşchii fleşcăiți, atârnându-i pe braţele incredibil 
de lungi, se lega trupul de cal. Mai practic, medicul nostru, 
Sandrelli, se aplecase deja asupra lui şi pipăia niște pete 
întunecate, greu de distins în semiîntuneric. Numai ce a apăsat 
cu degetele pe undeva, printre coastele ieşite în afară ale 
dihaniei, şi am auzit din nou vaierul acela prelung, iar 
ciudăţenia a început să dea din picioare, vânturând frunzele 
uscate de sub ca. Oamenii mei s-au ferit la vreme, iar Brave 
Soul rămăsese oricum la distanţă. Nu-i plăcea făptura. 

—  Cuminte, cuminte... a încercat doctorul să o 
liniştească, folosind tonul blând al vindecătorului, în timp ce 
cotrobăia prin trusa de care nu s-ar fi despărțit niciodată. Stai 
cuminte, cumințel, că nu-ţi fac nimica, nimica rău, numai stai 
așa, liniştit, așa, liniştit... 

Vorbea, iar mâinile i se mişcau repede şi eficient, pansând 
rănile bătrânei cabaline, răni numai de el ştiute. Ciudat, 
incredibila făptură se supuse vocii doctorului sau se lăsase 
îmblânzită de tonul ei liniştitor. Nu se mişcă până când acesta 
nu o — sau nu îl — bătu cu palma pe şold, acolo unde se termina 
trupul de cal, spunând: 

— Gata, bătrâne! Te-am făcut ca nou. Acu’ du-te și 
zburdă... dacă te mai ţin balamalele. 

Cabalina făcu o sforţare şi se ridică. Atunci Douglas Pei, 
străfulgerat de o idee, se întoarse spre prinţ şi-i spuse, pe un 
ton de glumă: 

— Brave Soul, tu tot ai rămas fără cal. De ce n-ai urca pe 
animalul ăsta? 

Prinţul dădu din cap că nu şi se trase mai departe. Clar, 
nu-i plăcea ideea. Nici ființa nu-i trezea entuziasmul; cred că 
se şi temea puţin de ea. De el. Douglas Pei, care nu părea să fie 
prea impresionat de ciudăţenia ce nimerise printre noi, insistă. 

— Să-mi piară vederea ochilor şi tăria braţelor dacă m-oi 
urca pe o păcăleală ca asta! izbucni prințul. 

— Fi na! auzirăm o voce ţâfnoasă. Ţi-ai găsit isteţul! 

Nu m-am mai mirat foarte mult. De când auzisem un 
saurian rugându-ne să-l ajutăm, îmi pierdusem mult din putinţa 
de a mă lăsa uimit. Aşa credeam atunci, fiindcă ce mi-au văzut 
ochii mai târziu... Oricum cabalina se scutură revoltată şi 
începu să bombăne: 

— la uite, marele viteaz! Nici nu şi-a șters mucii de la 
gură şi are pretenţii! Da” ce crezi tu, scursură de erou, că eu mă 
las călărit aşa, cum vrea fitecine? Eu nu m-am dat în lături să 
mă înfrunt cu toți eroii pe care zeii i-au trimis în calea mea. Şi- 
au fost câțiva... Pe mine nu s-a urcat nimeni, niciodată. N-o să 
ajung acum gloaba ta. 

Jignit, calul uman se întoarse cu spatele la Brave Soul, 
scuturându-şi coada cu furie. Nu se prea plăceau ei doi. Ori 
poate, aşa cum zisese Nicky, nu încăpeau în aceeași lume. Cu 
toate astea, atunci când am plecat, ființa aceea s-a luat după 
noi, păstrându-se la o distanță destul de mare, dar fără să ne 
piardă din ochi. M-am gândit că-l bătuseră şi alungaseră ai lui, 
poate era prea bătrân ca să mai aibă nevoie de el, așa cum nici 
de noi nu mai avea nevoie nimeni. O gaşcă de rătăciți, asta 
eram. Nici prințul n-a mai zis nimic despre el, ca şi cum nu l-ar 
fi observat. Bine şi-aşa. Singurul care se ținea mai aproape de 
omul-cal era Matty, pilotul principal de pe Skylark. Puştiul 
fusese impresionat de făptură și acum încerca parcă să se facă 
remarcat de ea... de el. Treaba lui! 

Eu, unul, am fost fericit când ne-am pomenit într-o 
poieniţă cu iarbă înaltă şi moale, iar Brave Soul a spus că am 
putea să rămânem acolo peste noapte, deşi nu-i plăcea ideea. 
Era de părere că ar fi fost mult mai bine să fi ieşit din pădure. 
Dar ne simțeam cu toții mult prea obosiţi, se înnoptase de-a 
binelea, iar luminile individuale nu ne-ar fi ajutat cine ştie ce. 
Umbrele din noapte sunt înșelătoare, am învăţat-o pe pielea 
mea după ce m-am poticnit de vreo zece ori. 

Cu chiu, cu vai, am ridicat un adăpost din folii 
termoizolante. La insistenţele prinţului, care a refuzat heater- 
ele noastre, am făcut apoi şi un foc deschis. Nu-i inspirau 
încredere aparatele moderne. Nici măcar n-a vrut să-şi pună pe 
el vreo haină de la noi. Ținea neapărat să aibă un foc viu şi 
părea așa de îndârjit, că m-am dus să-l ajut să strângă lemnele 
de care avea nevoie. Tăcuţi, ne-au urmat Devi Salla, Sandrelli 
şi Rosvanoff. Ceilalți au rămas lângă echipamentul nostru. 
Bătrânul om-cal se ţinea la distanță, dar ne urmărea cu atenţie 
pregătirile. La un moment dat prințul chiar a trecut la vreo doi 
paşi de el, dar au întors amândoi capetele în direcții opuse. M- 
am prefăcut că nu văd scena. Am adunat noi o grămadă de 
vreascuri — era interesant —, apoi Brave Soul a aprins focul și, 
când deja se încălzise bine în jurul vetrei, a luat cu o lopățică 

împrumutată de la noi jar şi cenuşă din foc, presărându-le în 
jurul micii noastre tabere. Noi ne instalaserăm deja în corturi; 
deja mâncam şi îl urmăream cum se chinuie să traseze — asta 
am remarcat mai târziu — un cerc de cenușă pe iarbă. După ce a 
terminat cu cercul, s-a apucat să facă alte linii, de data asta 
drepte, orientate şi spre noi. Călca neglijent peste bagaje şi ne 
umplea de cenușă caldă adăposturile, hainele, mâncarea. L-am 
rugat să ne explice ce era drăcovenia aia. 

— O pentagramă, s-a băgat Nicky, care îl urmărise pe 
tânăr cu interes, iar acesta a dat din cap mulţumit că, iată, unul 
din nevolnicii săi tovarăşi avea mai multă minte. E un fel de 
magie apotropaică, Brave Soul se teme că ne amenință ceva 
rău. Așa-1? 

— Da, a aprobat prinţul. Câinii negri. Focul o să-i țină 
departe o vreme, dar după miezul nopţii o să-i însoţească şi 
spiritele rele ale morților. Dacă ieşim atunci afară, nu mai 
scăpăm vii. 

— Afară de unde? a rânjit Douglas Pei, arătând spre cerul 
înstelat. 

— Afară din cerc, i-a răspuns grav flăcăul. 

— Şi calul? a întrebat cineva, cred că Sandrelli, el era cel 
mai grijuliu dintre noi. 

Brave Soul a dat din umeri. 

— Lasă-l să pască acolo unde e, a zis, deşi nu cred că 
făptura hibridă chiar păştea. 

Matty a aruncat o privire tristă şi neputincioasă spre calul 
cu trup de om. l-am făcut un semn discret să stea liniştit. 
Trebuia să ne obişnuim și cu astea. Mă gândeam că toate 
legendele din lumea lor nu sunt ele inventate aşa, doar de 
dragul poveștii, drept care le-am zis oamenilor să fie atenți şi 
m-am hotărât să stau cu ochii în patru. Nu mă îndoiam că 
pădurea mişuna de fiare carnivore. De aici şi poveştile. Deja se 
auzeau de undeva urlete prevestitoare de vânători nocturne şi 
eu, personal, nu mă bazam pe niște cercuri de cenușă. Am 
mâncat ceva, fără prea multă poftă, deşi foamea îmi creştea pe 
măsură ce înghițeam, şi — când ajunseserăm la o fiertură de 
ierburi culese de Brave Soul, un fel de ceai amărui despre care 
prințul spunea că o să ne ajute să dormim liniștiți — ne-am dat 
seama că, pe nesimţite, cineva se apropiase de focul nostru. 
Era un bătrân destul de soios, cu un fel de pelerină gri 
învelindu-l de la umerii înguști până la picioarele desculţe, cu 
pielea crăpată. De unde răsărise oare? 

— Primiţi-mă şi pe mine lângă foc noaptea asta! ne-a 
rugat el când a văzut că-l băgasem în seamă. Nu vreau decât să 
mă adăpostesc o vreme. E noapte şi pădurea e plină de 
primejdii. 

— Dacă ne vei spune cine eşti şi ce cauţi într-un așa loc 
în miez de noapte, poate că o să-ți ascultăm rugămintea, a zis 
Brave Soul. 

— Delio mă cheamă şi am plecat spre cetate, să-l caut pe 
fiul meu. N-am știut că drumul e atât de lung. Ori poate 
picioarele mele nu mai sunt așa de sprintene cum erau acum 
douăzeci de ani. 

Desigur că nu erau deloc sprintene, ba chiar îi tremurau 
jalnic. I-am făcut loc între noi, i-am dat şi ceva de mâncare, iar 
Matty i-a dat pătura lui termoizolantă. Mi-a plăcut gestul lui. 
M-am gândit că îl voi fi judecat cam pripit. Poate că ne-am fi 
dus la culcare dacă n-am fi auzit iar un lătrat prelung, 
amenințător. În clipa următoare creatura cu trup de cal a tropăit 
repede spre noi, aciuindu-se lângă foc. 

— Frigul. Se face tare frig, s-a justificat. Numai ce mă 
încălzesc puţin şi-o să vă las în pace. Mă duc în treaba mea. 

Brave Soul a deschis gura. După figura pe care o făcuse, 
bănuiesc că voia să spună ceva răutăcios. Dar n-a apucat. 
Bătrânul jerpelit a lăsat din mână cana cu ceaiul amărui şi-a zis 
uimit: 

— Un centaur! Cum de s-a apropiat de voi? 

Deci aşa îi zicea creaturii! Dar prinţul de ce nu ştiuse de 
numele ăsta? 

— Nu s-a apropiat, a zis el. Noi l-am găsit. Era gata să 
moară. 

— Sigur, nu m-aş fi putut lipsi de tine, a mormăit ursuză 
creatura, centaurul. Dar fiți fără grijă, o să vă las în pace, n-o 
să vă necăjesc prea mult cu făptura mea neplăcută ochilor. 

A făcut doi paşi în spate, totuşi nu s-a depărtat mai mult. 
Bătrânul părea vrăjit de apariție. 

— Un centaur! N-am mai văzut centauri de... cred că de 
când eram flăcău. Ai şi un nume? a întrebat, întorcând capul 
spre el. 

— Hippokalos îmi zice, a răspuns în silă făptura. 

— Hippokâlos? Ciudat nume, a comentat Nicky. Nu se 
potriveşte cu... 

—  Hippokal6s, nu Hippokâlos! l-a întrerupt nervos 
centaurul. Urăsc obiceiul oamenilor de a-ţi stâlci numele. Nu 
că aş fi avut de-a face cu prea mulți. 

Nicky n-a mai continuat. Şi-a îndreptat atenția spre 
bătrânul soios, care se mai încălzise şi îşi desfăşurase pelerina 
din jurul trupului slab, scoțând de sub ea un instrument cu 
coarde. 

— Eşti cântăreț? l-a întrebat. 

— Fi, nu... Cânt de plăcere, ca să-mi treacă vremea când 
sunt singur. Dar nu cred că v-ar plăcea să mă auziți. De fapt, 

poveştile pe care le cânt sunt mult prea cunoscute. Alţii le 
cântă de o mie de ori mai bine ca mine. 

Asta suna ca o ofertă, iar noi chiar eram curioşi. Poveştile 
unei lumi spun multe despre ea. Brave Soul n-a avut nimic 
împotrivă. 

— La curtea tatălui meu aveam în fiecare seară câte un 
cântăreţ care ne înveselea în timpul mesei şi ne cânta istorii 
vitejești înainte de culcare. Aşa ceva ştii şi tu, bătrâne Delio? a 
întrebat. 

— Ştiu sute de poveşti din toate vremurile şi n-aveţi de ce 
să vă miraţi, doar am văzut şi auzit multe la viaţa mea. În 
cântecele mele şi-au găsit loc viteji şi eroi fără asemănare, aşa 
cum poate şi voi vă veţi găsi vreodată locul într-o poveste 
spusă de cineva şi ascultată de nenumărați oameni care îşi vor 
dori să fie ca voi. Dar în seara asta aş vrea să ascultați o istorie 
pe care n-o spun decât rareori, una pe care nici n-o cunosc 
mulți cântăreţi, fiindcă este vorba despre o femeie, iar femeile 
n-au avut niciodată prea multe imbolduri vitejești. De aceea nu 
ştiu prea multe care să fi rămas în cântecele lumii noastre. Este 


povestea unei fete îndărătnice. 


Bătrânul îşi luă un aer gânditor şi îşi începu istorisirea, 
acompaniindu-se cu instrumentul cu coarde pe care îl luase 
după sine. Cuvintele îngânate cu moliciune se înşiruiau agale: 

— Oamenii zic că sângele ei amestecat îi înfierbânta firea 
într-atâta. Se crede că tată i-ar fi fost un vrăjitor necunoscut, 
venit de pe alte meleaguri, din locuri în care noi nici cu gândul 
n-am ajuns. Acest vrăjitor plecase în căutarea unui pocal vrăjit, 
umplut odinioară cu sângele unui zeu. Povestea nu spune dacă 
a găsit sau nu ceea ce căuta, ci doar că într-o seară, obosit de 
atâta cale, el a poposit la curtea unei regine, rămasă văduvă de 
curând. Regina era neînchipuit de frumoasă... 

Aici bătrânul se opri câteva clipe. Îşi drese glasul, apoi 
continuă: 

— Da, neînchipuit de frumoasă era regina, dar nici 
vrăjitorul acela nu era de lepădat. Odată ajuns la curte, el i-a 
cerut găzduire frumoasei regine, aşa cum se obişnuieşte la noi. 
Femeia l-a primit cu multă bunăvoință, fiindcă după moartea 
soțului ei se simțea întotdeauna însingurată, iar sufletul ei 
tânjea după oaspeţi. Apoi vrăjitorul avea farmecul străinului, 
era înalt, voinic, cu plete lungi şi aurii, cu ochi verzi, 
pătrunzători, ba mai ştia şi să povestească o mulțime de lucruri 
minunate. A fermecat pe toată lumea. La ospăț curtenii strânşi 
în jurul mesei rămăseseră cu îmbucătura în farfurie şi uitaseră 
să-şi ducă la gură paharele de vin auriu sau roşu ca rubinele. 
Însăşi regina încremenise în jilţul ei înalt, bătut cu pietre 

nestemate, dorindu-și ca noaptea aceea să nu se mai termine. 
Iar străinul începea altă şi altă poveste, despre alte locuri cu 
miros de naramze şi tamarisc, cu urlete de fiare dungate şi 
iubiri ascunse sub văluri străvezii. 

Urmarea nu-i greu de ghicit. În noaptea aceea străinul a 
dormit în iatacul reginei fermecate de focul din ochii lui. Fără 
să mai lungesc vorba, e destul să spun că regina a rămas grea. 
Înainte de a pleca, străinul i-a spus: 

— Să nu-ți pară rău de cele făcute. Ar fi păcat ca o 
făptură aleasă, cum ești tu, să împletească albe cosiţe atât de 
devreme. Nu va trece luna şi-ţi vei găsi soț legiuit, de neam 
împărătesc. Numai să nu-i pomeneşti niciodată de noaptea 
asta, ci să-l minţi şi să-i spui că ai prins rod cu el, altfel te va 
paşte moarte rușinoasă. Şi să ai grijă de fetiţa care se va naște, 
fiindcă sămânţa demonică din mine va trece şi-n sângele ei. 

Apoi a încălecat şi dus a fost. După o lună regina s-a 
văzut cerută de un împărat din vecinătate, iar copilul născut 
după lunile cuvenite a părut fiica acelui preacinstit împărat 
care, dacă lumea ar fi fost bine făcută, n-ar fi aflat niciodată 
adevărul. 

Nu i-a fost deloc ușor reginei să o crească pe micuța care 
îi semăna întru totul străinului scăpărător şi aprig. Avea părul 
galben-auriu și ochii de un verde aprins, care pe mamă-sa n-o 
lăsau să uite de vrăjitorul cel fermecător. La fire fetița s-a 
dovedit îndărătnică, zburdalnică şi cu totul neascultătoare. O 
îmbrăcau cu straiele cele mai curate, ea se ducea şi se bălăcea 
în troaca porcilor. O puneau la masă, ea fugea să se joace. 
Parcă dinadins le înţelegea şi le făcea pe toate pe dos. Era 
mereu ciufulită, murdară, desculță. Dacă primea conduri noi de 
atlaz, îi pierdea când se cățăra prin copaci, după ouă de păsări. 
Mereu alerga după cineva sau se ascundea de slujnicele care 
trebuiau să-i poarte de grijă şi niciodată nu își recunoștea vreo 
greșeală. 

Când a crescut, fetişcana s-a îndrăgostit de fiul unui 
grăjdar de la curte, un țărănuş cam nespălat, dar chipeș de felul 
lui. Iar într-o zi, pe când se plimba prin pădurea ce-i înconjura 
cetatea de domnie, împăratul auzi zgomote înăbușite, de 
hârjoană. Descălecă, se apropie tiptil şi zări în văioaga din faţa 
sa cum mica prințesă se tăvălea prin iarbă şi se strângea în 
brațe de mama focului cu puturosul grăjdar. De-acum cei doi 
nu mai erau chiar copii, aşa că împăratul s-a făcut foc. S-a 
repezit asupra lor, a dus-o pe fată la palat şi i-a tras o mamă de 
bătaie. Pe flăcăiandru soldații l-au biciuit şi l-au alungat cu 
batjocuri. Îndârjită, fata l-a blestemat amarnic pe împărat, ba 
chiar s-a repezit la el cu un pumnal micut cât palma ei. L-ar fi 
rănit, fără doar şi poate, dacă n-o opreau gărzile. 

— Niciodată sângele meu nu s-a ridicat împotrivă-mi cu 
atâta neruşinare! a strigat împăratul, tremurând de furie. Ce fel 
de făptură eşti tu, afurisito? 

— Ei na! Doar nu ești tatăl meu adevărat! a țipat şi 
fetişcana, bătând din picior. 

Cine nu s-ar fi înfuriat auzind așa ceva? 

— Cutezi să-mi spui aşa ceva, neruşinato? 

Ferestrele palatului se cutremurau de larmă şi gâlceavă, 
iar curtenii rătăciți la acea oră târzie prin sala tronului se 
strecurară afară ca un ciopor de iepuri. 

— De ce n-aş cuteza să spun adevărul? Dacă nu mă crezi, 
întreab-o pe mama! 

Vedeţi voi, fata căpătase multe din darurile vrăjitoreşti ale 
tatălui ei, dar abia când a mai crescut, a început să le simtă. 
Dacă ar fi să-i ascultăm pe cântăreții dinaintea mea, fetei i-a 
părut rău de cele spuse, numai că era prea târziu. Împăratul a 
chemat-o pe regină, iar în faţa ei fetişcana, mânată de diavolul 
din ea, le-a spus pe toate aşa cum se întâmplaseră. Sau poate 
că regina a recunoscut mai mult decât voia împăratul să ştie, 
nu pot zice decât ce-am auzit. Destul că după aceea lucruri 
triste s-au petrecut în împărăție. Împărăteasa a fost închisă într- 
un turn, unde a ajuns să împletească albe cosiţe. Fata a fost şi 
ea încuiată într-un alt turn, la câteva zile depărtare de cetatea 
de scaun. 

De la acea aspră judecată au trecut mulţi ani. Toate păreau 
că vor rămâne aşa pentru vecie. Dar într-o noapte soldații puși 
să o păzească pe fată au văzut cum pereții turnului se năruie şi 
cum frumoasa vrăjitoare coboară pe o scară nevăzută, nimicind 
totul în calea ei, pârjolind pădurea, dărâmând casele din jur. 
Focul iscat de tânăra prințesă a ars zile în şir. Și acum 
pământul acela a rămas tot pustiu, iar oamenii se feresc să se 
apropie noaptea de locul căruia îi spun „Turnul vrăjitoare”. 

Fata s-a strecurat în cetate într-o seară în care luna era 
ascunsă de nori groși, aducători de ploaie. Gărzile de la iatacul 
împăratului au auzit numai un strigăt gros, repede înecat într-o 
gâlgâială, şi un zbieret ascuţit, de femeie tânără. Dând buzna 
înăuntru, l-au văzut pe bătrânul împărat întins pe patul său lat, 
într-o baltă de sânge, în vreme ce pe covorul de la picioarele 
patului încă se mai zbătea o femeiuşcă roșcată, una din 
doamnele palatului. Spada bătută cu diamante a stăpânului îi 
era înfiptă în piept. La picioarele patului şedea ciucită o femeie 
tânără, blondă, cu părul răvăşit, care le-a aruncat soldaţilor o 
privire otrăvită şi le-a spus: 

— De-acum înainte să ştiţi că eu vă voi fi stăpână. 
Nerușşinatul ăsta bătrân şi-a primit osânda. 

Unul dintre soldaţi a îndrăznit să facă un pas spre ea, dar 
s-a prăbuşit cât ai clipi din ochi. A murit în fața tovarășilor săi, 
zvârcolindu-se în dureri groaznice, ca mușcat de şarpe. Așa a 
ajuns fetişcana cu sânge diavolesc stăpâna acelui ţinut 
îndepărtat. Dar ce folos? Mama ei murise cu zile în turnul 
unde fusese închisă. Tânărul pe care îl iubise se însurase şi 
avea copii. Însă pe unul dintre ei, un băiat care semăna leit cu 
tatăl său, noua regină l-a dat în grija unei familii de rang înalt 
şi le-a cerut să-l crească după obiceiurile curţii, ca pe o odraslă 
de neam ales. Din când în când mai trecea să-l vadă, măcar că 
băiatul o întâmpina cu dușmănie. Aflase ce poamă era 
frumoasa stăpână care venea să se minuneze de boiul său 
fraged, de pletele-i întunecate şi de priceperea lui în mânuirea 
sabiei. 

Povestea mai spune că, atunci când a crescut mare, 
băiatul a alungat-o de pe tron pe regina cea nemiloasă, care 
devenise spaima supușilor, şi a fost pus el însuși rege. S-a 
arătat un rege bun și blând, iubit de toți supușii. Unii cântăreți 
zic că femeia ar fi plecat de bunăvoie și i-ar fi lăsat tânărului 
împărăţia, fiindcă vedea în el chipul aceluia pe care îl îndrăgise 
în copilărie. Sigur e că vrăjitoarea nedorită de nimeni şi temută 
de mulți şi-a făcut pierdută urma. Alţi ani au trecut şi regele 
acelei țări a murit, plâns de toţi supușii, fiindcă fusese un 
stăpân viteaz şi drept. Pe urmașul lui, mai nepriceput, l-a 
alungat de pe tron un împărat viclean din ținutul învecinat. 
Soarta l-a împins pe acel urmaş să fugă departe de ţinuturile 
sale, să-și schimbe firea, să făptuiască nenumărate lucruri 
vrednice de laudă, să înfrunte fiare nemaivăzute, dar şi să fie 
urmărit peste tot de frumoasa cu cosiţe blonde, care încerca 
mereu să se apropie de el. Lucru de necrezut, femeia nu 
îmbătrânea, ci se făcea din an în an tot mai frumoasă. 
Voinicului însă nu-i păsa de asta. Născut dintr-un neam de 
bărbați nu foarte sprinteni la minte, dar vajnici în bătălii, el şi-a 
recâștigat în scurtă vreme regatul, iar fiii lui şi fiii fiilor lui au 
ajuns cunoscuţi în toate ținuturile din jur. Mulţi dintre ei au 
ajuns pe tronuri regeşti sau împărăteşti de-a lungul și de-a latul 
lumii Și toți ştiau că trebuie să se ferească de cea care în fapt 
adusese mărirea pe capul familiei lor. Se mai spune că, deşi au 
trecut sute de ani, vrăjitoarea încă îi mai urmărește pe tinerii 
din acel neam şi cu osebire pe aceia care îi amintesc de fostul 
ei iubit, feciorul de grăjdar. 

Ajuns aici, bătrânul tăcu dintr-odată. Tăcu îndelung, astfel 
încât la un moment dat cineva — parcă Hippokalos — nu se mai 
răbdă şi zise: 

— EI, şi după asta? 

— Cum? Adică după ce „asta”? se miră bătrânul. 

O clipă, am avut impresia că ațipise în timp ce povestea şi 
se îngâna cu instrumentul ăla, dar mi-am dat seama că era 
perfect treaz. 

— Adică sfârşitul, insistă şi Nicky. Cum se termină 
povestea? 

— Păi, nu se termină. Ăsta e sfârșitul... până acum. Mai 
multe n-am auzit de la nimeni. 

— Nu se spun poveşti fără sfârşit, bombăm Brave Soul. 
Deşi parcă am ascultat şi eu istorii din astea... cred că-mi 
povestea ceva bunica, atunci când eram mic. 

— Şi-ţi aminteşti tu vreun sfârşit? 

— Nu. 

— Vezi? Asta e, încheie bătrânul. 

— Dar cu tatăl vrăjitoarei, cel plecat să caute pocalul 
acela cu sânge, ce s-a mai întâmplat? a întrebat Mathew, care 
ascultase fascinat povestea cântată a lui Delio. 

— Nimic. Adică povestea nu mai spune nimic. Asta e tot 
ce am auzit. Cui îi mai pasă de el? O fi murit pe cine ştie ce 
meleaguri străine. 

Da, fusese o poveste interesantă. Chiar mă gândeam că 
femeile de acolo seamănă bine cu cele de pe la noi, de pe 
orbită. Cum nu faci ce vor ele, cum se supără şi-ţi fac mizerii. 
Atunci când li se oferă ocazia, te trezeşti că pun mâna pe câte 
o funcție serioasă şi după aia... eh, greu te mai înţelegi cu 
femeia ajunsă șef! Au o grămadă de toane. Așa era pe vremea 
mea vicepreşedinta ExSpa, una Wilma, Wilma Larsson. Acum 
cine mai e pe-acolo? 

Cerere de informaţie inadecvată. 

— Nu ştiu, nu m-a interesat prea mult zborul în spațiu. 

— Păcat, păcat... Ai fi dat de lucruri mai interesante 
decât în prospecțiunile tale insipide. Unde-i aventura? Unde-i 
plăcerea de a dezlega tainele universului? Ei, dar văd că mă 
lungesc... Unde am ajuns? 

— Într-o seară, prima seară pe Fairia, când bătrânul vă 
cântase o poveste cu o femeie blondă și rea, îndrăgostită de un 
băiat de grăjdar. 

— A, da, mi-aduc minte! Mie mi se păruse că recunosc 
ceva în povestea aia, dar habar n-aveam ce. Totul se încâlcise 
aşa de tare... Întâi dragonul, Brave Soul, apoi vrăjitoarea, 
centaurul ăla, moşul cu chitara sau ce-o fi avut el de lălăit. În 
plus undeva în pădurea întunecoasă se auzeau și niște urlete 
sinistre, care făceau să-mi tremure carnea pe oase. Când mă 
ameninţă ceva, prefer să ştiu ce, iar acolo cel mai tare mă 
îngrijora faptul că nu ştiai niciodată. Dacă și centaurul ăla 
renunțase la mândria lui şi se apropiase de foc, însemna că nu 
era chiar a bună. M-am culcat mai mult de nevoie. Eram rupt 

de oboseală, mă dureau toate oasele, dar mi-am păstrat laserul 
în mână, armat. N-aveam de gând să-l las. Până la urmă am 
adormit, cred, sau cel puțin mi s-au închis ochii, grei şi 
amorțiți. 

Nu ştiu cât am dormit sau dacă ațipisem. Am simțit dintr- 
odată vântul şuierându-mi aspru pe la urechi şi am deschis 
ochii. Inutil. Se făcuse beznă, noapte adâncă, şi nu mai 
distingeam nici para focului. Care foc? nu exista nici un foc. 
Nimerisem 


din nou în deșert. 


Nu vedeam nimic în jur, nu auzeam decât vântul şi simțeam 
cum valurile de nisip se clădesc unul peste altul în jurul 
obstacolului creat de trupul meu. Căzusem, probabil. Dar nu 
venise nimeni să mă ajute. Rămăsesem singur, cu totul singur, 
iar costumul spaţial parcă nu mă proteja deloc. Ace sticloase 
îmi înțepau dureros mâinile, obrajii, gâtul. Unde erau ceilalți? 
La doi-trei metri de mine sau la zeci, sute de kilometri distanță, 
morți poate... nu-mi aminteam. Urma să mor şi eu aici? M-am 
căutat în buzunarul drept al costumului, cu un gest de amintire 
goală, dar acolo nu era nimic. Normal, ce să fi fost? 

Nu ştiu cât am stat aşa în vaietul sinistru al vijeliei, dar la 
un moment dat s-a luminat slab de ziuă. Vântul s-a mai liniştit 
şi am distins la vreo sută de metri în faţa mea nişte construcții 
imense, triunghiulare, ba nu! piramidale... piramide de piatră. 
Asta însemna că planeta asta nenorocită avea sau avusese 
viaţă. Avusese? Dar era... planeta era verde, asta îmi aminteam 
(sau îmi imaginasem?), eram cu cineva, un tânăr, într-o pădure. 
Şi undeva apărea o broască ţestoasă cu ochi verzi... Nu-mi 
aminteam altceva. Nici nu era o amintire, ci mai degrabă o 
senzație vagă, de istorie uitată. Mintea îmi luneca în gol şi 
amintirea refuza să iasă la iveală. Visul de odinioară, dacă era 
VIS, mi se imprimase în minte, fără să mai lase loc şi pentru 
alte lucruri. Ori poate abia mă trezisem şi amintirile cețoase ale 
somnului fugeau în cotloanele din care ieșiseră? 

M-am târât spre piramide, simțind că sunt aproape de 
sfârşit, că o să mor în câteva ceasuri, de sete și de foame. La 
fiecare mişcare mă străfulgerau dureri în toate oasele. Urechile 
îmi vâjâiau. Am izbutit totuşi să aud în urma mea un zgomot 
greu, apăsat şi regulat, ca de pași. M-am întors și am dat cu 
ochii de o creatură imensă, cât jumătate dintr-o piramidă din 
acelea: un tigru mlădios, cu cap de femeie. Ceva oribil, care 
urma, am știut că urma să mă ucidă. S-a oprit la vreo doi metri 
de mine, şi-a culcat leneşă capul pe labe şi mi-a zis, suflându- 
mi cu putere în faţă: 


41 


— De departe ai venit, străine, ca să-ți laşi oasele pe 
tărâmul nostru! 

N-am răspuns; gura îmi era uscată. Am privit doar 
îndelung chipul de femeie al fiarei, capul triunghiular încadrat 
de păr blond, ondulat, şi ochii verzi, mari, care mă fixau și mă 
îndepărtau de lumea în care nimerisem. Îmi părea cunoscut, 
atât de cunoscut chipul, şi nu ştiam de unde... Greutatea 
reamintirii mă durea fizic, memoria mi se împrăştiase în 
scântei dureroase şi cețuri alburii, reci. 

— O să-ți dau o şansă, cum le-am dat tuturor, mi-a spus 
femeia-tigru. Îţi voi pune o întrebare. Dacă răspunzi corect, o 
să-ți dau viaţă cât nici nu-ți închipui. Dar dacă nu ştii 
răspunsul, te voi lua cu mine în tărâmul Morţii tăcute. Ai 
priceput? Bun, ascultă-mă: cine merge dimineaţa în patru labe, 
la amiază în două şi seara în trei? Ei, cine? 

Cine? De unde să ştiu? Patru, două, nouă... mie mi-era 
foame, sete, eram ameţit și voiam să trăiesc, voiam apă, voiam 
acasă. Acasă! Pe stația unde am crescut. Acolo unde aveam 
odinioară un câine, unul mic, maroniu, cu urechi albe şi 
lăţoase, Strippy îi ziceam, Strippy, şi îl dresasem să meargă în 
două labe. Nu prea mult, dar se descurca. Asta până când o 
dată, din greşeală, l-am călcat cu minicarul pe lăbuţa din faţă. 
Cât a mai scheunat, Doamne! Nu ştiam cum să-l mai alint! S-a 
târât vreo două luni numai în trei picioare, până s-a vindecat. Îi 
ocoleam privirea blândă şi supusă, în care nu găseam nici un 
reproş. Mă amăra încrederea lui veselă şi gemetele pe care le 
scotea când îl luam la joacă, mă durea că se chinuia să facă 
tumbe, ca altădată. De atunci n-a mai mers niciodată în două 
labe. Strippy, săracu” Strippy, pe unde i-o zăcea acum trupul? 
A murit... de vreo zece ani. Zece? Patru. Două labe, patru 
labe, trei, patru, doi... cifrele mi se învârteau în cap şi vedeam 
labele rotindu-se ca într-un cerc păros, iar şi iar... Mă 
simțisem aşa de vinovat în ziua aceea! Cum scheunase când 
năvălisem cu minicarul peste el. Voia doar să se hârjonească. 
Şi fiara asta... 

— Strippy! m-am auzit zicând. Strippy, ştii, căţeluşul 
meu, Strippy, el începuse să meargă în două labe până când l- 
am călcat, până atunci... Şi-n trei, dup-aia. A fost vina mea. 
Dar n-am vrut, n-am vrut să fac nimic rău! 

Mă prostisem. Mi-era rău şi frică. Am încremenit într-o 
aşteptare resemnată. Fiara s-a ridicat şi a scuturat din cap, apoi 
m-a privit de undeva de sus. De foarte sus. Se înălţase pe 
labele din față, aşa cum făcea Strippy, şi bănuiam că se 
pregătea să mă facă bucăţi cu dinţii ei imenşi, de femeie-fiară, 
cu picioarele îmblănite, de trei ori cât... cât minicarul, 
minicarul meu nichelat, și labele... Brusc a izbucnit într-un râs 

zgomotos, cristalin și înviorător, da. Înviorător. Ştiam râsul 
ăsta de undeva? Îl ştiam, de unde, Doamne? Râsul ăsta sau 
amintirea lui... Încă mai râdea atunci când și-a deschis o 
pereche de aripi albe, gigantice, și a bătut din ele, înălțându-se 
deasupra mea. Un nor imens de praf m-a învăluit. Fiara s-a 
depărtat în zbor, dincolo de piramide, dar în zare încă mai 
auzeam ecoul râsului ei vesel, parcă tot mai tare, tot mai 
ascuţit și mai sacadat, ca un lătrat ce devenea ameninţător, 
prevestitor de rău, lătratul, râsul... 

Râsul mi-a răsunat şoptit în căuşul urechilor. M-am trezit 
cutremurat și am zărit licărirea unui foc, umbrită de o siluetă 
ce trecea prin faţa mea. Peste obraji mi-a trecut, ca o pală de 
vânt, adierea răcoroasă a unei pânze parfumate, o boare care 
mi-a amintit de ochii verzi ai... unei fiare? Ai unei femei? Am 
deschis ochii şi am zărit umbra aplecată de spinare, ce se 
depărta şovăielnic. Bătrânul. Şi parfumul? M-am dezvelit. 
Dezmeticindu-mă, am ieşit afară din cort. Am inspirat adânc şi 
aerul rece mi-a pătruns în plămâni, înviorându-mă. Abia apoi 
mi-am dat seama că uitasem să-mi pun filtrele în nări, dar nu 
mi-a mai păsat. Ce putea să mi se întâmple? M-am uitat în jur. 
În lumina focului molcom se distingea umbra lui Brave Soul. 
lar visasem urât. Prinţul, care stătea cu spatele spre tabăra 
improvizată şi scruta întunericul, s-a întors spre mine. 

— Dormi liniştit, mi-a zis. Au venit câinii, sunt aici, prin 
preajmă, dar nu ne pot face nimic. Urlă de ciudă, i-auzi? 

Urletul. Urletul hohotit pe care îl auzisem. M-am uitat cu 
atenție în noapte şi am distins niște forme negre și alungite ce 
alergau în cerc în jurul taberei, sărind din când în când înspre 
foc. În săritură, se izbeau de ceva nevăzut și se prăvăleau 
înapoi la pământ. Încăpăţânaţi, o luau de la capăt, alergau, 
amuşinau, încercau iar să treacă şi schelălăiau neputincioşi. 

— Dacă vrei, poți să omori câţiva, mi-a sugerat prințul. 
Sunt slujitori de-ai Vickyiei, nu-i nici o pagubă. 

— Vickyia? am deschis eu gura şi am simţit ceva 
scrâşnindu-mi printre dinți. 

Nisip. Faţa mi-era murdară de nisip, la fel salopeta. Parcă 
aş fi trezit o bucată din visul meu. Dar în aceeași clipă totul a 
început să-mi fugă din minte, să-mi alunece iar printre degete, 
pe măsură ce mă trezeam și încercam să mă concentrez, să-mi 
pun halucinaţiile în ordine. Altă falsă amintire, alt vis după 
care alergam degeaba. Totul se întâmpla așa de repede... Am 
privit agitația fiarelor neputincioase de dincolo de cerc, m-am 
uitat la corturile tovarăşilor mei, care dormeau — poate la fel de 
chinuit —, apoi m-am întins la loc, golit de gânduri şi de voinţă. 
Am lăsat laserul din mână, am scuipat nisipul ce-mi umplea 
gura şi am încercat să adorm. N-am mai etanşat cortul. 

Un gând însă nu-mi ieşea din cap. 

— Bătrânul? am mormăit. 

Brave Soul a dat din umeri: 

— Doarme şi el pe undeva pe acolo. 

Voinicul se înșela. lar noi n-am avut totuși parte de o 
noapte tihnită. După câteva minute m-a trezit un zbieret 
înfricoşat, un fel de cântec de spaimă, sugrumat după primele 
acorduri, şi am sărit din nou în picioare, lovindu-mă cu capul 
de copertina oțelită a cortului. Până să ies bine afară, am simţit 
cum cortul se zdruncină sub loviturile dezordonate ale unor 
trupuri mici şi puternice. Odată trezit de răcoarea nopții, am 
apucat să văd un ghemotoc păros ce se aruncase iute asupra 
mea. Din fericire laserul îmi rămăsese în mână. L-am 
declanșat, raza a izbucnit, iluminând ca un fulger, iar 
ghemotocul întunecat s-a prăbușit. Hippokalos începuse să 
urle: 

— Bătrânul! Bătrânul a şters cercurile de cenușă! 

Striga şi tropăia înspăimântat, alungind cu copitele câinii 
negri. Aceștia lătrau vajnic şi se aruncau asupra centaurului, se 
învârteau în jurul lui, încercau să-l muște de picioare. Pe Brave 
Soul l-am văzut despicând vreo doi cu spada. Camarazii mei 
răsăriseră şi ei din corturi şi începuseră să ochească cu grijă, 
protejați de lanternele orbitoare pe care le aținteau în ochii 
fiarelor. Eu însumi cred că am omorât vreo cinci, retezându-le 
capetele şi membrele laolaltă, cu o satisfacție sălbatică, trezită 
de apropierea sângelui cald. La naiba cu legea nonintervenției! 
Animalele astea îmi voiau pielea. Sau carnea, nu ştiam exact şi 
nici nu voiam să aflu. Numai doctorul Sandrelli nu s-a 
amestecat. Până la urmă am reuşit să speriem bestule. Cei 
rămași în viață s-au depărtat schelălăind, iar Brave Soul s-a 
apucat să refacă pentagrama aia de cenușă. După ce totul se 
liniştise, l-am auzit pe prinţ întrebând: 

— Dar bătrânul unde a dispărut? 

Asta nu mă mai interesa. Mi-am amintit de parfumul 
incitant de fiară tânără, de ochii verzi care-mi chinuiseră visul, 
şi mi-am zis că lumea asta se arăta prea complicată pentru un 
biet astronaut de viţă pământeană. Voiam să dorm. Dimineața 
nu putea să întârzie prea mult, iar somnul meu fusese deja 
ciopârțit. Bătrânul... ştersese urmele de cenușă? Bătrânul avea 
ochii verzi? Înseamnă că povestea lui... Vrăjitoarea cea 
îndărătnică... Cu gândul ăsta neterminat în minte, am adormit. 

A doua zi am încremenit văzând corpurile fiarelor care ne 
atacaseră noaptea trecută. Dacă se poate spune despre o 
creatură că e „numai dinți”, atunci câinii ăia negri meritau 
primii o astfel de caracterizare. Erau într-adevăr negri și 
puţinul lor trup era plin de mușchi. Înfiorător era însă capul 

supradimensionat, cu fălci gigantice şi dinți lungi, tăioşi, în 
stare să spargă dintr-o mușcătură o cutie craniană. Chiar una ca 
a noastră. Am înghițit în sec, gândindu-mă la ce era să păţim, 
şi m-am felicitat pentru că păstrasem arma la îndemână. Uite 
că erau bune la ceva și laserele noastre! 

— Aşadar, aţi omorât animale pe Fairia! Nu ştiu dacă 
legea nonintervenției... 

— Eram în legitimă apărare. Şi-apoi nu am ucis decât 
câteva bestii carnivore, cu creierul cât unghia. Să nu-mi spui 
că n-au mai făcut-o și alții! Poate ştii mai multe decât mine. Ei, 
lasă... 

Cât ne holbam la creaturile sfârtecate de spada prințului 
sau secerate de noi, nu ne-am putut stăpâni să nu-l blestemăm 
pe bătrân şi să nu-l lăudăm pe vigilentul Hippokalos. Simţise 
el ceva de cu seară, altfel nu s-ar fi apropiat de foc. Făptura îmi 
câștigase respectul. Mi-ar fi plăcut să am așa ceva lângă mine 
într-o peregrinare pe ce ştiu eu ce planetă necunoscută. M-aş fi 
simţit mai sigur. Ei, şi dacă stau să mă gândesc, chiar l-am 
avut. Dar pe atunci n-aveam de unde să ştiu că voi termina cu 
expedițiile spaţiale. Mă gândeam numai dacă vom mai vedea 
vreodată Soarele. 

Drumul nu a mai ţinut mult. În câteva ore am ajuns la 
capătul coborâșului, aşa cum ne asigurase Brave Soul, iar la 
câțiva kilometri distanță se vedea deja 


cetatea regelui 


nu ştiu care, cea pe care o căuta prințul nostru. Nu mai rețin 
cum se numea... chiar mă lasă memoria... cetatea unde 
domnea tatăl Angelinei, fata de care auzise prințul că ar fi fost 
bună de măritiş, dar înţepenise la pat. Hippokalos, care se mai 
îmblânzise sau cel puţin nu mai părea atât de arţăgos, tropăia 
la pas când în urma, când în fața noastră, fără să spună nimic, 
deşi noi l-am pomenit de câteva ori, rememorând întâmplarea 
din noaptea trecută. Ne dădeam cu presupusul ce s-ar fi 
întâmplat dacă centaurul nu ne-ar fi trezit cu zbieretele lui, iar 
el se făcea că nu ne aude. Călca demn, ridicând un praf uşor 
sub copite, şi-şi ținea sus capul cu părul și barba albe, privind 
semeţ în depărtare. Eu sunt convins că ne asculta și de aceea 
mai strecuram câte o laudă la adresa lui, numai de plăcerea de 
a-l vedea fluturându-şi coada şi depărtându-se uşor, cu un 
zâmbet de mulțumire pe chipul ridat. 

— Ce-o fi avut totuşi bătrânul ăla? întrebase naiv 
Mathew. Chiar ne-o fi vrut răul sau nu ştia ce face? Să 
deschidă el calea fiarelor... 

Am băgat de seamă că mulți dintre oamenii mei luaseră în 
serios bazaconia cu pentagrama de cenușă. Ceva văzusem şi 

eu, dar eram convins că trebuia să existe o altă explicație, una 
rațională. După un moment de gândire, tânărul a adăugat: 

— Cred că, dacă am fi căutat mai bine, i-am fi găsit 
oasele lustruite de câinii ăia. Aţi văzut ce maxilare, ce colți 
aveau ăia pe care i-am omorât? 

— Dacă pun vreodată mâna pe el, a scrâșnit Brave Soul, 
să vezi ce-o să-i mai lustruiesc eu oasele alea bătrâne. Cu 
propria lui piele! Chiar crezi că venise aşa, fără nici un rost? 
Ea l-a trimis, sigur că ea! 

Eu mă gândeam chiar la mai mult, mai ales că nu puteam 
uita mirosul acela fraged, de trup tânăr, de femeie şi fiară. 
Voiam să-i spun prințului, dar am tăcut. Mă temeam să nu 
amestec realitatea cu visul. lar undeva, în sinea mea, mi-am zis 
răutăcios: „Care-i realitatea? Care-i visul?” Cât aș fi dat să 
ştiu... 

Ajunşi la zidurile exterioare ale cetății, ne-am oprit. 
Hippokalos a privit înspre cele două turnuri înalte de piatră de 
la intrare şi ne-a zis: 

— De-aici eu vă las, mă duc în treaba mea. Mergeţi cu 
bine. 

Nicky a vrut să-l convingă să nu plece şi ştiam de ce: şi-ar 
fi pierdut unul din cei mai interesanţi subiecți. Cu toate 
insistențele lui, n-a reuşit decât să-l înfurie pe bătrânul cu trup 
de cal. 

— Ce să caut eu acolo? Să se uite oamenii la mine ca la o 
arătare? Să mă plimbaţi prin pieţe, să mă puneţi să vorbesc, să 
mă ridic în două picioare şi să fac tumbe pentru un bănuţ? Ia 
uite! Am eu lucruri mai bune de făcut... Cum credeţi că s-au 
uitat tovarășii mei când au văzut prima dată făpturi atât de urât 
alcătuite şi aşa de încete cum sunteţi voi? Cui i-ar plăcea 
înghesuiala aia puturoasă în care trăiţi? Mie, unul, nu. Vreau să 
mă simt în largul meu, nu prins între nişte pereți de piatră. 

Vorbea cu destulă logică — uite că era şi logică în lumea 
aia! —, numai că începuse să facă spume la colţurile gurii. Îmi 
venea să mă duc şi să i le curăţ cu o perie. M-am mărginit să-i 
spun: 

— Bine, dar acum unde o să mergi? Ai tăi te-au alungat... 

— Nu m-au alungat! Am avut o mică neînțelegere (nu 
părea prea sincer, fiindcă vocea i s-a înmuiat)... doar o 
neînțelegere, pricepeți? Vă mulțumesc pentru ajutor, dar nu vi 
l-am cerut. Şi-apoi, asta nu mă sileşte să fac pe măscăriciul. 
Rămâneţi cu bine, a mai adăugat el. 

Spunând asta, s-a întors cu spatele la noi, săltând greoi 
din crupă, şi s-a depărtat. Mai întâi încet, apoi galopând tot 
mai repede înspre peticul de pădure care se întindea de jur 

împrejurul cetăţii. A intrat în umbra copacilor şi nu l-am mai 
zărit. 

— Trebuia să-l potcovim... vreau să zic îmblânzim, a 
rânjit Douglas Pei, iar Mathew i-a aruncat o privire supărată. 
Credeţi c-o să-l mai vedem pe aici? 

Am dat din umeri. Ia uite, m-am gândit, de unde ştie 
gălbejitul ăsta de potcovitul animalelor? Doar crescuse și el pe 
orbită, ca noi toți. 

Aici relatarea pare neclară, redundantă sau irelevantă. 

— Cum adică gălbejit? Se întâmplase ceva cu el? 

— Nu, nimic, ce să 1 se întâmple? Aşa era el. Nu ţi-am 
spus? Douglas Pei avea pielea gălbuie și ochii înguști, arcuiți 
în sus, spre tâmple. Probabil că genele strămoşilor lui se 
treziseră la viață şi-i transmiseseră toate trăsăturile fostei rase 
mongoloide. Cam aşa era și cazul lui Giovanni. Întâlnești şi azi 
aşa ceva. Foarte rar, dar se mai nasc copii cu pielea mai 
neagră, mai albă sau mai galbenă decât ne-am obişnuit. Dacă 
te uiţi cu atenție la oameni, îi remarci. E glasul sângelui lor. 
Fiecare îşi duce strămoşii în spinare. Dar stai să-ți povestesc 
mai departe. 

Așadar, Hippokalos ne părăsise. Noi ne-am întors spre 
cetate, am traversat podul de lemn, care se fixa cu un sistem de 
scripeți şi se ridica noaptea, am trecut nestingheriți pe sub 
poarta înaltă şi ne-am trezit înăuntru. Acolo mai exista un zid 
interior nu prea mare, după care începea cetatea propriu-zisă, 
un loc foarte populat. Străduţele înguste, acoperite cu pietre 
şlefuite în timp de paşii locuitorilor, erau pline de viaţă. Casele 
din lemn, turtite, înghesuite şi înfundate la încheieturile 
pereților cu petice de textilă, dughenele întunecate, cu 
şoproane de lemn sub care erau întinse tarabe, mirosurile grele, 
de animale şi trupuri omeneşti transpirate, zarva neîntreruptă, 
lumea certăreaţă, toate m-au şocat. Nu mai văzusem aşa o 
înghesuială și dezordine. Femei, bărbaţi şi copii în haine lungi, 
zdrențăroase şi înfiorător de murdare, alergau încolo şi-ncoace, 
de parcă ăsta ar fi fost scopul întregii lor vieți. Ici şi colo mi-au 
atras atenţia niște inşi înarmaţi — probabil militari îmbrăcați cu 
haine mai curate, mai noi şi încărcate cu zorzoane, însă la fel 
de murdari ca şi ceilalți oameni. 

Nicăieri, nici măcar în înghesuitele noastre lumi orbitale, 
nu văzusem atâta lume viermuind într-un spaţiu atât de îngust. 
Cu toate acestea, pe măsură ce înaintam spre zona centrală a 
cetății, străzile deveneau tot mai largi, casele tot mai 
impunătoare şi mai solide. Intrările înalte aveau scări în față, 
erau împodobite cu statui de bărbați și femei, iar zidurile erau 
decorate cu încrustaţii în marmură. Aici mirosurile se mai 
estompau. Dughenele erau însă identice. 

După ce Brave Soul a întrebat câțiva trecători unde am 
putea să ne odihnim şi să mâncăm bine, ne-am oprit la un han, 
o construcție primitivă, din lemn şi piatră, cu o sală de mese 
îngustă plasată într-o curte interioară, bătută de soare. Câţiva 
copăcei cu frunzele rărite încercau să ţină un rest de umbră, 
fără să aibă sorți de izbândă. Culmea era că şi oamenii de-aici 
vorbeau limba noastră! Am cerut, adică Brave Soul a cerut o 
cameră pentru fiecare. Proprietarul hanului, un bărbat lat în 
spate, micut şi chel, dar cu o barbă neagră de care părea să fie 
foarte mândru, ne-a primit cu şorţul în brâu, frecându-și 
mâinile şi zâmbind cu o bucurie atât de artificială şi unsuros de 
amabilă, încât mi s-a făcut greață. 

— Ce oaspeţi de seamă îmi onorează umila mea curte? s- 
a lingușit el în fața prinţului, ghicind că, dintre noi, el hotăra ce 
şi cum. 

Ce stil! Parcă ar fi fost umani. Adică oameni, că umani 
erau! Prințului se pare că-i plăcea. A zâmbit şi el binevoitor, a 
spus ce oaspete de seamă onora hanul, fără să uite de rangul 
său nobil, ceea ce nu mi s-a părut că l-ar fi impresionat prea 
tare pe stăpânul locului. Probabil prinți din ăştia se găseau 
acolo pe toate drumurile. Totuşi l-a gratulat pe erou cu o 
mulțime de titluri mieros rostite, „Luminăţia Ta”, „Înălțimea 
Ta”, „Măreţia Ta”, zâmbind tot mai des şi cocoşându-se la 
orice cuvinţel al lui Brave Soul. A explicat, printre altele, că ar 
avea libere câteva din cele mai bune camere din han, păstrate 
anume pentru „oameni de seamă”, dar că preţul... 

— EI, preţul e şi el ca pentru un prinţ! a rostit el pompos, 
cu pieptul scos înainte. 

Am remarcat că avea pe el o cămașă și o pereche de 
nădragi din același material textil pe care îl foloseau toți 
locuitorii de aici, numai că ale lui erau cenușii şi un pic mai 
curate. În schimb, purta un șorţ plin de pete cleioase în care se 
înfundau muşte verzulii. Șorţul ăla îmi părea o hartă cu ținuturi 
mlăștinoase. Proprietarul fu însă cel care îl cântări pe prinţ din 
priviri şi respectul parcă îi mai scăzuse când rosti: 

— Aveţi cu ce plăti? 

Asta mă luă pe nepregătite. Chiar, cu ce să plătim noi 
aici? În nici un caz cu cartele sau impulsuri. Bani din ăia cum 
erau pe vremuri? Cum îşi făceau afacerile cei din lumea asta 
ciudată? Troc, probabil. Sau există vreo monedă locală? 
Aveam acum sentimentul că, deși mă aflam printre oameni, 
eram nu doar la mii de parseci de casă, ci şi cu sute de ani în 
urmă. De fapt, chiar aşa stăteau lucrurile, doar că între timp, 
încetul cu încetul, începusem să uit. Era prea familiar locul. Ne 
adaptam repede. lar Brave Soul... L-am văzut cum scoate de 
sub şortul lui de piele vărgată cu negru şi portocaliu o punguţă, 

din care prinde apoi cu două degete o pietricică roşie cât o 
bobiţă de strugure şi i-o întinde celui de la han. Un rubin. Deci 
așa mergea treaba! 

— Crezi că-ți ajunge, hangiule? a întrebat el cu 
demnitatea cuvenită rangului. 

Merita să vezi mutra pleşuvului de han... ăăă, cum îi 
zicea? A, hangiului. S-a holbat la nestemată cum ne-am uitat 
noi — cred — la dragonul vorbitor, apoi s-a plecat agitat de 
câteva ori, de era să atingă pământul cu fruntea, şi a început să 
tipe agitat nişte nume. În câteva clipe eram înconjurați de şase- 
şapte inşi nebărbieriți, îmbrăcați tot ca stăpânul lor, cu cizme şi 
cămăși lungi, de textilă. Slujitorii, fiindcă asta erau, ne-au luat 
bagajele, gata să ne conducă în camerele noastre, așa cum 
începuse să le ordone hangiul. 

— Mulţumim mult, prințule! i-a zis Nicky tânărului. Nu 
ştiu cum o să te putem răsplăti pentru ceea ce faci. 

— Nu-i nimic. Doar aţi venit cu mine ca să mă ajutaţi... 
cât veți putea! a răspuns el mândru. Acum vă las liniștiți până 
diseară. Eu mă duc la curte s-o văd pe Angelina. Sper că 
Vickyia s-a înşelat măcar o dată. 

Bănuiam că spera degeaba, dar nu era treaba mea. Ştia el 
mai bine ce are de făcut. Noi am rămas îngrămădiți în curtea 
hanului, unde tocmai ni se întinsese o masă încărcată cu tot ce- 
ti pofteai, mai îmbelşugată decât cea pe care ai servit-o acum 
din recolta mea. Mi-am dat seama încă o dată cât de repede ne 
adaptam la o astfel de lume de fantezie feerică. M-am gândit 
că am putea rezista liniștiți până ce vreo expediție de pe 
Pământ o să dea peste noi. Oricum, de acum înainte nu mai 
aveam cum să dăm înapoi, trebuia să mergem cu Brave Soul 
până la capăt. Nicky ne-a spus-o: din moment ce porniserăm 
împreună cu el, n-aveam altă soluție decât să rămânem alături 
de el. Aveam de respectat nişte reguli. Dacă l-am fi salvat pe 
dragonul ăla vorbitor din fața prințului, ar fi trebuit să 
respectăm alte reguli şi să înfruntăm alte riscuri, probabil mai 
mari. Atunci mi-am amintit de Giovanni. 

Contradicţie logică. 

— Parcă Giovanni dispăruse în pădure. N-aţi mai găsit 
decât o broască-ţestoasă... 

— Da, ţestoasa pe care o ţineam în buzunarul costumului: 
tot Giovanni îi spuneam şi ei. Acolo, la han, am lăsat-o liberă 
puţin, se plimba pe masă şi mesteca placidă nişte frunze late, 
verzi şi cărnoase. Noi dăduserăm în sfârşit de mâncăruri 
naturale, de tot felul de cărnuri prăjite şi zdravăn afumate, cu 
salate verzi și roşii, şi înfulecam direct din ceaune nenumărate 
amestecuri de plante şi fructe fierte... La multe din ele nici nu 

le cunoşteam gustul. Mâncare naturală de pe lumea aceea 
străină. Ne putea fi fatală, dar avea un gust minunat. 

Până atunci nu ne atacase nici un virus sau microb 
necunoscut de pe planetă. Nici unul din noi nu dăduse vreun 
semn că nu i-ar prii locurile, aerul sau hrana, şi nu mai 
credeam că ar exista vreun pericol. Pe de altă parte, mă uitam 
la testoasa maronie de pe masă şi mă întrebam cu seriozitate 
ce-ar fi dacă Vickyia îl metamorfozase într-adevăr pe 
Giovanni, dacă aşa ceva ar fi posibil. Ce astronaut mai 
devenise vreodată broască-țestoasă? Trăsnăi născute din vinul 
gros şi tare al hangiului... Mi-ar fi fost mai uşor să cred că, 
dacă nu halucinam în grup, atunci cel puţin eu trăiam nebunia 
aceea de unul singur. Şi acum mai îmi vine ideea asta, uneori. 
E greu de imaginat altceva. Dar ce puteam face? N-aveam 
decât să ne lăsăm la voia întâmplării. Ceva-ceva tot se 
întâmpla. 

Ne așezaserăm deci la masă. Am mâncat până ne-am 
ghiftuit, am gustat din plin alcoolul uşor, roşu şi dulce-acrișor, 
pus în nişte ulcele imense, de lut roşu, aşezate în neorânduială 
pe masă. Era un soi de vin, cum ţi-am spus, dar mult mai gros 
decât ce-mi iese mie aici. Ca sângele. Ne încălziserăm și 
vorbeam deja fiecare în legea lui. Nicky îşi pieptăna tot timpul 
mustața cu mâna stângă și ne repeta că el ține neapărat să 
boteze planeta Feeria sau Fairia. Și, cum mania asta de a lua în 
posesie dând nume ne era comună tuturor, am acceptat. Am și 
închinat pentru idee. Cred că așa i-a şi rămas numele, nu ştiu, 
sunt convins că datele stau blocate și acum în fişierele „Strict 
secret” de la ExSpa. Sandrelli se pornise să-i dea sfaturi de 
viaţă lui Matty, Devi Salla şi cu mine ne întinseserăm la 
poveşti din trecut, Douglas Pei se chinuia să-l îmbete pe unul 
dintre angajaţii de la han. Nicky bea de unul singur şi le vorbea 
nu ştiu ce lui Albin şi Arthur, fără să-i lase să scoată şi ei vreo 
vorbă. Rosvanoff dispăruse, dar asta am aflat-o abia mai 
târziu. 

După nu ştiu câte ceasuri, pe jumătate ametit de alcool, 
am urcat în camera mea, clătinându-mă și ţinându-mă de 
balustrada lustruită de mii de alte mâini. La fel au făcut şi 
tovarăşii mei. Simţeam nevoia să mă odihnesc într-un pat 
normal, adică atât cât puteau fi de normale paturile primitivilor 
de aici. Am apăsat pe clanţa grosolană, de fier masiv, înnegrit, 
am intrat în camera pe care o primisem şi am încremenit: 
încăperea... greşisem? Nu, n-aveam cum. Eram... acasă, 
adică... ce să zic? Nu era cămăruia mică şi întunecoasă pe care 
mi-o arătase plin de mândrie hangiul, cea cu pereţi de lemn 
afumat și pat grosolan, pus pe butuci noduroşi. Era camera 

mea, de pe Terrestria! Camera pe care o avusesem când eram 
copil. 

Am păşit încet înăuntru, fascinat de ce vedeam şi temător 
să nu alung minunata viziune. Acolo aveam minicarul cu care 
mă învârteam toată ziua şi vânam monștri imaginari, cel cu 
care îl călcasem pe Strippy pe lăbuţă. Uite şi navele spațiale 
din plastex, cu telecomanda lângă ele, şi pereţii albaştri cu 
dungi galbene... Patul, patul meu moale şi alb, cu așternuturi 
dermosenzitive! Fotoliul din care îmi comandam flota de 
plastex şi mă jucam cu marionetele rămase de la tata, le 
făceam să vorbească şi să se lupte între ele. Hubloul fals! ce 
mic putea să fie! La vremea aceea mi se păruse imens. 
Priveam prin el stelele rotindu-se încet şi spațiul îmi dădea 
senzația de putere pe care acum o simţeam iar, la fel ca în anii 
copilăriei: mă aflam înăuntru, dincoace de zid, protejat şi 
puternic, iar alături dormea mama. Încă de atunci știam că tot 
hubloul era o proiecţie, o imagine de păcăleală, fiindcă 
locuințele nu se aflau la periferia stației orbitale. Dar îmi 
plăcea să-mi imaginez că trăiam acolo, despărțit de spațiu doar 
printr-un perete oţelit, iar închipuirea devenea mult mai 
impresionantă decât realitatea. Așa au crescut în mine şi 
primele nostalgii ale zborului în spaţiul întunecat, punctat de 
lumini strălucitoare şi lumi necunoscute, spațiul fascinant şi 
nemărginit. Aşa am ajuns astronaut. 

Primul meu computer, cu instalația RV, se găsea și el 
acolo, cu casca şi mănușa de date aşezate frumos pe măsuţă, 
lângă tastatură. Le vedeam așteptându-mă şi n-am rezistat. Mi- 
am pus casca, apoi mănușa, am pornit computerul și m-am 
trezit înapoi. Sau înainte... pe planetă, pe Feeria, Fairia, acolo 
unde visasem, între nesfârșitele dune de nisip... Dar când 
visam? În încăperea afumată de la han sau în camera mea de 
pe stația orbitală, de unde computerul m-a dus iarăşi acolo, în 
deșertul acela îngrozitor? 

De data asta mă vedeam de sus, ca și cum eu sau sufletul 
meu ar fi zburat laolaltă cu norii fumurii ai Fairiei, iar Jos 
zăream un grup de inși amărâţi, în costume de astronaut 
impregnate de un praf roşiatic, patru, ba nu! cinci inşi mergând 
încet, la vreo doi-trei metri unul de altul, târşâindu-și 
picioarele prin nisipul ondulat în dune micuţe, sub un soare 
arzător. Îl puteam simţi cum arde planeta, ca o sobă lângă care 
stai prea aproape, şi mai simţeam o ciudată legătură cu 
omuleții aceia jalnici. Am panoramat imaginea ca într-un 
holofilm şi am distins undeva, în depărtare, înşirate la mare 
distanţă unul față de altul, două, trei, patru trupuri căzute cu 
faţa în praf. Trupuri fără de viaţă. În mintea mea ştiam că 

muriseră. Şi cât vedeai cu ochii înainte, în urmă, doar 
pustiul... M-am înfricoşat şi mi-am smuls casca de pe cap. 

Încăperea de la han era întunecoasă şi prin fereastra 
fumurie, mică şi grosolană, abia se strecurau razele palide ale 
unui soare gălbui. Mi-am privit mâinile goale, fără nici o data 
glove pe ele, mi-am pipăit ţeasta: nici o cască de RV. M-am 
uitat în jur, la lumea primitivă în care nimerisem și de unde 
credeam că o să scap odată și-odată: nu pricepeam, de mult nu 
mai pricepeam nimic din ce se întâmpla. Puteam înnebuni 
acolo, ştii, chiar îmi venea să urlu, asta m-ar fi ușurat, fiindcă 
de judecat normal nu mai aveam cum să judec. Îmi lipsea orice 
punct de sprijin. În timp ce mă străduiam să mă conving că 
măcar rămăsesem Ronnie  Peterschneitt, comandant de 
astronavă, şi că există pe undeva un loc normal din care 
venisem şi căzusem aici cu Skylark, împreună cu alți nouă 
bărbaţi, că acum unul dintre ei era ţestoasă sau dispăruse din 
faţa ochilor noştri... Nu, nu se putea! Ei, atunci a bătut cineva 
la uşă. Discret, abia auzit, dar insistent. Cred că o făcea de mai 
mult timp. Am urlat: 

— Intră! 

Împingând cu greu ușa masivă, în cameră a pătruns o 
fetişcană cu privire timidă, cu părul lung, negru, prins în cozi 
groase și lăsate pe spate. Purta un şort alb, cam scurt, pus în 
fugă peste un fel de rochie gri, şleampătă. În mâini ţinea o tavă 
cu mâncare și o sticlă burtoasă, verzulie, prost şlefuită. 

— M-a trimis stăpânul. A zis să vă întreb dacă mai doriți 
ceva. 

Glasul ei, chipul... Am privit-o lung, simțind că alunec 
iar într-un cotlon al memoriei. Camera albastră cu benzi 
galbene, stația orbitală Terrestria și 


Dariana, 


cu ochii ei mari şi negri, cu gene lungi care se băteau lin ca 
aripile unui fluture. Dariana, prima mea iubire, fetiţa cu părul 
lung și negru-albăstriu, cu pielea albă-albă-albă... Am 
îndrăznit să o sărut o dată, undeva pe holul dintre clasele a 7-a 
şi a 8-a. Apoi părinții ei au emigrat pe Geea şi au luat-o cu ei. 
N-am mai văzut-o până... Am clipit din ochi; ştiam că 
oboseala mă împiedica să judec limpede, iar alcoolul hangiului 
mă ameţise zdravăn. Dar viziunea în şorțuleţ alb n-a dispărut. 

— Domnul doreşte ceva? a întrebat iar. 

— Nu, da... Dariana... Nu vreau nimic acum. Nu ştiu. Ce 
să...? Altădată, poate... am îngăimat. 

— Îmi ştiţi numele? mi-a zis repede și am văzut că 
roșește. 

— Numele? am tras eu de timp. Păi... 

Şi atunci m-am repezit: 

— Nu mă cunoşti, Dariana? Nu ştiu dacă îți mai aminteşti 
de şcoala noastră de pe Terrestria. Ronnie, știi, Ronnie 
urecheatul, de atunci, pe hol... 

— Mă ştiţi din curte pesemne, ați auzit cum mă strigă 
fetele, toată ziua strigă la mine, de parcă ar trebui să fac şi 
treaba lor. 

Părea că nu mă auzise. A vorbit ca pentru sine, dar destul 
de clar ca să o aud, și a dat din umeri ostentativ... ce umeri 
rotunzi avea! 

— V-am văzut cu tovarăşii Înălțimii Voastre, a continuat 
pe acelaşi ton respectuos. Cu prinţul acela, Brave Soul. Așa-i 
că-i un erou? a îndrăznit ea, lăsând capul în pământ. 

Doamne, îi plăcea de puştiul ăla caraghios! Camera era 
destul de întunecată, dar puteam pune pariu că roşise. 

— Da, am bombănit, e un erou. L-am văzut cu ochii mei 
cum a ucis un dragon vorbitor şi a înfruntat câinii negri ai 
vrăjitoarei Vickyia. lar acum ne va duce la Capătul Lumii. 

— Ce bărbat! Trebuie că aveţi o viaţă plină de aventuri 
alături de el! a mai zis Dariana (Dariana?). 

— Da, bineînţeles! Plină ochi! Acum du-te, du-te, o să te 
chem eu dacă o să am nevoie de ceva! am repezit-o. 

— O să vă aduc o lumânare, s-a oferit ea. 

— Bine, adu. Adu ce vrei. 

Eram destul de înciudat, dar n-a observat. De ce-ar fi 
făcut-o? A ieșit încet, îngânând un cântecel. Eu m-am trântit pe 
pat şi am ascultat cum se îndepărtează, fredonând destul de 
clar... 


„La umbra pomilor 
sleite dorm fetele 
lui Eros cerându-i 
sărutul dintâiu”, 

ÎI cer, dar degeaba, 


că Eros n-ascultă...” 


Un gând m-a fulgerat din senin. Nu eram chiar aşa de 
neştiutor ca să nu-mi dau seama că Eros n-avea ce căuta în 
feeria asta. Nu aici. Era ca şi... acum înţelegeam... ca şi cu 
caii pe jumătate oameni. Ceva mi-a lucit în minte, dar nu 
puteam face nicio legătură. Felul cum se ferea Brave Soul să 
se apropie de Hippokalos. Ţâfna şi suspiciunea centaurului... 
Am ieşit pe coridorul strâmt şi întunecat şi-am strigat-o pe 
fetişcană. Ea s-a întors speriată, călcând repede. 

— Dariana, de unde știi cântecul ăsta? 

— L-am auzit, a dat ea din umeri, vădit uşurată. Îl cântă 
fetele, l-au învăţat... 

Începuse să-mi vorbească în şoaptă, iar în semiîntunericul 
dinaintea căderii nopţii păream doi conspiratori. Am pierdut 
însă câteva cuvinte, încercând să adulmec mai de aproape 
mireasma minunată a părului ei, aceeaşi cu cea pe care o ştiam 
de demult. 

— ...e un ins păros şi cu copite, care umblă pe lângă 
cetate. Fetele zic că mai aud şi altele de la el, cântece cu 
măscări şi tare de ruşine. Eu numai pe ăsta îl ştiu... de la fete! 
s-a grăbit să adauge. 

— Şi ce-ai mai auzit? 

— Păi... Ellen, ştiţi, fata de la bucătărie, ea zicea că le 
urmăreşte prin pădure pe fetele care ies să se plimbe singure. 
Numai pe fete, nu se atinge de muierile măritate. Zicea că pe 
unele le-a şi prins făptura nelumească şi poţi să-ţi dai seama 
într-o clpită care sunt, fiindcă miros a tap. Oricât s-ar spăla, 
mirosul nu le mai trece. Se zice că din pricina asta destule fete 
cinstite ar fi rămas grele. Oamenii sunt îngrijorați. Mă 
gândeam că, dacă aude prinţul; o să facă el ceva să ne ajute. 
Eu, una, mă tem să mai ies seara din cetate. Nici pe uliți nu-mi 
mai vine a merge. 

— Da, am mormăit eu într-o doară, prințul ar putea să 
facă ceva. 

Pe naiba! Nu putea face nimic. Lucrurile se amestecau. 
Ştiam şi eu, nu mai trebuia să mi-o spună Nicky: toate 
creaturile care li se păreau ciudate celor de aici nu erau de-ale 
lor. Începeam să bănuiesc ceva: ordinea lumii pe care o ştiau 
cei de pe Fairia se încurca tot mai tare. 

— Nu, staţi puţin! Nu vă înţeleg. 

— Îţi explic acum. Închipuie-ţi zece gheme de aţă de 
culori diferite, care stau frumuşel în cutia lor, unul lângă altul. 
Ei, şi deodată vine cineva, le deşiră şi amestecă firele unele cu 
altele. Asta-i. Cred că noi începuserăm să deşirăm ghemele. Eu 
mă miram totuși că oamenilor le vine mai uşor să trăiască 
aproape de un dragon vorbitor decât de un ins cu copite de ţap. 

N-are de ce să ţi se pară ciudat. Fiecare loc are felul lui de 
a concepe ciudățeniile, iar omul-ţap nu e de-al lor, mi-a 
explicat mai târziu xenologul. Dar — fii atent! — e de-al nostru. 
E de-al Pământului, ca toți ceilalți, ca toată lumea asta. 
Poate... nu, nu poate, sigur avem şi noi o vină aici. Deşi, când 
mă gândesc la povestea pe care ne-a spus-o bătrânul din 
pădure, cu vrăjitorul şi regina, îmi vine să cred că influența 
noastră nu înseamnă mare lucru. Probabil că aici graniţele între 
lumi au fost întotdeauna nesigure. 

Asta oricum mă îngrijora mai puţin. Erau însă viziunile 
acelea cu moartea care ne prinde pe toți, unul după altul, într- 
un deșert ce acoperă întreaga planetă. Intrau şi ele în cadrele 

lumii de pe Fairia? N-am pomenit totuși nimănui nimic despre 
acele halucinaţii, ca să nu se întâmple ceva iremediabil. Mi-era 
frică să nu fiu deja mort sau să nu fiu de fapt acolo, în nisip, 
aiurind, în timp ce creierul meu naște toate poveștile cu prinţul 
neprihănit, cu Vickyia şi cu Dariana, fetiţa de pe staţia orbitală. 
Fiindcă, dacă lucrurile stăteau aşa, ce rost mai avea să-i spun 
toată povestea — de exemplu — lui Nicky, şi el un produs al 
nebuniei mele? De asta mă temeam. Mă mai gândeam că totuși 
deşertul nu era decât o viziune, pe când lumea lui Brave Soul 
părea mult mai reală. Așa că am preferat o cale mai lașă: să nu 
mă mai gândesc, să nu mă trezesc, să mă las dus de 
evenimente. Nu am așteptat prea mult. 

Nu trecuse cine ştie cât de miezul nopţii când s-a întors 
Brave Soul. Ne-am trezit, ne-am strâns în curtea hanului şi am 
cinat la lumina unor torţe ce afumau îngrozitor. Rosvanoft tot 
nu apăruse, dar m-am gândit că îl prinsese somnul, așa că nu l- 
am căutat. Ne-am aşezat pe băncile lungi de lemn şi am luat-o 
de la capăt cu mâncatul, băutul şi vorbăria. Prinţul nu părea 
foarte fericit şi a înghițit zdravăn din vinul casei, după care i- 
am aflat necazul. Prinţesa era într-adevăr împietrită (sau 
paralizată) până la gât, aşa cum îl avertizase Vickyia. Părinții 
fetei dăduseră șfară-n ţară că îl vor umple de bogății pe acela 
care o va vindeca, ba chiar — cum n-aveau alți urmaşi în afară 
de ea — i-o vor şi da de soție salvatorului. Uite cum puteai 
ajunge rege! Asta urmărea și Brave Soul. Numai că fata... 

— Prinţesă, ce să zic... mormăia eroul şi bătea din când 
în când în masă cu vasul de lut ars, împrăştiind vinul pe lemnul 
negeluit. Grasă ca un porcuşor şi plină de bube pe față. Las” că 
nici părinții nu i-s mai breji! lar curtea regală i-o cocină, zău 
aşa! Regat cu zece sate şi cinşpe gâște! La curte la tata... 

Am ascultat răbdători (dar şi curioşi) amintirile despre 
minunatul regat al tatălui său, de parcă ascultam o poveste, iar 
eu nu m-am putut abține să nu remarc că Dariana se tot 
învârtea prin jurul voinicului prinţ. Îi turna vin, îi ştergea 
insistent masa, îl atingea în treacăt cu părul ei lung. Iar el o 
privea din ce în ce mai des şi mai atent. Asta nu mi-a plăcut. 
Acum, dacă stau să mă gândesc mai bine, îmi dau seama că ar 
fi trebuit să-mi fie milă de el: era condamnat să facă numai 
ceea ce se cuvenea. 

— S-o auzi cum vorbeşte! se revolta prinţul. Mai bine i-ar 
fi înțepenit buzele! Măcar că abia poate mişca din cap, chirăie 
ca un porc şi nu-şi mai închide gura. Şi-are o gușă așa, cam de 
două palme! Nu mă mir că nu s-au înghesuit salvatorii. Ştii că 
au fost vreo zece-douăzeci până acum şi toţi au fugit fără să 
mai întrebe ce-ar putea să facă? La dracu”, mai vreau vin! O să 
fiu rege aici, rege! Cu ceva tot mă aleg. 

Doctorul Sandrelli l-a întrebat dacă n-ar vrea să-l ia şi pe 
el s-o vadă pe Angelina, poate avea noroc şi găsea un 
tratament, ca să nu ne mai cărăm până la Capătul Lumii, 
oriunde ar fi fost asta. Dar Brave Soul ne-a privit neînțelegător. 
Apoi s-a înfuriat. 

— Nu se poate, nu! a strigat. Ce-ar fi asta? Dacă Vickyia 
a zis că trebuie să mergem acolo, înseamnă că așa o să facem! 
Ce mi-ar plăcea să-i tai gâtul la mă-sa, regina, şi să rezolv 
treaba mai uşor! Dar... nu, mergem! Chiar mâine plecăm, ce 
să ne pierdem vremea pe-aici? Cine ştie, poate găsim pe drum 
ceva interesant. 

Eram convins că noi vom găsi o grămadă de lucruri 
interesante, dar el? Lui trebuie să-i fi fost totuna. 

— Poate o altă prințesă? a sugerat Nicky, iar prinţul — 

deja ameţit zdravăn — l-a privit lung și şi-a pus degetul pe 
buze, luând o figură misterioasă. 

Se îmbătase. Nicky, Sandrelli și Devi Salla au continuat 
să converseze cu el. În timpul ăsta eu mă holbam la Dariana, 
iar ea părea că nici nu mă vede. M-am gândit înciudat că, 
probabil, ţapul cel păros o învățase cântecul acela şi poate şi 
altele. O luam razna. Totuşi cu o parte a minții încercam să-mi 
aranjez într-un fel viziunile ciudate care mă năpădiseră şi 
despre care mă întrebam în care vis o să se termine. Intrasem 
într-un joc mult prea buimăcitor. Uitasem că eram 
comandantul unei expediţii spațiale. Uitasem că aveam o 
misiune. Nu-mi mai păsa. Ochii îmi fugeau mereu la fetișcana 
voinică, cu părul negru şi mătăsos, care nu avea ochi decât 
pentru prinț. Ştiam că mă chinui inutil şi asta mă înfuria și mai 
mult. Am băut zdravăn, iar la un moment dat am plecat pe 
străzi, fără țintă, clătinându-mă. Voiam să mă răcoresc, să-mi 
mai revin. Tropăiam cu cizmele mele pământene pe 
caldarâmul unei lumi care nu avea cum să existe, respiram 
adânc aerul curat al nopții, priveam casele cu borţile ce ţineau 
loc de ferestre şi de sus îmi lumina calea o lună argintie, la fel 
cu cea care se vede aici, pe Pământ. O lună-seceră, suficient de 
puternică să-mi arate la un moment dat că eram lângă poarta 
cetăţii, refăcând pe neştiute traseul care ne adusese aici. 

În faţa mea, dincolo de ziduri, se întindea pădurea 
înfricoşătoare şi misterioasă, acum învelită în întuneric. Se 
auzeau tot felul de păsări croncănind, din când în când 
izbucneau zbierete de animale și fâşâiau tufișuri despicate de 
trupuri suple. Amețit cum eram, cred că aş fi luat-o înspre 
pădure dacă aş fi putut ieși din cetate. Dar se înnoptase, iar 
podul mobil fusese ridicat. Gărzile puse să păzească intrarea, 
care patrulau pe lângă sistemul de scripeți greoi şi pe care abia 
atunci le-am băgat în seamă, mă priveau cu îngrijorare şi 

curiozitate. Şi dintr-odată am auzit o voce cu accente 
deşucheate, un cântec de beţivan desfrânat acoperind celelalte 
zgomote ale nopții. Cineva rămăsese afară, în pădure, şi se 
învârtea acum pe lângă cetate. Nebunul de Rosvanoft, doar 
dispăruse de câteva ore. Dacă nu cumva... mi-am amintit de 
spusele Darianei. Am ciulit urechile, încercând să disting 
cuvintele cântării de dincolo de ziduri. Ceva-ceva se auzea, 
căci necunoscutul avea o voce puternică. 


„lepşoară, ce te uiţi 


şi zburzi, şi crezi că eu habar nu am...” 
Mi-am încordat mai zdravăn auzul. 


„Tu prin dumbravă salți cu pas uşor 
Căci îți lipseşte-un călăreț anume 


Ce, iscusit, în chingă să te prindă.” 


După o clipă de tăcere am auzit clar un chicotit de femeie 
şi un râs gros. Nu, n-avea cum să fie Rosvanoff. Râsetele au 
sunat apoi mai înfundat, preschimbându-se în gâfâituri şi 
mormăieli, iar eu am plecat, simțind că aerul se umple de 
damful greu de transpiraţie al unui animal sălbatic. Nici nu 
voiam să mai stau. Sigur că acolo, afară, era Dariana, cine alta 
să fi fost? 

Nu ştiu cum de am fost în stare să ajung înapoi la han, dar 
atunci, învăluit de aburii alcoolului, găsisem o explicaţie 
perfectă pentru tot ce se petrecuse cu mine. Normal că femeia 
ce se strecurase în afara zidurilor era Dariana. Bineînţeles că 
ştiam drumul înapoi spre han sau spre orice alt loc de pe 
planeta luminată de o Lună asemeni celei ce se rotea în jurul 
Pământului. Fiindcă toate existau numai în capul meu! De-aia 
se potriveau atâtea lucruri. Nu știam, ci îmi imaginam. Brave 
Soul, câinii negri sau Hippokalos... 

Când am ajuns la han, l-am văzut pe Brave Soul şi am 
priceput că mă frământam degeaba. Prinţul nu se culcase, ci 
stătea sub o boltă de lemn înnegrit din curtea hanului şi se 
giugiulea liniştit cu Dariana. Fetişcana chicotea, îşi trecea 
mâna prin păr, plină de cochetărie, şi nu o mai interesa nimic 
în jur. Brave Soul în schimb m-a văzut. A încremenit brusc și 
atunci a întors şi ea capul. Doamne, cât era de frumoasă! M- 
am prefăcut beat criță, am trecut pe lângă ei cu pas împleticit şi 
m-am târât pe scări spre camera mea, ca şi cum n-aş fi văzut 
nimic. Însă în noaptea aceea n-am visat-o pe Dariana, ci pe 
Vickyia. Îmi şoptea cuvinte pe care nu le înțelegeam și mă 
privea cu ochii ei verzi, fascinanţi, eu o aprobam prostit și mă 
apropiam de învolburarea pupilelor ei mari, tot mai mari, 

începusem să cad în hăul verde-întunecos şi dădeam din mâini 
disperat, încercând să mă agăţ de ceva, apoi am țipat... 

M-am trezit abia când afară se crăpa de ziuă şi am zărit 
două luminiţe verzi-fosforescente care licăreau diavoleşte la 
două palme de faţa mea. Am izbit cu mâna, speriat, înspre ele 
şi am auzit un miorlăit nervos: era un cotoi negru și gras care 
mi se căţărase pe piept. Motanul a sărit jos, evident deranjat, s- 
a strecurat sub masa grea, de lemn, iar eu m-am ridicat. Îmi 
simţeam capul greu, foarte greu. Mă întrebam ce chef o mai 
avea Brave Soul să plece în călătoria de care tot pomenise, 
pentru o grăsancă paralizată şi nesuferită. O putea avea pe 
Daniana. El, nu eu. Oricând. lepşoară, îți lipseşte un călăreț 
anume, care să te prindă în chingă. 

Dar Brave Soul, deşi îmi păruse a fi cel mai beat dintre 
toți, se trezise înaintea noastră, exceptându-l poate pe 
„Giovanni”. Pe el l-am cules cu grijă de sub masa unde, de 
frica motanului ce-l mirosea curios, se ascunsese în carapacea 
sa gălbuie. Ne-am pomenit cu prințul bătându-ne cu hotărâre 
pe la uşi, când eu abia reuşisem să mă dezmeticesc. Soarele 
nici nu se ridicase bine pe cer, abia ce pătrunsese o rază slabă 
pe fereastra îngustă a camerei. Fire de praf jucau aurii pe 
dunga de lumină. Le-am privit o vreme, amânând clipa trezirii, 
apoi m-am ridicat din pat cu multă grijă: mă dureau toate 
oasele de la lemnul tare pe care dormisem şi nici somnul, nici 
plimbarea de azi-noapte, de care îmi aminteam vag, nu-mi 
alungaseră mahmureala. Numai că Brave Soul considera că n- 
aveam vreme de pierdut. Trebuia să plecăm. Pomenise ceva 
despre un port care ne așteaptă. 

La câteva zeci de kilometri de cetate se afla într-adevăr un 
port la fluviul ce ducea spre Marea de Aramă, iar de acolo — 

din câte spunea prințul — drumul spre Capătul Lumii ne era 

deschis. El cumpărase o turmă întreagă de catâri şi-i încărcase 
cu saci cu mâncare și cu bagajele noastre. Părea meşter în 
astfel de cumpărături. Voia să plecăm dis-de-dimineaţă, ca să 
străbatem drumul cât mai repede. Până în prânz spera să fim 
acolo. Mă întreb acum de ce ne-om fi grăbit atâta? 

Pauză prelungită. Subiectul pretinde un simulacru de 
dialog. 

— Cine se grăbea de fapt? 

— Uite, vezi, la asta nu m-am gândit! Brave Soul, el... 
La urma urmei, pe noi nu ne împingea nimeni de la spate. Dar 
acolo, pe loc, nici nu ne-am dat seama. Şi cât timp aveam... 
puteam să creăm istorie. 

Ei, dar cu plecarea a mai fost o tărăşenie. Ne strânseserăm 
cu toţii în curtea hanului, se făceau bagaje, se aduceau provizii, 

toată lumea se agita, pe când eu mă pornisem să scotocesc prin 
încăperile hanului, încercând să dau de Rosvanoff. 


Iar Rosvanoff dispăruse. 


Nu era nicăieri. Nu-l mai văzuse nimeni de ieri-seară. Mi s-a 
părut îngrijorător şi mi-am dat seama că ne culcaserăm prea 
repede pe-o ureche, convinși că n-o să pățim nimic. Cine ştie 
pe unde putea fi țicnitul ăla? Poate zăcea prin vreo curte, cu 
gâtul tăiat şi maţele scoase. Sau dormea cu nesimţire în patul 
vreunei țărănci voinice din cocioabele pe care le zărisem cu o 
zi înainte. M-a trecut un fior, gândindu-mă că a ieşit azi-noapte 
din cetate: în pădure i se putea întâmpla orice. Fiara aceea 
puturoasă, care ademenea femeile... Sigur că acolo se 
ascundeau şi animale înfiorătoare, asemenea câinilor fălcoşi ce 
ne atacaseră. L-o fi ademenit vrăjitoarea blondă? Se putea şi 
asta, Rosvanoff uita de orice când mirosea că e rost de vreo 
cucerire. În cele din urmă, ostenit de grijă, m-am dus la Brave 
Soul şi i-am spus cum stăteau lucrurile. 

— Nu ştiu ce să zic, mi-a răspuns el. Eu socotesc că 
Vickyia poartă vina, a început să ne pună bețe în roate. Dar n- 
am cum să ştiu ce i-o fi trecut prin cap. 

— Şi atunci ce ne facem? 

Prinţul a dat din umerii săi lați. 

— Nimic. Eu trebuie să plec. Dacă Vickyia v-a pus gând 
rău şi vouă, mai bine rămâneţi aici până mă întorc. Altfel o să 
vă nimicească unul după altul. lar dacă mai vreți să veniți cu 
mine, atunci lăsați pe cineva în urmă să-l caute pe tovarășul 
nostru şi haideţi să mergem. 

Am mormăit ceva, în timp ce încercam să mă gândesc ce 
ar fi mai bine să facem. Brave Soul deja se depărta, strigând 
agitat la slujitorii de la han. Se pornise să verifice legăturile 
catârilor, să le controleze copitele, să tragă de bagaje ca să 
vadă cât de bine erau legate. Eu m-am îndreptat spre Devi 
Salla și i-am spus să-i strângă şi pe ceilalți. Le-am povestit 
apoi ce se întâmplase. 

— Nu putem să-l lăsăm pe-aici! a sărit Sandrelli. Trebuie 
să-l găsim. 

— Aşa-i, am fost eu de acord. Am putea oare să scotocim 
prin cetate? 

— S-ar putea isca un scandal, a mormăit Nicky. Şi prințul 
vrea să plece acum, cu sau fără noi. 

— Ştiu, i-am zis. 

— Eu cred că ar fi mai bine să-l însoțim, continuă 
xenologul. Nu poate să-şi amâne plecarea cu o zi-două? 

— EI zice că nu. Poate doar să îl mai ţii tu de vorbă o 
vreme, iar noi să ne împrăştiem prin cetate... Aşa m-am gândit 

eu. Măcar să ne fi trecut prin cap să activăm emițătoarele 
individuale... Da, aveam așa ceva. Știu că aveam obligaţia să 
le folosim, dar stătuserăm tot timpul împreună. A fost o 
scăpare de-a mea, recunosc. După asta le-am pus în funcțiune, 
dar n-a mai fost nevoie de ele. Aşa se-ntâmplă întotdeauna. 

Nicky s-a îndreptat spre Brave Soul. Nu știu ce i-a spus, 
dar s-a întors la noi şi ne-a anunţat că eroul nostru acceptase să 
mai aștepte vreo două-trei ore. Oricum cetatea nu era prea 
mare. Numai că treaba s-a dovedit mai grea decât credeam. 
Îmi amintesc că eu am rătăcit pe nişte străduţe întortocheate, 
am trecut pe sub tot felul de bolți de piatră gata să se 
prăbușească, am intrat în curți mizerabile, pline de bălegar şi 
paie mucegăite. Cum ajungeam pe o stradă cu locuințe, îmi 
aruncam ochii prin toate găurile ce ţineau loc de ferestre, 
intram în birturile gălăgioase din zonă şi mă uitam la fiecare 
grămadă de gunoaie. N-ar fi fost greu să-l văd pe Rosvanoff al 
nostru, salopeta lui albă ar fi sărit în ochi oricui. Numai dacă 
nu cumva îl omorâseră și apoi îl dezbrăcaseră... 

Zadarnic am colindat așezarea: nici urmă de Rosvanoff. 
M-am întors mofluz la han, gândindu-mă ce ar trebui să decid. 
Eram totuşi comandantul expediției. Dacă mergeam cu Brave 
Soul, cine ştie prin ce urma să mai trecem. Chiar dacă 
rămâneam în cetate, până la urmă tot trebuia să plecăm, nu ne 
puteam stabili acolo. Dar îl pierdusem deja pe Giovanni 
(gândindu-mă la asta, am pipăit iar buzunarul în care țineam 
testoasa)... Sigur, trebuia să mă sfătuiesc cu ceilalți! 

Rătăcisem destul de departe de han şi nu mai știam 
drumul de întoarcere. Mi-am dat seama apoi ce simplu 
devenea totul atunci când mă puteam înţelege cu oamenii din 
cetate: deşi nu-mi aminteam numele locului în care 
rămăseserăm peste noapte, am întrebat din om în om şi am 
ajuns curând în curtea hanului. Nimeni n-a părut mirat de 
înfățișarea sau de neștiinţa mea. Cel uimit am fost eu, atunci 
când am intrat în curtea bine-cunoscută şi l-am văzut pe 
Rosvanoft în mijlocul tovarășilor mei, dar un Rosvanoff 
ciufulit şi murdar, de parcă se tăvălise prin paie. Eleganţa lui 
înnăscută dispăruse: ochii îi erau roșii, încercănaţi, iar părul 
negru, întotdeauna impecabil aranjat, îi stătea ridicat în 
şomoioage cleioase. Când m-am apropiat, am simțit un miros 
greu, de animal sălbatic. Mi-am dat seama că tovarășul nostru 
păţise ceva. 

Ne-a povestit, bineînţeles, cum își petrecuse noaptea. 
După cină una din slujnicuţele de la han, o drăcoaică veselă, cu 
ochi verzi şi talia fină (aşa zicea el), venise să-l întrebe dacă 
mai dorea ceva. Rosvanoff se ameţise şi el de la vin, aşa că s-a 
întins la vorbă cu fata, i-a lăudat frumuseţea, a început să-i 


60 


spună tot felul de glume, s-o facă să râdă — se pricepea al 
naibii de bine la aşa ceva! — şi până la urmă au ajuns să se 
drăgălească. 

— Nu ştiu ce-o fi fost cu ea, povestea Rosvanoff, dar 
dintr-odată fetişcana s-a pornit să sufle greu, privirea i s-a 
înnegurat şi a început să se uite fix la mine. Avea o privire 
goală, parcă îmi trecea prin oase şi mă îngheţa. M-a apucat o 
frică absurdă. Toţi aburi vinului s-au dus şi nu mă mai 
gândeam decât cum să scap de belea. Fata a suflat în 
lumânarea de pe masă şi-am rămas în beznă. Numai prin 
fereastra îngustă bătea o rază de lună, albă şi rece. M-am dat 
doi pași în spate şi atunci am simțit cum cineva mă apucă de 
păr cu o putere incredibilă. De unde să fi avut fata aia slăbuță 
atâta forţă nu ştiu, dar m-a zvârlit de lângă ea ca pe un bicisnic. 
Şi după asta... (aici s-a înecat, ruşinat) după asta m-a trântit în 
patru labe şi s-a pus de-a călare pe mine, m-a încălecat ca pe 
un catâr. 

Nu ştiam ce să fac: să-l compătimesc sau să pufnesc în 
râs. Rosvanoff, cuceritorul nostru, o pățise. Şi încă nu aflasem 
totul. 

— Ştiţi cât am dus-o în spinare? se revoltă el. Până am 
ieşit din cetate. M-a scos pe stradă şi de acolo am făcut tot 
felul de cotituri, mi-am zdrelit genunchii și coatele... Voința 
îmi pierise cu totul, ascultam comenzile drăcoaicei şi din când 
în când, când simţeam că se uită fix la mine, mă treceau iar 
fiori de groază. Întorceam capul şi-i vedeam ochii... îi sticleau, 
serios, ca la fiarele sălbatice! 

Așadar, slujnica îl scosese afară din cetate, pe nu ştiu ce 
drum ocolit, îl lăsase la marginea şanțului cu apă care 
înconjura zidurile, iar ea se pierduse în pădurea întunecată. 
Rosvanoff spunea că n-avusese putere să plece, așteptase 
întoarcerea fetei, după care o adusese înapoi tot aşa, în spinare. 

— Şi puţea fata asta, puţea îngrozitor a animal! Îmi venea 
să-mi astup nările cu pământ! se văita el. 

— Şi tu duhneşti tot așa! i-a zis Douglas Pei. Dar priveşte 
şi partea bună a lucrurilor: nu mai ai nevoie de catâr. După 
experiența asta, o să te descurci mai bine singur. 

În mod normal Rosvanoff ar fi sărit să-l pocnească pe 
glumet, dar n-a făcut-o. A plecat capul şi a încercat să-şi curețe 
cu palma paiele şi scaieţii care-i atârnau de salopetă. Mi s-a 
făcut milă de el. 

— Şi fata? întrebă Nicky. 

— Crezi că n-am căutat-o? răbufni brunetul. De azi- 
dimineaţă o caut. Parcă s-a ascuns în fundul pământului. Am 
ajuns înapoi la han, ea s-a... s-a dat jos de pe spinarea mea şi, 
până să mă ridic, n-am mai văzut-o. 

Uite pe unde își pierduse el timpul! Mă bucuram că măcar 
scăpase întreg. Doctorul l-a consultat și i-a spus că, în afară de 
oboseala de după o noapte nedormită, era sănătos tun. 

— Poate ţi-o fi priit plimbarea! nu s-a abținut Douglas 
Pei. 

Rosvanoff a rămas tăcut, ca şi cum n-ar fi auzit nimic. 
Atunci Brave Soul, care aşteptase răbdător să terminăm cu 
explicațiile, a întrebat direct: 

— EFi, acum putem pleca? 

Am plecat. Când am ieşit pe poartă, am observat că în 
urma noastră cineva agita o bucată de textilă albă de pe scara 
ce urca spre încăperile hanului. Am întors capul: era Dariana. 
I-am făcut şi eu din mână, însă nu m-a băgat în seamă. Privea 
țintă la Brave Soul, iar tânărul călărea semet pe catârul din 
fruntea convoiului şi nici gând să se uite înapoi. Aşa se 
întâmplă întotdeauna. 

— Ce drum ne așteaptă! a exclamat dintr-odată prinţul. 
Ce lucruri minunate o să trăim! Mă bucur atât de mult că am 
pornit, în sfârşit. O să vedeţi, o să trăim istorii de necrezut! 

Dar lucrurile nu s-au potrivit așa cum le voiserăm noi. 
Brave Soul se dovedise într-adevăr un bun negustor, târguise 
tot ce crezuse că ne-ar fi necesar, dar la catâri nu se pricepea. 
Nici noi nu eram exact oamenii pe care se putea baza, așa că 
nu ne-am dat seama cu ce greşise, atâta timp cât coloana 
noastră îşi deschidea agale drum pe ulițele înguste ale cetății. 
Brave Soul, care se instalase de la început în frunte, se văzu 
nevoit să descalece. Ţinea un catâr de frâu şi încerca să-și taie 
calea prin mulțimea care umpluse deja străzile, iar animalele 
tropoteau pe caldarâmul încă umed de roua nopţii. Oamenii 
mei se înşirau unul după altul pe marginea coloanei de catâri 
(vreo optsprezece-nouăsprezece animale, dacă-mi amintesc 
bine). Eu cu Devi Salla rămăseserăm la urmă, pe când Nicky 
se ținea în față, cât mai aproape de Brave Soul. 

Înainte de a traversa podul mobil de la ieșirea din cetate, 
totul a mers bine. Dar, odată văzuţi pe drumul larg care pornea 
dinspre cetate şi mirosind aerul de libertate, catârii au început 
să se agite. Primele au luat-o razna cele zece animale 
neîmpovărate de bagaje, catârii pe care urma să călătorim noi. 
Au început să fornăie, să dea din picioare şi să iasă de pe 
drum, fiecare luând-o într-o altă direcție. Ne-am străduit să-i 
strunim — atât cât ne-am priceput — şi mi-am dat seama dintr-o 
privire că nici noi, nici prinţul cel voinicos nu ştiam cum să 
cumințim o ceată de animale căpățânoase, scăpate din 
strânsoarea străzilor înguste ale cetății. Eu și cu Devi Salla 
apucaserăm de căpăstru un catâr, iar bestia, cu toată 
împotrivirea noastră, ne trăgea după el înspre pădure. Brave 

Soul blocase drumul şi îşi vântura spada în direcţia 
urecheatelor creaturi, reuşind numai să le stârnească și mai 
tare, aşa încât până la urmă și catârii încărcaţi cu saci de 
alimente și burdufuri cu apă au început să dea din picioare. 
Unii şi-au azvârlit poverile şi au luat-o la fugă, alții au tăbărât 
peste ceilalți, toți răgeau şi se încurcau în frâie şi frânghii unul 
cu altul, noi ne chinuiam să-i oprim, să-i strângem iar 
laolaltă... ce mai, ieşise o nebunie totală! Ce-ar fi înjurat 
Giovanni acum! Gândindu-mă la asta, mi-am pipăit reflex 
buzunarul larg al salopetei, în care purtam cu încăpățânare 
testoasa maronie. Străjerii din cetate ieşiseră pe podul de lemn 
şi, sprijiniți în sulițele lor de doi bani, se stricau de râs 
văzându-ne cum ne agățăm de turma de dobitoace, în timp ce 
ele se împrăștie tot mai tare, într-un nor de praf, printre 
înjurături, tropăituri şi răcnete de catâri şi de oameni 
deopotrivă de nervoşi. 

Când am auzit în apropiere un tropăit vijelios de copite 
grele, am crezut că una din bestii o să dea peste mine. M-am 
lăsat la pământ, mi-am pus mâinile scut deasupra capului şi am 
închis ochii. Spre uimirea mea, nu s-a întâmplat nimic. Numai 
vuietul parcă s-a întețit o vreme. Am îndrăznit să privesc 
furişat în jur şi am văzut cu surprindere că toți catârii 
începuseră să se agite și mai tare, dar se îngrămădeau acum 
spre mijlocul drumului. Unul singur alerga nebunește pe 
margini, înghesuindu-i pe ceilalți răzvrătiți şi împingându-i cu 
crupa lui înaltă, mult mai înaltă decât... şi într-o clipă mi-am 
dat seama că nu aveam în față un catâr, ci figura ciudată şi în 
acel moment atât de familiară a bătrânului om-cal, Hippokalos, 
cu pletele albe fluturându-i și cu coada ridicată în vânt. Apărut 
de nu ştiu unde, se pornise să adune la loc turma noastră 
rătăcită, treabă pe care a rezolvat-o destul de repede. În câteva 
minute toți catârii erau grupați frumos în jurul nostru, iar 
Brave Soul, ajutat de Devi Salla, Albin şi Rosvanoff, se 
apucase să aranjeze iarăşi bagajele pe urechiații maronii, 
îmblânziți ca prin minune. Hippokalos s-a apropiat de mine şi 
mi-a spus, ştergându-și fruntea de transpirație: 

— Ei, cum vi s-a părut treaba asta? Așa-i că e mai greu cu 
două picioare? 

Trebuie să recunosc că avea dreptate, mai ales când a 
continuat: 

— Nu ştiu cine v-a sfătuit când aţi ales animalele astea, 
dar de păcălit v-a păcălit zdravăn. Sigur le-aţi luat ieftin, 
fiindcă nu au un catâr conducător. După ce s-ar fi împrăștiat cu 
totul şi i-aţi fi lăsat baltă, unde credeţi că s-ar fi întors? Doar i- 
ar fi răzbit foamea! Tot la staulul pe care-l știu ei. 

Brave Soul, care ascultase de la distanță, deşi se prefăcuse 
foarte preocupat de nişte chingi ce trebuiau strânse, a 
bombănit: 

— la uite cine ne dă nouă sfaturi! Sau așa o fi acum: toți 
caii sunt negustori pricepuţi! Mai rămâne să se-apuce ei să 
vândă oameni, ca să se-ntoarcă lumea cu dosu-n sus! 

Nu ştiu ce-i apuca pe ăştia doi când se întâlneau. Nicky 
zicea că era o nepotrivire de lumi, dar atunci de ce nu arătau 
atâta arţag şi faţă de noi? Oricum, tot Nicky a rezolvat 
problema într-un fel. Chiar bine, cred eu. Numai ce l-am văzut 
că se duce şi-i şopteşte ceva lui Brave Soul. Tânărul a scuturat 
mai întâi din cap că nu, apoi a mai ascultat ceva din şoaptele 
lui Nicky, a dat din umeri şi s-a întors cu spatele, iar xenologul 
a revenit la centaur. 

— Ştii ceva, a zis, am avea o propunere. Doar n-o să ne 
lași aşa, neajutoraţi! Dacă ai vrea... 

I-a explicat câtă nevoie avem de el, ce bine ar fi dacă ar 
veni cu noi şi altele asemenea. Centaurul l-a ascultat, apoi a 
ZIS: 

— Bine. Dacă şi prinţul vostru e de acord... 

Brave Soul n-a scos un sunet. S-a urcat doar pe un catâr şi 
a așteptat. Acum mă întreb şi eu ce ochi vor fi făcut străjerii 
din cetate văzând cum în fruntea convoiului nostru se plasează 
o ființă jumătate om, jumătate cal, care dă din mâini, își agită 
copitele şi conduce întreaga hoardă de catâri şi oameni, 
îndepărtându-se tot mai mult de cetate. Cine ştie ce poveşti vor 
fi născocit! Şi când mă gândesc că prinţul mai trebuia să se şi 
întoarcă! 

Până la urmă a fost totuşi bine. Hippokalos s-a dovedit un 
maestru în privinţa catârilor. I-a îndemnat, i-a dirijat cum voia 
el, i-a mai plesnit când voiau s-o ia razna. Deşi cerul era senin 
şi ne temeam de căldurile îngrozitoare ce urmau spre prânz, a 
găsit nişte drumeaguri mai ferite, la umbra pădurii. Chiar cred 
că am şi scurtat drumul pe undeva, fiindcă în vreo trei-patru 
ore am intrat în portul pe care-l căutam, cu catârii năduşiţi şi 
suflând greu. La un moment dat, când am trecut printre două 
dealuri abrupte şi am ieşit în vale, pe sub un pâlc de copaci 
tineri, am simţit o boare de aer proaspăt, umed şi înviorător. 
Apoi am zărit şerpuirea lată şi strălucitoare a fluviului şi, parcă 
la doi paşi de noi, zeci, sute de catarge de lemn înălțate spre 
cer ca nişte rachete primitive. Eram 


în port. 


Fără să ne dăm măcar seama, ajunseserăm exact la marginea 
târgului de pe malul fluviului, de unde urma să pornim cine 
ştie încotro. Brave Soul, doar el credea că știe. Rosvanoft s-a 

uitat puţin în jur, s-a gândit o clipă şi s-a aruncat în apa 
limpede, care strălucea ademenitor. Era decis să scape de 
mirosul care ne urmărise tot drumul. Noi, încinși de căldură şi 
prăfuiți, l-am urmat veseli. Până şi Brave Soul a renunţat la 
mutra lui preocupată, de erou în misiune. A intrat în apa 
răcoroasă şi a început să se zbenguie copilăreşte, împroşcându- 
ne şi pufăind zgomotos pe nări. 

— Cum, nu v-aţi luat nici o măsură de precauție? N-aţi 
verificat gradul de puritate al apei, n-aţi...? 

— Fi, cui îi mai păsa de aşa ceva? Dacă ar fi fost s-o 
pățim, am fi pățit-o cu mult înainte. Ei, minunată amintire, 
baia aceea! Ne bălăceam și ne prosteam în toate felurile, uitând 
de grijile trecute, de nesiguranța viitorului, de tot ce ne 
înconjura. Matty râdea în hohote şi se arunca tot timpul pe 
spate, scufundându-se, apucându-ne de picioare, făcând 
bulbuci pe sub apă. Sandrelli şi cu Rosvanoff tăbărâseră pe 
Arthur, bucătarul şi armurierul nostru, insul cel mai comun pe 
care-l văzusem vreodată. Îl stropeau cu nesimţire şi se hlizeau. 
Numai Arthur stătea placid, fără să riposteze, zâmbind şi 
privindu-ne senin. Arthur... de el am uitat, uit tot timpul, parcă 
nici n-ar fi fost cu noi. Aşa-i era felul: nu-l băgai niciodată în 
seamă, deşi stătea lângă tine. M-a surprins în schimb veselia 
lui Devi Salla: îl apucase pe Nicky de braţe și topăiau amândoi 
prin apă ca nebunii. Trupul uscăţiv, cu pielea întunecată și 
ridată, al bătrânului meu tovarăș contrasta cu albeaţa aproape 
strălucitoare a lui Nicky. Apa curgea lină, rece, bună, 
primitoare, soarele ne aurea stropii care ne curgeau pe piele, 
un vânticel blând sufla încet, iar pe mal Hippokalos ne aștepta 
răbdător, păzind cu gravitate turma de catâri. În cele din urmă 
Devi Salla a băgat de seamă, l-a luat pe Matty de braţ şi s-au 
cățărat amândoi înapoi pe mal. 

— Las” că avem şi noi grijă de animale, a zis Devi Salla. 
Mergi şi te răcorește, apa e minunată! 

Hippokalos i-a aruncat o privire plină de recunoștință, 
apoi a pornit în galop spre noi. Ajuns la mal, s-a ridicat pe 
picioarele din spate, şi-a înălțat mâinile şi... Doamne, ce salt a 
făcut! Cred că a plonjat vreo zece-cincisprezece metri prin aer. 
S-a prăvălit în fluviu ca o umbră mare şi grea, a împroșcat 
până departe şi a iscat un val care pe mine m-a clătinat de pe 
picioare. Ajuns în ape mai adânci, s-a scufundat şi, scoțând la 
suprafață doar capul, a pornit în larg. Înainta cu o viteză 
sălbatică. Eu m-am uitat după el, dar în curând a devenit un 
punct negru pe suprafața abia unduindă a fluviului. Credeam 
că n-o să se mai întoarcă. S-a întors totuşi, la fel de repede cum 
se depărtase. A ieşit pe mal, cățărându-se cu braţele și copitele 

din față, s-a scuturat zdravăn, de credeam c-o să-și zdruncine 
toate oasele, şi a exclamat mulțumit: 

— Asta da baie! Acum mai putem merge şi-o săptămână. 

Aşa simţeam şi eu, dar nu era cazul. După vreun sfert de 
oră de drum, intraserăm deja în târg. Ne-am trezit într-o 
colcăială mirosind a fructe exotice, parfumuri rare şi oameni 
năduşiţi, pe o plajă unde toată lumea căra lăzi, vindea, 
cumpăra, striga, se agita, încercând să transforme întreg 
orăşelul într-o imensă piaţă dogorită de soarele ridicat sus de 
tot pe cerul Fairiei. Oraşul în sine nu părea mare lucru: avea 
câteva sute de case micuţe, din piatră cenuşie, înşirate pe 
străduţe strâmbe şi înăbuşite de tarabe. Dar aici nu-ți puteai 
ține privirile în frâu. Îţi fugeau unde nici nu te așteptai să vezi 
ceva. Te apuca ameteala. Fiecare uliţă era împânzită cu 
dughene și tarabe de toate felurile şi de peste tot se auzeau 
muzici din cele mai neobișnuite. Am văzut două femei pitice, 
înveşmântate în albastru sclipitor şi cu fața acoperită de un văl, 
care zdrăngăneau la un instrument cu coarde. Căţărat pe un 
stâlp incredibil de subțire, un tânăr voinic, cam în genul lui 
Brave Soul, îngâna o melodie la un fluier cu sunet strident, în 
care sufla neîntrerupt. Lumea îi arunca monede, fructe, bucăţi 
de carne, iar el le prindea cu dexteritate într-o mână și le vâra 
în sân, continuând să cânte. Undeva se auzeau niște tam-tam- 
uri obsedante şi un zornăit vesel, argintiu. La un colţ de uliţă 
un individ negricios şi micuţ ne îmbia să pipăim mătăsuri 
verzi, roşii, argintii, albastre, moi şi mângâietoare la atingere. 
Alături de el un bătrân slab şi vesel picta sub un umbrar nişte 
ulcioare de lut pentru băuturi, iar pe cele terminate le înşira pe 
un pled pus direct pe jos. Sub umbrar se adăpostise şi un câine 
alb-cenuşiu, cu botul stropit cu vopsea verde, care dormea 
liniştit lângă moş. Din când în când tresărea, mişcând 
spasmodic dintr-o labă, din pricina cine ştie cărui vis de câine. 
O tarabă se oferea privirii plină cu fructe exotice, printre care 
abia am recunoscut portocalele, merele roşii şi gălbui, 
strugurii, dar nişte struguri cu boabe gigantice, cât ochiul meu, 
aurii ca soarele; alta sclipea de săbii cu mânere întortocheat 
meşterite, bătute cu pietre prețioase verzi, roșii, albe, de 
pumnale ascuțite şi curbate la vârf, de cuțite de toate 
lungimile, cu mânere de lemn sau de fier, lucrate în formă de 
peşte, de trup de femeie sau de câine. Tarabele cu arme erau 
întrecute numai de cele cu podoabe de toate soiurile, de la 
coliere şi inele la care se făcea risipă de rubine, diamante şi 
safire, până la salbe şi caschete din zale de aur şi argint sau 
sandale din piele de şarpe, bătute cu smaralde delicat șlefuite. 
Într-o piaţă se prăjeau la foc deschis hartane de carne roşie şi 
zemoasă, iar alături un ins spătos şi negru, ras în cap, cu un 

inel mare trecut prin nas, prezenta niște cuşti cu animale pe 
care le recunoșteam din holofilmele de pe Pământ: pisici 
gigantice, maronii şi cu ochi albaştri, maimuțe micuţe, grozav 
de urlătoare, papagali de toate culorile şi soiurile, care-şi 
amestecau glasurile într-o colivie de lemn cu sute de cuiburi, 
vulturi cu clonțul puternic, agățaţi de gratiile metalice ale 
cuştilor în care stăteau închiși, chiar și un animal ciudat, cu 
pete portocalii şi un gât lung cât o macara, terminat cu două 
antenuţe, care mesteca imperturbabil, mișcându-şi ritmic 
urechile. Dughenele cu haine și hanurile somptuoase sau 
prăpădite din care ieşeau hangiii să te poftească măcar să le 
vezi localul se amestecau cu tarabele pescarilor sau ale 
vânătorilor, iar din loc în loc adulmecam în aer miresme de 
mâncăruri care-ţi umezeau cerul gurii, pentru ca apoi să vedem 
mici gherete unde se prăjeau cărnuri aromate şi se ridica un 
fum înţepător. De oameni ce să mai vorbesc! Am văzut toate 
rasele, pe care la noi, de când ne-am amestecat, nu le mai vezi: 
negri buzați şi cu cercei imenși, de aur, trecuţi prin urechi, 
pitici cu pielea roşie şi părul negru, oameni galbeni, mai 
galbeni ca Douglas Pei, şi albi palizi de parcă n-aveau strop de 
sânge în ei (pe lângă ei Nicky ar fi părut tuciuriu de-a binelea), 
apoi femei înalte şi blonde, cu pielea pistruiată şi sprâncene 
albicioase, brunete cu pielea măslinie şi mișcări elastice, de 
pisică, roşcate cu tenul auriu și pieptul plin, cocoşaţi, lungani 
de peste trei metri, atleți musculoşi şi bronzați care ridicau 
greutăți, ce mai? mulțimi de oameni îmbrăcați cât mai 
fistichiu, în toate culorile pământului sau cu totul goi. La un 
han cu o curte largă, unde oamenii beau în picioare din niște 
ulcioare cu gâtul lung, am remarcat şi nişte indivizi îmbrăcați 
în haine metalice, din inele de fier țesute unul peste altul. Într- 
un astfel de balamuc nici măcar Hippokalos, cu figura lui 
serioasă şi ridată înălțându-se pe o crupă maronie, nu atrăgea 
deloc atenția. Noi eram chiar insipizi în costumele noastre de 
protecție, încă albe. 

— N-am înţeles: până la urmă ați ajuns într-un târg sau 
într-un port? 

— Şi una, şi alta. Târgul trebuie să fi fost şi un port 
important pentru lumea lor. Eu, unul, am rămas uimit când am 
ajuns la malul fluviului şi am văzut îndeaproape cum stăteau 
înşirate, una lângă alta, sute de corăbii de lemn ce se balansau 
lin, ancorate la țărm, cu pânzele strânse şi catargele înălțate ca 
nişte antene imense, gata să exploreze văzduhul. Un astroport 
cu atâtea nave nu exista nici pe Terrestria! Atunci mi s-a 
reaprins în suflet dorul de plecare, pofta de a colinda lumi, 
lumea. Uitasem senzația. Uite, acum o simt iar, ca atunci, pe 
chei. 

N-am aşteptat mult. Prinţul se arătă iarăşi grăbit, de parcă 
abia aştepta să se întoarcă în cetate. M-am gândit că de vină 
era Dariana, dar acum cred mai degrabă că îl mâna nevoia lui 
de fapte demne de poveste, neputinţa de a se așeza într-un loc. 
A vândut în câteva minute, pe un preţ de nimic (cum ne-a 
asigurat Hippokalos), toţi catârii pe care-i aduseserăm cu noi. 
Cumpărătorul, un blond la fel de spătos ca şi Brave Soul, dar 
cu fruntea teșită şi nasul turtit în cine ştie ce încăierare, a plătit 
pe loc, pierzându-se apoi repede în zarva mulțimii. Grăbit 
nevoie mare, omul... Probabil centaurul știa ce spune. Dar ce 
mai conta? Prințul a cumpărat apoi cu seninătate o întreagă 
corabie, una cu două catarge, l-a păstrat şi pe pilot, care ştia 
drumurile pe ape, iar noi ne-am mutat bagajele pe puntea 
vasului de lemn, înghesuindu-ne printre hamalii tuciurii care 
îşi ofereau cu încăpățânare serviciile. Soarele lumina puternic, 
apa fluviului ondula ademenitor şi un vânt blând ne răcorea 
obrajii. Ziua aceea, în care nu s-a întâmplat mai nimic, e una 
din cele mai plăcute amintiri ce mi-au rămas de pe Fairia. 

Brave Soul fusese de acord să botezăm corabia Skylark, 
în amintirea defunctei noastre nave spațiale. Devi Salla, Arthur 
şi cu Mathew s-au străduit vreo două ore să curețe vechiul 
nume, Destinul sau Soarta — cam așa ceva —, şi apoi, cu un 
şomoiog de catran, l-au scris îngrijit pe cel nou, pe ambele 
laturi ale corabiei. Mă temeam că prințul o să albă ceva 
împotriva scrisului, băgasem de seamă de la întâmplarea de la 
grotă, când îl cunoscusem, că nu-i plac lucrurile cu care nu era 
obișnuit. Spre uimirea mea, a tăcut din gură. lar rezultatul... 
Închipuie-ţi numai: o corabie de lemn, înaltă, cu două catarge 
lungi, frumos strunjite, clătinându-se alene la chei şi mirosind 
a lemn proaspăt vopsit. Numele scris de noi lucea negru în 
bătaia soarelui, iar de pe mal se mai putea vedea, chiar în botul 
corabiei, o sirenă sculptată cu măiestrie în lemnul galben ca 
nisipul, o sirenă blondă, cu părul lung şi sâni semeţi, dezgoliţi. 
Trupul i se încheia cu o coadă de peşte solzoasă ce se făcea pe 
nesimţite una cu trupul navei. Skylark! În momentul acela mă 
simţeam iar căpitan. 

— Îţi place? O să ne poarte noroc! mi-a zis prinţul, 
rezemându-se cu cotul de spinarea sirenei. Nu găsești că 
seamănă puțin cu Vickyia? Poate o îmbunăm şi ne lasă în pace 
o vreme. 

Avea dreptate în ceea ce privea asemănarea cu vrăjitoarea 
din pădure. Dar nu înţelegeam la ce ne-ar fi folosit. 

— Când ai de gând să plecăm? a întrebat Nicky. 

— Acum! Ce rost mai are să așteptăm? Avem atâtea de 
făcut! 

— Şi Hippokalos? a întrebat timid Mathew. 

În ciuda părerii mele proaste de la început, tânărul 
începea să-mi placă. Deschidea rareori gura, dar timiditatea 
nu-l împiedica să fie acolo unde era nevoie de el, iar când 
vorbea, spunea lucruri de bun-simţ. Aşa-i, ce să facem cu 
Hippokalos? El rămăsese pe mal. Ne privise cu calm tot timpul 
în care noi ne agitaserăm, nu scosese o vorbă şi nici nu se 
depărtase de corabie. Acum admira vreo două corăbii legate la 
chei prin preajmă și se pocnea alene cu coada, ca să se apere 
de muște. Brave Soul l-a privit lung, gândind intens. Până la 
urmă s-a întors spre mine. Am dat din umeri: ce sfat să-i fi dat? 
Atunci şi-a îndreptat ochii, întrebător, spre Nicky, apoi s-a 
întors iar către centaurul care se lăsase vrăjit de priveliştea 
corăbiilor înşiruite la țărm. 

— EI ce zice? a întrebat până la urmă. 

Mathew s-a repezit: 

— Hippokalos, n-ai vrea să vii cu noi? 

Centaurul a întors capul şi ne-a privit. Mi s-a părut destul 
de surprins de cuvintele tânărului. Surprins eram şi eu, dar 
Brave Soul părea de-a dreptul indignat. A făcut doi pași înspre 
Mathew, după care s-a oprit. lar gândea. Ei, dar la urma urmei 
omul-cal ne scosese măcar o dată sau de două ori din 
încurcătură! Am văzut că acolo, jos, şi el ezita. Începuse să 
tropăie mărunt pe picioarele din față şi privea când în direcția 
noastră, când în pământ. 

— Ce să caut eu printre voi? Eu trebuie să trăiesc laolaltă 
cu neamul meu. O să... o să mă întorc acasă. 

Nu părea prea decis. 

— Da, printre caii tăi, care te-au alungat, a mormăit 
Brave Soul, adăugând mai încet: Ei, dacă nu vrea să vină, cu 
atât mai bine! El ne mai lipseşte pe corabia asta. 

Nu credeam că Hippokalos putea să-l audă. Dar l-am 
văzut cum se pleoşteşte, cum își lasă coada moale în jos şi 
începe să se depărteze încet. Greu de ghicit ce sentimente au 
centaurii şi cum şi le exprimă de fapt, dar mie mi s-a părut că 
vorbele prințului l-au întristat. Pesemne că şi Brave Soul şi-a 
dat seama că exagerase, fiindcă a adăugat cu voce tare: 

— Dar, dacă vrea să vină, eu n-am nimic împotrivă. Poate 
e mai bine să fim mai mulţi, cine ştie ce greutăți ne așteaptă pe 
drum. 

Mathew a zâmbit larg, recunoscător, şi a strigat: 

— Ei, Hippokalos, auzi? Poate avem nevoie de tine. 
Lasă-i acum pe-ai tăi, te întorci mai târziu la ei! 

Bătrânul centaur s-a oprit, nehotărât, apoi a luat-o spre 
corabie cu un pas destul de vioi. Rosvanoff și cu doctorul, 
Sandrelli au așezat o scândură lungă şi în două minute aveam 
un membru nou în echipaj. 

Am întins pânzele cu destulă neîndemânare. Nici unul 
dintre noi nu mai văzuse, necum să facă aşa ceva. Ne-a ajutat 
prinţul și mai ales cârmaciul corabie... 

Termen necunoscut. Verificaţi sensul și proveniența. 

— Cârmaciul? Şi ce rol avea omul acela? 

— „pilotul, adică omul care conduce corabia, stă la 
cârmă, ăsta-i cârmaciul. Al nostru era un ins negru-negru, cu 
buze groase, faţa turtită şi părul scurt şi creț, aşa cum arăta rasa 
negroidă de pe Pământ înainte de amestec. Se numea Dogo sau 
Dorgo. Brave Soul îl păstrase fiindcă insul se jurase că urcase 
la bordul corabiei încă de la prima ei călătorie şi de atunci 
rămăsese pe ea. Se lăuda şi că ştie drumul spre Marea de 
Aramă. Lucrurile se potriviseră. 

Când am ieşit din port şi 


am pornit la drum, 


cu puntea corabiei balansându-se lent în sus şi-n jos pe valuri, 
cu pânzele pocnind, întinse de vântul blând, cu soarele 
strălucind deasupra noastră şi vălurile mici clipocind sub 
lemnul ce scârţâia uşor, atunci a fost minunat! N-aş fi în stare 
să descriu bucuria care mă îneca în clipele alea, aşa ceva 
trebuie să simţi! 

Totul părea să meargă bine, în ciuda faptului că 
seriozitatea noastră de exploratori spațiali se topise aproape cu 
totul în cele două-trei zile ireale petrecute acolo. Nu trebuia să 
facem nimic altceva decât să colindăm o lume ciudată și destul 
de primitoare, laolaltă cu un prinţ vânjos, cu mintea numai la 
fapte de vitejie, şi cu un centaur bătrân care abia aștepta să ne 
intre în voie. Dacă mă gândeam bine, așa-zisele pericole care 
ne amenințau aici erau mai degrabă un fel de sperieturi pentru 
copii, căci nimeni nu păţea nimic grav. M-aş fi simţit ca într-o 
vacanță prelungită cine ştie cât, într-o lume în care n-aveai 
decât să te bucuri liniștit de tot ce te înconjoară. 

Din păcate eu nu stăteam întru totul liniștit. Visele mele 
din deşert mă bântuiau chiar și la bordul corabiei. Atunci, 
imediat după minunata plecare pe ape, am avut iarăşi senzația 
că am rămas singur, unica ființă vie de pe Skylark. Lemnăria 
scârțâia tot mai tare și vasul înainta din ce în ce mai greu. 
Privind peste bord, am văzut cu groază că pluteam pe nisip, 
tăindu-mui calea printre dunele gălbui ce se despicau în faţa 
navei, iar vântul mă împingea într-o direcție necunoscută. Nu 
ştiam ce caut acolo, dar eram în deşert, pierdut, dezorientat, 
înconjurat de nisip, de praf înecăcios, de dune roşiatice. Am 
ridicat capul, mi-am pus palma streaşină la ochi şi am zărit în 
depărtare un stol de păsări mari, negre, care se învârteau 
amenințător, tot mai aproape de corabie. Mă simţeam singur, 

atât de singur... Şi păsările alea, păsările planând în cerc 
deasupra Shylark-ului, tot mai insistent, tot mai aproape, 
aşteptând parcă să înţepenesc cu corabia într-un mal de nisip, 
iar ele să coboare asupra mea... 

Am încercat câtva timp să trec la cârmă şi să conduc nava 
prin valurile de nisip pe care le despica lent carena ei de lemn. 
Mi-am dat seama repede că n-avea rost: încotro să pilotez? 
Unde voiam să ajung? Abia atunci mi-a trecut prin cap şi 
altceva: cum ajunsesem acolo? Mintea refuza să mă ajute. Nu 
mi se legau amintirile. De la prăbuşirea navei pe planeta asta 
păcătoasă începusem să sufăr de amnezie. Cine mă adusese 
aici? Cu chiu, cu vai, mi-am amintit vag chipul brunet al unui 
bărbat vânjos, înarmat cu o spadă, şi... femeia! Femeia aceea 
cu ochi verzi, de care eram convins că se legau toate. Dar unde 
să dau de ea şi de unde până unde convingerea asta? Îmi mai 
aminteam ceva cu o ţestoasă gigantică, cu ochi verzi, parcă şi 
niște piramide construite... pe apă sau...? Imaginaţia. 
Întotdeauna avusesem o imaginaţie prea bogată, iar acum 
peretele care o separa de percepţia realităţii se dusese dracului. 
Dar amintirea trupurilor albe ale tovarășilor mei, acoperite 
încet de nisipul adus de vânt, cât de reală era? Îmi aminteam 
cum mă târam pe nisip şi în urma mea veneau ceilalți, câțiva 
din cei nouă, dar nu-mi aminteam cine. 

Mă simţeam cu totul deznădăjduit. Străin într-o lume 
străină, cu mintea deranjată — fiindcă mi se întărea tot mai tare 
convingerea că înnebunisem —, nu aşteptam decât să mor. M- 
am îndreptat spre prora corabiei, ridicând privirea în zare, şi 
atunci am remarcat sculptura din lemn: o femeie blondă, cu 
sânii dezgoliți şi părul lung, galben-auriu, ca lemnul moale din 
care fusese cioplită. Ultima mea speranţă dispăruse: aşteptam 
nu ştiu ce salvare miraculoasă de la o statuie. Între timp 
soarele cobora spre apus, iar întunericul aducea cu el o răcoare 
pe care în mod normal o puteai numi plăcută, dar nu în starea 
mea de atunci. Pericolul era prea mare. Ştiam că noaptea în 
deşert puteai muri de frig. Noroc cu costumul de protecție, pe 
ăsta încă îl mai aveam. Înţelegi, David Eugen — parcă așa 
ziceai că te cheamă, nu? 

Subiectul cere răspuns empatic. Dau aprobator din cap. 
Continui înregistrarea şi transmisia. 

La un moment dat vântul s-a oprit şi vasul de lemn a 
încremenit aşa, în mijlocul deşertului. Păsările începuseră să 
scoată țipete tot mai ascuţite sau coborâseră mai aproape de 
mine, nu ştiu. Am hotărât să scotocesc toate cotloanele 
corabiei, să găsesc ceva mâncare, apă sau cel puţin vreun semn 
care să-mi amintească drumul meu până aici. Îmi reînviaseră 
instinctele de căutător. E drept, hrană şi apă am găsit, ba chiar 

am dat şi peste vreo două instrumente de măsură de pe nava 
noastră, Skylark, nişte aparate și nimic altceva. Atunci m-am 
dus la babordul sau la tribordul corabiei şi m-am rezemat de 
marginea de lemn, privind în zare. Cât vedeai cu ochii nu 
exista altceva decât curbura dealurilor de nisip înroşite de un 
soare gata să se stingă undeva în depărtare. Lumea întreagă era 
un pustiu. Tot ce nu pierise încă urma să piară. Şi eu... 

Numai când mi-am îndreptat privirea în jos am văzut o 
rază reflectată, un obiect lucind metalic. Un instrument! O 
unealtă. Am coborât repede pe o parâmă şi m-am afundat în 
nisipul fin, cald încă. Nu mi-a trebuit mult până să reperez 
obiectul, dar ce dezamăgit am fost! Era o cutie de conserve, 
goală, de tipul celor pe care le aveam şi noi pe navă. Am 
cântărit-o în palme, după care am dat s-o arunc. N-am aruncat- 
o însă. M-am holbat mai atent la ea. Ceva nu era în regulă. 
Cutia era de inox, dar ruginise și se subțiase, pe alocuri avea 
chiar unele găuri fine, ca şi cum ar fi stat acolo de zeci de ani. 
Dar, în afară de Skylark, nici o altă expediţie din sistemul 
nostru solar nu ajunsese pe planeta asta îndepărtată! Cât timp 
trecuse de când eşuasem aici? Zeci de ani? Mi-am trecut mâna 
prin barba care mă înţepa neplăcut: crescuse binișor, dar în nici 
un caz nu părea mai veche de trei zile. Ultima dată mă 
bărbierisem pe navă, pe Skylark. Ori nici asta nu mai ţineam 
minte? Dacă alți oameni ajunseseră aici înaintea noastră... nu, 
n-aveau cum. Pe cutie nu se mai distingeau nici un fel de 
însemne de fabricaţie, dar era clar de tipul celor folosite de noi. 
Ce se întâmpla cu mine? Înnebuneam, înnebuneam, ce altceva 
putea să fie? 

Deodată un fâşâit uşor m-a scos din starea de prostrație în 
care căzusem. Am ridicat capul şi am încremenit. Cutia mi-a 
căzut din mână, dar nu mai aveam eu ochi pentru ea. În faţa 
mea se oprise un om, unul ciudat, îmbrăcat într-un fel de 
cămeşoi făcut din inele de metal ţesute unul de altul. Individul 
purta pe cap o cască metalică în care se mai reflectau ultimele 
raze de lumină ale apusului, un coif ciudat ce-i ascundea cu 
totul ţeasta, iar în mâna stângă avea o spadă lungă. Teaca 
spadei o ţinea în mâna dreaptă, de unde am înţeles că abia 
scosese arma şi, probabil, voia s-o folosească. M-am dat un 
pas în spate şi am ridicat încet mâinile, ca să-i arăt că nu am 
gânduri dușmănoase. Insul a rostit ceva, cu o voce groasă, dar 
casca împiedica sunetele să treacă şi n-am priceput nimic. De 
fapt, nici nu aveam de ce să pricep, doar că insul părea atât 
de... familiar, de uman! Am dat din umeri. Atunci şi-a ridicat 
un fel de vizor al căştii şi i-am văzut chipul. Un om ca toți 
oamenii. A repetat cele spuse, dar, ca şi prima dată, n-am auzit 
decât un fel de „„latci!” scurt. Părea un ordin. latci! Nu ne 

înțelegeam. Nici asta nu trebuia să pară lucru de mirare, doar 
veneam din lumi diferite, dar pe mine neputința mea m-a 
surprins. Îţi dai seama de ce, mi se întâmpla pentru prima dată. 
Îmi aminteam cumva, vag, că altundeva lucrurile stăteau altfel. 
l-am arătat prin semne corabia, dar a dat din cap că nu. 
Ridicând teaca sabiei, mi-a arătat şi el una din dunele din faţă 
şi a zis altceva. A zis-o de două ori şi am reţinut ceva care suna 
cam aşa: 

— Hăh-nierţu ngî ceă niști? 

Gâtuia sunetele, făcându-mă să întreb cum de putea 
pronunţa „„îngî”-iturile alea. Ce-o fi vrut să spună? Numai că, 
fără să vreau, ochii mi se lipiseră de teaca de piele, pe care 
scria ceva, ceva extrem de simplu şi totuși la fel de neînțeles ca 
şi vorbele lui. Am întins mâinile încet spre teacă, zicând cu un 
ton cât mai blând: 

— Lasă-mă s-o văd! S-o văd! i-o dau înapoi, serios, 
lasă-mă doar s-o văd! 

M-a privit prostit, aşa cum cred că îl privisem și eu când 
scosese sunetele acelea neomenești. Dar m-a lăsat să-i iau 
teaca lungă, maronie. Am sucit-o, am răsucit-o şi deodată, nu 
ştiu cum, am priceput. Nu înţelegeam limba în care erau scrise 
cuvintele de pe teacă, dar literele le cunoşteam. Cum aş fi 
putut să nu le cunosc! Doar că, nu știu de ce, cineva le scrisese 
pe dos. Ori poate că eu... Asta era! Pe dos! Ca în oglindă! Îmi 
amintesc că am desluşit până la urmă cuvintele „gratiae” şi 
„Domine”, dar asta nu mă mai interesa! Nu, important era că 
pricepusem o părticică din cele întâmplate: deşi se sincroniza 
în timp şi spațiu cu ceea ce trăiam eu, cavalerul ăla în zale de 
metal era plasat de-a-ndoaselea. În sinea mea i-am zis 


„cavalerul în oglindă”, 


fiindcă abia mai târziu am reuşit să-i aflu numele. 

Începusem să devin mai optimist. Poate că amintirile 
mele dezlânate nu erau simple amintiri. M-am cățărat repede 
pe parâma corabiei şi am alergat ca un nebun pe punte, 
convins că o să dau peste ce căutam. Şi am găsit: recorderul 
audio. Am coborât tot în fugă înapoi, la poalele corabiei 
încremenite între nisipuri, şi l-am găsit pe cavaler așteptând 
răbdător. Îşi dăduse jos casca, așa că i-am putut vedea chipul: 
bărbos şi cu plete lungi, negre, dar cu o piele albă şi moale, 
cam puhavă, semn al unui trai tihnit și îndestulat. Foarte tânăr, 
cavalerul părea să nu aibă mai mult de douăzeci şi cinci de ani. 
M-am oprit lângă el, ținându-mă la distanţă, ca să nu mă 
bănuiască de vreo viclenie, şi am rostit în microfonul 
recorderului: „Cred că acum înţelegi ce spun, nu-i aşa?” Apoi 
l-am pornit, inversând sensul de redare a sunetelor. La urechile 

mele a ajuns o bălmăjeală la fel de stupidă ca și cea pe care o 
auzisem mai înainte de la cavaler, dar tânărul a ridicat privirea, 
surprins şi înseninat, apoi a răspuns repede. Eram pregătit, aşa 
că l-am înregistrat şi am repetat procedura, inversând acum 
sensul de redare a sunetelor scoase de el. Am auzit: „Da, 
înțeleg! Ce minune, cerule sfânt, ce minune! Cine eşti tu, 
străine?” 

O nimerisem. Cavalerul era într-adevăr în oglindă, așa 
cum mă gândisem eu. Noroc cu înscrisul de pe teaca sabiei! 
Nu mă întreba cum se poate aşa ceva, că nu știu. Pe lumea aia 
mă dezvățasem să mă întreb „de ce?”, eram mulțumit când 
aflam „cum”. Mai ales că, din acel moment, totul a mers uşor. 
L-am convins să urce pe corabie şi să mănânce ceva. Nu s-a 
dat în lături, deşi mi-a spus mai târziu că îi fusese teamă ca nu 
cumva totul să fie vreo fantasmă vrăjitorească, menită să-l 
abată de pe calea sa. Despre ce cale vorbea a uitat să-mi 
explice. În orice caz înfuleca din rezervele mele ca şi cum nu 
mai văzuse mâncare de zece ani. În ritmul ăla în trei zile mă 
lăsa fără hrană. După aceea s-a pus să-mi povestească mai 
multe despre el: cum plecase într-un pelerinaj, împreună cu 
regele său şi cu alți zece-douăzeci de cavaleri, toți cu sânge 
ales, nobil, cum se înarmaseră ei cu credință, dar și cu săbii 
ascuţite. S-a lăudat puţin şi pe sine. „Cuărtătien bdrad verth- 
dur ngîkumnk ma” mi-a zis, adică „Am cugetul drept, dar 
neiertător”. 

Vezi, când sunt rostite pe dos, cuvintele vorbite nu se aud 
aşa cum ni se pare nouă, nu se inversează pur şi simplu ordinea 
literelor. Depinde şi de felul în care pronunțăm, şi de sunetele 
care urmează altui sunet, fiindcă gura se pregăteşte cumva 
pentru sunetul următor chiar în momentul în care îl spunem pe 
cel dinaintea lui. Altfel sună un „s” după un „c” şi altfel după 
un „t”. „Stai” inversat nu ieşise „iats”, ci un fel de „iatei”. Și 
asta încă e simplu, David Eugen! Ce crezi că ar fi „Ştieă 
staoartkiș”? 

Procesez repede sunetele. Derulez. 

— „Ce cauţi aici”? răspunse supus oaspetele bătrânului 
astronaut. 

— Ia uite, te pricepi! Da, ai ghicit! Ai fost şi tu pe Fairia? 
Ei, nu, lasă... Glumeam. Hai să-ţi spun mai departe istoria 
cavalerului în oglindă. Când l-am întâlnit, se pierduse de 
tovarășii lui şi de trei zile rătăcea singur, fără să ştie unde 
merge. Ceilalți pieriseră de lângă el în timpul unei furtuni de 
nisip, iar calul îi murise de sete în mijlocul deşertului. M-a 
întrebat ce căutam eu aici, cu o corabie, la sute de kilometri... 
ei, n-a zis el kilometri, dar asta era ideea... de marea cea mai 
apropiată. l-am spus că nu ştiu, însă bănuiesc că nu m-a crezut. 

Din moment ce îl acceptasem totuşi ca oaspete şi îi câştigasem 
încrederea, n-a zis nimic. Nici n-avea încotro, mai ales că 
avusesem grijă să-i dau şi o pătură termică, să nu îngheţe până 
a doua zi. Eu bănuiam că n-o să avem prea multe de împărțit 
noi doi. Aparțineam unor lumi diferite. Sau poate că lumea era 
aceeaşi, numai că ne aflam în două părți opuse ale ei. De o 
parte şi de alta. Ne ciocniserăm dintr-o greşeală. Însă, atunci 
când m-a răzbit oboseala, am adormit sprijinindu-ne capetele 
unul de altul. 

Ți-am spus că pe mine, fără vreun motiv, mă cuprinsese 
un soi de optimism. Poate pentru că în pustiul ăla înfiorător 
întâlnisem în sfârşit pe cineva asemănător mie sau poate 
fiindcă reuşisem să dezleg singur o enigmă a năucitoarei 
planete Fairia ori, de ce nu?, fiindcă e greu să rămâi tot timpul 
trist sau disperat. Trăiam, aveam ce mânca, vântul urma să mă 
poarte mai departe şi eram convins că mi se vor mai întâmpla 
destule. De conserva pierdută în nisip deja uitasem. Abia 
acum, povestindu-ţi, mi-am adus aminte de ea. 

Încet-încet, un pic jenat de zalele care zornăiau supărător 
la fiecare mişcare, am adormit pe umărul cavalerului în 
oglindă. Înainte de a cădea în somn, am auzit un șuierat uşor şi 
pânzele încă întinse pe catarge au început să fâlfâie. Pornisem 
din nou la drum, prin deşertul fără capăt. 

Când m-am dezmeticit şi am clipit greu de câteva ori, 
orbit de lumina puternică a soarelui roşu, de apus, am văzut 
printre sprâncene o siluetă întunecată la cârma Shylark-ulul. 
Mi-a trebuit o vreme ca să disting chipul zâmbitor, cu dinți 
înfricoşător de zdraveni şi de albi, al lui Dorgo. Rotind capul, 
i-am remarcat şi pe ceilalți tovarăși ai mei: întinşi pe punte, 
dezbrăcaţi cu totul, vorbeau agale despre stațiile lor orbitale, 
despre femei, despre casă. Hippokalos se tolănise undeva la 
prova şi bătea alene cu coada pe lemnul umezit. Când Skylark 
despica vijelios ape mai agitate, pulberea lichidă ce se înălța 
peste bord îl răcorea uşor. Totul în jurul nostru îndemna la 
nepăsare, la huzur. Am simţit o fojgăială suspectă în buzunar: 
testoasa Giovanni se agita de mama focului. S-o fi săturat de 
captivitate. l-am dat drumul pe punte, m-am dezbrăcat şi eu şi 
am răsuflat ușurat, lăsându-mă ars de soarele Fairiei și răcorit 
de stropii de apă ce săreau peste copastia vasului nostru. 
Hotărâsem să nu mă mai las îngrijorat de nimic până n-o să 
ajungem la un capăt. Fie şi la Capătul Lumii. Undeva, de-acum 
departe de noi, zăcea epava unei nave spaţiale sofisticate, iar 
reprezentanții măreţei civilizaţii tehnologice care o construise 
erau fericiți că pot pluti pe o corabie din lemn pe care o 
manevrau cu stângăcie şi care se deplasa mânată de vânt pe 

apele necunoscute ale unei planete cum nu mai văzusem 
niciodată. 

Când am ridicat ochii spre cerul albastru-albicios, m-am 
speriat. Abia ce mă liniştisem şi acum... adică atunci am zărit 
un stol de păsări negre, mari, care mi-au trezit în suflet o 
neliniște nejustificată, dar persistentă. Ştiam că urma să se 
întâmple ceva rău: mai văzusem eu aripatele, alea într-un 
moment neplăcut. Nu-mi mai amintesc când, dar învăţasem că 
aici toate lucrurile îşi au un rost al lor, unul pe care nu-l 
pricepeai decât după ce totul se întâmplase. Căutarea unei 
logici a lumii pe care coborâsem, a unei ordini ascunse nouă, 
începuse să mă înnebunească. Nu mai voiam să mă las prins în 
capcană. Oricum responsabilităţile mele de comandant se 
evaporaseră, nimeni nu îmi putea cere să iau vreo decizie de 
unul singur. Aş fi vrut să-i întreb pe ceilalți dacă văd şi ei 
lucruri stranii și în același timp mă temeam că m-ar privi cu 
milă şi îngrijorare. N-am avut curajul, dar — din câte am citit în 
jurnalul pe care mi l-a lăsat apoi Nicky, xenologul — se pare că 
el, cel puţin, nu era bântuit. Lui toată călătoria i s-a părut o 
ocazie de a afla mai multe. Pentru mine cred că a însemnat în 
primul rând o lecție: trebuie să înveți o grămadă de lucruri ca 
să scapi de iluzia cunoașterii şi să-ţi dai cu adevărat seama că 
nu ştii nimic. 

În călătoria noastră am navigat pe lângă nenumărate și 
ciudate așezări. Am înfruntat vânturi puternice şi am scăpat de 
stânci ascunse înşelător sub pojghița strălucitoare a apei. Pe 
malurile fluviului am zărit creaturi amestecate în toate felurile 
imaginabile. Am trecut prin întâmplări de necrezut şi am făcut 
lucruri despre care nici nu visam vreodată că ar fi posibile. 

Alunecând încet pe ape, am traversat la un moment dat 
printr-un loc unde firul apei cotea şi se îngusta la poalele 
câtorva dealuri înverzite. 


Un pâlc de oameni-păsări 


planau încet pe malul din stânga. Am băgat de seamă că se 
învârteau cam în acelaşi spațiu, depărtându-se şi apoi revenind 
mereu la meterezele unei cetăţi pe jumătate ridicată, îmbrăcată 
în schele din lemn. Oamenii-păsări duceau în mâini pietre 
grele, rectangulare, colaci de funie şi vase metalice, sau zburau 
câte doi, ținând fiecare de o toartă şi de alta nişte cazane mari, 
afumate, din care se ridicau aburi întunecați. Pluteau 
dezbrăcaţi şi băteau din aripile lor mari, alburii, în care ar fi 
putut să se şi învelească, apoi se opreau pe zidul în construcție 
al cetăţii. Jos de tot se vedeau şi vreo zece-cincisprezece 
oameni obişnuiţi, neînaripaţi, cu două mâini şi două picioare, 
însă îmbrăcaţi în haine lucitoare şi curate. Aceştia se uitau în 

nişte desene trasate cu linii groase pe o foaie întinsă pe jos şi 
prinsă la colțuri sub câteva pietre, apoi îi dirijau pe zburători. 
Păreau nervoși; îşi agitau braţele, strigau şi dădeau din cap cu 
putere, în semn de nemulţumire. Când Skylark a ajuns aproape 
de mal, un grup de înaripați s-a lansat de pe înălțimea 
dealurilor şi a zburat pe deasupra noastră, salutându-ne cu 
zgomot. Erau veseli şi uşor amețiţi, unul chiar s-a poticnit în 
vela mare a corabiei, alunecând stângaci pe ea vreo câţiva 
metri. Apoi s-a redresat. Cred că băuseră ceva; arătau prea bine 
dispuși. 

Nicky a propus să facem o scurtă oprire la mal. Ştiam: îl 
rodea curiozitatea. Dar nu i-a fost uşor să-l convingă pe Brave 
Soul. Prinţul nostru o ţinea numai pe o idee: să nu ne abatem 
din drum. Abia când xenologul, şiret, a adus vorba de ajutorul 
pe care îl puteam da necăjiţilor de pe mal, s-a lăsat înduplecat. 

— Dacă or avea nevoie de ajutor, n-o să mă pun 
împotrivă, a zis el, îngăduitor. 

— Au, prințule, sigur că au! Nu vezi cum se ceartă acolo, 
între ei? l-a asigurat Nicky. lar dacă mă înșel cumva, n-avem 
decât să ridicăm ancora şi plecăm liniștiți. 

Aşa s-a făcut că am tras la mal, unde apa era destul de 
adâncă, şi am aruncat ancora. Pe mal am coborât eu cu Nicky, 
Devi Salla, doctorul Sandrelli şi, bineînţeles, Brave Soul. Ba 
nu... îl luasem și pe Arthur. Da, Arthur venise şi el cu noi. Am 
îmbătrânit, uit lucruri... Dar să fiu al dracului dacă am întâlnit 
om mai greu de observat ca Arthur ăsta! 

— Cum adică? 

— Adică orice ar fi făcut, nu-ți atrăgea niciodată atenția. 
Nici nu-mi amintesc bine cum arăta: parcă şaten sau blond, nu 
prea înalt, cu o faţă obișnuită, ochii... Nu, ce ţi-am spus? 
Genul de om pe care îl vezi şi-l uiţi cum te-ai întors cu spatele. 
Dar îl luasem cu noi, sigur. Şi când ne-am apropiat de 
construcția dintre dealuri, am văzut că era chiar mai impozantă 
decât ni se păruse. Mulţi paşi n-am apucat să facem, fiindcă în 
mijlocul inșilor în alb, care stăteau la poale, începuse o 
vânzoleală teribilă încă din clipa în care văzuseră că ne 
apropiem. Arătau înspre noi şi gesticulau precipitat, deşi 
mișcările lor aveau eleganță. După toate aparențele, cei fără 
aripi conduceau treburile acolo. Apoi de pe schele s-au înălțat 
un cârd de zburători, care s-a îndreptat spre noi. Nu ne-am dat 
seama ce vor, iar când s-au oprit deasupra noastră și au început 
să planeze, dând din aripile lor lungi, au ridicat un nor de praf 
teribil. Eu mi-am pus mâinile pavăză la ochi şi în clipa aceea 
am simțit cum ceva mă plesnește peste spate, mă cuprinde 
zdravăn peste mijloc şi cum încep să mă înalt lent de la 
pământ. Am cutezat să deschid ochii şi am văzut că ajunsesem 

deja la vreo patru-cinci metri înălțime: mă aflam în braţele 
unuia din zburători, iar în fața mea alții doi pluteau cu Brave 
Soul şi Sandrelli. Bătând rar din aripi și strângându-ne în braţe, 
ne-au dus pe toţi până în faţa cetăţii, unde am fost lăsaţi încet 
Jos. 

Așa cum bănuiam, inşii în haine argintii comandau peste 
înaripați. Unul dintre ei, cel mai în vârstă, ni s-a adresat cu 
asprime: 

— Care pricini v-au împins să vă-ncetați curgerea pe 
oglinda curată a Marelui Râu? Cu ce gânduri ascunse sau 
fățişe v-aţi îndreptat privirea spre Poporul Văzduhului? 

Nu-mi plăcea felul lui de a vorbi și nici felul în care 
pusese problema. Presimţeam că n-o să ieşim bine. Brave Soul 
s-a sumețit, s-a îndreptat spre ei şi i-a privit o clipă. Oamenii în 
argintiu l-au privit şi ei, muţi. Buimăcit, prinţul s-a întors 
rugător spre Nicky, care a făcut un pas în faţă. 

— Preacinstiți stăpânitori ai văzduhului, a început el cu 
voce gravă, nu gânduri ascunse și nici pofte nevrednice de un 
suflet curat, ci bucuria de a întâlni făpturi alese ne-au adus în 
aceste locuri. lată, îl aveţi în față — şi arătă spre Brave Soul — 

pe prinţul cu cel mai drept suflet şi cel mai deschis cuget 
dintre muritori... 

(Aici exagera, dar ştia el mai bine ce se cuvine să spună.) 

— „dar noi, din pricini nenumărate, ne-am hotărât să-i 
fim tovarăși credincioși, la bine și la rău, până la capătul 
drumului pe care și l-a ales. 

În timp ce Nicky perora şi-şi mângâia din când în când 
mustața, eu am aruncat o privire în jur și am văzut că toți 
oamenii-păsări se întrerupseseră din lucru. Urmăreau cu 
atenție discuția. Mi-au dat impresia că sunt o armată gata să 
intervină la ordinul comandanților. Xenologul nostru le-a 
câştigat totuşi încrederea. Ştia cum să-i ia, fiindcă până la 
urmă individul în argintiu a făcut un semn, iar păsăroii şi-au 
reluat munca. Doar şase din ei au rămas de strajă, preventiv, în 
jurul nostru. 

— Dacă cele spuse de tine vin din inimă fără ascunzişuri 
şi nu din dosul limbii, vă mulțumim adânc pentru bunătatea cu 
care v-aţi apropiat de noi, deşi nu ne cunoaşteţi firea. Așa că 
eu, cel ales de zei să ocârmuiesc Poporul Văzduhului, vă spun 
că niciodată aripile noastre nu au simțit nevoia să se 
împovăreze cu înțelepciunea altora. 

Voia să spună, în felul său enervant de ocolitor, să nu-i 
mai batem la cap, că n-au nevoie de noi. N-am priceput totuşi 
de ce tocmai el, care n-avea nici un ciot de pană, vorbea de 
văzduh. Ni s-a explicat cu îngăduință că în neamul lor se 
năşteau rareori inși fără aripi, iar conducătorii se alegeau 

numai dintre ei. Dintre oamenii-păsări veritabili nici unul nu se 
dovedise bun conducător, fiindcă îi apuca din când în când 
pofta să se împerecheze și atunci lăsau baltă orice alte planuri. 
Dispăreau luni în şir cu femeia sau bărbatul ales şi nimeni nu 
mai ştia pe unde umblau. Nehotărâţi, superficiali, nu se puteau 
organiza, renunţau uşor la proiecte, își schimbau mereu 
părerile şi familia... ce mai, nu se dovediseră capabili să lege 
nimic laolaltă. În schimb, puţinii născuţi fără aripi aveau, ca un 
fel de compensație, un spirit de organizare înnăscut, erau 
înclinați spre ştiinţe practice și simțeau plăcerea de a comanda 
şi de a planifica. În timp, fiindcă înaripaţii se obișnuiseră să 
trăiască în cârduri, nearipații au impus un set de legi, au 
instituit recompense și pedepse şi s-au transformat în „cei- 
care-știu”, conducătorii de drept al Poporului Văzduhului. Mie 
mi s-a părut ciudat ca un popor să accepte aşa ceva, când 
fiecare din ei putea trăi de capul lui... ca pasărea cerului, aşa 
se zicea odinioară. 

— Nu-i chiar aşa, mi-a explicat Nicky. Au și ei familie, 
pui... ăăă, copii pe care trebuie să-i crească. Le trebuie ceva pe 
care să se bazeze. 

Ne lămuriserăm. l-am fi lăsat în pace, mai ales că Brave 
Soul începuse să ne arate clar că nu mai are nici un chef să 
rămână, dar „cei-care-ştiu” au ţinut să ne arate construcția la 
care lucrau. Interesant era că făpturile înaripate nu locuiau în 
case, ci într-un fel de cuiburi. Şi conducătorii lor trebuiau să 
respecte regula. Ceea ce construiau ei era de fapt un templu, 
fiindcă Poporul Văzduhului avea şi credinţa sa proprie. Din 
câte înţelesesem eu, templul se construia pe lângă statuia unui 
zeu. Unul din inşii în argintiu spusese chiar „zeul”. 

Şeful „celor-care-știu” ne-a dus spre o intrare îngustă, pe 
unde am pătruns în interiorul zidului gros care încă se înălța. 
Înăuntru am dat peste o construcţie nebunească. Oricine şi-ar fi 
dat seama că într-o așa cetate nu poate locui nici un om 
normal. Străduţele înguste de abia te strecurai, întortocheate şi 
mărginite de pereți înalți, mă făceau să mă simt strivit. Fiecare 
zid de piatră era ciuruit în partea de sus de zeci de scobituri, 
probabil locuinţele oamenilor-păsări. Mi-am dat seama că 
înaripaţii construiseră câteva şiruri de ziduri care pe noi ne 
înfiorau, dar de deasupra lucrurile se vedeau, desigur, altfel. 
Dar cum se descurcau cei fără aripi, conducătorii? Presupun că 
ei gândiseră sau, în cel mai rău caz, învățaseră planul 
construcției. 

— Aici şi-a găsit odihna Cel Venit din Văzduh! a rostit 
solemn însoţitorul nostru, scoţându-ne brusc din labirintul prin 
care ne plimbase într-o rotondă gigantică şi pustie, un cilindru 
uriaş prin care planau rătăciți câțiva zburători. 

Sus de tot se întrezărea cerul, un cerc albastru şi 
îndepărtat, iar undeva în faţa noastră stătea, încastrată în piatră, 
0... nu, nu-mi venea să cred! O navă spațială! Nu una de-a 
pământenilor, evident. Abia dacă avea doi metri lungime și 
semăna cu o farfurie făcută sul. Totuși profilul îi era 
aerodinamic şi am recunoscut luciul gri-argintiu al metalului 
prelucrat. 

Ne-am apropiat încet, noi cu uimire, însoțitorul nostru cu 
respect şi mândrie. Când am ajuns mai aproape de soclu, mi- 
am dat seama că nava sau macheta fusese aşezată într-un fel 
nemaivăzut: părea că piatra crescuse în jurul ei şi peste ea, 
lăţindu-se şi prinzând-o acolo, asemeni unui boa constrictor. 
Tu ai văzut vreodată şerpi boa, David Eugen? 

— Nu, niciodată. Nici nu ştiam că mai există. 

— Mai există, cum să nu! Numai că nu trăiesc pe aici. Eu 
i-am văzut în holofilme. Ei, așa se întinsese piatra peste partea 
de jos a navei extraterestre: încastrase talpa ruladei metalice, 
înțepenind-o pe soclu pentru totdeauna. M-am gândit mai întâi 
că zburătorii turnaseră acolo ceva asemănător cimentului, dar 
nu! Era piatră veritabilă, îi crescuseră și muşchi la poale. Iar în 
strânsoarea ei ruginea o navă extraterestră! Când am ajuns mai 
aproape, ne-am dat seama că nava vibra uşor, ca și cum ar fi 
pornit motoarele. 

— Ce-i cu bâzâitul ăsta? a întrebat Brave Soul. 

Bătrânul în haine argintii i-a spus liniştit: 

— Nu e nimic pe care să-l bage în seamă vreo ureche 
străină. Astfel se adresează Cel Venit din Văzduh neamului 
iubit de El. Glasul zeului ne transmite înțelepciunea şi 
învăţăturile Sale, numai că puţina noastră pricepere e mai 
prejos de strălucirea minţii Lui. Vom înţelege când va trebui să 
înțelegem, după ce se vor mai scurge apele vremii în 
întunericul uitării. V-am făcut cinstea să vă înfățișez cum arată 
Cel care s-a pogorât la poporul Lui în neasemuita noapte a 
credinţei. 

A continuat aşa vreo câteva minute, dar mi-ar fi greu să- 
mi amintesc exact toate cuvintele lui greoaie. Din întortocheata 
şi obositoarea bolboroseală cu care ne chinuia ne-am dat 
seama totuşi că obiectul de metal gri-argintiu coborâse sau 
căzuse cu câtva vreme în urmă lângă un cuib al înaripaților, iar 
ei îl luaseră şi îl aduseseră aici. Atunci le-a venit şi ideea să 
facă un altar pentru Cel Venit din Văzduh. lar nava-ruladă 
zbârnâia aşa încă de când ajunsese printre oamenii-păsări. 

— Dar cum l-aţi închis aşa, în piatră? Cum de a crescut 
stânca aşa? Doar piatra se sfarmă, nu se topeşte, am întrebat 
eu. Sau aţi turnat-o înainte ca să se întărească? 

— Poporul Văzduhului cunoaşte taine pe care lumea de 
rând n-o să le pătrundă niciodată, a răspuns misterios bătrânul. 

— Şi nu v-aţi gândit că nava... ăă, zeul ar dori să plece 
înapoi, în ceruri? s-a mirat Nicky. 

— Zeii vor întotdeauna să-și înalțe fiinţa în cerurile lor. 
N-am auzit de nici o făptură venită din înalt care să 
hălăduiască multă vreme în locurile de unde se înalță iubirea 
pentru ea. Dar credincioșii au dreptul să le ceară ajutorul și să-i 
păstreze aproape de ei, ca să-i poată iubi pe deplin. 

Nu mă gândisem niciodată că şi zeii sunt dependenți de 
cei care cred în ei. Dar tot în clipa aceea mi-am dat seama 
brusc ce voia să spună Nicky. L-am privit: îşi mângâia mustața 
şi ne privea, zâmbind cu înţeles. M-am întors spre Devi Salla: 
pricepuse şi el. În clipa următoare, fără să stăm pe gânduri, am 
scos laserele de la şold şi le-am declanșat, sfărâmând soclul de 
piatră ce ţinea în capcană nava străină. Bucata de stâncă s-a 
sfărâmat instantaneu în sute de plăci mărunte, iar din 
mormanul inform a ţâșnit silueta argintată a navei captive care, 
odată eliberată, s-a înălţat incredibil de repede spre cer. 

Nu bănuiam ce o să urmeze, dar ne-am dat seama că n- 
avea să ne fie bine. Brave Soul a avut cea mai rapidă și mai 
potrivită reacție: l-a apucat de gât pe bătrânul conducător al 
înaripaților şi i-a strigat: 

— Dacă nu ne scoţi afară, îți sucesc gâtul! 

— Nebunilor! a şuierat furios individul. Doar nu vă trece 
prin cap c-o să scăpaţi vii de-aici? 

Tocmai că asta ne interesa cel mai mult, mai ales că de 
sus s-au repezit asupra noastră sute de zburători. Am luat-o la 
fugă pe una din străduțele înguste, fără să ne gândim dacă 
aleseserăm calea potrivită spre ieşire. N-aveam timp de aşa 
ceva: „Poporul Văzduhului” cobora în picaj asupra noastră, 
blestemând şi lansând pietre de care abia apucam să ne ferim. 
Fugeam cu ochii înălțaţi spre ei, aşa că am apucat să văd câțiva 
ingi plutind greoi câte doi şi ducând ceva întunecat și mare. 
Numai cazane cu smoală încinsă să nu fi fost, de-asta mă 
temeam cel mai mult. În clipa următoare o piatră m-a lovit 
pieziş în spinare, alta l-a culcat la pământ pe Sandrelli. 
Gemând de durere, ne-am continuat retragerea. 

— Spune-le să stea liniștiți! a scrâșnit Brave Soul către 
prizonierul său. Spune-le să se întoarcă pe ziduri sau te omor! 

Mă întreb şi acum dacă ar fi făcut-o. În tot acest timp ne 
strecuram în continuare printre zidurile aproape lipite ale 
cetăţii zburătorilor, numai că avantajul nu era de partea 
noastră: atacatorii veneau pe deasupra şi se mişcau cu uşurinţă 
prin aer, în timp ce noi ne bâjbâiam calea prin labirintul de 
piatră, fără să ştim dacă am luat-o pe drumul spre ieşire sau ne 

învârtim în cerc. Situaţia se arăta disperată. În fugă, gâfâind, îl 
trăgeam pe Brave Soul de braţ şi încercam să-i explicăm că 
bătrânul în argintiu e singura noastră şansă de a scăpa de aici, 
în timp ce el se smucea și urla furios că n-o să se lase înfrânt 
de o mână de nevolnici cu aripi. 

— Ce v-a găsit să le stricați piatra de rugăciune? a strigat 
înfuriat la noi, aplecându-se ca să scape de izbitura unui 
bolovan de vreo zece kilograme. 

— Erau fiinţe vii acolo! i-a răspuns Devi Salla, dar în 
vacarmul din jur abia l-am auzit eu. 

— Mai bine ne continuam drumul! a mai ajuns la mine, 
printre bubuituri, vocea prinţului. 

Apoi un bolovan m-a izbit în umăr şi a ricoşat în peretele 
de piatră. Am simţit că leşin de durere. Totuşi trebuia să rezist, 
nu mă gândeam la altceva. Loviturile se înteţeau, abia mai 
apucam să le vedem, noi fugeam și blestemam, dar atât. Nu 
voiam să ne folosim armele împotriva zburătorilor. Numai 
dacă nu se ivea altă şansă... Judecând logic, până la urmă 
puteam să ajungem și la măcel. Ce altă şansă aşteptam? Ne 
ameţiseră, nici nu mai știam în ce direcție mergem, aveam de 
ales între a muri striviţi sub bolovani sau, cât de curând, arşi de 
smoală, şi a omori câțiva fanatici cu aripi. Legea non- 
intervenţiei, da! Însă eu, unul, voiam să trăim. Cunoşti 
senzaţia? Voiam al dracului de mult să trăiesc! 

— Deci până la urmă 1-ați speriat? 

— Da... adică nu. Noi n-am omorât pe nimeni, să ştii. N- 
am tras, deși la un moment dat, când l-am văzut pe doctor cu 
capul spart, plin de sânge pe faţă şi şchiopătând, m-a cuprins o 
furie oarbă. Umărul mă durea înfiorător și eram gata să ucid ca 
să scap şi să le-o plătesc înaripaţilor. În clipa aceea am auzit un 
bâzâit care se apropia şi mi-am dat seama că blestemele 
atacatorilor se transformă în zbierete speriate. Undeva au 
zdrăngănit dogit nişte pietre izbite de metal, apoi un vuiet 
înfiorător a crescut lângă noi și am simțit cum mi se zbate tot 
pieptul, cum organele mi se zdruncină înăuntru ca scuturate de 
o explozie. După un bufnet îngrozitor tot locul s-a acoperit cu 
un nor de praf greu, în care abia mai respiram, şi în cele din 
urmă s-a aşternut liniștea. O linişte ciudată, dar liniştitoare. Eu 
căzusem la pământ și nu-mi mai venea să mă ridic, aşa de 
mulțumit mă simțeam că în sfârşit se terminase. 

După o vreme, când praful s-a împrăștiat, ne-am ridicat 
cu greu şi ne-am uitat în jur. Scăpaserăm cu toţii. În schimb, 
cetatea în construcție se transformase într-un morman gigantic 
de pietre sfărâmate, îngrămădite unele peste altele, ca după un 
cutremur. Mai întâi n-am priceput prin ce minune ne 
salvaserăm, însă apoi privirea mi-a fost atrasă de o lucire 

argintie de pe cerul planetei. Micuța navă extraterestră — cea pe 
care o eliberasem din chingile de piatră — trecu într-o volută 
elegantă pe deasupra noastră, ca şi cum ne-ar fi salutat, apoi se 
înălță repede şi drept în sus. Dispăru în câteva secunde. Pe cer 
nu se mai vedea nici urmă de zburători. Se ascunseseră, se 
împrăștiaseră sau fuseseră ucişi, habar n-am. Dar măcar ne 
lăsaseră în pace. În timpul prăbuşirii zidurilor până şi bătrânul 
lor conducător, cel care ne însoţise până la fostul altar, scăpase 
din mâinile lui Brave Soul şi fugise. N-am mai stat să-l 
căutăm. Am preferat să ne întoarcem la Skylark înainte să mai 
pățim cine ştie ce. Pe drum ne-am întâlnit cu Hippokalos, care 
răsufla greu. Galopase în calea noastră. Ne-a spus că mai în 
urmă veneau Rosvanoff, puştiul ăla, Matty, şi Douglas Pei. 
Văzuseră de pe corabie începutul hărmălaiei şi, bănuind că 
intraserăm în încurcătură, s-au pornit în ajutorul nostru. 

Din fericire, am scăpat cu bine. Cel mai serios o păţise 
doctorul Sandrelli: rana pe care o căpătase la cap, deși nu era 
periculoasă, îl durea înfiorător şi putea să se infecteze. Nu s-a 
infectat. Eu am stat vreo cinci-şase zile cu braţul drept 
imobilizat în atele și legat de gât cu o eșarfă, fiindcă, la cea 
mai mică mişcare, umărul trimitea şocuri de durere în tot restul 
trupului. Devi Salla şi Arthur s-au pricopsit cu nişte zgârieturi 
nu prea serioase, iar Brave Soul scăpase cu totul nevătămat. 
Probabil zburătorii se temuseră să nu-l rănească pe bătrânul lor 
conducător. Tot Brave Soul era şi cel mai furios dintre toţi. Ne 
învinovăţea pentru că insistaserăm să oprim corabia şi 
intraserăm într-o încurcătură care nu ne privea. Nicky a tăcut 
mâlc, dar nu cred că se simţea vinovat. Nici nu avea de ce: 
doar aveam interesul să cunoaștem lumea în care nimeriserăm, 
cu sau fără Brave Soul. 

— Şi nava extraterestră? 

— Ţi-am spus că a dispărut. N-am mai văzut-o niciodată. 

— Nu era una a lidienilor sau...? 

— Nu, nu semăna cu nimic din ce-au întâlnit oamenii 
până acum în alte lumi. Îmi amintesc totuşi că Nicky a spus 
ceva despre ea, asta chiar a doua zi după păţanie. 

— Nu ţi se pare că extratereştrii ăia semănau prea mult cu 
nişte extratereștri? m-a întrebat el. 

— Ce vrei să spui? 

— Ne-am dat seama cu toţii încă din prima clipă despre 
ce este vorba, aşa-i? Dacă ai fi pus să-ţi imaginezi câteva feluri 
de nave străine, ţi-ar trece prin cap să te gândeşti şi la una ca 
rulada aia? 

Am recunoscut că da, dar nu înţelegeam unde vrea să 
ajungă. 

— Asta-i! a exclamat satisfăcut xenologul, mângâindu-şi 
înțelept mustaţa înspicată. Tot ce ne putem imagina se poate 
găsi și aici, înţelegi? 

Nu, nu înţelegeam. M-a privit lung, a deschis gura, dar în 
clipa următoare s-a auzit strigat de Dorgo, pilotul corabiei. 
Nicky îl învățase cum se joacă şah, improvizase nişte figurine 
şi o tablă, iar acum negrul căzuse în patima jocului. Ambiţia 
lui nemărturisită, dar clară, era să obțină măcar o remiză la 
xenolog. 

— Las” că îţi explic eu mai târziu, mi-a aruncat el, apoi a 
răspuns chemării: Vin acum, Dorgo! 

Nu mi-a explicat nimic. Eu am uitat ce-mi spusese, el a 
uitat să continue. Bun... Stai să-mi trag răsuflarea. M-am 
aprins puţin. Păţania cu oamenii-păsări n-am s-o uit niciodată, 
deşi — dacă mă gândesc bine — nici măcar n-a fost cel mai 
ciudat lucru peste care am dat acolo, pe Fairia. În alte locuri 
am văzut lucruri şi mai stranii: oameni cu labe de animal în loc 
de mâini, cu trupuri sau chipuri de fiare... Îmi amintesc că ne- 
am oprit o dată într-un sătuleţ de pe malul fluviului şi am 
ancorat iarăşi aproape de mal. Trebuia să ne împrospătăm 
rezervele de hrană şi speram să găsim ceva acolo, dar de data 
aceasta hotărâserăm să fim mai prudenti. La mal ne-am dus cu 
o barcă numai trei inşi: eu, Brave Soul şi Nicky. Era înspre 
apus şi satul părea pustiu. Nu se vedea nici urmă de fiinţă vie. 
Totuşi, când ne-am apropiat de locul unde se înălțau cele 
câteva zeci de colibe strâmbe, împletite din nuiele şi muruite 
cu pământ, am auzit bocănituri și zarvă. Am intrat în prima 
colibă, dând la o parte cu grijă ţolul care ţinea loc de ușă, iar în 
umbra unui foc de lemne am văzut trei creaturi bipede, două 
mai mari şi una mai micuță. Erau îmbrăcate în nişte haine 
tesute neîndemânatic, ca aproape toți oamenii de pe Fairia, dar 
aveau capete de câini. Am tresărit. Creaturile ne-au auzit, au 
întors boturile spre noi şi ne-au privit cu interes, înălțând botul 
şi amuşinându-ne uşor, de la distanță. Nu păreau duşmănoase, 
ci mai degrabă nedumerite. 

— Ia te uită, femeie, ce câini mari ni s-au vârât în casă! a 
spus una din ele. 

— Mă tem că vă înşelați! a deschis gura Nicky, 
urmărindu-le atent fiecare reacție. Suntem nişte călători pe apa 
cea mare și am rămas fără nimic de-ale gurii. Voiam să vă 
cerem ajutorul, dacă vă lasă inima... 

Făpturile cu cap de câine au icnit. Surprinderea lor o 
întrecea pe a noastră. Una din ele a deschis până la urmă botul 
şi a răspuns: 

— Cum să nu, cum să nu? De multă vreme nu ne-au picat 
oaspeți în casă. Poftiţi, staţi Jos şi nu vă temeti. 

Apoi, întorcându-se spre cel mai apropiat seamăn — o 
femelă, după formele ei bine rotunjite —, i-a spus: 

— Pune ceva pe masă, nu sta și te holba! Ce, crezi că 
toată lumea seamănă cu noi? Hai, fă-ți treaba şi nu te-ngriji de 
ei, îs oameni buni, i-am mirosit eu. 

Cu câtă seninătate ne-au primit făpturile! Nici acum nu- 
mi vine să cred! Mă tulburasem mai rău decât ei. Cel mai tare 
m-am speriat când la picioarele mele s-a repezit o javră 
păroasă, un fel de câine nu prea mare, însă cu un cap de om ca 
toți oamenii, cu păr roșcat și față rânjindă. Creatura a dat să mă 
muște, mârâind cu răutate. Cei dinăuntru l-au liniştit repede, 
iar eu am amuţit. Poate nu-ţi vine să crezi ce-ţi spun, dar să fi 
văzut numai cum arătau câinii ăia cu capete de om! Mai ales 
puii lor: blonzi, cu pielea albă, ni se încurcau jucăuși printre 
picioare, schelălăiau dacă îi alungai, se gudurau şi-şi frecau 
blana de gleznele tuturor. Aveau şi o mulțime de pureci. Altfel 
oamenii — stăpânii adică — s-au arătat surprinzător de 
ospitalieri. Tot satul s-a strâns să ne cunoască, au şopocăit o 
groază de timp între ei şi ne-au ospătat de simţeam că 
plesnesc. Am stat de vorbă, le-am povestit ce văzusem pe 
apele fluviului și când, după mai bine de trei ore, am adus 
vorba de scopul venirii noastre, ne-au umplut barca. Fiecare 
din ei a venit cu câte ceva: peşte de toate felurile, carne de 
pasăre uscată, băuturi în sticle verzui și groase, niște lipii mari 
de vreun metru, dar cel mai mult ne-au îngreunat barca cu 
poame şi legume ciudate, viu colorate, albastre, galbene, 
argintii, violete. Fuseseră uscate după o tehnică de-a lor şi 
aveau formă de stea, de colaci, de seceri, chiar de cilindru sau 
piramidă. Unele se dezvoltaseră ciudat, diform, şi semănau cu 
nişte sârme încolăcite şi vopsite strident, altele crescuseră de-a 
lungul unor pari de lemn şi aduceau cu nişte suliți. 

Brave Soul rămăsese la fel de impresionat ca şi noi. 
Numai că el, dacă îl uimea vreun lucru, nu putea să tacă. 

— De unde aveţi câinii ăştia? a zis. 

— Nu ştiu, a răspuns unul din „oameni”, dând repede din 
cap și scuturându-și urechile lungi, păroase, care mai că-i 
acopereau ochii. Îi avem dintotdeauna. Vă plac? Dacă vreţi, 
putem să vă dăm şi vouă un pui! 

— Vorbesc? m-am hazardat eu. 

Toţi inşii cu cap de câine au început să râdă așa de 
zgomotos şi de zdruncinat, că unii au scăpat din mâini coşurile 
cu mâncare pe care le cărau spre barcă. Printre hohote stranii, 
care semănau grozav de mult cu niște lătrături, unul din ei s-a 
îndurat să-mi spună, agitându-şi botul ascuţit, negru şi 
îmbăloşat: 

— Cum să vorbească? I-auzi... Unde ați mai văzut câini 
vorbitori? E drept că vă seamănă puțin, iertaţi-ne c-o zicem 
aşa, de-a dreptul, dar chiar să vorbească...! 

Şi s-au pus iar pe un râs schelălăit, în timp ce două javre 
din alea micuţe li se încurcau printre picioare, frecându-și 
pielea bronzată a obrajilor de şorțurile lor slinoase. Oricum, 
mi-au lăsat o amintire plăcută: nişte făpturi drăguţe şi pline de 
voie bună. 

O vreme ne-am urmat drumul nestingheriți, fără să oprim 
nicăieri. De dimineață Brave Soul îl exaspera pe Dorgo cu 
aceeași întrebare — „Mai avem mult până la Marea de Aramă?” 
iar pilotul răspundea întotdeauna la fel de placid: „Dorgo vă 
duce bine” sau „Nu mai e mult”. Câteva zile cu cer înnorat şi 
ploi mărunte ne-au făcut să rămânem în cabinele de sub punte, 
unde muream de plictiseală. Ni se făcuse atât de urât, încât 
până şi Albin, atât de grijuliu cu sine, acceptase să ia lecţii de 
pilotaj de la Dorgo și-l înlocuia la cârmă când îi venea rândul. 

— Cum adică? Parcă aveaţi un pilot de pe Fairia... 

— Sigur, Dorgo, abia am pomenit de el! Ei, doar nu ţi-ai 
închipuit că îl lăsam la cârmă zi şi noapte? Cine ar fi rezistat? 
Încă de când am decis (adică de când Brave Soul ne-a 
îndemnat) să mergem zi şi noapte, ne-am gândit cine l-ar putea 
înlocui din când în când pe Dorgo. La un moment dat 
ajunseserăm să facem şi ture, mai ales noaptea. Devi Salla şi 
cu mine nu prea aveam somn și preferam să stăm pe punte. În 
nopţile senine era atât de frumos acolo! Ne mai înlocuia 
Douglas Pei, el nu stătea locului nici ziua, nici noaptea. 
Mathew şi Rosvanoff... da, parcă şi Arthur, ei îl secondau sau 
îl înlocuiau pe pilot ziua, iar câteodată punea şi doctorul mâna 
pe timonă. Îi plăcea. Nicky în schimb stătea toată ziua pe lângă 
prinţ şi-l întreba de una, de alta, îi cerea să-i povestească 
amintirile, poveştile pe care le auzise acasă. Înregistra tot, 
absolut tot. Discurile cu înregistrări trebuie să fie şi ele la cei 
de la ExSpa. Tot într-un fişier „Strict secret”, bineînţeles. 

Subiectul tace. Mă priveşte lung. 

— Da, aşa făceam, David Eugen... lar când prinţul 
obosea, Nicky îi lua la întrebări pe Dorgo sau pe Hippokalos. 
Centaurul nu făcea nazuri niciodată, deși cel mai mult îi plăcea 
să stea de vorbă cu puştiul, Matty. Prinseseră drag unul de altul 
de când Matty insistase să-l luăm la bord şi pe omul-cal. 

Veniseră zilele acelea noroase şi mohorâte de care-ţi 
spuneam. Nu era frig, dar nimănui nu-i mai făcea plăcere să 
stea afară, pe punte, unde vuitul subțire şi tăios parcă ne 
înfigea stropii de ploaie în piele. Dedesubtul punţii se făcuse 
călduţ, noi stăteam toropiți şi ne uitam leneş în tavan. Din 
plictiseală, organizaserăm și un campionat de şah. Eu ieșisem 

din joc după primul meci: mă învinsese Devi Salla. Lăţit pe un 
pat de pânză suspendat între două bârne verticale, îi priveam 
pe Rosvanoft şi Matty cum mutau concentrați piesele din 
lemn, cioplite la repezeală. Ceilalți priveau şi ei nerăbdători, 
mormăind sfaturi enervante sau făcând glume. 

După vreo oră de joc, Douglas Pei se apropie de 
Rosvanoff, trase adânc aer în piept şi zise: 

— Pfui, ce miros de animal se simte aici! 

Rosvanoff, întrerupt din concentrare, se întoarse furios și 
strigă: 

— Ce miros, Douglas, ce miros? De atunci m-am spălat 
de o mie de ori! Lasă-mă să joc liniștit! 

Nu apucă să revină la mutarea pe care o gândea. Pe 
tambuchi se strecură Dorgo: tocmai îl schimbase Arthur şi 
pilotul se grăbea să se înfrunte din nou cu xenologul. Încă nu 
izbutise să obţină vreo remiză. 

— Miroase aici greu, afirmă negrul, coborând scările de 
lemn. Miros de țap sălbatic. Cum mergeţi cu jocul? 

Ți-am spus că Rosvanoft se enerva repede. De data asta 
se roşi înfiorător, se ridică de pe scăunelul pe care stătea şi vru 
să strige sau să se repeadă spre negru. N-a apucat să facă 
nimic. O smucitură bruscă îl trânti cu faţa peste tabla de joc şi 
toată încăperea se răsturnă pe-o parte. Eu, care abia ce uitasem 
de durerea din umăr, m-am pocnit de un perete, izbindu-mă cu 
același umăr într-un nit de fier. Am urlat, altcineva a înjurat şi 
toți ne-am bulucit să ieşim pe punte. Ne-am strecurat cu greu 
şi acolo, deasupra, am simţit cum ne vâjâie urechile. Ameţeam. 
Şi aveam de ce. Vremea se stricase rău de tot. Un vânt 
nebunesc pornise cu dușmănie asupra corabiei şi o târa înainte, 
pe apă. Skylark luase o viteză îngrozitoare. La cârmă Arthur 
stătea agăţat de un stâlp de lemn și valuri gigantice îl măturau 
într-o parte şi-n alta, în timp ce timona se rotea în toate 
direcțiile posibile. Dorgo ne-a strigat că trebuie să strângem 
pânzele măcar de pe un catarg, să încetinim din goană. Am 
încercat, dar toate eforturile noastre au fost zadarnice. Goneam 
în continuare, gata să ne izbim de prima stâncă ascunsă sub 
apa învolburată a fluviului, iar pânzele umflate de furtună 
pârâiau. În orice clipă vântoasa le putea sfâșia. Oricum nu se 
putea face nimic. 

Nici n-am văzut când vântul sau Skylark şi-a schimbat 
brusc direcţia, pornind pieziș, spre mal. Abia acum lucrurile se 
încurcau serios. Am strigat unii la alții, ne-am repezit iar la 
funii, încercând să strângem pânzele, valurile ne-au măturat pe 
punte şi, până să ne dezmeticim, corabia se năpustise spre țărm 
şi urcase deja cu chila pe uscat, înaintând încă vreo cincizeci 
de metri. Am auzit un pocnet surd, ceva ne-a vâjâit aspru pe 

deasupra capetelor, Skylark s-a înţepenit brusc, înfundat până 
la jumătate în nisip, şi noi ne-am rostogolit unii peste alții spre 
prora. Hippokalos alunecase peste Brave Soul, care i se 
agăţase cu disperare de crupă, Dorgo rămăsese încleștat de o 
parâmă şi strângea din dinţi, iar ceilalți se împrăștiaseră care 
încotro. Eu, fiindcă voisem să mă ridic în picioare, am zburat 
cu capul înainte şi probabil că aş fi căzut peste bord dacă nu 
m-aș fi agăţat în ultima clipă de gâtul sirenei de lemn ce ne 
împodobea prora. 

În cinci-zece minute totul s-a liniştit, vântul s-a muiat și 
pe cer un soare sângeriu, de apus, a spart norii întunecaţi. Prea 
târziu: Skylark eşuase, între corabie şi apă erau câteva zeci de 
metri, iar una din pânzele de pe catargul mare se sfâşiase în 
momentul naufragiului. Cel puțin scăpaserăm teferi cu toții, 
dacă nu pun la socoteală micile vânătăi şi durerile de oase. Dar 
mai departe nu aveam decât două soluţii: ori să găsim o cale să 
transportăm corabia cincizeci de metri înapoi, până la apă, ori 
să pornim pe jos sau cu bărcuţa până la prima aşezare 
omenească. Nici nu ştiam sigur ce fel de oameni am găsi în 
apropiere. Acum regretam că nu luaserăm de pe celălalt 
Skylark şi nişte aparate mai serioase, dar ce să facem? 

Seara ne-a găsit cam pleoștiți. Lui Brave Soul nu-i venea 
să creadă că avuseserăm atâta ghinion. 

— Nu, nu se poate, aici sigur e mâna afurisitei de 
Vickyia! ne convingea el. Numai uitaţi-vă până unde ne-a adus 
furtuna! Aţi mai auzit de aşa ceva vreodată? 

Noi nu auziserăm de așa ceva în general. Însă Dorgo i-a 
spus că alte corăbii o păţiseră şi mai rău. 

— Fluviul rău, fluviul viclean! spunea el, gesticulând cu 
convingere. Multe corăbii se scufundă cu totul. Multe se fac 
țăndări de stânci. Noi avem mare noroc, nu murit nimeni. 
Noroc mare de tot! clătina el din cap, parcă uimit de ceea ce 
descoperise. 

N-aveam de ce să nu-l cred pe negru. Era un tip echilibrat 
şi optimist. Drept dovadă, după ce ne-am liniștit şi am decis să 
aşteptăm până dimineaţa, primul lucru pe care l-a făcut a fost 
să coboare sub punte şi să caute piesele jocului de șah, 
împrăștiate prin toate colțurile dormitorului. Între timp câţiva 
dintre noi am luat-o spre o pădurice de la capătul plajei, ca să 
aducem lemne pentru foc. Nu ne-a luat multă vreme, doar că 
am avut tot timpul senzația că auzim prin preajmă zgomote 
suspecte. La un moment dat am fost chiar convins că de după 
un tufiş ne urmăreşte cineva necunoscut și m-am repezit într- 
acolo. N-am găsit nimic. Îngrijorarea însă mi-a rămas. 

Strânşi în jurul focului, am încălzit puţină mâncare şi ne- 
am pus pe poveşti. Amintindu-mi de cele petrecute în pădure, 

l-am întrebat pe Brave Soul: 

— Prinţule, n-ar fi bine să închidem corabia într-un cerc, 
aşa cum ai făcut data trecută? Într-o pentagramă. 

Prinţul a ridicat capul şi m-a privit gânditor. 

— Nu, nu cred că-i nevoie, am auzit răspunsul. 

Am tresărit şi am dat să sar în picioare, fiindcă nu vorbise 
Brave Soul. Nu era vocea lui gravă, ci un glas pițigăiat şi 
cristalin, ca de copil, care venea de undeva din spatele nostru, 
dinspre pădurice. 

— Nu vă temeţi, a continuat vocea pițigăiată. Nu aveţi de 
ce. Şi, dacă vă juraţi că nu-mi faceţi nimic, o să vin la voi, 
lângă foc. 

— Cine să jure? întrebă Nicky. Uite, jurăm, vino. 

— Nu voi, prinţul. Fiul lui Dorwan. Dacă el zice că n-o să 
pățesc nimic, mă apropii de voi. 

În clipa în care Brave Soul s-a învoit, lângă noi s-a ivit ca 
din pământ o arătare înaltă de vreo două palme şi cu un păr 
roşcovan ca fierul încins. Se îmbrăcase într-o haină lungă, de 
un roșu aprins, şi avea o înfăţişare comică: cu picioare scurte și 
strâmbe, cu mâini micuţe şi o faţă ridată, veselă și aparent 
prietenoasă. 


Un pitic. 


S-a așezat cu nepăsare lângă foc, la vreo jumătate de metru de 
prinţ, şi l-a privit în ochi. Stânjenit, tânărul şi-a ferit privirea şi 
i-a spus, pe un ton cam dur: 

— EI, cine ești, micuţule străin? Ce vrei de la noi? 

— De la voi? Nimic, s-a hlizit piticul, întinzându-şi 
picioarele scurte. Mie mi se pare că voi aţi cam avea nevoie de 
mine. Nu-i aşa, fiu al lui Dorwan? Greşesc eu sau aţi intrat 
într-un mare necaz? 

— De unde ştii că sunt fiul regelui Dorwan? s-a burzuluit 
Brave Soul. 

În loc de răspuns, piticul a întins mâna spre spada pe care 
prinţul şi-o ținea pe genunchi şi a mângâiat cu degetele vârful 
lamei. O secundă am avut impresia că arma vibrează sub 
degetele sale. Piticul şi-a retras imediat degetele şi a zâmbit. 

— EI, de ce nu vorbeşti? L-ai cunoscut pe tata? 

— Aşadar, e rege, a plescăit mulțumit micuțul roşcovan, 
de parcă ar fi fost vorba despre el. Nici nu mă mir. Dacă l-am 
cunoscut, zici? Păi cine crezi că i-a făurit spada asta? Cine a 
frământat două săptămâni oţelul şi l-a călit în venin de şarpe şi 
în sânge de căprioară? Poate ai auzit de Ermisted, meșter 
făurar din neamul wichterilor. Î ai în faţă, voinicule! 

Prinţul n-a spus nimic o vreme. Cred că auzise ceva de la 
tatăl său, fiindcă după un timp a dat din cap, îngândurat, şi l-a 

întrebat pe pitic: 

— De unde ştiai că o să ajung aici? 

— Nu știam, am aflat. Trei dintre tovarășii tăi au intrat în 
pădure şi-au strâns lemne. l-am auzit când vorbeau. Dar nici 
nu trebuia să-i aud. Semeni leit cu bătrânul Dorwan, că acum e 
bătrân tare, nu? Ha-ha, mintea mea încă mai merge! S-ar zice 
că acum ai și tu nevoie de ajutor, aşa-i? Ce istorie: fiul lui 
Dorwan ajunge şi el la meșterul Ermisted! Asta trebuie s-o ţin 
minte măcar o sută de ani! Ţi-a dat pe mâini spada mea... Eşti 
singurul lui fiu? 

Puțin ruşinat, Brave Soul îi spuse adevărul. 

— Fi, n-are de ce să-ți fie ruşine! s-a pițigăiat Ermisted. 
Patruzeci şi opt de fu şi fiice, ai? Harnic voinic, bătrânul 
Dorwan! De când l-am văzut, am ştiut cu cine am de-a face. 
Bun, tinere, pricep cum stau lucrurile. Mi-ajunge să văd că 
spada lui Dorwan a încăput în mâinile tale. Hai să vorbim 
despre problema voastră. Aţi ajuns cu corabia pe uscat, aşa-i? 
V-aţi gândit cum s-o scoateţi la capăt? 

I-am explicat că deocamdată nu ştiam exact, dar o să 
găsim noi o soluție. 

— Doar îl avem cu noi pe fiul lui Dorwan, a zis Douglas 
Pei, pe un ton ironic. 

Brave Soul şi-a îndreptat spinarea, în vreme ce piticul a 
început brusc să se hlizească. 

— Aşa-i, fiul lui Dorwan! Dar tot lângă voi stă şi bătrânul 
Ermisted, conducătorul celor mai harnici meșteri din neamul 
wichterilor. Neamul meu se trage din neîntrecutul Durin. Aţi 
avut mare noroc! Cu ajutorul nostru şi recunoştinţa voastră, 
mâine-dimineaţă sunteţi din nou pe apă. Bine măcar că aţi 
nimerit pe malul ăsta! Dacă vă ducea năpasta dincolo, la verii 
noştri întunecaţi, numai fuga sănătoasă vă mai scăpa. 

L-am privit neîncrezător. Cum credea el, o piticanie de 
două palme, cu picioarele scurte şi strâmbe, că o să ducă 
ditamai corabia înapoi în apă? În spinare? Brave Soul se uita şi 
el cam neîncrezător, dar Ermisted nu s-a sinchisit. Și-a scos din 
buzunarul hăinuţei sale lungi o pipă prăfuită, a umplut-o cu 
tutun şi a început să pufăie, privindu-ne cu atenţie pe fiecare. 
La Hippokalos s-a uitat vreme mai îndelungată, cântărindu-l 
parcă din ochi. 

— Uite, voinicule, fiindcă îmi aminteşti de tatăl tău, n-o 
să te pun acum să mă răsplăteșşti cine știe cum. Te-am găsit la 
ananghie şi nu vreau să zici că wichterii sunt un neam rău. 
Lasă-mi mie făptura jumătate om, jumătate cal, şi nu-ţi mai cer 
nici o altă plată. 

Hippokalos, auzind că se vorbeşte de el, s-a apropiat încet 
de foc. Brave Soul l-a căutat din priviri. A plecat apoi capul şi 

a mormăit: 

— Nu pot să fac aşa ceva, meştere Ermisted. Hippokalos 
mă însoţeşte de bunăvoie şi nu-i sunt deloc stăpân. A venit ca 
să mă ajute, aşa cum au făcut şi ceilalți tovarăşi ai mei. 

— Cum, nu-i calul tău? s-a mirat piticul, pufăind în 
continuare. Eu așa am crezut... Păcat, a oftat el, ciufulindu-şi 
părul roşcovan. Ne-ar fi fost de mare folos la căratul poverilor. 
Ai mei se spetesc mutând boccele dintr-o peşteră în alta. Am 
ajuns să trăim vremuri grele. Lumea e tot mai săracă și mai 
bănuitoare... 

— Eu auzisem că voi, spiriduşii, păstraţi comori pe care 
ochii oamenilor de rând nu le-au văzut niciodată. Cine e mai 
meşter decât voi în şlefuirea diamantelor? Cine scotoceşte cu 
mai mult folos după aurul, argintul şi pietrele preţioase 
ascunse în fundul pământului? Unde să găseşti meşteri făurari 
la fel de pricepuţi ca voi, fie că e vorba de bijuterii, fie de 
săbii, pumnale, scuturi și altele asemenea? se porni Brave 
Soul. Și atunci ce le-am putea dărui noi celor care păzesc 
bogății cât mintea noastră nu cuprinde? 

Nu-l auzisem niciodată pe tânărul prinţ vorbind cu atâta 
aprindere. 

— Aşa e, îl aprobă Ermisted şi, în lumina focului, am 
văzut că faţa i se îmbujorase de plăcere, deși încerca să pară 
obidit. Dar nu mai sunt vremurile de altădată. Mulţi dintre noi 
am îmbătrânit. Pe mine mă doare spinarea ori de câte ori se 
apropie ploaia. Mi s-au muiat oasele, mi-a slăbit vederea. 
Oamenii s-au apucat să scotocească prin peșteri, de ne lasă şi 
fără puţinul pe care l-am adunat cu sudoarea noastră. Prietenul 
vostru cu patru picioare ne-ar fi fost de mare ajutor. Dar, dacă 
ziceţi că nu se poate... 

— Nu se poate! întări Brave Soul. 

În clipa aceea mi-a plăcut de el. Piticul părea însă 
încurcat. S-a ridicat şi a dat să plece. 

— Fi, nu-i nimic, a oftat el, resemnat. Mă bucur că l-am 
cunoscut pe feciorul lui Dorwan. E drept, tatăl tău era altfel de 
om. Mă gândesc că până la urmă atâția voinici o să vă 
descurcaţi şi fără ajutorul unor pitici bătrâni și prăpădiți. Mă 
duc. 

— Stai un pic, bătrâne! a sărit Brave Soul. Vrei să plătim, 
nu? Aşa se cade. Poate te-ar interesa altceva. 

Piticul s-a întors şi, în flacăra focului, ochii i-au sclipit. 
Vocea însă îi rămase la fel de indiferentă. 

— Altceva? Ce altceva? 

Voinicul s-a scotocit şi a scos punga cu pietre preţioase, 
răsturnând-o pe nisip. Ermisted nu s-a putut stăpâni: s-a 
aplecat imediat asupra ei, privind cu atenţie grămăjoara de 

pietre roşii, verzulii, argintii sau gălbui. Deşi focul mai slăbise, 
am bănuit că roşcovanul le vede perfect în întuneric. A luat 
vreo patru-cinci pietricele mai rotunde și a început să le 
cântărească în palmă. 

— Pe astea le vrei? a întrebat tânărul. 

— Tu ştii ce sunt pietrele de aici? a şoptit piticul, care 
părea să nu mai audă nimic în jur. Uite, asta verde e Frunza 
Anna, a şlefuit-o un verişor kobold pentru iubita regelui 
Hawor. Cele două diamante se cheamă Gemenii Apei, fiindcă 
se ascundeau într-un pârâu de sub munte. Şi asta... asta e 
Buburuza, rubinul meu de copil, prima mea piatră... A bine! s- 
a întrerupt el brusc. Va fi cum ai zis, fiu al lui Dorwan! Mâine- 
dimineață corabia va pluti pe apă. 

— Aţi putea să-i coaseți şi pânzele! a adăugat Brave Soul. 

Roșcovanul Ermisted a dat din cap cu un zâmbet viclean, 
şi-a pus pe cap gluga hainei şi în clipa următoare nu l-am mai 
văzut. Dispăruse. M-am uitat îngrijorat la tânărul nostru, care 
îşi aduna de pe nisip restul pietricelelor. 

— A, nu vă faceți griji! a răspuns el temerilor mele. 
Spiriduşii se ţin întotdeauna de cuvânt. Altminteri sunt tare 
vicleni. De zgârcenie ce să mai vorbesc! Mă întreb cu ce îi va 
fi ajutat tata de au ajuns să-l umple de diamante şi smaralde, 
iar pe deasupra să-i facă şi o spadă cum rar vezi pe lume. Să-i 
fi salvat pe toți de la moarte și tot n-ar fi renunțat la comorile 
lor. Să nu credeți cumva că furtuna care ne-a adus aici a fost 
întâmplătoare! 

— Ştiu, a fost Vickyia, i-a rânjit Douglas Pei. 

— Nu... sau poate... nu ştiu sigur. Dar corabia n-a urcat 
pe țărm numai din pricina vântului. Uite cine iese acum în 
câştig! Spiridușii sunt mari vrăjitori, să ştiţi! 

Prințul începea să vadă în jurul lui numai uneltiri. 
Degeaba am încercat să-l convingem că exagerează, el o ţinea 
tot pe a lui. Că piticii sau măcar Ermisted voiau să-şi 
recupereze din averi, că nu ştim noi ce nesățioşi sunt micuţii 
păzitori de comori, oricât de buni la suflet s-ar arăta, că 
vederea unei bijuterii îi face să-şi piardă mințile şi altele 
asemenea. Și, când se înverşunase el mai tare, am auzit tot mai 
aproape lipăituri de paşi mărunți. În câteva minute pe lângă noi 
forfoteau mii de pitici cu aceeași îmbrăcăminte ca a lui 
Ermisted, puşi pe treabă şi foarte grăbiţi. Se înhămaseră câte 
zece la niște bulumaci de lemn pe care numai ei ştiau când îi 
ciopliseră, iar acum alergau spre corabie. Acolo strecurau 
bulumacii imenși sub chilă, aruncau funii şi se cățărau la bord 
cu o iuțeală nemaiîntâlnită, împingeau și trăgeau, strecurau alți 
bulumaci până ce, încetul cu încetul, au dus corabia lângă mal 
şi au împins-o încet în apă. Alţii stăteau căţărați pe catarge, 

unde coseau şi întăreau legăturile fiecărei vele. Privindu-i, nici 
unuia dintre noi nu i-a mai ars de dormit, deşi toată povestea a 
durat mai bine de trei ore. Ne uitam vrăjiţi la fiecare mişcare a 
caraghioaselor făpturi cu picioare strâmbe şi haine roşiatice, 
iar spiriduşii se strecurau pe lângă noi, veneau şi plecau, 
aduceau alte ustensile, se pierdeau în pădure şi se întorceau la 
fel de zoriţi, fără să piardă o clipă. Când au terminat treaba și 
am auzit plescăitul greu al corabiei în apa fluviului, micuţii 
făurari au trecut în şiruri dese pe lângă noi, salutându-ne cu 
gesturi caraghioase, după care s-au pierdut în întuneric. Noi 
amuţiserăm. Uite cum se poate ieşi dintr-o situaţie îngrozitor 
de încurcată! 

Nu ne rămăsese altceva de făcut decât să ne strângem 
tabăra şi să ne întoarcem pe corabie. Am fi dormit mult mai 
confortabil şi mai sigur acolo, fără pentagrame, fără câini 
negri, fără pitici simpatici şi cu chef de negustorie. Pe mal ne- 
am văzut din nou cu bătrânul Ermisted. Își ţinea încă pipa 
aprinsă în colţul gurii. 

— EFi, a ieşit bine? l-a întrebat el pe prinț. Așa-i că nu-ți 
vine să crezi? 

— Aşa-i! a recunoscut tânărul. Îţi mulţumesc din suflet, 
bătrâne meşter Ermisted. Sper că înţelegerea te-a mulțumit şi 
pe tine. 

— Am făcut-o pentru fiul lui Dorwan, a îngânat moale 
piticul. Ştiu că ţi-e greu să crezi, dar nu pietrele tale prețioase 
m-au convins. Numele tatălui tău va mai fi lăudat de wichteri 
multe sute de ani de-acum încolo. 

— Şi pe deasupra acum ţi-ai recăpătat Buburuza şi 
Gemenii! a intervenit ironic Nicky, urcându-se pe corabie. 

— Mda, a admis scurt spiridușul. Oricum, întreabă-l pe 
tovarăşul tău cu trup de cal dacă nu cumva se răzgândeşte. Mă 
găsește oricând aici. Nu trebuie decât să-mi strige numele. 

— Nici nu mă gândesc, mi-a bolborosit nemulțumit 
Hippokalos, care se grăbise să urce pe Skylark printre primii. 
Am auzit eu de un uriaş care s-a băgat slugă la spiriduşi şi n-a 
rezistat nici doi ani de zile. Ascultă-mă pe mine, făpturile astea 
roşcate nu fac nimic din bunătate! 

A doua zi pe la prânz, când ne-am trezit cu toţii, am 
pornit din nou la drum. 

Încerc să transmit o hartă posibilă a Fairiei, în funcție de 
evoluția relatării subiectului Ronnie Peterschneitt. Propun 
compararea ei cu datele existente în fişierele centrale. 

— Nu te-ai plictisit? Poate ai vrea să te culci... S-a făcut 
deja ora două, mai e puţin şi-o să auzi şi tu cum cântă cocoşii 
pe Pământ. 

— Nu, nici vorbă. E-o poveste foarte interesantă. 

— Te cred, cum să nu. Acum, dacă m-aş apuca să-ți 
povestesc toate cele văzute atunci, în cele câteva săptămâni în 
care ne-am urmat calea pe linia şerpuitoare a giganticului 
fluviu, cred că am sta mai mult decât am stat pe corabie. De 
oprit n-am mai oprit nicăieri, pățiserăm destule până atunci, 
dar, la dorinţa noastră, Brave Soul îl pusese pe Dorgo să 
conducă Shylark-ul aproape de maluri ori de câte ori Nicky se 
arăta interesat de ceva. Şi avea de ce să fie interesat, crede-mă! 
Cele mai nebunești fantezii ale oamenilor păleau în faţa a ceea 
ce am văzut și trăit noi. Ştiu că şi pe Pământ au existat 
odinioară oameni îmbrăcaţi în tablă, călare pe cai acoperiți cu 
fier. Dacă te-ar interesa, ai găsi şi o mulțime de poveşti despre 
nişte ființe numite inorogi. Ei, eu am văzut unul, înţelegi? L- 
am văzut strecurându-se printre ierburile înalte de pe mal, 
suplu şi argintiu, despicându-şi calea cu cornul lui lung şi 
lucitor, de fildeş. Am fost atacați de păsări cu chip 
schimonosit, dar omenesc, care chirăiau îngrozitor și tăiau 
carnea până la os cu ciocurile lor oţelite. Ne-au luat prin 
surprindere, pe când stăteam întinși la soare, iar norocul nostru 
a fost că, nu ştiu din ce motiv, Hippokalos le-a speriat atât de 
tare, încât s-au învârtit câteva minute în jurul catargelor înainte 
să se decidă. Până la urmă ne-au atacat totuși. Mult timp am 
rămas cu răni dureroase, care se cicatrizau lent, dar nici una 
din afurisitele alea n-a scăpat vie. 

De câteva ori ne-am întâlnit cu corăbii cu zeci de vâsle, 
ca nişte arici de lemn, în care inşi cu pielea maronie și 
lucioasă, dezbrăcați până la brâu, trăgeau din greu la vâsle, 
supravegheați de niște negri buzați, cu capul acoperit de un 
colac de cârpe caraghioase. Alteori ne-au tăiat calea grupuri de 
bărcuţe curbate ca o coajă de pepene, în care stăteau impasibili 
oameni cu pielea roşie, cu feţele vopsite în culori țipătoare şi 
cu coroane de pene pe cap. Toţi oamenii ăștia păreau să se 
ignore unii pe alţii, la fel cum ne ignorau şi pe noi, de parcă 
nici n-am fi existat. Sau de parcă fiecare participa la un alt 
spectacol şi se grăbea să-şi ocupe locul dinainte stabilit. Deşi 
eram Curioși, i-am lăsat şi noi în pace, așa cum ne sfătuise 
Brave Soul. 

— Nici ei nu sunt de-ai noştri, ne explicase el simplu. 

În definitiv, toate investigaţiile pe care le încercasem nu 
mi-au lămurit mare lucru. Nicky părea la fel de nedumerit. Am 
decis că soluţia cea mai bună era să acceptăm lucrurile care ni 
se petreceau, oricât de greu ne-ar fi fost. Așa am făcut, de 
exemplu, în noaptea în care un șarpe uriaș, cu trupul mai gros 
decât al meu, s-a strecurat pe corabie şi s-a încolăcit în jurul 
catargului, gata să ne răstoarne. L-am alungat cu niște șocuri 
electrice care l-au supărat serios, fiindcă s-a descolăcit repede 


94 


şi s-a strecurat înapoi în apă, sâsâind lung și modulat. Din când 
în când mai întorcea capul spre noi, scoțând o limbă lungă, 
bifurcată, iar eu aveam senzația că ne înjură. Mă uitam cum îi 
unduiesc pe punte inelele late şi nu-mi venea să cred că 
scăpăm aşa de ieftin. Tot aşa a fost şi când ne-am trezit că 
plutim printr-un covor format din zeci, sute de mii de arici 
gălbui, care înotau grăbiţi cine ştie unde, încălecându-se unul 
peste altul atunci când se loveau de lemnul corabiei. La un 
moment dat, dinspre armata de arici s-a auzit un zumzăit de 
nemulțumire, sunând a blesteme. Nicky a înregistrat sunetele 
alea şi, după ce le-a analizat, mi-a confirmat: 

— Da, ne-au zis nişte vorbe tare urâte. Nu prea bine 
articulate, ce-i drept. 

— De unde naiba? s-a mirat Mathew, puştiul. De când 
vorbesc animalele? 

— Dintotdeauna, i-a răspuns Brave Soul, întunecându-se 
putin la față. 

Am bănuit că își amintise de căluţul lui... Bătrânelul, 
parcă aşa-i zicea. De fapt şi Hippokalos vorbea. Da, dar el... 
M-am întors spre centaur şi l-am întrebat: 

— Dacă-i aşa, atunci la ieşirea din cetate, când ne-au 
înnebunit catârii ăia nărăvaşi, de ce n-ai vorbit tu cu ei? 

— Ăia nu pricepeau o boabă! mi-a zis senin bătrânul om- 
cal. 

— Cum adică, unii vorbesc şi alţii nu? Care sunt 
vorbitorii? Numai caii sau numai dragonii? 

— Nuuu! s-a umflat în pene Hippokalos. Numai cei care 
sunt în stare să înveţe. Ce folos le-ar aduce catârilor dacă ar şti 
să vorbească? Ei au altă treabă. Nici nu cred că le-ar face bine. 
Ia gândeşte-te ce pretenţii ar începe să aibă stăpânii lor! Numai 
să încerce să nu asculte. Așa, fac și ei cât pricep, dar sunt lăsați 
în pace. De fapt (aici Hippokalos a înălţat din sprâncenele-i 
albe şi stufoase, semn că-i venise o idee), poate că știu, dar n- 
au chef s-o recunoască. 

NI s-au întâmplat multe altele; nici nu mi le mai amintesc 
acum pe toate. Am trecut printre nişte munți înzăpeziți, unde 
era aşa de frig, încât Skylark despica o pojghiță de gheață 
groasă de patru degete, întinsă pe toată lăţimea fluviului, iar 
pânzele corabiei înghețaseră şi deveniseră tari ca piatra. Acolo 
am văzut câteva sate de oameni cu totul şi cu totul albi, de la 
părul de pe cap şi sprâncene până la pielea trupului. Chiar și 
ochii le erau de un alb strălucitor, cu pupila albicioasă şi irisul 
alb-gălbui. Erau înfiorători. Și ei, şi animalele pe care le 
creșteau sau, cine ştie?, doar le ţineau pe lângă casă. Câini, 
vaci, oi, ba chiar un soi de struți fără pene, cu ciocuri ascuţite, 
toate erau la fel de albe ca şi stăpânii. Nici măcar nu ne-am 

putut înțelege cu ei. Presupun că şi noi le-am părut nişte 
monştri. 

Mai încolo, spre sfârşitul călătoriei pe fluviu, ne-am 
înţepenit într-o insulă răsărită din mare, care era în realitate o 
creatură de culoare cenușie, uşor de confundat cu stâncile din 
jur. Ne prinsese carena între două cute ale pieii ei lucioase şi 
calde. Am coborât noi pe trupul catifelat şi imens cu nişte 
lopeţi de metal, dar, la fiecare încercare de desprindere, 
animalul fornăia furios pe sub apă, se scutura şi ne răsturna în 
fluviu cu tot cu lopeţi. N-am scăpat decât atunci când s-a 
hotărât să se scufunde în adânc, lăsând Shylark-ul liber. 

Cel mai bine îmi amintesc însă de 


o reîntâlnire. 


Ciudată, e-adevărat. La care nu m-aş mai fi aşteptat niciodată. 
Abia după ce m-am întors aici, pe Pământ, am priceput că ea 
trebuia să se petreacă. Numai ce ieșisem din zona înzăpezită în 
care ne înghețaseră oasele şi ne întinseserăm pe punte, 
lăsându-ne trupurile goale să se dezmorţească în căldura unei 
amiezi portocalii şi senine. Brave Soul moțăia undeva pe 
teugă, la prova, iar Dorgo îl urmărea pe Mathew cum se 
descurcă la timonă, deşi mie mi se părea că se joacă. Noi, 
ceilalți, ne lățiserăm pe spate sau pe burtă, ne dezmorţeam 
oasele şi ne era lene și să vorbim. Nici n-am auzit cum se 
apropiau bărcile rapide care ne-au înconjurat. Străinii au 
abordat corabia în câteva clipe. Auzind rumoarea, vocile 
şoptite, am sărit dintr-odată în sus, deschizând ochii, şi m-am 
trezit față în față cu un ins micuţ şi tuciuriu, cu figură 
încrâncenată şi cu o săbiuță curbată în mână. Era unul din 
atacatori. Avea un ghem de cârpe colorate strâns pe cap în 
formă de colac şi purta nădragi largi pe picioare şi strânşi la 
glezne, care fluturau în bătaia vântului. Tuciuriul a urlat subțire 
şi amenințător şi din toate părțile i-au răspuns zeci de alte voci 
îndârjite. Ne atacaseră. Urcaseră pe Skylark în timp ce noi 
dormeam liniștiți, iar acum tăbărau asupra noastră cu săbiile 
lor curbate. N-aveam cum să ripostăm. Am aruncat o privire 
spre cabină, unde ne țineam hainele şi armele, dar puntea se 
umpluse de tuciurii care făceau figuri din cele mai fioroase. 
Mă reținea și legea nonintervenției. Cu nişte animale mai 
mergea, dar în ființe umanoide nu m-aș fi îndurat să trag. 
Dintre ei s-a ițit unul cu nădragi albaştri, lucitori, care a 
dat două-trei ordine scurte. Ceilalţi ne-au apucat de subsuori şi 
ne-au târât spre catargele corabiei. Voiau, pesemne, să ne lege. 
Am crezut că ne luaseră prizonieri pe toți. Numai că la un 
moment dat am auzit un urlet de luptă, un răget groaznic, 
neomenesc, şi l-am văzut pe Brave Soul cum aterizează pe 

punte, balansându-se pe o parâmă. Arăta extrem de pornit și, 
cu spada lui imensă în mâna dreaptă, te făcea să te-nfiori cu 
totul. N-am priceput nici acum de ce nu-l observaseră 
atacatorii. Mi-a spus mai târziu că se întinsese pe spinarea de 
lemn a sirenei blonde de la prora, lăsându-se îmbăiat de stropii 
de apă ce săreau pe punte când corabia despica apa cu botul ei 
ascuţit. Auzind zgomotul de luptă, se aruncase ca o fiară între 
tuciurii şi îşi făcuse un loc larg în jur, rotind gigantica spadă ce 
arunca văpăi în bătaia soarelui. Lângă el se prăbuşiră câteva 
trupuri însângerate. Dar atacatorii erau mulți. Au năvălit toți 
odată asupră-i, simţindu-l singurul lor adversar de pe Skylark. 
Brave Soul se rotea măreț, apărându-se, parând loviturile, 
aplecându-se şi fandând, împungând, tăind, izbind, smucind. 
Părea un uriaş printre pitici. Unul dintre nepoftiţi s-a avântat 
prea repede în grămadă şi, din nebăgare de seamă, a călcat pe 
Giovanni... pe țestoasă, o lăsasem să se plimbe de capul ei pe 
punte. Omul a alunecat greoi, sabia i-a zburat în mare, căciula 
aia ciudată i-a căzut de pe ţeasta cheală, iar el s-a întins pe 
spate cât era de lung, ajungând chiar lângă mine. l-am pus 
piciorul pe gât şi i-am şoptit, apăsând uşor cu călcâiul: 

— Tu! Nici o mișcare! 

EI a horcăit şi a dat iute din cap a învoială. Dar mai erau 
câteva zeci în jur, toți împingându-se asupra prințului, şi — 

măcar că el se apăra cu străşnicie, tăind şi zdrobind oase cu 

tăișul sau cu mânerul cioturos al spadei sale — la un moment 
dat l-au înghesuit într-un morman de frânghii, gata să-l 
doboare. În momentul acela am auzit un alt strigăt, venit de 
undeva de pe copastie: 

— Aici sunt! 

Am întors toți capetele şi am văzut un necunoscut 
îmbrăcat într-o țesătură de inele metalice şi cu capul acoperit 
de un coif rotunjit. Un cavaler. Ceva la el mi se părea totuşi 
ciudat de familiar... 

Ce a urmat e greu de descris. Cavalerul, cu sabia în mână, 
s-a aruncat şi el asupra scunzilor atacatori cu pantalonaşi 
caraghioşi şi a început să lovească precis şi rapid în stânga și 
în dreapta, urlând nearticulat şi icnind greu la fiecare lovitură 
nimerită în plin. După puţină vreme atacatorii au intrat în 
panică: se vedeau prinşi din două părți, iar Douglas Pei cu 
Rosvanoft şi Mathew se apropiaseră şi ei cu grijă de grămada 
pestriță, înarmaţi cu drugi de lemn sau de fier, izbind în cei 
care se depărtau cât de puţin de focul luptei. Devi Salla îl 
prinsese pe unul dintre ei de mijloc şi-l aruncase cu un gest 
larg peste bord. Mathew s-a apropiat de un ins mai înalt, care 
căuta o cale să se apropie de cavaler, l-a izbit peste şale cu un 
drug şi apoi l-a împins în apă. Părea o metodă bună, preluată 

repede şi de Brave Soul, care a început să-i apuce cu mâinile 
lui mari pe cei mai apropiați şi mai înghesuiți atacatori, 
azvârlindu-i departe în fluviu. Până şi Nicky cu Sandrelli, 
prinşi de ardoarea războinică, se aruncaseră printre tuciuriii 
speriați, care nu mai ştiau încotro s-o apuce. 

Conducătorul grupului, un priceput luptător cu sabia, 
ajunsese faţă în față cu cavalerul. Cei doi îşi ciocneau cu 
zgomot lamele tăioase, parând, încercând să taie sau să 
împungă, ferindu-se şi ocolindu-se ca doi cocoși. În tot 
vacarmul iscat s-a auzit la un moment dat o tropăială surdă, iar 
din cambuză a apărut figura ridată a lui Hippokalos, care avea 
ochii umflați de somn, apoi a ieșit la lumină și trupul lui 
superb, cu muşchii picioarelor arcuindu-se splendid în 
încercarea de a se cățăra pe scări. 

— Ce se petrece aici? a bombănit el cu o nemulţumire 
prost ascunsă. Iar n-are de lucru prinţul vostru? 

Acela a fost momentul culminant: când tuciuriii au dat 
ochii cu bătrânul cu trup de cal, au scos un strigăt de groază și 
s-au repezit peste bord ca nebunii, de parcă văzuseră moartea 
cu ochii. Au uitat de săbii şi de răniţi, ba unii şi-au pierdut şi 
cârpele lor de pus pe cap. l-am auzit căzând în apă cu 
pleoscăituri plăcute auzului, aşa că l-am apucat de piept şi pe 
cel ce se zbătea sub talpa piciorului meu, cu ochii holbaţi la 
centaur, apoi l-am aruncat după tovarășii lui. Ultimul a sărit 
comandantul, lăsându-l pe cavaler fără adversar. l-am văzut 
apoi în bărcuţe, vâslind cu disperare spre țărm. Voiau să se 
depărteze cât mai mult de corabia unde  întâlniseră 
înfricoşătoarea fiară. 

Cavalerul în schimb n-a părut deloc speriat de 
Hippokalos. Și-a dat jos casca metalică şi s-a îndreptat spre 
noi, zâmbitor. Era un tânăr de vreo douăzeci-douăzeci şi cinci 
de ani, bărbos, cu o piele albă şi moale, cam păstoasă, şi cu 
plete lungi, negre. Când i-am văzut chipul voios, mi-am 
amintit că-l cunoșteam. Nu mai știam de unde, dar îl 
cunoşteam! Dar numai eu? M-a cuprins din nou panica. 
Memoria mea... după căderea pe Fairia, amintirile mi se 
destrămau ca o cârpă putredă, se deşirau în fâşii inegale care 
abia se mai ţineau una de alta. Îmi aminteam vag tot felul de 
lucruri, dar ele nu se legau într-un întreg coerent. Parcă trăiam 
mai multe variante de vieţi, fără prea mare legătură una cu alta. 
Cavalerul s-a îndreptat zâmbitor înspre mine și a zis: 

— Noi ne cunoaștem, nu-i așa? Cărările vieților noastre s- 
au mai întâlnit o dată. 

Aşadar, îşi amintea de mine! Mi-am dat seama mai târziu 
că nici amintirile lui nu erau foarte clare. Mă cunoştea, e- 
adevărat, dar din toată întâlnirea noastră îi rămăseseră în minte 

nişte vorbe şi chipuri greu de legat unele de altele. Ne-a spus 
că el se pornise cu câțiva nobili 


cavaleri în căutarea unei ţări îndepărtate, 


apoi se pierduse de tovarăşii săi, rătăcise câteva zile printr-un 
deşert şi acolo trecuse prin zile şi nopți grele, de care îşi 
amintea vag. Era fericit că scăpase cu viaţă şi că în sfârşit 
ajunsese la un liman. Ne-a povestit însă nişte lucruri ce m-au 
făcut să uit de îngrijorarea mea dinainte. 

— Nu ştiu când şi cum, dar într-o dimineaţă, cam la vreo 
zece-unsprezece zile după ce m-am pierdut de tovarăşii mei, 
m-am deşteptat într-o oază minunată, înmiresmată, plină de 
verdeață, cu un izvor rece şi vesel care şiroia într-un havuz de 
sidef şi cu zeci de păsărele ascunse prin frunzișul des sau 
ciripind obraznice lângă urechile mele. Acolo mă aştepta o 
doamnă minunată, cu părul de aur şi cu trupul mlădios şi 
fraged, o zână sau un înger bun, învăluită într-un veșmânt fin 
şi subţire ca pânza de păianjen. Ştia că o să vin. Mai mult, ştia 
încotro pornisem când îmi lăsasem în urmă cetatea mea dintre 
munţi. Ea mi-a promis că o să mă ajute. Mi-a zis că undeva, 
într-o margine de deşert, tovarășii mei îşi urmează calea, dar că 
e greu de zis dacă vor izbândi au ba. Trebuia să fiu şi eu cu ei, 
aşa a spus, fiindcă fără mine nu vor face nimic. Asta m-a 
bucurat nespus: aşadar o să-mi cuceresc pe drept un nume 
demn de un cavaler. 

Noi îl ascultam curioşi. Mie îmi plăcea povestea şi-mi era 
drag şi cavalerul. Şi, dintr-odată, mi-am amintit: cavalerul în 
oglindă! Cavalerul din visul meu cu deşertul! Numai că acum 
vorbea normal. Asta însemna fie că nu mai visam, fie că de 
data asta ne întâlneam pe aceeași faţă a lumii. Sau şi una, și 
alta. 

— Ea mi-a dăruit un catâr pe care zicea că-l luase 
întâmplător de la un negustor dintr-un port şi mi-a arătat calea 
spre cel mai apropiat sătuc, şi-a continuat povestea cavalerul. 
Nici nu ştiam ce aproape sunt de marginea deșertului! Numai 
că mi-a cerut să-i îndeplinesc o dorință: să merg pe apele 
fluviului şi să caut o corabie care poartă în frunte chipul ei, 
chip sculptat de un meşter de corăbii care se îndrăgostise de ea 
într-un vis şi de atunci o preamărea în toate felurile. Sunt sute 
de corăbii care poartă în lume nerostita lui dragoste şi cea pe 
care trebuia să o caut eu era numai una dintre ele. I-am promis 
c-o să mă supun dorinţei sale, oricât de greu mi-ar fi şi oricât 
de mult ar dura, după care am urcat pe catârul blând şi supus 
care parcă mă aștepta într-un tufiş parfumat. Așa am părăsit 
paradisul acela verde şi zumzăitor pe care n-o să-l mai văd 
niciodată. 

Tânărul a scos un oftat, apoi s-a uitat la noi, să vadă dacă 
îl mai ascultăm. Se vede că îi plăcea să se simtă în centrul 
atenției. 

— În mai puţin de două ceasuri, am ajuns la marginea 
fluviului, într-un sătuc de pescari de unde am cumpărat o barcă 
cu pânze. Nici n-am pornit bine, că am şi văzut zarva pe care o 
făceau tâlharii de corăbii care s-au repezit să vă jefuiască. Cum 
sufletul meu nu putea răbda așa ceva, am pornit înspre voi, cu 
gândul să vă ajut cât oi putea, chiar dacă ar fi să mor. Mare mi- 
a fost bucuria când am văzut la prora corabiei chipul sculptat 
al celei care mă ajutase să scap din acel deșert al morții! Asta a 
fost tot... 

— Tot? a întrebat cu regret Mathew. 

Încă de când îl cunoscusem, Mathew mi s-a părut uşor 
necopt pentru vârsta lui. Oricum față de mine sau de Devi 
Salla nu era decât un tinerel, dar pe Fairia se copilărise de tot. 
Ce să-i faci? 

— Aproape... a spus cavalerul din oglindă şi-a zâmbit. 
Stai puţin. 

S-a ridicat şi a coborât agil pe o frânghie până la bărcuţa 
cu care venise la noi exact când aveam mai mare nevoie de 
ajutor şi pe care o ancorase de Skylark. L-am văzut cum 
despoaie catargul micuţ de pânza sa viu colorată, apoi o face 
sul şi-o pune sub braţ. A urcat înapoi pe corabie, voios, cu un 
chip imobil şi un aer misterios. 

— EI, ce-i cu asta? a întrebat Brave Soul, uşor nerăbdător. 

Cavalerul a întins pânza pe puntea însorită şi ne-a arătat- 


— Ea mi-a dat-o! a zis, plin de mulțumire. 

Era o pânză țesută de mână şi cu multă îndemânare, dintr- 
un material un pic cam grosolan, aspru la pipăit, dar în culori 
foarte vii şi cu tot felul de modele vesele. M-am uitat îndelung 
la pânză. Nu pricepeam. După o tăcere lungă, savurată evident 
de cavaler, Hippokalos a tropăit nerăbdător şi-a zis: 

— Ei? 

— Nu vedeţi? s-a mirat cavalerul. Uitaţi-vă bine. Uitaţi- 
vă la desene. 

Ne-am uitat. O pasăre mare, neagră, nişte siluete albe, un 
trup de om gigantic cu o ţeastă micuță, de copil, un cal... ba 
nu, nu era un cal, ci un centaur! Un centaur! Acum parcă avea 
sens... 

— Centaurul! a exclamat şi Nicky. Oamenii în alb... ăștia 
suntem noi, cei de lângă pasărea gigantică... 

— leşiţi de sub ea, a adăugat cavalerul. 

— Şi bărbatul ăsta maroniu, cu capul mic... 

Toate chipurile s-au întors spre Brave Soul. Chiar şi cel al 
lui Dorgo, care de câtva timp îşi holba ochii într-un mod 
extrem de caraghios. Albul lor, devenit gigantic, parcă era 
pictat pe faţa lui maronie. 

— Ce-i prostia asta? Ce vreți să spuneți? s-a înfuriat 
prințul. 

— Aici stă scrisă povestea noastră, i-a zis Nicky. Povestea 
ta, dacă vrei. Uite dragonul, uite-o şi pe Vickyia, câinii negri... 
Ăsta trebuie să fie Hippokalos, apoi cetatea, corabia, micuţii 
din mijloc sunt tâlharii, iar aici e nobilul cavaler... 

— Şi-atât, a murmurat Mathew. 

— Da, atât. Salvatoarea mea zicea că a urzit pânza pe 
măsură ce s-a petrecut timpul, dar n-a terminat țesătura, iar eu 
trebuia să plec... 

— Şi Dorgo, Dorgo unde-i? am auzit vocea amărâtă a 
pilotului, care se uitase cu cea mai mare atenție la fiecare 
şuviţă de țesătură din covor. 

Până la urmă, ca să-l împăcăm, am găsit într-un colţ o 
umbră neagră, iar Nicky și cu Rosvanoft l-au convins că-l 
reprezintă pe el, fiindcă pe aproape se vedea şi un cerculeţ, 
care ar fi fost timona corabiei. Cavalerul s-a lovit cu palma pe 
frunte, ca şi cum şi-ar fi amintit brusc: 

— A, frumoasa mea salvatoare mi-a mai zis ceva, dar asta 
n-am înţeles. Mi-a zis-o de vreo două ori, i se părea că s-ar 
cuveni să pricep: spunea că nu e în stare să urzească şi dosul 
covorului. Pe dos lucrurile îi ies altfel de cum le vrea ea. Ei, 
dar nu cred că merita s-o iau prea în serios. S-o fi săturat să 
stea singură în pustietatea aia şi vorbea cât avea cu cine. De-aţi 
şti ce rău îmi părea că am depus jurământul de castitate! 

Eu eram convins că în vorbele alea se ascundea ceva 
foarte serios, un înțeles pe care nu-l puteam pătrunde. Îmi 
aminteau de prima întâlnire cu cavalerul fără nume, cea din 
deșert. Să-ţi mai spun un lucru, nu foarte important, dar dacă 
tot melițez de atâtea ore: cavalerul ăsta din oglindă nu era chiar 
fără nume. Ne-a mărturisit-o într-un moment de sinceritate. 
Purta numele tatălui său, Covată întoarsă sau cam aşa ceva, 
fiindcă odinioară, de frica unor tâlhari care pătrunseseră în 
cetate, taică-său se ascunsese sub o covată. De atunci familia 
lui rămăsese cu numele ăla. Nu-i de mirare că voia să scape de 
el, să facă ceva eroic şi să şi-l schimbe. Așa că, atunci când 
regele ținutului a anunțat că porneşte într-o aventură 
îndelungată și periculoasă, cavalerul nostru a fost printre 
primii care s-au prezentat sub flamura lui. Ce căutau ei n-am 
înțeles prea bine. Un regat de care se zvonea că ar fi ascuns 
într-o oază imensă din deşert, ţara unui rege, Ion sau Iona, un 
loc unde toate lucrurile mergeau bine, oamenii erau fericiți şi 

peste tot domnea dreptatea, înțelepciunea şi bunătatea. O 
legendă, desigur, despre o lume îndepărtată şi greu de atins. 
Oamenilor le plac astfel de istorii. 

Cavalerul de Covată Răsturnată a rămas pe corabie. 
Credea cu tărie că alături de noi o să-şi regăsească tovarășii și 
o să nimerească în țara regelui pe care-l căuta, aşa că i-am tras 
bărcuţa pe Skylark şi ne-am continuat drumul împreună. Nu 
prea mult timp însă. Am intrat într-o porțiune de fluviu plină 
de stânci, 


stânci 


de toate mărimile, unele scoţându-și colții cenușii deasupra 
apei, dar altele ascunse la jumătate de metru sub pătura lin 
curgătoare. Dorgo nu mai lăsa pe nimeni la timonă, trebuia să 
fie tot timpul cu ochii în patru, şi nici noi nu stăteam degeaba, 
ci ne holbam ore în şir la apa curată şi limpede a fluviului. Au 
început să ne usture şi ochii, așa că am decis să facem cu 
schimbul. Trebuie să recunosc că Dorgo era un pilot pe cinste: 
ne-a scos cu bine din încurcătură. O singură dată ne-am hârșâit 
uşor carena printre doi colți netezi care aproape că blocau 
trecerea, dar în cele din urmă am ieșit din zona periculoasă şi 
am văzut albia fluviului lărgindu-se maiestuos înaintea 
noastră. Am fost siguri că scăpasem, iar când Dorgo ne-a spus 
că ne apropiem de strâmtoarea prin care se trece în Marea de 
Aramă, ne-a cuprins o bucurie ilogică. Ilogică, fiindcă noi nu 
urmăream să ajungem nicăieri. Singurul care avea motive să se 
bucure ar fi fost Brave Soul, dar tocmai el căzuse într-o 
melancolie prelungită. Sandrelli, medicul nostru, temându-se 
să nu se fi îmbolnăvit sau să nu i se fi infectat vreuna din rănile 
superficiale pe care i le făcuseră micuţii tâlhari tuciurii, s-a 
apucat să-l descoase. 

— N-am nimic, nu mă doare nimic. Lăsaţi-mă-n pace, 
zău că nu mă doare nimic! repeta prinţul, scuturând 
nemulţumit din cap şi dându-și pletele negre pe spate. 

Până la urmă însă nu s-a răbdat şi a început să-şi spună 
păsul. Se gândea că, după ce o să se termine totul, o să fie 
nevoit să se întoarcă în cetate, la prințesa Angelina, s-o 
vindece şi apoi să se căsătorească cu ea. 

— O să avem copii, vă dați seama, eu și cu broasca aia 
umflată o să dormim împreună și-o să facem copii, mulți copii, 
şi-o să putrezesc acolo, lângă ea, la curtea aia puturoasă. Viaţa 
mea s-a terminat! Uite, a descoperit el dintr-odată, aşa se 
plângea şi taică-meu. Şi aşa o să fiu şi eu. Ce să mă fac? 

Nicky i-a sugerat să nu se mai întoarcă niciodată prin 
locurile alea. 

— Sunt atâtea țări de văzut, prinţule, atâtea ținuturi de 
colindat. Nu se poate să nu mai găsim vreo prințesă 
nemăritată, una mai vioaie decât Angelina asta. 

— Ce? 

Brave Soul părea sincer revoltat de idee. 

— Cum să fac aşa ceva? Ce se va zice despre mine? Că n- 
am onoare, n-am cuvânt, că nu sunt bun de nimic! Aşa ceva nu 
voi face în veci! 

Nu-l întelegeam. M-am mirat şi când i s-a alăturat 
cavalerul din oglindă, cel care își căuta un nume. 

— Dacă ai jurat că o să faci aşa ceva, nu se poate să nu îți 
respecţi jurământul! a spus el decis. Cei din tagma noastră nu 
se joacă niciodată cu vorbele. E greu, ştiu, celor ca noi le este 
întotdeauna greu, dar nu se poate altfel. Nu i-e dat oricui să 
poarte cu onoare un nume de viteaz. 

— Ce să spun! a bombănit Rosvanoff, adresându-se 
insului de lângă el. Onoare şi nevastă urâtă. 

Numai că lângă el se afla Dorgo, care se uita cu atâta 
respect la cavaler, încât cartograful nostru a dat din mână a 
lehamite. Hotărât lucru, n-aveam să-i înțelegem niciodată pe 
cei de soiul lui Brave Soul. De ce să faci un lucru care nu-ți 
place? Cine ar fi fost nedreptăţit dacă prințul nu se mai 
întorcea? Cine şi-ar fi amintit măcar de el? Pe la curtea 
Angelinei mai trecuseră destui viteji care o luaseră la picior 
după prima întâlnire cu ea. Să fi fost vorba de vreo ticăloşie, 
de vreo crimă sau altă faptă care i-ar fi pricinuit rău altcuiva, 
aş fi înțeles scrupulele tovarăşului nostru de pe Fairia. Dar 
aşa... nu puteam să nu-i dau dreptate Vickyiei şi, cu cât mă 
gândeam mai mult la asta, cu atât o aprobam mai tare. Oricât 
de rea ar fi părut vrăjitoarea blondă, cel puţin avea bun-simţ și 
judecată sănătoasă. Nu-mi trezea nici un sentiment de ură sau 
dușmănie. Sincer să fiu, după cum mi-o aminteam, o găseam 
chiar simpatică. 

N-au trecut multe ore şi buna noastră dispoziţie s-a dus, 
fiindcă, fără măcar să apucăm să facem vreo mișcare, ne-am 
trezit dintr-odată călare pe o stâncă gigantică. Răsărise fără 
nici o veste exact în mijlocul fluviului. O mai păţisem o dată. 
Corabia s-a scuturat zdravăn, gata să se răstoarne pe o rână, 
noi ne-am trezit cu toții aruncaţi pe punte, claie peste grămadă, 
şi numai Dorgo a rămas agăţat cu disperare de timonă, strigând 
disperat: 

— Nu era acolo! Jur că stânca asta nu era acolo! 

Greu de crezut. Ne-am uitat cu atenție, dar sub noi se afla 
o stâncă obişnuită. Brave Soul s-a ridicat imediat şi a urlat la 
el: 

— Ce, crezi că-s prost? Ai crezut că am scăpat şi gata, te- 
ai şi pus pe dormit! Ai auzit tu undeva că stâncile cresc în apă, 
ca pepenii pe câmp? 

Dorgo plecase capul, ruşinat. Recunosc că nici mie nu-mi 
venea să cred scuza lui stupidă, dar eroul nostru se arătase cam 
aspru. Şi-a dat şi el seama că exagerase şi a tăcut. Atunci a 
deschis gura Hippokalos: 

— Acum ce ne facem? 

Asta da întrebare! Uitându-ne în jur, am văzut că practic 
ajunseserăm călare pe stânca aceea stupidă, uriașă, care 
semăna mult cu un deal. M-am întrebat o clipă cum reuşiserăm 
să ne cățărăm până acolo. Probabil că fundul Skylark-ului se 
făcuse ferfeniță. Singura soluţie pe care am găsit-o era să 
plecăm şi să lăsăm corabia înțepenită acolo. Nu mai aveam 
cum s-o scoatem. Poate doar dacă ne întâlneam iarăși cu piticii 
roşcovani. 

Ne-am gândit să luăm bărcuța cavalerului şi să ne ducem, 
unul câte unul, spre țărm. Suna logic. Cavalerul fără nume s-a 
dat jos din corabie, a coborât pe stânca lucioasă ca o spinare de 
balenă şi, ajutat de noi, a început să tragă bărcuța spre apă. Dar 
crezi că am apucat să o facem? Stânca de sub el a început să se 
cutremure, răsturnându-ne iarăşi pe puntea corabiei şi 
rostogolindu-l pe cavaler în apa rece a fluviului. Tânărul s-a 
cățărat cu mare grijă înapoi pe piatră, blestemând şi scuipând, 
apoi a strigat: 

— Ce se întâmplă aici? Cine se joacă? 

— Am zis eu că stânca... a prins iar curaj Dorgo, 
răsfrângându-şi buzele cărnoase, foarte convins de ce spunea. 

Brave Soul a vrut să mai spună şi el ceva, dar n-a apucat. 
Nici nu ne-a venit să credem când am auzit o voce groasă, 
incredibil de groasă, venind parcă de sub ape: 

— Stați liniștiți, că nu se întâmplă nimic rău! Corabia e 
întreagă. Voi ați pățit ceva? 

Vocea părea blândă, dar era atât de puternică, încât ne 
făcea pieptul să se cutremure. Ne-am uitat în jur, dar n-am 
văzut pe nimeni. Hippokalos a început să tropăie neliniștit. S-a 
prins cu mâinile de o parâmă și s-a aplecat în față, uitându-se 
spre cavalerul rămas jos. 

— Ai pățit ceva? a întrebat el, grijuliu. 

— Nimic, nimic, a dat din mână furios tânărul brunet, 
deşi se ținea cu greu de stânca alunecoasă, iar zalele îi şiroiau 
de apă. Cine a vorbit? 

— Eu! s-a auzit iarăşi vocea cavernoasă. Eu, stânca. 
lertați-mă pentru neplăcerea pe care v-am pricinuit-o! 

Asta era culmea! Caii vorbeau, saurienii vorbeau, 
centaurii şi ei, foarte bine, dar stâncile? Nu, era clar că nu 


104 


visam, fiindcă nici în visele mele cele mai nebuneşti nu mi-aş 
fi putut imagina aşa ceva. Şi cu atât mai puţin ce a urmat. 

— N-aş fi vrut să vă opresc din drumul vostru, a zis... 
stânca. N-aş fi făcut-o. Dar am ajuns în mare nevoie, credeți- 
mă, în mare nevoie, şi de ani de zile n-am găsit pe nimeni 
destul de îndrăzneţ ca să se încumete să-mi dea o mână de 
ajutor. Şi doar au trecut destui pe-aici, numai că... n-or fi avut 
nici încredere în mine. 

Vocea devenise rugătoare, iar mie îmi venea să pufnesc în 
râs. O stâncă gigantică ieșise din ape şi ne blocase pe spinarea 
ei numai pentru ca să ne roage ceva. Până la urmă Dorgo 
avusese dreptate. 

— EI, stânco, zi! a strigat Brave Soul. Ce vrei să ne rogi? 

— Nu-i nevoie să strigi aşa, a mormăit ofensată stânca, 
gata să ne asurzească. Aud foarte bine. Povestea e mai lungă şi 
destul de încurcată. 

Ardeam de curiozitate să aud ce probleme poate avea o 
stâncă ascunsă pe fundul unui fluviu şi care iese când are chef 
la suprafaţă. După câte întâlnisem până în acel moment, mă 
aşteptam la o istorie fascinantă. Trebuie să recunosc că am fost 
cam dezamăgit. Poate că stânca nu avea talent la povestit, însă 
istoria ei era una destul de banală. Din câte am înţeles eu, în 
zona aia din fluviu se aflau două stânci gemene, una lângă alta. 
Nu ştiu de ce, hotărâseră că nu puteau să trăiască alături. 
Fiecare voia să aibă mai mult loc pentru sine şi o tot împingea 
pe cealaltă înspre mal sau înspre mare. Nici una nu voia să 
părăsească albia fluviului. De sute de ani se tot înghesuiau una 
pe alta când în amonte, când în aval, o dată ajunseseră chiar să 
se cațere pe mal, dar — fiindcă erau gemene, cum ţi-am spus — 

cât câştiga una la o confruntare pierdea la cealaltă. În ultima 
vreme se cam plictisiseră de înghesuielile astea fără rost şi se 
tot gândeau la o soluție rezonabilă, una definitivă. Până la 
urmă au găsit-o. Fiecare trebuia să-şi găsească un fel de 
reprezentant, adică pe cineva care să se lupte în numele ei. Una 
din stânci convinsese un cavaler să accepte o astfel de luptă. 
Cea care stătea la poveşti cu noi nu reușise până atunci să pună 
mâna — sau, mă rog, spinarea — pe nimeni şi simţea că pierde 
înfruntarea. Aşa că, atunci când a mirosit corabia noastră, şi-a 
dat seama că i-ar putea surâde norocul, măcar acum. 

— Nicky, ce formă de viaţă mai e şi asta? Viaţă minerală? 
am întrebat eu în șoaptă. 

— Habar n-am, mi-a răspuns el. Nici nu-mi dau seama 
dacă e vorba de viaţă. 

Dacă nici el nu ştia... Totuşi piatra de sub ape pe care 
tocmai ne cocoţaserăm judeca și vorbea rațional. Ţi-am spus 
că planeta aia îndepărtată a însemnat pentru noi răsturnarea 

tuturor ideilor pe care le aveam despre univers. Şi să ştii că 
până la urmă stânca gândise bine. Şi-a găsit cavalerul care să-i 
apere cauza, adică exact pe cavalerul nostru, cavalerul în 
oglindă. El abia aştepta ocazia unor fapte eroice. Stânca 
noastră s-a arătat foarte mulțumită de el. L-a întrebat câte ceva, 
ca să ştie cu cine are de-a face, apoi i-a spus: 

— Fi, cavalere, dacă îmi vei fi de ajutor, îți promit că te- 
oi ajuta şi eu. Ai zis că te-ai pornit spre ţara regelui loan și că 
te-ai pierdut de tovarăşii tăi. 

— Da, şi? Mă poţi ajuta? 

— Într-un fel, da. Nu ştiu unde e ţara aia. Să nu te mint, 
nici n-am auzit de ea. Eu ştiu numai ce aud de la oamenii care 
trec pe fluviu, pe deasupra mea. V-am spus că aud foarte bine. 
Aşa că am auzit ceva despre un grup de cavaleri aşa cum cauţi 
tu. A trecut prin apropierea ținutului pe care încă îl mai 
stăpânesc eu şi se zice că ar fi fost luați prizonieri de tâlharii 
mărilor. Cred că ştiu pe unde ar putea fi găsiți. Ce zici, 
cavalere? Mă ajuţi ca să te ajut? Poate aşa o să-ți cucerești un 
nume. 

— Cu dragă inimă! a sărit cavalerul. 

— Atunci coboară pe spinarea mea şi-o să mergem la 
locul înfruntării. Ba nu, stai să-i eliberez mai întâi pe tovarăşii 
tăi. 

În clipa următoare stânca a început să se scufunde încet în 
fluviu, iar Skylark a ajuns să plutească din nou pe apele 
primitoare care ne duceau spre țelul lui Brave Soul. După 
câteva secunde a răsărit iarăşi, ca o spinare cenușie, alături de 
corabia noastră. Stânca aia era incredibil de mobilă. Să mai ai 
încredere în natură! În clipele următoare cavalerul s-a îndreptat 
spre noi, ne-a îmbrățișat pe fiecare, de la Brave Soul şi Dorgo 
până la Hippokalos, pe care l-a mângâiat tandru pe crupă, apoi 
a sărit direct pe luciul cenușiu al celui mai straniu personaj pe 
care l-am văzut pe Fairia. Eu i-am strigat: 

— Cavalere, şi după ce îți vei câștiga un nume, să-ți 
amintești de cel pe care ţi l-am dat eu: cavalerul în oglindă. 

S-a întors spre corabie și m-a privit surprins. Era prima 
oară când îi spuneam așa. Apoi a zâmbit şi a spus: 

— Nu, fii sigur că n-o să uit! Cine ştie, poate o să ne mai 
vedem. 

Nu credea nici el ce spune, însă recunosc că mi-a făcut 
plăcere să-l aud. M-am încălzit până în vârful urechilor. I-am 
lăsat barca la apă şi ne-am despărțit, strigându-i: 

— O să izbândeşti, cavalere! Sunt sigur de asta! 

L-am privit cum stătea acolo, demn, cu spada rezemată de 
stânca cea buclucaşă, drept şi nemișcat, în timp ce Skylark se 
depărta tot mai tare. În scurt timp a rămas doar o siluetă 

atârnată deasupra apei. Nu ştiu ce s-o fi ales de el mai târziu. 
Dacă o fi câștigat confruntarea cu celălalt cavaler? O fi ajuns 
la tovarăşii lui și în ţara aceea perfectă? Cine ar putea spune? 
Noi ne-am continuat calea spre Capătul Lumii. Mai aveam 
destul până acolo. 

După câteva zile am ajuns la 


o strâmtoare între două piscuri 


ascuţite de stâncă. Dacă ar fi fost să ne luăm după Dorgo, 
dincolo de ea începea Marea de Aramă. Strâmtoarea era a 
naibii de îngustă. Trebuia să trecem printre doi pereţi de stâncă 
înalți și colțuroşi, unde apele se învolburau albe, în coame de 
spumă, gonind tot mai repede şi învârtejindu-se. M-am dus 
lângă timonă, chiar în spatele cârmaciului, curios şi simțindu- 
mă oarecum responsabil: eram totuși pe Skylark. Corabie sau 
navă spaţială, eu fusesem numit comandantul unui Skylark. 
Îmi aminteam din când în când ce s-ar fi cuvenit să fac. 

Ochii mari, albi şi holbaţi ai lui Dorgo priveau fix înainte, 
iar negrul ținea degetele încleștate pe cavilele roții de lemn, 
încercând să distingă ceva prin pâcla de spumă şi volburile de 
apă ce se ridicau în fața noastră ca o ceaţă. Fluviul ne purta tot 
mai repede printre pereţii abrupți ce dădeau impresia că se 
închid înaintea noastră şi, chiar atunci când mă gândeam că 
totuşi o să trecem, am zărit ieşind de sub peretele din stânga, 
printre valurile de spumă, o făptură solzoasă şi neagră, cu şase 
gâturi lungi, cu capete de femeie, şase capete, fiecare mare cât 
jumătate de om, cu plete negre şi zburlite ca nişte şerpi, cu 
nişte guri imense şi pline de dinţi triunghiulari şi tăioşi. Fiara 
sau fiarele răcneau înfiorător, făcându-mă să mă cutremur de 
groază. În clipa următoare, fără să stea pe gânduri, s-au 
năpustit direct spre punte. Dorgo a încercat să schimbe direcția 
navei puţin mai spre dreapta, iar eu m-am aruncat pe burtă. Cu 
ochii închişi şi cu pielea împăroşată de spaimă, am simțit nişte 
şuviţe groase atingându-mă reci pe spinare. În tot vuietul acela 
au mai ajuns până la mine niște urlete groaznice, în nici un caz 
omeneşti, care-ţi făceau inima să încremenească în piept. M- 
am rostogolit pe puntea scăldată de valurile furioase și am avut 
impresia că văd o altă formă ce se ridica amenințătoare din 
umbra celuilalt perete de piatră neagră. Atunci m-am azvârlit 
peste Dorgo, care înțepenise cu mâinile pe cavile, şi am rotit 
timona cu totul spre stânga. Am auzit un pocnet sec: una din 
pânzele corabiei se sfâşiase. Dar trecuserăm. Am mai văzut în 
urmă un cap al acelei creaturi de coşmar agitându-se şi țipând 
atât de ascuţit, că-mi tremura carnea pe mine. Celelalte capete 
se zăreau ca prin ceață. Se lăsau încet în jos, strângând între 
dinți nişte forme umane ce se zbăteau dezarticulat. Nu m-am 

putut stăpâni să nu mă gândesc că eu fusesem ales de cel de-al 
şaselea cap. Uşurat şi simţindu-mă vinovat pentru uşurarea 
mea, am încercat să-mi adun curajul şi să văd cine mai 
rămăsese pe punte, în afară de Dorgo şi de Brave Soul. Eram 
sigur că nici el, nici prinţul nu păţiseră nimic. 

Minuscula cabină a corabiei se sfărâmase, dar acolo i-am 
găsit pe Brave Soul şi pe Nicky. Mai scăpaseră Douglas Pei, 
chircit pe lemnul punţii, şi albinosul de Arthur, bucătarul şi 
armurierul expediției. Printre cei dispăruţi se afla medicul 
expediției, Sandrelli. Unul dintre capete îl luase chiar de lângă 
Arthur, care râdea de bucurie că scăpase și plângea de mila 
celor sfârtecaţi de fiară. Se mai duseseră Mathew cel copilăros 
şi Devi Salla, bunul Devi Salla, bătrânul meu tovarăș. Duşi 
erau şi Albin cel atât de grijuliu cu el, și Rosvanoff, cu tot cu 
mirosul lui de țap. Tovarăşii mei... 

Scăpaserăm vii şi relativ nevătămați eu cu Dorgo, 
Douglas Pei, Arthur, Nicky, Brave Soul şi Hippokalos... 
Centaurul își rupsese un picior. Alunecase pe puntea udă şi 
căzuse pe jumătate prin tambuchi, rămânând atârnat cu 
picioarele din spate în afară şi cu trupul înăuntru. Cel puţin 
scăpase de fiară. De bine, de rău, l-am oblojit cumva, ajutat de 
Arthur. Doctor nu mai aveam. De pe vechiul Skylark 
scăpaserăm doar patru. Ba nu, cinci... mai aveam pe undeva 
testoasa mea prăpădită, care alunecase într-un cotlon din 
fundul cabinei. Am găsit-o pe când ne străduiam să reparăm 
câte ceva la bord. Testoasa Giovanni. Oare cum percepe o 
broască ţestoasă moartea unor camarazi? Pe centaur l-am văzut 
plângând în tăcere şi mi-am dat seama că lacrimile care 1 se 
scurgeau pe obrajii ofiliți erau pentru Mathew. Nici eu nu mi- 
am putut ține plânsul. 

O vreme am sperat că trăisem iar una dintre halucinațiile 
mele, deși asta ar fi însemnat că deşertul era realitatea şi nici 
aşa... Nu, tot nu mă puteam lămuri. Mai încercasem. Nu ştiu, 
poate dacă aş fi avut mai multă grijă, dacă aş fi bănuit ce urma 
să se întâmple, nu aş fi pierdut jumătate din echipaj. Poate aș fi 
salvat pe cineva. Pe Devi Salla, care mă scăpase de la moarte 
de atâtea ori, iar eu nu fusesem capabil să mişc nici un deget 
pentru el. Pe Rosvanoff, atât de plin de viață, atât de 
încrâncenat în profesia lui şi, în ciuda cuceririlor sale de Don 
Juan, atât de singur. Acum îmi dădeam seama că nimeni nu se 
apropiase cu adevărat de el. Pe doctorul Sandrelli, omul cel 
mai bun pe care îl cunoscusem vreodată. Mă simţeam vinovat 
şi față de Mathew: îl judecasem greşit încă de când ne 
prăbuşiserăm pe planeta aia nenorocită, deşi îmi dădusem 
seama curând că şi cel mai experimentat pilot ar fi pățit la fel. 
Totuşi nu-i adresasem niciodată un cuvânt de iertare; eu eram 

comandantul, el — puştiul nepriceput. Nu avusesem încredere 
în Matty. lar pe Albin îl ignorasem, rar schimbasem două 
vorbe cu el... 

Brave Soul se simţea vinovat că ne luase cu el. O înjura 
pe Vickyia pentru blestemata ei răutate sau, când îi căşuna, îl 
bruftuluia pe Hippokalos. Centaurul tăcea umil, lăcrima și se 
ascundea pe după catarg ori de câte ori îl vedea pe tânăr. 
Atmosfera devenea tot mai tensionată. Nicky încerca să-l 
liniştească pe Dorgo. Cârmaciul credea că el poartă toată vina: 
nu ştiuse de pericolul ascuns în pragul strâmtorii. Nicky îl 
convingea că nu-i deloc vina lui. N-am stat să ascult ce-i 
spunea. Îmi aminteam tot timpul de chipul vioi și senin al lui 
Devi Salla. Am fost alături de el în cinci expediții. Era un tip în 
care puteai avea încredere. Era. 

Asta ne-a fost ultima nenorocire. După aceea lucrurile s- 
au mai liniştit. Mult timp n-am mai văzut nici păsări negre, 
nici vreo altă fiinţă vie în afară de noi. Am intrat în 


Marea de Aramă, 


o apă moartă, ruginie și mâloasă, probabil plină de oxizi de 
fier, care licărea roșiatic în lumina soarelui de asfințit. 
Navigam lent şi urmăream cum, aproape de suprafaţa apei, se 
ondulau niște șerpi lungi şi vioi, de un verde strălucitor, sau 
negri, cu o piele ce părea moale și lucioasă ca mătasea. Însă, 
oricât ne-am străduit, n-am reuşit să prindem nici una din 
creaturile lungi şi delicate care zvâcneau elegant peste apa 
purpurie. 

A fost totuși o zi când am stat înflorați și agitați, de nu 
mai puteam pune geană pe geană. Soarele dădea să apună. 
Cerul se întunecase, iar o pojghiță subțire de nori îl acoperise 
aproape cu totul, o pojghiță roşie ca sângele, translucidă în 
lumina soarelui. Din stânga noastră apăruse Luna, o Lună 
străluminând din spatele perdelei de nori, dar la fel cu cea care 
se vede uneori de pe Pământ, mică şi roşie. Deşi soarele 
cobora în mare, la apus aerul se înfierbântase, iar orice adiere 
de vânt dispăruse. O stare de nelinişte plana peste noi. 
Respiram greu, de parcă ne-ar fi prins cineva într-o plasă 
invizibilă, căci şi aerul încremenise. Nimic în jur nu se mai 
mişca. Şerpii de apă dispăruseră undeva în adâncuri, 
presimţind probabil pericolul, iar Skylark aluneca lent pe 
pojghița lichidă, înroşită şi ea de lumina ciudată care se 
împrăştia de după nori. Ne-am uitat unul la altul, am văzut că 
până şi feţele ne erau umbrite de acel roşu apăsător şi ne-a 
cuprins frica inexplicabilă a așteptării. Nu ştiam ce urma să se 
întâmple. În tăcerea absolută din jur nu mai îndrăzneam nici să 

vorbim, de parcă șoaptele noastre ar fi putut să provoace un 
necunoscut dezastru. 

Am aruncat iar ochii în zare și am văzut în dreapta Luna 
aceea mică, însângerată, semănând cu un bănuţ vechi, de 
aramă. Luna? Mi-am dat seama că era soarele. Luna se ridica 
încet din stânga noastră. Arzătorul soare al zilei părea că 
încremenise şi se micşorase. Nu ştiu de ce, asta mi-a sporit 
frica. Mi-am şters fruntea de transpirație şi am privit în 
continuare în larg, fascinat şi terorizat. Pluteam încet pe 
suprafața roşie, tot mai întunecată, într-o tăcere grea, iar din 
cele două părți ale cerului ne însoțeau doi aștri pitici şi 
ameninţători, acoperiţi de un voal însângerat. 

După câtva timp am zărit o umbră ce plutea deasupra 
apei. O altă corabie. Asta ne-a făcut să ne mai venim în fire. 
Corabia arăta părăginită rău şi plutea alene, cu pânzele moi, 
mișcându-se ca şi Skylark, în virtutea inerției. Am încercat să 
ajungem la ea, dar oricât s-a străduit Dorgo, n-am izbutit decât 
să ne apropiem ușor. Bine că s-a întâmplat aşa! De la o 
oarecare distanță, am apucat să vedem la bordul ei câteva zeci 
de siluete întinse pe punte sau rezemate prin tot felul de locuri, 
în cele mai stranii poziții, de parcă şi-ar fi dat duhul. Poate aşa 
şi era. Un singur ins se plimba fără vlagă de la un capăt al 
punţii la celălalt, cu o obstinaţie de mecanism dereglat, care-ţi 
dădea fiori. Mergea aplecat de spate, iar de gâtul lui atârna 
ceva ce semăna cu o pasăre moartă. În clipele următoare mi s-a 
părut că soarele (sau luna) a fost acoperit de o umbră 
fantomatică, coborând înspre mare. Al treilea vas. Am distins 
pe fundalul roşiatic beţele întunecate ale catargelor, semănând 
cu nişte coaste descărnate, și țesătura transparentă a pânzelor. 
Ambarcaţiunea s-a apropiat repede, alunecând lin, ca șerpii 
aceia de mare, şi s-a îndreptat direct spre corabia pe care o 
văzusem mai întâi. 

Acum n-aş putea să spun de ce m-am înspăimântat atât de 
mult când am văzut-o. Poate din cauză că mi s-a părut că ar fi 
coborât din cer sau poate fiindcă scârţâia într-un anume fel... 
Parcă ar fi fost vie. Oricum, arăta ca şi cum pe ea n-ar mai fi 
urcat de multă vreme nici un suflet de om: parâmele atârnau 
dezlegate, pânzele fluturau în zdrenţe, un catarg putrezise şi 
zăcea pe jumătate frânt. Corabia asta îngrozitoare s-a lipit apoi 
încet de cealaltă și pe puntea ei s-a ivit o femeie blondă. Nu, 
nu era Vickyia şi nu semăna nici pe departe cu ea. Fiind totuși 
destul de aproape, i-am văzut cu toţii buzele mult prea roşii, ca 
sângele, și faţa ei... o față înfiorătoare, cu pielea de un alb 
bolnav, putred, ca o cocă moale. În clipa când s-a ridicat şi a 
trecut pe corabia abordată, am auzit strigătul de groază al 
nefericitului marinar. Am priceput că lucrurile luau o 

întorsătură urâtă acolo, însă în momentul următor ne-a izbit o 
pală de vânt neaşteptat de puternică, care ne-a purtat departe 
de cele două vase agăţate unul de celălalt. Ce s-o fi petrecut cu 
ele, nu ştiu. Știu numai că apusul de atunci mi s-a părut mai 
înfricoşător decât deșertul. 

Noaptea a izbucnit o furtună puternică, iar corabia noastră 
a fost purtată mult înspre apus. Mergeam în direcția bună. Și 
ce impresionantă a fost călătoria pe 


Marea de Argint! 


O apă maiestuoasă, greu de imaginat! Pluteam lent și greu pe o 
pojghiță vâscoasă, de mercur, care lucea alb chiar şi noaptea, 
când reflecta în ea până departe fiecare stea de pe cer. Era ca şi 
cum am fi plutit pe un alt cer, paralel, cu capetele în jos. Abia 
atunci am băgat de seamă că recunoşteam câteva constelații: 
Ursa Mare şi Ursa Mică, Scorpionul, ba chiar Steaua Polară, 
da! Steaua Polară! Dorgo se ghida după ea și după alte stele de 
la noi. Am acceptat faptul ca pe ceva obişnuit, cum am făcut 
cu toate ciudățeniile de pe Fairia. La urma urmei, ce mare 
lucru că unele stele de pe cer — unele constelații pe care le 
cunoşteam — se ordonau într-un fel nemaiîntâlnit, parcă anume 
ca să ne amintească totuşi că nu eram acasă, ci într-o lume care 
ne dădea iluzia unui „acasă” uitat? Casa, sistemul solar, 
expediţia noastră spaţială, toate deveneau atât de îndepărtate şi 
de ireale... Uneori mai visez lichidul acela argintiu, plutirea 
noastră lină, abia auzită, ca pe miere, corabia galben-maronie, 
prora blondă despicând încet apele greoaie. Pe atunci stăteam 
noaptea în umbra corabiei şi priveam lung peste întinderea 
nesfârșită, în aerul răcoros şi blând. Îmi pierise orice spaimă 
sau bucurie, orice grijă sau speranță. Nu mai aveam nici 
amintiri îndepărtate, doar stăteam, priveam şi mă linişteam 
încet, încet... 

Tihna de atunci nu cred s-o mai întâlnesc vreodată. 
Alunecam, alunecam înainte, iar lumea pe care o lăsasem în 
urmă nu mai exista pentru noi. Ne îmbăiam în lumina argintie 
a zilei, în strălucirea albă a nopții, ne întindeam pe punte, 
povesteam lucruri banale din vieţile noastre atât de deosebite şi 
ne înţelegeam perfect. Brave Soul își amintea copilăria lui 
lipsită de griji, Hippokalos vorbea despre peregrinări 
fermecătoare prin păduri nepătrunse şi despre prieteni pe care 
nu-i cunoscusem, Arthur și Douglas Pei ne înveseleau cu 
istorioare din studenția lor de pe o stație orbitală mărginașă, iar 
Dorgo tăcea şi asculta cu sfinţenie sau se încăpăţâna să joace 
în continuare şah cu Nicky. Timona fusese lăsată în părăsire. 
Nici nu mai era nevoie de ea, fiindcă drumul ne ducea el 
singur înspre țelul nostru. 

Într-o dimineaţă cineva, parcă Dorgo sau Arthur, a venit şi 
ne-a spus că imensitatea lichidă din jurul nostru devenise 
aurie. Ne-am ridicat alene, răcoriți de roua nopții, şi ne-am 
înălțat ochii spre apele ce sclpeau orbitor în lumina soarelui. 
Valurile de aur mi s-au părut mai înalte şi mai zglobii decât 
cele argintate, deși în cele cinci-şase luni cât am plutit între 
cerul albastru şi apele rupte parcă din soare nu am fost 
încercaţi de nici o furtună. Norocul trecuse în cele din urmă de 
partea noastră. Altfel, marinari de nevoie cum eram, nu cred că 
ne-am fi descurcat prea bine. După ce trecusem de înroşita 
Mare de Aramă, n-am mai văzut nici păsări, nici corăbii, nici 
şerpi de mare sau alte creaturi. Singurele fiinţe vii eram noi și 
cu ţestoasa. Dorgo, cârmaciul, se străduia placid să prindă 
măcar un peşte. N-a prins nimic. În rest stătea şi tăcea. Tăcea 
chiar şi când se așeza cu Nicky în faţa tablei de şah dărăpănate, 
încasând supus înfrângere după înfrângere. Era cel mai tăcut 
om pe care l-am întâlnit. În toate zilele acelea o singură dată i- 
a spus ceva prințului din proprie inițiativă, iar Brave Soul a 
exclamat: 

— Ne apropiem, ne apropiem! 

— De ce ne apropiem? a întrebat Douglas Pei, mai mult 
din politeţe. Altă aventură? Mulţumesc, mie mi-au ajuns. 

— De ţintă, omule! Aţi uitat? Capătul Lumii! radia 
prințul. 

Exclamația lui parcă ne-a trezit dintr-un somn plăcut, cu 
miros sărat, de lemn umed şi de ape răcoroase. Pe mine chiar 
m-a iritat puţin. Nu ştiu de ce se bucura aşa. Nu trebuia să-l 
ducă prea mult capul ca să-și dea seama că îl aştepta o viață 
ternă, într-o cetate murdară şi înghesuită, lângă o nevastă 
pocită şi arțăgoasă. Urma să devină conducătorul unui regat de 
două palme, iar viaţa lui de erou ar fi ajuns la capăt. De fapt, 
ştia toate astea, dar în momentele acelea cred că trăia 
sentimentul izbânzii, al victoriei asupra Vickyiei (de care eu, 
unul, aproape că uitasem), sau poate că se elibera de tensiunea 
pe care o acumulase în ultimele luni. 

— Și de unde ştii că ne apropiem? 

— Dorgo mi-a zis. Aşa spun şi poveștile bătrânilor, a 
afirmat eroul nostru. 

Simplu, nu? M-am întrebat de ce nu se înghesuiau 
oamenii să ajungă la Capătul ăsta de lume, să-l populeze şi să 
plece după aceea înapoi, spre celălalt Capăt. N-am mai întâlnit 
atâta naivitate şi atâta lipsă de spirit practic! După calculele 
făcute atunci când coborâsem pe planetă, mai aveam vreo cinci 
mii de kilometri până să facem un tur complet al Fairiei, 
ajungând acolo de unde plecasem. Și nu cred că mă înşelasem 
în aprecieri. Asta dacă ținusem drumul drept, iar Dorgo ne 

asigurase că da. Deci după ce ajungeam în locul pe care îl 
căutam și ne făceam treaba, era mai simplu s-o ţinem drept 
înainte. Terminam afacerea mult mai curând. l-am spus-o 
prinţului, dar el a obiectat: 

— Nu, asta nu se poate! Capătul Lumii e Capătul Lumii! 
Dincolo de el nu mai e nimic. 

Am încercat să-i explic cum stau lucrurile cu planetele, 
dar n-am avut succes. El credea, bineînţeles, că lumea lui e ca 
o foaie de tablă pe care o străbați până la o margine şi dup-aia 
trebuie să te-ntorci. Mai departe nu poți merge, fiindcă o să 
cazi de pe tavă. Nicky mi-a sugerat să nu insist şi atunci am 
avut impresia că ceva nu e în ordine cu el: în loc să mă susțină 
(doar în el avea Brave Soul mai multă încredere), bălmăjise 
ceva cum că „Dacă vrei să vezi aşa lucrurile...” Poate avea 
dreptate, nu trebuia să-l zdruncin acum pe prinţ, devenise şi 
aşa destul de nervos, dar am simţit că nici noi nu mai formam 
o echipă. Arthur stătea tot timpul trist, se izolase de restul 
camarazilor și nu-i vorbea decât lui Douglas Pei, fostul lui 
coleg de școală, care nu mai glumea ca odinioară. Dorgo tăcea 
fiindcă așa îi era felul. Hippokalos se tolănea sub teugă, ferit 
de soarele prea arzător. Aştepta să i se vindece osul frânt de la 
picior şi juca singur un joc ciudat, care mie mi se părea o 
interminabilă şi haotică atingere a copitelor din față cu cele din 
spate sau cu mâinile lui lungi şi descărnate. 

Și eu mă jucam toată ziua. Îmi făceam de lucru cu 
testoasa. Asta cred că Giovanni nu mi-a iertat-o niciodată, mult 
timp mi-a adus aminte de răutatea mea. Dar ce altceva puteam 
să fac? O puneam să parcurgă trasee cu tot felul de obstacole, 
bețe, arme, capete de sfoară, bucăţi de lemn închipuind trepte. 
O urmăream cum se aburcă greoi peste denivelări sau pășeşte 
lent şi solemn pe puntea lucioasă, iar alteori o mai şi 
îmboldeam din spate cu un beţigaş. Cea mai mare distracţie era 
s-o văd cum cade, se răstoarnă pe spate şi apoi dă disperată şi 
neputincioasă din labele-i solzoase. Aşa ne trecea timpul, dar 
starea de linişte pe care o trăisem câteva săptămâni sau luni se 
dusese din clipa în care am aflat că ne apropiem de țelul 
călătoriei. Acum pândeam cu inima strânsă momentul când... 

— Ce moment? Aşteptaţi ceva anume? 

— Ei, momentul când o să ajungem la Capătul Lumii, o 
să vedem cum arată, cum... Eu mă gândeam şi mai departe, 
mă întrebam ce-o să facem după asta. S-ar zice că eram 
singurul pe care-l preocupa aşa ceva. 

În cele din urmă Dorgo a strigat 


„Pământ!” 


113 


M-am înfiorat. Strigătul rămăsese acelaşi de cine știe câte 
milenii, pe navele spațiale ca şi pe bărcuțele prăpădite ale 
strămoşilor de pe Terra. Dar Fairia nu era acasă, trebuia să-mi 
amintesc... Totuşi în clipa aceea m-am simţit destul de „acasă” 
şi inima mi s-a înfiorat de bucuria sosirii la un liman. 
„Pământ!” Dacă ai fi fost astronaut, ai fi cunoscut bucuria pe 
care ţi-o dă cuvântul ăsta, în aparență banal, dar în realitate 
încărcat de o vrajă unică, regăsită la fiecare nouă lume, la 
fiecare altă călătorie. „Pământ!” înseamnă și capătul drumului, 
odihna după luni de călătorie obositoare, şi începutul unei noi 
aventuri... înseamnă o mie şi-o sută de lucruri minunate. 

De data aceasta capătul drumului se dovedi a fi o insuliță 
singuratică, acoperită de copaci şi verdeață, din mijlocul cărora 
țâşneau înspre cer două culmi înalte de stâncă. Erau atât de 
înalte, încât mi s-a părut că unduiesc pe fundalul albastru al 
cerului... sau, mă rog, credeam că mi s-a părut. Am ancorat cât 
mai aproape de țărm şi am coborât cu toții. Din câte se părea, 
acolo trebuia să fie Capătul Lumii. După o minusculă plajă cu 
nisipul la fel de auriu ca şi apele ciudate ce îl acopereau val 
după val, retrăgându-se apoi alene, am intrat într-o pădurice cu 
arbori înalți și subțiri, plină de insecte ce înțepau îngrozitor. 

Ne apăram cu mâinile de înțepăcioasele gângănii şi-l 
invidiam pe Hippokalos, care se ajuta şi de coada lui stufoasă, 
tropăind şi plesnindu-se cu ea peste trup. De peste tot se 
auzeau țipete ascuţite sau grave, cârâituri și mormăituri de 
animale sau de păsări. Nu le-am băgat prea mult în seamă. Eu, 
unul, abia pridideam cu scărpinatul, loveam insectele care mă 
înțepau şi care îmi dădeau impresia că au de fiecare dată altă 
formă, altă culoare şi mai multă sete de sânge. După zilele de 
monotonie şi linişte de pe Skylark, avalanşa de culori vii şi 
hărmălaia ce se desfăşura nestingherită în jurul nostru ne-a 
buimăcit. Ba întorceam capul după o pasăre cu penaj verde şi 
portocaliu ori după o maimuţă albastră ce se căţăra repede într- 
un copac înalt, cu frunzișul verde, des şi mărunt, ba urmăream 
o umbră cenuşie ce plutea cu aripile larg deschise pe deasupra 
noastră sau nişte gângănii nearipate care, la vederea noastră, se 
strecurau printre tufişurile mari, ascunzându-se precaute cât 
mai bine, colorându-se în nuanțele nisipului sau în ale tufelor. 
Mergând așa, fără să ştim încotro, am nimerit într-un luminiş 
mic şi plăcut, cu iarba scurtă, mătăsoasă, de-ai fi zis că e 
artificială, iar acolo am zărit o colibă de nuiele, acoperită cu 
vrafuri de crengi uscate. Brave Soul şi-a apucat cu hotărâre 
spada şi a strigat: 

— Hei, e cineva pe-aici? 

De undeva de după niște tufe apăru timid un bătrân. Chel, 
cu o barbă lungă și albă, cu nişte ochi albaştri, mari, pe care i- 

am remarcat înainte de toate pe faţa lui ridată şi albicioasă. 
Bătrânul se ascunsese de frica noastră. Acum păşea tremurat, 
cu spatele gârbovit, şi-şi ținea mâinile adunate timid peste 
pântece. Era complet dezbrăcat. Normal, pentru cine să fi 
purtat haine acolo? 

— Nu mă loviți, oameni buni! a gâjâit el cu o voce slabă. 
N-am făcut nimic rău, jur pe ce-am mai scump că n-am făcut 
nimic la nimeni! 

Tremura și îşi plimba ochii asupra noastră, de la unul la 
altul, holbându-se mai lung la centaurul care se păstrase 
undeva mai în urmă, pe jumătate ascuns de un tufiş cu flori 
aurii, parfumate. Prinţul s-a apropiat de bietul om cu un aer 
blând şi protector. Și-a dat pletele pe spate, într-un gest ce se 
voia maiestuos, dar pe bătrân asta l-a speriat mai tare și l-a 
făcut să se ghemuiască la pământ, cu mâinile ridicate deasupra 
capului. Abia după ce am început să-i vorbim, s-a liniştit, deşi 
cu greu. 

— Cine eşti tu, bătrâne, şi ce faci pe-aici? l-a întrebat 
Nicky, luând un ton liniştitor. 

— Davos, eu sunt. Davos sunt... şi-aici îs de mult, tare de 
mult, nu am mai socotit... nu știu... cât am plâns și m-am 
rugat de ei... şi barca se depărta tot mai mult... 

— Barca, da, barca se depărta, a insistat Nicky. Dar ce 
barcă? 

— Barca noastră... când am venit aici cu ea... după ce m- 
au lăsat... 

Cu chiu cu vai, moşul a însăilat niște fraze. Am înţeles în 
cele din urmă că tovarăşii săi îl părăsiseră, fiindcă ei credeau 
că le aduce ghinion. Cum şi în ce fel abătuse năpasta asupra 
lor, asta n-am priceput. Moşul vorbea despre furtuni ce se 
iscau doar când era el la cârmă, despre nişte animale cu gât 
lung și cu creastă, care ieşeau din Marea de Aur și-i înghițeau 
pe cei de pe punte, despre ploile de foc... el scăpa nevătămat 
din toate, deşi era întotdeauna de față. La început fuseseră 
treizeci de inşi şi plecaseră să caute apa vie pentru a învia o 
regină singură, nemăritată şi neînchipuit de frumoasă. Bătrânul 
ne-a spus că mai bine de douăzeci dintre ei muriseră pe drum 
sau când încercaseră să ajungă la izvorul pe care-l căutau. 
Oricum, am avut noroc cu moșul, el i-a spus prinţului că 


izvorul cu apă vie 


se găsea undeva sus, între cei doi munţi care se ridicau 
deasupra noastră, dar că nu era la îndemâna oricui să ajungă la 
el. Trei tovarăși de-ai lui muriseră ucişi de munţi. Nu ştiu dacă 
cei șapte sau opt care au mai rămas după ce l-au lăsat pe Davos 
aici s-au întors de unde plecaseră şi ce se mai întâmplase cu 

regina, dar acum toţi trebuie să fi fost bătrâni sau morți. Sau 
poate că nu. În lumea aceea nu am simțit istoria. Oamenilor le 
lipsea simţul timpului aşa cum îl avem noi. Nici memoria 
colectivă nu le era prea ordonată. Înşirau rege după rege, 
regină după regină, eroi după eroi, la infinit, iar nepoţii nu-și 
aminteau trecutul mai departe de bunici. Oricum, toți semănau 
unii cu alții. Nicky ar fi ştiut să-ți explice mai bine. 

— Şi de ce n-a izbutit nimeni să ajungă la apa vie? a 
întrebat prințul. 

— E greu, drumul pe-acolo e... trebuie să te caţeri pe 
stânci, pe munţii ăştia, sunt stânci aproape drepte... am vrut şi 
eu, dar... îţi trebuie două mâini, ca să te agăți. Aproape că 
ajunsesem la izvor, dar din peretele ăla... Munţii, a mai zis 
Davos, nu stau deloc liniștiți... se iau așa, se ciocnesc cap în 
cap aproape toată ziua, dup-aia obosesc... acum au obosit, dar 
o să-nceapă iar... curând încep bătălia şi fac o larmă 
îngrozitoare, îngrozitoare... 

Bătrânul se ghemui brusc la pământ, de parcă şi-ar fi 
amintit că îl pândea un pericol iminent şi că n-avea altă șansă 
decât să se facă una cu țărâna. L-am privit neîncrezător şi 
compătimitor. Însă după vreo cinci minute s-a stârnit un huruit 
lent, o vibrație tot mai puternică, până a ajuns un bubuit 
trepidant, continuu, ce ne zgâria urechile şi ne scutura carnea 
de pe oase. Am privit cu spaimă la cele două culmi de piatră ce 
se înălțau deasupra insulei, acum parcă mai aproape de noi. 
Le-am văzut ondulând cenușii, luându-şi avânt şi ciocnindu-se 
de parcă erau vii, cu un trosnet sec și greu. În viaţa mea n-am 
auzit ceva mai îngrozitor! Huruiau, urlau şi se ciocneau, iar în 
vale se rostogoleau bucăţi imense de stâncă dislocată. Noi ne 
ghemuiserăm reflex, asemenea amărâtului de Davos. Încercam 
să ne înfundăm urechile cu palmele, iar pământul ni se 
cutremura sub tălpi. Câmpul de protecție al costumelor nu 
făcea nici două parale, aşa că, atunci când totul a încetat, de- 
abia ne mai auzeam unul pe altul. Aşadar, despre asta vorbea 
bătrânul Davos! Până la urmă am priceput unde stătea greul: 
izvorul țâşnea de undeva, dintre cei doi munţi, dintr-un perete 
vertical. Nu aveai cum să te agăți de stâncă și în acelaşi timp 
să-ți foloseşti mâinile ca să iei apa vie. Mai ales dacă începea 
şi păruiala între cele două vârfuri uriaşe de piatră. 

— Şi pe altundeva nu se poate ajunge? a întrebat Brave 
Soul. 

— Nu, a zis bătrânul. 

— Dar izvorul ăla unde se varsă? 

— M-am gândit eu... şi tovarășii mel... Dar m-au lăsat 
aici, singur, de atâta vreme... 

— Bine, bine, l-a zorit prinţul, dar unde se varsă izvorul? 

— Asta-i, vezi... porneşte de la unul din munţi, de la ăla 
din dreapta, și se varsă într-o grotă căscată sus, pe vârful 
celuilalt. 

Brave Soul a bâiguit ceva din buze, apoi l-am văzut cum 
apucă un vas de lemn scobit pe care-l găsise în coliba 
bătrânului şi porneşte spre cele două piscuri de munte. Singur. 
Îşi lăsase spada înfiptă în pământ şi plecase. Am sperat să se 
întoarcă viu, chiar dacă nu reușea să ajungă la apa vie. Mă 
gândeam că măcar laserele noastre ar fi fost destul de 
puternice ca să sfarme în bucăţi munţii aceia nărăvaşi. 

În clipa aceea s-a auzit tropăitul uşor al lui Hippokalos. 

— Prinţule, stai! a strigat el. 

Brave Soul s-a oprit şi l-a privit mirat. Bătrânul centaur s- 
a oprit la vreo doi metri de el şi, plecând capul în jos, a început 
să scurme încurcat cu copita în iarbă. 

— Te-aş putea ajuta şi eu, a îndrăznit, fără să-l privească 
în ochi pe voinicul care ne făcuse să ajungem până aici. 

Prinţul s-a uitat şi mai nedumerit. 

— Dacă ai vrea... Ei, la nalba, a zvârlit nervos din copită 
centaurul, ai putea încăleca pe mine. Eu o să mă caţăr pe 
munte, sunt destul de bun la asta, nu te uita că am copite. Nu te 
uita aşa! Nici piciorul din spate nu mă mai supără, înţelegi? Eu 
mă cațăr, iar tu o să ai mâinile libere. lei apa vie şi ne 
întoarcem! 

Mă  emoţionasem. Recunosc, am înghițit un nod. 
Hippokalos, centaurul mândru care nu accepta să ia în spinare 
nici un om, îşi călca pe inimă pentru insul ăsta care îl luase în 
batjocură de atâtea ori până acum. Nici prințului nu 1-a fost 
uşor. L-am văzut cum roşeşte şi caută să spună ceva, dar nu 
ştia cum să înceapă. 

— Ei, ce zici? Vrei? l-a scos centaurul din încurcătură. 

A vrut. Şi duşi au fost. După vreo două ore huruitul a 
reînceput. Cei doi încă nu apăruseră. Noi ne-am azvârlit din 
nou în țărână şi, abia când totul s-a liniștit şi am deschis ochii, 
i-am văzut lângă noi, respirând greu, dar cu figuri 
triumfătoare. Hippokalos transpirase tot, crupa îi era leoarcă şi 
părul său alb se umpluse de praf. Prinţul se oprise alături de el 
şi ne privea, ținând în braţe oala plină cu un lichid limpede, 
incolor. Apă. Am văzut că era zgâriat pe toată faţa şi o fâşie de 
carne de pe şoldul drept îi atârna jupuită, dar el radia de 
mândrie. Arăta ca o statuie. Izbândise. 

— De unde ştii că e chiar apă din aia? l-am întrebat 
neîncrezător, apoi l-am văzut că se holbează la mine. 

Așa ceva nu-i trecuse prin cap. Atunci mi-a venit o idee. 

— Ştii — am scos eu ţestoasa din buzunarul în care o 
adăpostisem —, hai să încercăm pe... el. 

A ezitat o clipă: nu voia să-și risipească din comoară. Dar 
altfel n-avea de unde să ştie că e o comoară. Îmi dădeam 
seama că îi venea greu. Bietul erou până la urmă a acceptat; a 
înclinat vasul încet-încet deasupra țestoasei, lăsând să picure 
puţin lichid pe carapacea ei. Așteptam cu răsuflarea tăiată, deşi 
îmi venea şi să rânjesc de ridicolul situației. Pic, pic, pic, 
câțiva stropi au căzut pe carapacea gălbuie şi au pornit să 
alerge veseli, să se împrăștie repede ca mercurul. Brave Soul s- 
a îndepărtat imediat, cu preţiosul lui vas cu tot, s-a auzit un 
pocnet sec, iar acolo jos s-a iscat un norișor de fum în care l- 
am zărit dând din mâini pe Giovanni al nostru, mecanicul 
mulatru. Răsărise ca din neant, întins pe pământ, cu burta în 
jos şi incredibil de murdar. A fost un șoc, poate cel mai mare 
pe care l-am trăit pe Fairia. Giovanni s-a ridicat. Țestoasa 
dispăruse... Dar nu am avut timp să mă reculeg. Abia ce l-am 
auzit pe prinţ că strigă fericit „O am! Am reuşit!” și am auzit 
de undeva o voce seacă: 

— EFi şi? 

Am întors capetele ca la comandă. În spatele nostru 
stătea, ivită de nicăieri, frumoasa vrăjitoare ce-şi bătuse joc de 
Giovanni. Mecanicul s-a făcut roşu la față şi a dat să se 
repeadă spre ea. 

— Stai pe loc! a întins Vickyia mâna și pletele ei blonde, 
ce-i acopereau sânii, s-au zburlit la o pală de vânt. Sau — a 
zâmbit femeia — poate vrei să încerci şi alte senzații? 

Giovanni s-a oprit, iar femeia a păşit țanțoşă printre noi. 

— Ai reuşit, aşa-i? s-a întors ea spre prinț, mai degrabă 
amuzată. Văd că te-ai rănit puţin, dar nu-i nimic, aşa-i? Sunt 
convinsă că n-o să risipeşti nici un strop din apa vie ca să te 
vindeci pe tine, i-a arătat ea rana din şold. De-aia eşti erou. 
Mare brânză. Şi ţi-a trebuit şi un cal corcit. Singur n-ai fi fost 
în stare. 

Ochii ei mari, verzi, jucau ghiduş. Femeia asta nu-mi 
trezea nici un strop de dușmănie și nu-i înțelegeam prea bine 
„răutatea”. Părea mai degrabă un copil care se joacă vesel cu 
nişte marionete. Nu ştiu de ce, dar îmi plăcea tot mai mult. Am 
avut impresia că nici centaurul n-o prea lua în serios sau se 
făcuse că n-o aude. 

— După cum ai văzut, te-am lăsat în pace până acum, 
deşi v-aş fi putut împiedica plecarea. Nu poţi zice că am fost 
prea rea cu tine, ţi-ai făcut mendrele cum ai vrut. 

— Da? a întrebat el. Dar furtuna? Păsările ucigaşe? Dar 
stâncile răsărite din adânc? Sau tâlharii puși pe omor? Dar 
fiara din strâmtoare, care mi-a omorât tovarășii străini, de ea 
ce zici? 


118 


O umbră a trecut pe chipul Vickyiei şi expresia feţei i-a 
încremenit o clipă. În acel moment semăna grozav cu sirena de 
lemn ce părea să conducă Skylark-ul peste ape. 

— Fiara din strâmtoare? Care fiară? a spus ea. 

— Nu te preface că nu ştii! a rânjit amar eroul. 

De fapt, mie mi se păruse că văd două creaturi, de o parte 
şi de alta a canalului îngust dintre stânci. Totuşi Vickyia părea 
foarte mirată. Habar n-avea de nici o fiară. Nicky s-a apropiat 
de Brave Soul: 

— Eu cred că e aşa cum zice ea, prinţule. Fiara aceea... 
ştii, cred că era altceva, venise de pe alt tărâm, ca şi tovarășii 
lui Hippokalos. Ţu minte? Atunci, în pădure? Şi ce-am mai 
văzut noi în drumul pe ape... 

— Ia te uită, chiar credeţi că m-aş teme de ceva ce-am 
făcut? aruncă femeia pe un ton sfidător. Poate — şi-a îndulcit 
vocea, devenind fals-înduioşată — ...poate că mi-e milă. Ţi-ai 
văzut prinţesa, aşa-i? Cred că abia aştepţi s-o vindeci şi să fiți 
fericiți împreună până la adânci bătrâneţi... sau mă înşel? 
Vezi, a adăugat ea mai serioasă, nici eu nu le ştiu pe toate. S-ar 
zice că lucrurile s-au mai schimbat. 

Brave Soul nu și-a putut ascunde o grimasă, probabil la 
amintirea Angelinei. 

— Dar acum ai apa vie, a continuat vrăjitoarea şi chipul 
ei triunghiular se ilumină cumva demonic când continuă: Eu 
totuși te sfătuiesc să nu te grăbeşti cu întoarcerea la purceaua 
ta încântătoare. Chiar aş vrea să te ajut cumva, dar nu ştiu cum. 
Ce-ar fi dacă...? A, uite: am să fac în aşa fel încât corabia asta 
să nu te mai poată duce înapoi. Doar înainte. Poţi să rămâi aici, 
ca omul ăsta (arătă spre Davos), poți pleca înot, poţi să-ți 
construieşti altă barcă, poţi face orice altceva îţi trece prin cap. 
Nu prea multe, ştiu. lar în timpul ăsta o să te poți gândi la 
viitor, oricât de greu ţi-ar veni. Dinspre partea corabiei... ăăă, 
Skylark parcă i-ați zis, ea n-o să te ducă la Angelina cea cu 
trupul de văcuţă. Dacă vrei să fii regele ei, caută altceva. Iar 
tovarășii tăi, că tot sunt străini de lumea noastră, ei pot să se 
ducă unde-or vrea. Nu le am treaba. Nu se potrivesc nicăieri. 
Numai că mă tem să nu se rătăcească. 

M-a privit în ochi şi a zâmbit. Blând, mi s-a părut mie. 

— Credeţi-mă pe cuvânt, a continuat ea, lumea nu-i o 
suveică. Dacă vreţi să plecaţi, n-aveţi decât, numai să nu vă 
pierdeţi în deșșșeert... 

A lungit nefiresc de mult ultimul cuvânt, privindu-mă 
încă, şi am avut impresia că revăd un chip întâlnit altcândva, 
altundeva. Mi-au apărut în minte trupurile albe, prăbuşite în 
nisipul roşu-gălbui, uscându-se în vântul cald. Am întrebat, 
înghițind în sec, fiindcă mi se făcuse brusc sete: 

— ŞI ce-i dincolo de Capătul Lumii? 

— O altă lume... cred. Nu ştiu, n-am fost niciodată acolo 
şi nici nu am de gând. 

— Dar de povestea unei fete îndărătnice ai auzit? mi-a 
scăpat fără de voie. 

Vickyia m-a privit surprinsă şi m-am bucurat că-i 
atrăsesem atenţia. A tăcut câteva secunde. O încurcasem? În 
cele din urmă a zis: 

— Nu, povestea asta nu-mi mai spune nimic. Uite că sunt 
întrebări la care nu știu să răspund prea bine, s-a fandosit 
vrăjitoarea, privindu-mă iar cu subînţeles. Tu ştii? 

Şi-a dispărut, lăsând în urmă un nor de fum înecăcios, 
repede împrăștiat de vânt. Eu însă, probabil fiindcă mă găseam 
mai aproape, am simțit cum mi se irită nările şi am început să 
strănut des, închizând ochii şi lăcrimând. Un val de căldură 
stătută m-a cuprins fără veste şi m-am lăsat jos, pe nisipul 
fierbinte. 

În clipa următoare am urlat. Simţeam sub degete curgerea 
fină a nisipului prefirat prin palmă, deasupra mea soarele ardea 
ucigător şi în jur se aşternuse o linişte nefirească. Am știut încă 
dinainte să deschid ochii: ajunsesem iar în deşertul blestemat, 
locul care îmi bântuia visele sau, ce ştiu eu?, locul unde mă 
aştepta moartea. Mi-era cald, frică, ciudă, şi am început să 
alerg și să strig și să mă tăvălesc prin praful galben-roșcat al 
dunelor, de parcă îmi pierdusem minţile. Niciodată, n-aveam 
să scap niciodată de-aici! Fugeam şi scuipam iritat nisipul care 
îmi intra în gură, mă căţăram pe dealurile mișcătoare ce se 
întindeau peste tot, alunecam și strigam gâjâit, cu gura uscată, 
transpirat, singur, ameţit de arşiţă. Așadar, despre asta vorbea 
Vickyia: ajunsesem la capăt, adică tot în deşert. Singur. Sau 
ultimul. Sau... cine şi ce să mai priceapă din lumea nebună în 
care avuseserăm ghinionul să ne prăbuşim? 

Cred că am alergat aşa câteva ore sau — mai ştiu eu? — 
poate doar câteva minute. Oricum, după o vreme ajunsesem să 
mă târăsc, zgâriindu-mi pielea în firele sticloase de nisip și 
îngânând înjurături. Am înaintat aşa, cu capul înfundat între 
umeri, până când una din mâini mi s-a oprit pe carnea rece, 
neașteptat de rece, a unui picior omenesc. Am ridicat privirea 
şi am văzut mai întâi talpa murdară, cu pielea crăpată şi unghii 
negre, apoi o pelerină gri, soioasă și ea. Chipul insului de 
picioarele căruia mă împiedicasem l-am distins cu greu, 
punându-mi mâna streașină la ochi. Mi-l aminteam, îl 
cunoşteam de undeva... De unde? M-am ridicat încet din 
nisip, scuturându-mi prosteşte mânecile salopetei, şi l-am 
privit lung. Bătrânul se uita şi el la mine, cu o figură blândă. 
Parcă aștepta ceva. Mi-au atras atenția ochii lui, verzi şi 

adânci, fără acea pojghiță lăcrimoasă care diluează privirea 
oamenilor în vârstă, de parcă nici n-ar fi fost ochii lui, ci îi 
luase de la altcineva. Dar amintirea nu voia să prindă contur. 
El a vorbit mai întâi. 

— Eşti obosit, aşa-1? 

Am dat din cap că da, apoi mi-am adunat puterile şi l-am 
întrebat, cu o voce răgușită, pe care nu mi-o recunoşteam: 

— Te cunosc, te ştiu de undeva? Ne-am mai întâlnit 
vreodată în lumea asta nenorocită? 

— Ai uitat! mi-a adresat el un reproş blând. Nu-i nimic: 
oamenii mai uită. Delio mă cheamă și, dacă vrei, îți pot cânta 
ceva. 

Spunând acele cuvinte, şi-a scos de sub haină un 
instrument necunoscut şi a ciupit uşor câteva coarde. Fără să- 
mi dau seama, din gură mi-a scăpat: 

— Povestea unei fete îndărătnice... 

— Văd că nu ai uitat chiar totul. Măcar de ea îţi aminteşti. 
Poate că lucrurile nu stau atât de rău. Bun, vino cu minc, 
străine. 

— Încotro? l-am întrebat, dar nu i-am mai aşteptat 
răspunsul, ci m-am ridicat şi am început să păşesc în urma lui. 

Bătrânul se întorsese deja cu spatele şi pornise într-o 
direcţie, pentru mine oarecare. N-am mers mult: poate vreun 
sfert de oră. Am coborât într-o vale adâncă, în care mirosea 
greoi, a stătut, de parcă tot aerul încremenise acolo de mii de 
ani, ca într-o pungă închisă, iar când am urcat pe culmea dunei 
am văzut în faţă un pâlc de copaci înalți, înverziți. O oază! O 
priveam şi nu-mi venea să cred. 

— Ai ajuns, mi-a spus bătrânul. De-aici încolo o să te 
descurci singur. Să nu-ţi fie teamă: 


lucrurile sunt aşa cum trebuie să fie. 


— Şi tu? l-am întrebat, încă buimăcit de apariție. 

Iar n-am primit nici un răspuns. M-am întors spre el, dar 
nu l-am mai văzut. Ai fi zis că se topise în văzduhul fierbinte. 
M-am îndreptat spre oaza dinaintea mea, temându-mă să nu 
dispară şi ea, asemeni bătrânului. Nu m-aş fi mirat prea mult. 
Dar nu s-a întâmplat nimic; în câteva minute mângâiam cu un 
sentiment de uşurare scoarța răcoroasă a copacilor. În sfârșit 
respiram liniştit, alinându-mi nările uscate cu un val de aer 
umed. În jur zeci, sute de ciripituri de păsărele mă făceau să 
simt o bucurie pe care nu o pot descrie. Undeva în fața mea se 
întindea o pajiște rară şi auzeam șiroitul sprinten al unui izvor. 
Am înaintat, însoţit de obrăznicia păsărilor care îmi zburau 
vesele pe lângă urechi. Am intrat într-un fel de luminiş. În 
mijlocul lui trona un bazin de un alb sidefat în care se scurgea 

un şuvoi de apă limpede şi, bănuiam, rece. Fără să mai ţin 
seama de nimic, mi-am smuls de pe mine salopeta prăfuită, m- 
am aruncat în bazin, lăsând apa să-mi pătrundă prin toți porii, 
şi m-am răsturnat pe spate, cu gura deschisă dedesubtul 
izvorului. Înghițeam pe nerăsuflate litri din lichidul răcoros, 
uşor înțepător la limbă, şi băteam din picioare cu răsfăţ şi 
mulţumire. M-am întrerupt numai când mi-am dat seama că 
trilul păsărilor se transformase într-un râs cristalin, puţin 
răutăcios. Abia atunci m-am ridicat în picioare şi m-am uitat în 
Jur. 

Vrăjitoarea blondă, al cărei chip mă urmărea de când 
nimerisem pe Fairia, stătea rezemată pe marginea sidefată a 
bazinului şi se uita cum mă zbengui. Părul îi atârna liber peste 
umerii aproape goi, acoperiți doar cu un voal străveziu, verde 
şi lung până peste genunchii rotunzi şi albi. Iar ochii, ochii ei 
verzi — parcă abia ce îi văzusem! —, mă fixau stăruitor. Brusc 
mi-am dat seama că sunt gol şi m-am roșit înfiorător de 
repede. Îmi ardeau vârfurile urechilor şi obrajii parcă-mi 
luaseră foc. Cu o mână am cules salopeta ce plutea în apă şi 
mi-am tras-o repede pe corp. Vickyia mă privea în continuare, 
uşor amuzată. Am simțit că trebuie să spun ceva și am 
îngăimat greoi: 

— E ascunzătoarea ta, asta de-aici? 

Tânăra m-a privit în continuare, fără să-mi răspundă, iar 
eu m-am simțit şi mai penibil. Nu puteam găsi ceva mai 
deștept de zis? Privirea îmi aluneca mereu pe trupul acela 
mlădios, apoi îmi înțepenea în ochii ei fascinanți, ca de şarpe. 
Înaintând prin apa ce-mi ajungea până la brâu, m-am așezat şi 
eu pe marginea bazinului și mi-am adunat gândurile. Aveam în 
sfârşit ocazia să mă lămuresc ce hram purta femeia asta. De ce 
să nu încerc? 

— Tu m-ai adus aici, aşa-i? 

— Mă bucur că ţi-ai dat seama, a răspuns ea. Ci stai o 
clipă şi gândește-te mai bine: cine v-a chemat în lumea de aici? 

— Care lume? m-am mirat eu. Deşertul ăsta nenorocit în 
care mi-au murit toți tovarășii? Pustietatea nesfârşită din Jur, 
unde aştept să crap odată, ca să scap de fantasmele nebunești 
ce mă bântuie şi din care nu pricep nimic? Ori...? 

— Ori? s-a repezit ea, fremătând. Aşa-i că nu puteai să nu 
te gândești şi aşa? Ori... ce? 

A tăcut o clipă, apoi a adăugat: 

— Acuma ştiu că am ales bine. Ascultă-mă puțin, 
comandant al străinilor... 

— Ronnie mă cheamă. Ronnie Peterschneitt. 

— Fie, Ronnie. Chiar ți se pare că am fost atât de 
ticăloasă? Crezi că îți voiam răul, ţie şi tovarășilor tăi? Ştiu că 

nu ești în stare să pricepi ce se petrece în lumea noastră, nici n- 
ai avea cum. Voi judecaţi lucrurile într-un fel așa de ciudat și 
de neîndemânatic! Însă ceva-ceva tot ai priceput până la urmă. 
Altfel nu te-aș fi adus. 

— Adus? Pentru ce? 

— Ascultă-mă: ce ai vrea să alegi din tot ce-ai trăit aici? 
Lumea care se întinde dincolo de copacii din jur sau... cealaltă 
lume? 

În afara oazei... Mi-am amintit cadavrele întinse pe nisip, 
unul după altul, fantasmagorica fiară cu cap de femeie, gata să 
mă spulbere cu o lovitură de gheară, plutirea înfricoşătoare pe 
marea de nisip cu o corabie... ce corabie? Și dintr-odată în 
minte mi-a apărut chipul unui tânăr brunet şi pletos, cu o 
bandă de pânză pe frunte, cocoţat pe catargul unei corăbii ce 
străbătea fluviul cu maluri înverzite și fiinte ciudate, o 
puştoaică pe care o iubisem în copilărie, ochii blânzi ai unei 
făpturi cu trup de cal, şi totul s-a învălmăşit în capul meu, totul 
s-a amestecat, de parcă îmi vârâsem mâna într-un ghemotoc de 
aţe încâlcite în care încercam să găsesc măcar un capăt. Şi 
peste tot dădeam de ochii verzi ai vrăjitoarei din faţa mea. N- 
am scos o vorbă. 

— Acum pricepi măcar o parte din ce s-a petrecut? a 
continuat ea. Totul a început să se rupă în bucăţi. Hotarele au 
fost încălcate, au dispărut ori s-au risipit, s-au făcut bucățele. 
Nici eu nu mai sunt ce ar trebui să fiu, oricât m-aș strădui. Deşi 
cred că în sufletul tău mă urăşti la fel de tare ca şi viteazul 
nesocotit cu care v-aţi prins tovarăși. Poţi zice că nu-i aşa? 

Mi-a zâmbit, de data asta fără nici un strop de răutate, 
contrazicând ceea ce tocmai spusese. Faţa ei uşor alungită s-a 
luminat şi mi-am dat seama că avea să-mi ceară ceva şi că mie 
nici prin cap nu-mi trece să spun „nu”. 

— Da, sunt rea, ticăloasă şi nedreaptă cu amărâtul ăla de 
prinţ. V-am asuprit şi pe voi! De aceea o să-ți pară greu de 
crezut că-ți cer să faci ceva pentru mine. Numai că trebuie să 
mă asculți, altfel — a arătat în jur — nisipul o să rămână stăpânul 
întregii lumi. Ce alegi: pustiul sau... pe mine? 

— Care-i realitatea? am cerut eu, timid, o lămurire. 

— Realitatea? Uite, aşa judecaţi voi! Nu pot să vă pricep 
nici în ruptul capului. Realitatea e asta de aici, aia de afară, de 
dincolo, e realitatea mea, a ta ori a centaurului. Nu e nicăieri 
şi-i peste tot, o faci să fie sau o laşi să se risipească. Să ştii — a 
luat ea un ton blând — că nu vă caut pricină. Nu v-am căutat 
nicicând. Lucrurile s-au încâlcit cu mult înainte de a veni voi 
aici. Nu calul ăla ori corabia voastră din ceruri poartă vina. Dar 
fie şi aşa. Cât s-a amestecat, s-a amestecat. Eu nu-mi doresc 
decât să țin lumea aşa cum a fost până acum. Nu-i o lume rea, 

ai văzut şi tu. De vei vrea să mă asculti şi să faci ce-ţi voi zice, 
pustiul o să stea deoparte încă multă vreme. lată cu ce gânduri 
te-am chemat, străine... Ronnie. 

S-a întors şi mi-a arătat un echipament ciudat, întins pe 
iarba din jurul bazinaşului: un fel de cămaşă din rondele 
metalice ţesute una peste alta, nişte pantaloni din acelaşi 
material, argintii, şi un coif cu sită în dreptul ochilor, în vârful 
căruia se itea un panaș alb. Alături am mai văzut şi o sabie 
lungă, în formă de cruce, cu mânerul smărăldiu. 

— Nu-ţi cer nimic din ce n-ai putea face. Undeva în 
lumea noastră lipseşte un om. Undeva lucrurile n-au mers bine. 
Şi-au pierdut rostul. Tu ia straiele astea de viteaz şi drege ce s- 
a stricat. 

— Tot nu pricep ce vrei de la mine! am obiectat, uimit de 
ciudăţenia propunerii. Nu cred că ai ales cum trebuie. 

— Ba da, ba da! N-o să-ţi fie deloc greu, ascultă-mă ce-ţi 
zic. M-am gândit mult înainte să te aleg. Ştiu că nu-i întru totul 
potrivit să chem un străin în ajutor, dar poţi să spui cu sufletul 
liniștit că nu-ți pasă de nimeni din cei de aici? 

Zicând asta, s-a uitat lung la mine şi şi-a trecut mâna prin 
păr, cu un aer melancolic. Apoi şi-a rezemat capul în palmă și- 
a zâmbit trist. Bănuiam că joacă teatru, dar îmi făcea plăcere să 
mă uit cum o face. Şi, la urma urmei, ce mare lucru mi se 
cerea? Am acceptat. M-am îndreptat spre hainele metalice 
înşirate pe iarbă şi am încercat să le îmbrac. Nu ştiam însă de 
unde să le apuc. Vickyia s-a apropiat de mine, mi-a descheiat 
salopeta udă leoarcă şi a început să mă dezbrace. Simţind 
apropierea trupului ei suplu şi parfumat, m-am rușinat o clipă. 

— Stai liniştit, mi-a şoptit ea. Nu-ţi fac nimic. Pune-ţi 
mai întâi asta. 

Şi mi-a întins o cămeşoaie dintr-o pânză aspră, pe care 
mi-am tras-o direct pe piele. După aceea am început să mă 
îmbrac în costumul din fier. 

Când am terminat, abia mă mai mișcăm. Fiecare pas îmi 
cerea un efort uriaș, iar fiarele de pe mine zdrăngăneau la tot 
pasul. Coiful îmi închidea capul într-o strânsoare neplăcută, 
părul mi se agăța prin interiorul lui, îmi venea să strănut și de 
văzut vedeam greu, ca prin ceață. Vickyia mi-a întins sabia, pe 
care am apucat-o neîndemânatic, apoi m-a întrebat: 

— Eşti pregătit? 

— Nu... nu cred că o să meargă, i-am zis eu, puțin 
rușinat. 

— O să meargă! 

În clipa în care a rostit cuvintele respective, m-a împins 
cu putere și am căzut pe o stâncă, lovindu-mă uşor la şold. 
Prefăcuta! Am apucat sabia ca pe un baston, m-am ridicat, 

încercând să-mi ţin echilibrul pe piatra alunecoasă, şi atunci 
mi-am dat seama că o păţisem din nou. 

Stâncă! Nimerisem pe o stâncă! Am aruncat o privire în 
Jur, blestemând coiful pe care nu mai reuşeam să mi-l scot, şi 
am remarcat că ajunsesem undeva în larg, pe o apă curgătoare. 
M-am întors ca să privesc mai bine şi am distins o umbră 
întunecată care se apropia încet. Nu vedeam clar — coif 
afurisit! —, dar stânca s-a apropiat suficient ca să-mi dau seama 
că pe ea stătea în picioare, cu o ţinută triumfătoare, un cavaler 
cu capul descoperit, cu pletele fluturându-i în vânt şi cu o 
spadă uriașă în mână. Începeam să înţeleg ce mă aştepta. 
Stâncile — dacă stânci erau — se apropiau una de alta, iar 
cavalerul de dincolo mă privea şi el fix, cu mâna încleştată pe 
armă. Odată ajuns alături, l-am recunoscut imediat: noi ne mai 
întâlniserăm. l-am strigat: 

— Hei, cavalere, eu sunt, prietenul tău! Uite că soarta ne 
aduce iarăşi împreună! 

El m-a privit surprins şi s-a strâmbat furios, aruncându-se 
asupră-mi. Mai întâi n-am înţeles ce-l apucase, dar apoi l-am 
auzit bolborosind nişte vorbe pline de „ngî” şi „hsnok” şi m- 
am lămurit: nimerisem în părți opuse. Iar, în felul în care mă 
costumasem, sigur n-avea cum să mă recunoască. Mi-am 
amintit vag de întâlnirea noastră — atunci chiar se petrecuse 
ceva cu o stâncă —, mi-am amintit şi cuvintele Vickyiei și am 
priceput ce trebuia să fac. Nici nu aveam de ales: cu spada 
ridicată, tânărul se năpustise pe stânca unde mă găseam şi 
căuta să mă lovească în moalele capului. Aşa mi s-a părut. Am 
ridicat şi eu spada, am parat loviturile pe care acesta le repezea 
una după alta înspre mine și m-am strecurat pe sub braţul lui, 
ca să scap de la înghesuială. Derutat, cavalerul fără nume s-a 
dezechilibrat, gata să cadă în apă. S-a întors într-o clipă, s-a 
repezit iarăși spre mine, eu mi-am înălțat din nou sabia în calea 
loviturii lui, l-am împins şi m-am mai retras un pas, trecând pe 
cealaltă stâncă. Încercam să câştig timp, să mă gândesc ce să 
fac. N-aveam nici un chef să atac, dar nu puteam să mă apăr la 
infinit. Următorul atac al cavalerului l-am evitat printr-o 
fandare. Apoi l-am împins cu umărul şi aproape că l-am 
aruncat jos. Şi-a revenit, a încercat să izbească direct, făcând 
un arc de cerc cu spada, tăişul mi-a vâjâit pe sub gât, iar eu, 
fără să vreau, am ridicat arma mea şi i-am izbit-o pe-a lui. 
Spada i-a sărit din mână, căzând pe cealaltă stâncă. Zăngănitul 
metalului lovit de piatră m-a surprins: îl dezarmasem. 

Tânărul s-a uitat la mine, speriat de moarte. Între el gi 
spada pe care o scăpase din mână mă găseam acum eu. N- 
aveam decât să fac un pas înainte şi să-i dau lovitura de grație. 
Probabil aşa se gândea sărmanul cavaler, numai că eu exact 

asta n-aveam cum s-o fac. Ducă-se dracului Vickyia şi 
scopurile ei misterioase! Am făcut un pas înainte, ca și cum m- 
aş fi pregătit să-l lovesc ucigător, am ridicat sabia deasupra 
capului şi în clipa aceea m-am prefăcut că alunec pe spate, 
scăpând arma din mână. M-am prefăcut atât de bine, încât am 
înțepenit de durere între cele două stânci. Adversarul meu a 
sărit agil peste trupul meu, a pus mâna pe spadă, apoi a luat-o 
şi pe a mea şi mi-a întins-o, ţinând-o de vârf. Așadar, de la 
capăt. M-am ridicat, dar de data asta m-am aruncat eu asupra 
lui, hotărât să termin treaba. Am izbit puternic direct în lama 
armei pe care acum o ţinea mult mai strâns şi am lăsat iarăşi 
să-mi scape sabia cu mâner smărăldiu. Cavalerul m-a privit 
surprins. În acea secundă de neatenţie, am înălțat braţul stâng 
în față şi m-am dus spre spada aşa-zisului duşman. N-a avut 
timp să mai facă nici un gest: încheietura mâinii mi-a intrat în 
vârful ascuțit, pe lângă cămaşa protectoare, sângele a ţâșnit 
imediat, mânjind șanțul îngust al lamei, iar eu m-am lăsat să 
alunec în jos şi am ridicat ambele braţe, cu speranţa că gestul 
va fi uşor de înțeles. Din păcate, am alunecat de-adevăratelea 
pe marginea stâncii şi m-am trezit în apă. Fierul greu al 
coifului şi al celorlalte haine metalice mă trăgea repede la 
fund. Mă sufocam. M-am zbătut disperat, deşi nu era greu de 
bănuit că, oricâte eforturi aş face, nu aveam cum să scap. 
Voiam să trăiesc, însă voinţa îmi slăbea odată cu puterile. 
După o vreme am închis ochii şi m-am lăsat să alunec încet 
spre fund, plutind, plutind liniștit. În apă se făcuse întuneric şi 
nu mai simţeam decât răceala plăcută care mă învăluia, îmi 
cuprindea tot trupul, îmi răcorea fruntea încinsă. 

— Aşa-i că ţi-e mai bine? am auzit o voce blândă, de 
femeie, prea bine cunoscută auzului. 

Am deschis ochii. Aplecată asupra mea, ştergându-mi 
fruntea cu o pânză umedă şi răcoroasă, stătea ea, vrăjitoarea 
care mă urmărea până şi după moarte. Speriat, am dat să ridic 
capul, dar ea mi-a pus o mână pe obraz şi m-a oprit. 

— Stai liniștit. S-a sfârşit totul. De-acum e bine, măcar o 
vreme. 

Am ascultat-o. Cum puteam să-i rezist? Simţeam chiar 
că-mi face plăcere să-i văd mişcările grijulii, să-i simt 
parfumul proaspăt, înviorător. 

— Am fost înfrânt, am anunţat-o totuși, uşor sfidător. 

— Ai făcut ce trebuia, cavalerul meu, mi-a spus ea şi, fără 
să clipească, mi-a luat obrajii în palme şi m-a sărutat lung pe 
buze. 

Nu apucasem să închid ochii. M-am trezit că privesc 
fascinat în fântânile verzi ale ochilor ei şi că nu pot să mă 
smulg din vrajă. Braţele mi s-au încolăcit în jurul mijlocului 

elastic al Vickyiei şi tot trupul mi s-a încordat ca un arc de 
oţel. Mă cuprinse o fericire nebună, aş fi stat așa, înlănțuit de 
ea, ani în şir... poate că am şi stat. După ce s-a desprins, m-a 
privit altfel decât înainte, cu o lumină nouă ivită pe chip, şi m- 
a întrebat: 

— Îţi mai amintești de fiara din mijlocul deșertului? 
Ghicitoarea la care ai răspuns? Parcă îţi promisese ceva. 

— Nu. N-am ştiut să răspund. 

— Numai cel care întreabă poate să hotărască, mi-a 
replicat ea, cu un zâmbet enigmatic, zâmbetul pe care îl 
văzusem şi atunci. 

— Totuşi cine eşti tu? m-am hotărât dintr-odată să întreb. 
Vrăjitoarea blestemată care ne-a distrus nava, a trimis câinii 
negri asupra noastră, a împietrit o biată prințesă şi l-a prefăcut 
pe Giovanni în ţestoasă ori... 

— Ori? m-a întrerupt grăbită femeia, iar apoi, fiindcă nu 
ştiam cum să continui, a încheiat șăgalnică: Şi eu aş vrea să 
aflu. O să vină vremea când o să ştim. Dar acuma dormi, 
Ronnie, dormi, cavaler neînfricat... 

Am adormit, ținând lipită de obraz mâna caldă a 
vrăjitoarei. În vis mi-a apărut Giovanni, îmbrăcat într-o 
salopetă murdară şi, nu ştiu de ce, extrem de furios. Mi-a 
strigat: 

— Aşa, frumos! Noi nu ştim încotro s-o apucăm şi tu ce 
faci, comandante? Dormi! Dormi, nu? Dormi! 

— [a mai lasă-mă dracului în pace! i-am răspuns nervos. 

— Cum, Ronnie, l-am auzit şi pe Douglas Pei, dormi, 
şefule? Dormi de-a-mpicioarelea? Hai, prințule, aruncă o cană 
de apă vie peste şefu', doar-doar o să-şi revină! 

Am scuturat din cap şi m-am uitat în jurul meu. Pe Fainia 
făcusem același gest de-o mulțime de ori și întotdeauna 
lucrurile se încurcau. Acum chiar am regretat mișcarea. 
Revenisem la realitate, adică la Capătul Lumii, iar Douglas 
Pei, Brave Soul şi Giovanni mă priveau curioși. 

— Ce vă uitaţi aşa? i-am întrebat. M-au luat gândurile. 

Dar, în timp ce mă întindeam ca să mă dezmorţesc puţin, 
am observat o cicatrice rozalie de vreo zece centimetri, care 
îmi apăruse la încheietura braţului stâng. Părea bine 
cicatrizată, dar nu foarte veche. Când o căpătasem? Realitatea 
nu e nicăieri şi-i peste tot. O faci să fie sau o laşi să se 
risipească? Cine umblă întâi în patru labe, după aceea în două 
şi la urmă în trei? Strippy, Brave Soul, Vickyia... Chiar şi eu. 
Şi ai viaţă cât cuprinde. 

Apoi am constatat că Skylark nu voia să cârmească decât 
înainte, numai înainte, cu tot chinul lui Dorgo și blestemele lui 
Brave Soul. Vickyia nu mințise. N-a minţit niciodată. De câte 

ori încercam să pornim pe calea de întoarcere, apa aurie 
devenea tare ca un strat de ciment şi pânzele corabiei se 
umflau degeaba în vântul prielnic. Până la urmă eu am propus 
să ne continuăm drumul încotro se putea. În acea clipă Nicky 
s-a apropiat de mine şi mi-a spus: 

— Ronnie, mergeţi voi. Eu rămân. Îmi place aici și nu 
vreau să-l las pe Brave Soul singur. Rămân cu el, cu 
Hippokalos, cu Dorgo. Îl avem de-acum şi pe Davos, suntem 
CINCI... 

— Da, Dorgo rămâne, a aprobat negrul. Facem o corabie 
aici. Una nouă. Lemn este destul. Facem o corabie şi pornim 
înapoi. Acasă. 

Parcă începeam să înţeleg mai bine comportamentul lui 
Nicky din ultima vreme. Se îndrăgostise de lumea asta 
nebună? Nu voia să piardă ocazia unor studii cum nu mai 
făcuse nimeni, niciodată? Nu știu. Parcă nici eu nu mai aveam 
aceeași hotărâre ca odinioară. Nu îmi venea uşor să mă despart 
de oamenii cu care trecusem prin atât de multe. Ceilalţi însă, 
Giovanni, Arthur şi Douglas Pei, n-au avut nimic împotriva 
plecării. Speram că o să reuşim cumva să ne întoarcem la 
epava Skylark-ului eșuat, unde până la urmă ne vor găsi ai 
noştri, apoi vom avea tot timpul să-l recuperăm şi pe Nicky. lar 
pe drum poate mai întâlneam şi pe altcineva. 

— La urma urmei, e doar o planetă, i-am zis. Dacă am 
pleca acum cu toții şi am face câteva mii de kilometri în plus, 
am ajunge în cetatea din care am plecat. De ce nu te gândeşti 
puţin? Prințule, ascultă-mă! Hippokalos, tu ai colindat mult, n- 
ai auzit de asta? Nicky, spune-i și tu! Noi ştim mai bine cum 
stau lucrurile! Nicky, explică-i, pe tine o să te creadă! 

Nicky a clătinat din cap. Părea trist, dar hotărât. Mi-a dat 
toate înregistrările pe care le făcuse. 

— Sigur n-a păstrat nimic la el? V-a dat tot ce înregistrase 
el acolo? 

— Tot, David Eugen, absolut tot. Îi ştiu firea lui Nicky. 
Mi-a lăsat până şi jurnalul pe care îl ţinuse sistematic pe Fairia. 

— S-ar putea să aibă cineva nevoie de ele, mi-a zis el. 
Poate că te vor ajuta şi pe tine... dacă vei mai rămâne pe aici. 

— O să rămânem, nu-ţi face nici o grijă! I-am zis eu pe 
un ton vioi. O să ne întâlnim în cetate, Nicky. Dar ar fi bine să 
veniți şi voi. Oricum o să vă ajungem și-o să vă găsim. Doar 
mergem în cerc, ce dracu’! Mergem în cerc! 

— Aşa e, Ronnie, mi-a zâmbit el înțelegător. Întotdeauna 
în cerc. Dar eu rămân. 

Pe atunci încă mai credeam că înnebunise. Sincer să fiu, 
în acel moment m-am îndoit şi eu de ce spuneam, dar bănuiesc 
că din cauza lui. Și din cauză că văzusem prea multe 

ciudăţenii. Înainte de a pleca, Brave Soul mi-a întins un flacon 
pentru probe, din cele pe care le purta Nicky la centură. Prinţul 
îl umpluse cu apă vie, lichidul acela straniu. 

— Poate o să aveţi nevoie de ea pe drum, a zis demn. Aici 
noi avem din belşug. 

— Mulţumesc, Brave Soul, ai fost un tovarăş minunat, 
am îngânat eu. Îţi vom simți lipsa. 

Într-un fel, cred că eram sincer. 

— Şi eu o să vă simt lipsa, a răspuns el politicos. 

Îi venea greu să arate ce simte. Ne-a strâns mâna şi ne-a 
îmbrățișat — chiar un pic prea tare —, apoi s-a întors spre vasul 
lui cu apă vie. În schimb, Hippokalos sta gata să lăcrimeze. 

— N-aş fi crezut niciodată c-o să mă înțeleg aşa de bine 
cu nişte străini. O să-mi amintesc toată viața de clipele astea. 
Acum am îmbătrânit, nu mai am multe zile înainte, dar a fost 
minunat. Mergeţi cu bine, presimt că vă așteaptă o călătorie 
mai lungă decât a noastră. 

Parcă ne venea greu să ne smulgem de lângă ei, dar ce 
altceva puteam face? Am plecat. l-am lăsat acolo, pe mal, 
fluturând din mâini, micşorându-se, până s-au topit în peisajul 
înverzit al micuţei insule: un grup ciudat, format dintr-un 
bătrân, un negru, un bărbat într-un costum de protecţie alb- 
murdar, un voinic brunet, cu spada în mână, şi un centaur cu 
părul alb şi ochii umeziți. Aşa îi şi păstrez în minte. Noi, cei 
plecaţi, am plutit o vreme pe aceleași ape aurii, mult după ce 
ne depărtasem de insula de la Capătul Lumii. După o vreme 
am intrat într-o pustietate lichidă absolută, cu ape limpezi, 
incolore şi fără fund, cu totul lipsite de viaţă. Pluteam pe un 
tărâm încremenit în moarte. Un vânt slab sufla din spate şi 
corabia înainta pe o pânză de apă tulburată doar de sirena 
blondă de la prora, ce părea că despică blând marea. 

Am mers câteva zile între ape şi cer, între cer şi ape, fără 
să dăm de vreo bucată de uscat, fără să vedem vreun peşte, 
vreo pasăre sau orice altă fiinţă sau obiect. Doar noi, Skylark, 
cerul limpede, marea și sirena cu chipul Vickyiei despicând 
oglinda lină. Din fericire, mai aveam destulă hrană, iar apa 
mării pe care pluteam n-avea nici urmă de sare în ea. Dar 
începusem să mă tem de ceea ce se întâmpla sau, mai bine zis, 
de ceea ce nu se întâmpla. Bănuiesc că, dintre noi toţi, doar 
Nicky a priceput lumea în care căzusem. 

La un moment dat se oprise şi vântul, iar noi pluteam 
înainte, duși de curenţi sau de alte forțe. Câteodată aveam 
impresia că sirena de lemn moale din capul corabiei înviase, că 
ea era cea care, cu pletele ei lungi fluturând şi cu zâmbetul 
netulburat, ironic, trăgea după sine încărcătura de lemn și 
oameni. Așa erau visele mele din timpul gol în care nimerisem: 

vrăjitoarea devenită sirenă mă însoțea şi-mi zâmbea, 
îndemnându-mă să mă liniştesc, să nu-mi bat capul, că oricum 
n-o să înţeleg nimic din ce se întâmplă. 

Nu am simțit când a început 


Marea Traversare... 


așa i-am spus eu. Putea fi și Marea Nebunie, Marea Iluzie, 
vorbele tot n-ajută prea mult. Trebuia să găsesc o etichetă, să 
fie acolo, o iluzie de ordonare a haosului pe care l-am trăit. A 
început, cred, într-una din zilele fără număr care treceau la fel 
de plate, una asemenea celeilalte, zile şi nopți de plutire în gol. 
Ochii mi se lipeau tot mai des de imaginea sirenei blonde din 
botul corabiei. Îmi amintesc că ne-am trezit umeziţi de o bură 
uşoară. Parcă plouase. Am privit în jur şi am văzut că eram 
învăluiți de o ceaţă umedă și albă, atât de groasă, încât abia 
mai vedeam la doi-trei metri în față. Scândurile punţii, cabina 
reparată de mântuială, parâmele şi pânzele lăsate se distingeau 
cu greu, ca nişte fantome atârnate într-un spațiu ireal. Chiar 
noi ne mișcăm asemeni unor umbre şi aşteptam ceva. O 
schimbare. Alta. 

Ceaţa nu s-a ridicat multă vreme, nici lumina soarelui n-a 
mai pătruns până la noi. Când am bănuit că ar trebui să se lase 
întunericul și m-am uitat îngrijorat la ceasul meu de mână, am 
constatat că acele 1 se opriseră. Eram atârnați între ceruri, 
suspendaţi într-o ceaţă albă, fără timp, iar noaptea întârzia să 
vină. Nu mai venea. N-a mai venit deloc, nu ştiu câtă vreme, 
iar noi încremeniserăm în ceaţă, într-o lumină de dimineață 
nealterată și umedă, într-o aşteptare tăcută şi înfricoşătoare. 
Până și rarele vorbe pe care le schimbam între noi circulau 
lent, gata să se piardă pe drum, absorbite de fumul albicios ce 
ne învăluia în fuioare indiferente. Douglas Pei a fost primul 
care a remarcat, încercând să scoată nişte apă din mare, că nu 
mai pluteam pe apele Fairiei. Oricât de jos o scufunda în ceața 
care acoperea totul, găleata rămânea goală. M-am gândit la 
cele spuse de Vickyia și am bănuit că nu vom mai vedea 
niciodată planeta pierdută undeva în urmă. Eu alesesem 
realitatea pe care o cunoşteam. Aş fi preferat să fiu un nou 
Magellan. Acum eram niște necunoscuţi ascunși în pături albe 
de fum, morți uitaţi plutind înspre nicăieri, pe o corabie cu 
nume de navă spaţială. Mie, unul, nu îmi păsa chiar atât de 
mult. Acceptasem ideea morţii — în atmosfera de acolo o 
acceptai liniştit — şi mă bucuram că nu fusese aşa de dureroasă 
sau de înspăimântătoare cum putea fi. Doar o uşoară nostalgie, 
care te apucă întotdeauna când părăseşti un loc ce ţi-a fost 
drag, mi se mai strecura încet în creierul amortit. Ea mi-a 
rămas şi acum. 

După o vreme, când credeam că nimic nu se mai poate 
întâmpla, cerul s-a întunecat brusc, ceața s-a risipit şi am văzut 
stelele. Am avut un şoc teribil: ieșisem. Afară! Eram acolo 
unde nu trebuia să ieşim neprotejați, în spațiul liber, în vid! 
Deasupra noastră distingeam toate constelațiile cunoscute, 
toate stelele pe care le poți vedea şi de aici, de pe Pământ. 
Doar că stelele alea, mii de stele sclipind rece în golul negru şi 
mort dintre lumi, toate stelele erau deasupra noastră, în faţa 
noastră, în spatele nostru, sub noi! Înţelegi? Pluteam pe un 
ocean, oceanul cosmic, înaintam în hăul care ne înghițea pas 
cu pas, iar pânzele corabiei fluturau vajnic în bătaia vântului 
stelar. De ce gesturi absurde e în stare omul! După ce m-am 
dezmeticit, în prima clipă m-am repezit la aparatele de filtrat 
aerul, pe care nici măcar nu le folosisem pe Fairia. Cu ce ne 
puteau ajuta în vid? Apoi mi-am dat seama că ar fi trebuit să 
fim morți de mult... dar nu eram. Patru oameni obişnuiţi, 
îmbrăcați în haine uşoare, ne îmbarcaserăm pe puntea unei 
nave de lemn cu două catarge, cu pânze şi cu o sirenă blondă 
ce zâmbea la prora, iar corabia noastră plutea nestăvilită în 
acel gol negru al morţii, golul dintre lumi şi stele, vidul ce-ţi 
stoarce răsuflarea şi-ţi face inima să plesnească, te suge și te 
face fărâme. Nu credeam altceva decât că totul se terminase 
demult, că sunt visul lui Ronnie Peterschneitt, cel care murise 
într-un deşert... sau într-o navă?, departe de Terra. Nici ceilalți 
nu se simțeau mai bine. Ne aşteptam să murim în fiecare 
secundă. 

Încetul cu încetul, prima spaimă ne-a trecut. Era fascinant 
să-ți arunci ochii peste bord şi să priveşti într-o prăpastie fără 
fund, spuzită cu stele, fără să ştii unde e jos sau sus, înainte sau 
înapoi. Vedeam stelele înghesuindu-se înaintea corabiei şi 
dispărând lent în urma ei, ceea ce însemna că alunecam 
undeva. Skylark ne devenise singurul reper. Nu mai era timp, 
nu mai simţeam spațiul, doar negru, nimicul negru străpuns de 
sclipirile stelelor tot mai depărtate, ca nişte nasturi de aur 
aruncaţi acolo pentru a ne păcăli. Nici o stea nu ne-a prins în 
sfera ei de atracție. Sau poate legile pe care le știam nu mai 
erau valabile în lumea familiară şi încă străină în care ne 
treziserăm dincolo de Capătul Lumii. Nimic nu ne-a 
împiedicat plutirea lină şi incredibilă pe apele invizibile ale 
neantului. Nu știu dacă respiram sau cum respiram, dar sunt 
sigur că trăiam. 

Nu ştiu nici cât, cum și pe unde am călătorit. Ar fi trebuit 
să plutim în spaţiu mii de ani, până ce viețile noastre s-ar fi 
scurs de zeci de ori. Încă de atunci, când trupurile noastre se 
mișcau moale, ca într-un vis, am bănuit că Skylark pornise 


într-un fel de întoarcere. 

În toată perioada aceea nu am mâncat, nu am băut nimic și nici 
n-am simțit nevoia să o facem. Timpul murise aproape cu 
totul, iar viaţa noastră devenise un vis înceţoşat prin care ne 
plimbam cu încetinitorul, fără să ne dăm seama ce se petrece. 
Pentru mine a rămas cea mai neclară parte a expediției noastre, 
dar nu cred că mintea omenească, aşa cum e ea acum, ar putea 
s-o limpezească. Şi amintirile îmi sunt amestecate. Mi se pare 
că am traversat câteva roiuri de meteoriți zgrunțuroşi care 
pluteau pe lângă noi, ocolindu-ne, că am trecut pe lângă vreo 
două-trei comete aurii, cu cozi stufoase, luminoase și 
învăluitoare, că am ocolit nenumărate stele roşii, argintate, 
albastre-verzui. Dar în mintea mea au rămas şi imaginile unor 
altfel de stele, aurii, pictate neîndemânatic pe o pânză neagră, 
iar de stelele alea în cinci sau șase colţuri atârnau tot felul de 
fiinţe ciudate, cu aripi translucide, ca de libelulă. Mai aveam și 
unele vise în care întâlneam trăsurici în culori țipătoare, trase 
de câteva perechi de vulturi ce băteau greoi din aripi. Tot în vis 
să fi fost şi asteroidul acela, mai mic decât corabia noastră, un 
asteroid cenușiu ce se învârtea lent în spaţiul întunecat şi pe 
care am văzut un lungan cu haine cafenii care aprindea şi 
stingea cu încăpățânare un felinar vechi? Nu, logica oricărei 
lumi normale îmi spune că am visat mult, extrem de mult. Aşa 
ceva nu se putea întâmpla în realitate. Ce mai înseamnă 
realitatea pentru cineva care a fost pe Fairia e mai greu de spus 
şi nu vreau să mă gândesc prea mult la asta. Mi-ar plesni capul 
şi mă tem că abia atunci aş înnebuni cu adevărat. 

Asteroidul de care ţi-am pomenit e ultima mea amintire, 
reală sau visată, înainte de a-mi fi dat seama că peisajul din 
jurul nostru devine tot mai cunoscut. Skylark, al doilea Skylark 
se îndrepta spre casă. Încet-încet, parcă ne-a revenit vlaga. Am 
simțit cum ne dezmorțim, ca şi cum cineva ne-ar fi injectat apă 
vie în sânge. Ne-am ridicat şi, cuprinşi de o fervoare pe care 
nu mi-o pot explica, ne-am repezit la pânzele corabiei. 
Douglas Pei a trecut la timonă și am început să navigăm ca pe 
apele unei mări de pe Fairia, o mare de smoală ce ne înconjura 
din toate părţile. Ne cuprindea o bucurie blândă, dar de 
nestăvilit, ce creştea încetul cu încetul: bucuria întoarcerii 
acasă. Eu nu-mi revenisem încă din surpriză, mai ales că în 
fața noastră se profila Pământul, albastru şi luminos în razele 
micuțului nostru Soare, înconjurat de inelul argintiu format de 
staţiile orbitale. Ne îndreptam direct spre el şi nici unul dintre 
noi nu s-a putut stăpâni să nu strige: „Pământ!” Strigam ca 
nebunii, ne uitam unii la alţii, vorbeam și râdeam fără rost, 
descărcându-ne nervii prea încordaţi. Totuşi nu spre Pământ ne 
îndreptam noi: ne-am gândit că viteza cu care am intra în 
atmosferă ne-ar preface în cenuşă incandescentă înainte de a 

atinge solul. Am vrut să ne direcţionăm spre cea mai apropiată 
stație orbitală. Atunci am înţeles că nici de data aceasta nu 
stăpâneam cu adevărat corabia, fiindcă Skylark s-a îndreptat 
încet spre Luna argintie şi plină de cratere prăfuite, alunecând 
încet pe suprafaţa ei. Am acostat cu bine, într-un nor de praf 
lunar, la doi pași de o bază de cercetări selenare. 

Îmi pot imagina șocul celor de acolo când au văzut 
plutind spre ei, în vidul întunecat al spaţiului, o corabie de 
lemn. În fine, Skylark aselenizase — ca să zic aşa — destul de 
bine. Ajunsese la un port despre care ştiam că era ultimul. În 
acele momente am fost mândru de nava pe care o cumpărase 
Brave Soul. Nava mea! Curând a apărut o echipa de 
intervenție, într-un modul lunar cu roți gigantice, înaintând 
greoi peste povârnișurile din apropiere. Din el au ieșit vreo trei 
oameni în costume spațiale. Se mişcau nehotărâți, neștiind ce 
să creadă. Se treziseră aşa, pe nepusă masă, cu o corabie de 
lemn picată pe Lună! lar când ne-au văzut coborând de pe 
corabie, pe scara de funie aruncată de Giovanni, au încremenit. 
Atunci ei au fost cei care mi s-au părut caraghioşi, cu tot cu 
costumele lor greoaie! Îmi venea să le spun să se dezbrace, să 
se bucure de libertate, Cosmosul e altfel de cum îl știm noi, 
legile lui sunt altele, cele pe care le simţea analfabetul de 
Brave Soul sau orgolioasa Vickyia... În loc de asta, i-am 
aşteptat liniștiți şi i-am lăsat să ne imobilizeze. Reflexele de 
supunere ale omului civilizat îmi reveneau cu rapiditate. 
Procedura mi-era cunoscută; în locul lor aş fi făcut la fel. Tot 
ce e neobişnuit e periculos. Cred că noi, oamenii, dăm adesea 
dovadă de prea multă îngustime a minţii. Ne-au luat, ne-au 
urcat în modulul lor prăfuit şi huruitor și aici s-a încheiat 
partea frumoasă. 

A urmat sâcâiala cea mai neroadă de pe lume. Întâi am 
fost luaţi drept extratereştri. După ce s-au lămurit că suntem 
totuși cei care spuneam că suntem, ni s-a cerut să povestim 
totul în cele mai mici amănunte: de unde am venit, cum am 
făcut şmecheria cu al doilea Skylark, de ce n-am murit în vid. 
Am dat sute de declaraţii, şi eu, şi ceilalți. Le-am predat 
benzile cu înregistrările lui Nicky. Bucuria lor: aveau material 
de lucru. Au purecat totul: trupurile noastre, benzile, corabia 
de pe Fairia, dar bănuiesc că rezultatul nu i-a prea mulțumit. 
Ştiam că ar fi vrut să nu ne creadă, dar n-aveau încotro: existau 
oameni care fuseseră martori la intrarea măreaţă a Skylark-ului 
nostru în sistemul solar, inși care ne văzuseră și vorbiseră cu 
noi. ExSpa găsise sute de date despre corabie la toate staţiile 
de control din sistemul solar. Aşadar, nu veniserăm chiar 
nebăgați în seamă. Mai erau dovezile de pe Fairia: în primul 
rând Skylark, dar şi înregistrările lui Nicky şi — să nu uit — apa 

vie! Oricum povestea a devenit „strict secret”, cum poți uşor 
bănui, iar noi am zăcut vreo şase luni prin tot felul de spitale, 
laboratoare şi camere de interogatoriu. Cred că purtam 
microfoane şi în chiloți. Am fost izolați unul de altul, apoi, 
când totul s-a sfârșit, ne-au dat drumul, ne-au asigurat la 
fiecare o pensie incredibil de mare, dar am fost rugaţi să uităm 
toată povestea. Să credem că am visat sau că am avut 
halucinaţii. Orice, doar să uităm. 

De zburat n-am mai avut voie să zburăm. Oricum nu ne 
mai trăgea inima să ne urcăm pe o navă închisă, izolată de 
Univers, trecând nepăsătoare prin spațiu. Giovanni a rămas pe 
Lună, mecanic de întreţinere la o bază de cercetări. Arthur s-a 
făcut coordonator de zbor pe Victory, iar Douglas Pei s-a 
apucat să prospecteze de unul singur deşerturile de pe planeta 
roşie. Eu am preferat Pământul. N-aş mai fi rezistat pe o lume 
spațială. Aici am ajuns cu adevărat acasă. lar ei, tovarășii 
mei... au murit demult cu toții. Așa ar fi normal, cred. E totuşi 
ciudat că nimeni nu le-a văzut vreodată cadavrele. Giovanni a 
pierit într-un deşert de pe Lună, pe când repara ceva la 
rezervorul unui mobil lunar. Vehiculul a explodat, dar trupul 
mecanicului nu a fost găsit. Giovanni, testoasa... Douglas Pei 
a dispărut acum douăzeci de ani. Într-o zi a plecat în deșertul 
roşu, într-una din prospecțiunile lui, şi de atunci nu l-a mai 
văzut nimeni. Avea rezerve de hrană şi aer pentru două luni. 
Vezi care sunt pericolele prospecțiunilor singuratice? Ai grijă! 
E, glumeam... Ultimul, Arthur, s-a dus acum vreo şapte-opt 
ani, când pe Victory s-a produs un accident îngrozitor. Poate îți 
amintești, au ars atunci zece nave spațiale şi au murit vreo opt 
mii de oameni. Nici trupul lui Arthur n-a fost găsit niciodată. 
Mă întreb dacă... ei, dar astea-s prostii! 

Stai! Ti-am spus ce s-a ales de apa vie? Au cercetat-o, 
bineînţeles. Au aflat că nu se evaporă și nu îngheaţă, deși 
structura ei atomică e cea obişnuită... La nivel subatomic au 
descoperit totuşi nişte formaţiuni ciudate pe care nu le-au putut 
analiza sau copia. Am auzit că ar fi înviat cu ea nişte animale 
moarte. Între timp trebuie s-o fi consumat pe toată. 

Acum înţelegi de ce nu-mi plac poveştile cu eroicele 
explorări spaţiale. De altfel mă și tem un pic. Mă tem şi în 
același timp mi-e dor. Mă tem că lumea noastră şi-a descoperit 
nişte legi care nu sunt valabile întotdeauna. E uşor să fii 
curajos când tot ce te amenință poate fi judecat conform 
regulilor tale. Când însă dai peste ceva ce nu se potriveşte cu 
nimic din ce știi şi nu poţi da o explicaţie după manualele pe 
care le-ai învăţat pe de rost, te apucă o spaimă teribilă. Eşti 
ameninţat din fiecare parte. Crede-mă, după ce ajungi să nu 
mai ştii nici măcar dacă visezi sau eşti treaz, dacă eşti viu sau 

mort, atunci îţi vine să fugi, să fugi oriunde, numai să te 
depărtezi de spaima aceea care se ascunde de fapt în tine. 
Uneori ai impresia că o uiţi, dar o duci mereu, fiindcă ţi-a 
pătruns prea adânc în minte. Crezi că aici, chiar şi aici, am 
scăpat? Câteodată, dimineaţa, când ies pe câmp, mă tem să nu 
dau nas în nas cu vreo creatură crescută printre animalele 
mele, un om cu trup de cal sau vreo fiară a nisipurilor. Mă tem 
să nu-mi văd fasolea înălţându-și vrejurile spre stele, mii şi mii 
de kilometri, fiindcă nu m-aş răbda să nu mă caţăr încet-încet 
în sus, ca să văd unde aş ajunge. Şi sunt sigur că n-aş nimeri în 
spațiu... nu în spaţiul pe care-l ştim noi. Aici, pe Pământ, 
măcar trăiesc aproape de toate fantasmele pe care le-a născut 
omul. Îmi vine mai uşor. Aici ciudățeniile sunt mai uşor de 
acceptat. Știu că sunt fantasme. Dar acolo, în lumea aceea 
necunoscută, mă tem că ele pot deveni oricând realitate. O 
realitate, ca toate celelalte. 

M-am tot întrebat dacă cei care au plecat după noi cu 
Relight au ajuns până la urmă pe Fairia şi dacă nu cumva or fi 
găsit epava noastră, scheletul metalic al bătrânului Skylark, cu 
baliza de semnalizare țiuind intermitent şi inutil. Sincer să fiu, 
nu cred că oamenii ăia se vor mai întoarce. Sau... cine ştie? 

Mie de fapt mi-e frică să nu se întoarcă într-o zi şi să 
spună că au găsit resturile navei noastre pe o lume a 
nisipurilor. Că au reuşit să culeagă trupurile uscate ale 
astronauţilor de pe Skylark, zece cadavre închise în carcasele 
lor de metal și elastex. Mă tem că una din ele ar putea ascunde 
trupul meu. Atunci visul în care trăiesc s-ar sfârşi. Dar mă 
încăpăţțânez să cred că, şi așa, trupul lui Nicky tot ar lipsi. El s- 
ar putea să mai colinde pe undeva prin ținuturile înverzite, 
alături de bătrânul centaur şi de prințul acela voinic şi cam 
mărginit, făcând tot felul de acte de eroism, prosteşti, dar 
măreţe, care lor li se vor fi părut normale, şi intrând în 
cântecele şi legendele locurilor de acolo. 

Uneori mă întreb dacă n-ar fi fost mai înțelept din partea 
mea să rămân cu ei, pe Fairia. Câteodată mi-e dor de locurile 
de acolo. Am sperat însă că aici o să aflu adevărul, o să ştiu 
dacă totul a fost real sau am visat o lume atât de luminoasă și 
de aiurită, dacă povestea cu deșertul n-a fost totuşi o 
halucinație, dacă nu cumva am fost bolnavi sau vrăjiţi în toată 
perioada petrecută acolo... N-am aflat nimic. S-ar putea ca 
acum să fiu mort, un nenorocit care visează Pământul înainte 
de a-şi da ultima suflare. Sunt pe Fairia și zac întins pe nisip, 
imaginându-mi toată conversaţia asta tihnită, dar de fapt 
dorindu-mi s-o mai văd o dată pe blonda cu ochi verzi, 
frumoasa vrăjitoare, bună şi rea, vicleană şi grijulie... 

Pulsul subiectului se accelerează. Aritmie accentuată. 
Obrajii i se roşesc puternic. 

Aş vrea... mi-aş dori să văd cum e să călăreşti un centaur. 
Oare ar fi de acord să urc în spinarea lui? Şi mă îngrijorează... 
mă mai îngrijorează ceva: dacă Pământul și Fairia...? 

Subiectul își întrerupe brusc fluxul vorbirii Atenţie! 
Eveniment exterior: scurtcircuit la sursa de energie a clădirii. 
Trec pe emisie în infraroșu. Subiectul își încetează semnele 
vitale. Moarte clinică. Detectez o schimbare în atmosfera 
încăperii. Rectific: nu mai sunt în încăpere. Mă aflu în 
exterior. Forța de gravitație a locului e mai scăzută cu 1,3 
procente față de cea a Terrei. Tălpile mi se sprijină de un sol 
ușor instabil Dioxid de siliciu. Vânt uşor 10 km/h. 
Temperatura: 16° Celsius. Luminozitate extrem de scăzută. 
Detectez o siluetă umanoidă ce se apropie de subiect Emite. 

Ronnie, tu ești? Te-ai întors... Bănuiam eu că o să te 
întorci. Ceilalţi te aşteaptă. Brave Soul, Arthur, Douglas, 
Giovanni, toți sunt aici, aproape. Nu, cum să lipsească tocmai 
Hippokalos? Da, bineînţeles, şi ea, e şi ea pe undeva... 

Subiectul se ridică încet de la pământ. Nu îi percep semne 
vitale şi totuși îl văd îndepărtându-se de mine. Detectez o altă 
siluetă, cu păr lung şi forme rotunjite la șolduri și piept. Este 
un umanoid femelă. Se apropie. Mă atinge... Sistemul de 
echilibrare a corpului îmi este afectat. Alunec în genunchi. 
Percep nisipul moale cu toți senzorii palmelor. În raza de 
percepție în infraroșu îmi apare o siluetă animală, patrupedă, 
cu tors uman. A dispărut. A dispărut şi trupul subiectului. Nu 
mai detectez pe nimeni. Silueta feminină apare din nou. Nu 
știu de unde. Se apropie încet de mine. Mă atinge pe frunte. 

Încheiat transmisia. 

Science fiction, fantasy, basm modern sau chiar post-modern, Fairia 
începe clasic, cu o navă spaţială care eşuează pe o planetă necunoscută, dar 
ciudat de familiară. Astronauții se transformă în eroi exploratori ai unei lumi 
care ar semăna cu vechiul Pământ, însă cu legi şi locuri mult mai 
imprevizibile și mai înșelătoare. În momentul în care în scenă apar un 
centaur bătrân şi sentimental, un prinț de benzi desenate şi o superbă 
vrăjitoare blondă şi rea (cel puţin la prima vedere), realitatea se dă cu totul 
peste cap: stâncile vorbesc şi se luptă în duel, corăbiile plutesc pe nisip, răsar 
de nicăieri cavaleri în armură şi, din când în când, la graniţa dintre vis şi 
trezie, imagini dintr-o viaţă paralelă a aceleiaşi expediţii sugerează o poveste 
în oglindă, la fel de reală ca aceea pe care o deapănă peste ani singurul 


martor rămas în viață al călătoriei. 


„Printre personaje de basm — unele înduioșător de simpluțe, ca în B.D.- 
uri — şi peripeții «care mai de care», iată-mă regăsind o greu definibilă stare 
de grație. Ca şi atunci când am citit Micul Prinţ? Sau Poveste fără sfârșit? 


Sau, într-un fel, Un yankeu la curtea regelui Arthur?” 


O. Nimigean 

Top lOt 


Science fiction, fantasy, basm modern sau chiar post- 
modern, Fairia începe clasic, cu o navă spaţială care 
eşuează pe o planetă necunoscută, dar ciudat de fami- 
liară. Astronauții se transformă în eroi exploratori ai 
unei lumi care ar semăna cu vechiul Pămînt, însă cu 
legi şi locuri mult mai imprevizibile şi mai înşelătoare. 
În momentul în care în scenă apar un centaur bătrîn şi 
sentimental, un prinţ de benzi desenate şi o superbă 
vrăjitoare blondă şi rea (cel puţin la prima vedere), 
realitatea se dă cu totul peste cap: stîncile vorbesc şi se 
luptă în duel, corăbiile plutesc pe nisip, răsar de nică- 
ieri cavaleri în armură şi, din cînd în cînd, la graniţa 
dintre vis şi trezie, imagini dintr-o viaţă paralelă a ace- 
leiaşi expediţii sugerează o poveste în oglindă, la fel de 
reală ca aceea pe care o deapănă peste ani singurul 
martor rămas în viaţă al călătoriei. 


„Printre personaje de basm — unele înduioşător de sim- 
pluţe, ca în B.D.-uri — şi peripeții «care mai de care», 
iată-mă regăsind o greu definibilă stare de graţie. Ca şi 
atunci cînd am citit Micul Prinţ? Sau Poveste fără sfirşit? 
Sau, într-un fel, Un yankeu la curtea regelui Arthur?“ 


O. Nimigean 

